༄༅། །ཆོས་རྗེ་རིན་པོ་ཆེ་བླ་མ་དམ་པའི་རྣམ་ཐར་ཐོག་མཐའ་བར་གསུམ་དུ་དགེ་བ་བཞུགས་སོ།། ཨོཾ་སྭསྟི། དཔལ་ལྡན་བླ་མ་དམ་པ་ཆོས་ཀྱི་རྗེ་རིན་པོ་ཆེ་ཆོས་ཀྱི་རྒྱལ་སྲིད་མཐའ་ཡས་པ་ལ་དབང་བསྒྱུར་བའི་ཆོས་ཀྱི་རྒྱལ་པོ་ཆོས་ཀྱི་དབང་ཕྱུག་ཆོས་ཀྱི་རྒྱལ་མཚན་ཆོས་ཀྱི་སྤྱན་མངའ་བའི་ཞབས་ཀྱི་པད་མོ་དྲི་མ་མེད་པ་ལ་ཕྱག་འཚལ་ཞིང་སྐྱབས་སུ་མཆིའོ། །བསོད་ནམས་ཡེ་ཤེས་རྒྱ་ཆེན་དཔག་ཡས་སྐྱེ་རབས་རྣམས་སུ་རབ་རྫོགས་པས། །རྒྱལ་མཚན་རྩེར་མཆོད་ཡིད་བཞིན་ནོར་བཞིན་ཕུན་སུམ་ཚོགས་པ་མཐའ་ཡས་པའི། །དཔལ་ལྡན་རིགས་རུས་ཆོ་འབྲང་ཆེན་པོའི་སྐྱེ་བ་བཟང་པོ་བཟུང་མཛད་ནས། །བསྟན་པ་རྒྱས་ཤིང་གདུལ་བྱ་སྨིན་མཛད་མཚུངས་མེད་ཆོས་རྗེའི་ཞབས་ལ་འདུད། །དེ་ལ་བདག་ཅག་རྣམས་ཀྱི་བླ་མ་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་མཐའ་དག་གཅིག་ཏུ་འདུས་པའི་བདག་ཉིད་ཁམས་གསུམ་པའི་ཞབས་ཀྱི་པད་མོ་ལ་ཕྱག་བྱས་པ་ཁམས་གསུམ་གྱི་འཁོར་ལོས་བསྒྱུར་བ་གཅིག་པུ་ཨ་ཝ་དྷུ་ཏི་པ་ཆེན་པོ་བསོད་ནམས་རྒྱལ་མཚན་དཔལ་བཟང་པོ་ཞེས་ལྷ་དང་བཅས་པའི་འཇིག་རྟེན་ན་གྲགས་པའི་དེའི་རྣམ་པར་ཐར་པ་ནི་བསམ་གྱིས་མི་ཁྱབ་པའི་དཔེ་ཟླ་དང་བྲལ་བས་བློའི་སྤྱོད་ཡུལ་དང་ཚིག་གི་བརྗོད་པ་ལས་འདས་པའི་ཕྱིར། ཚུར་རོལ་མཐོང་བའི་སྐྱེ་བོས་རྟོགས་ཤིང་བརྗོད་པར་ག་ལ་ནུས། དེ་ལྟར་ནའང་དཔལ་ལྡན་བླ་མའི་ཡོན་ཏན་གྱི་ཆ་ཤས་ཙམ་མཐོང་བ་དང་ཐོས་པ་དང་དྲན་པ་ཙམ་གྱིས་ཀྱང་བསོད་ནམས་མ་ཡིན་པ་རྣམས་སྤོང་ཞིང་། བསོད་ནམས་མངོན་པར་འཕེལ་བར་གསུངས་པས། དེའི་ཕྱིར་རང་ཉིད་ཀྱིས་ཀྱང་མཐོང་ཞིང་། ཆོས་རྗེ་ཉིད་ཀྱི་ཞབས་དྲུང་དུ་ཡུན་རིང་དུ་ཉེ་བར་གནས་པའི་བླ་མ་དགེ་བའི་བཤེས་གཉེན་རྣམས་ཀྱི་གསུང་ལས་ཅུང་ཟད་ཐོས་པར་གྱུར་པ་རྣམས་བྲི་བར་བྱའོ། །དེ་ལ་ཆོས་རྗེ་རིན་པོ་ཆེ་འདི་སྔོན་བསྐལ་པ་དཔག་ཏུ་མེད་པ་ནས་བསོད་ནམས་དང་ཡེ་ཤེས་ཀྱི་ཚོགས་རྒྱ་ཆེན་པོ་བསྐྲུན་པས། སྐུ་ཚེ་འདིར་དཔལ་ས་སྐྱ་པའི་གདུང་རྒྱུད་དྲི་མ་མེད་པར་སྐྱེ་བ་བཟུང་བར་མཛད་ནས། བསྟན་པ་རིན་པོ་ཆེ་ཕྱོགས་མཐའ་དག་ཏུ་རྒྱས་པ་དང་གདུལ་བྱ་དཔག་ཏུ་མེད་པ་སྨིན་གྲོལ་ལ་བཀོད་པར་མཛད་དོ། །དེ་ལྟར་འདིའི་རིགས་རུས་ཆོ་འབྲང་ཕུན་སུམ་ཚོགས་པའི་ཚུལ་ནི། ཆོས་རྗེ་ཉིད་ཀྱིས་མཛད་པའི་ལམ་འབྲས་ཀྱི་རྣམ་ཐར་དང་། གཞན་རྣམས་ཀྱིས་ཀྱང་མཛད་པའི་འཁོན་གྱི་གདུང་རབས་རྣམས་སུ་བལྟ་བར་བྱའོ། །དེས་ན་འདིར་དང་པོར་ལྷུམས་སུ་ཞུགས་ཤིང་བལྟམས་པའི་ཚུལ་དང་། སྐྱེད་བསྲིངས་ཏེ་གསན་སྦྱོང་མཛད་ནས་བསྟན་པ་རྒྱས་ཤིང་གདུལ་བྱ་སྨིན་གྲོལ་ལ་བཀོད་བའི་ཚུལ་དང་། རིག་པའི་གནས་ལྔ་མཐར་ཕྱིན་ཞིང་། ཕར་ཕྱིན་དྲུག་གི་ཡོན་ཏན་ཇི་ལྟར་མངའ་བའི་ཚུལ་དང་། མཐར་ཡོངས་སུ་མྱ་ངན་ལས་འདས་པ་ཆེན་པོ་བསྟན་པའི་ཚུལ་དང་བཞིས་རིགས་པར་བྱའོ། །དང་པོ་ལ་སྐྱེས་བུ་ཆེན་པོ་འདི་ལྷུམས་སུ་ཞུགས་ཤིང་བལྟམས་པའི་གནས་ནི། མ་ག་དྷ་རྡོ་རྗེའི་གདན་ལས་བྱང་ཕྱོགས་སུ་དཔག་ཚད་བརྒྱར་བགྲོད་པ་ན། ཀླུའི་རྒྱལ་པོ་གཙུག་ན་རིན་ཆེན་གྱི་ཕོ་བྲང་གནས་ཤིང་། བཀྲ་ཤིས་དང་དགེ་མཚན་དུ་མས་སྤྲས་པའི་སའི་ཐིག་ལེ། ཟས་དང་སྐོམ་དང་གོས་དང་རྒྱན་དང་བཞོན་པ་དང་བཞད་གད་དང་གླུ་གར་དང་རོལ་མོ་དང་གསེར་དང་དངུལ་དང་མུ་ཏིག་དང་ཤེལ་དང་བཻ་ཌཱུརྻ་ལ་སོགས་པ་མངོན་པར་འདོད་པའི་ནོར་དང་ཡོ་བྱད་བསམ་གྱིས་མི་ཁྱབ་ཅིང་། བློ་གསལ་ཞིང་ཡིད་གཞུང་པ་དང་། ངང་ཚུལ་བཟང་ཞིང་བདེན་པར་སྨྲ་བ་དང་གྱ་ནོམས་པ་དང་ངེས་པའི་སྒོ་ནས་འཇིག་རྟེན་གྱི་ལུགས་དང་རྩིས་དང་བཟོ་དང་གསོ་བ་ལ་སོགས་པ་རིག་པ་སྣ་ཚོགས་ལ་མཁས་པའི་སྐྱེ་བོའི་ཚོགས་གྲངས་མེད་པས་གང་བའི་གྲོང་ཁྱེར། སྒྲ་དང་སྙན་ངག་དང་ཟློས་གར་དང་ཚིག་གི་སྡེབ་སྦྱོར་དང་མིང་གི་མངོན་བརྗོད་དང་རྒྱན་གྱི་བསྟན་བཅོས་དང་རིག་པའི་གཞུང་ལུགས་ལ་སོགས་པ་རྟོག་གེའི་གཙུག་ལག་རྣམས་ལ་མཁས་པར་སྦྱང་ཤིང་རྒྱུད་སྡེ་རྒྱ་མཚོའི་ཕ་རོལ་ཏུ་སོན་ལ། བསླབ་པ་གསུམ་གྱི་ནོར་གྱི་རྒྱུད་ཕྱུག་པས་འཆད་པ་དང་རྩོད་པ་དང་རྩོམ་པ་དང་ཐོས་པ་དང་བསམ་པ་དང་སྒོམ་པའི་སྒོ་ནས། བསྟན་པ་རིན་པོ་ཆེ་ཕྱོགས་མཐའ་དག་ཏུ་རྒྱས་པར་མཛད་པའི་བླ་མ་དང་སློབ་དཔོན་དགེ་བའི་བཤེས་གཉེན་དགེ་འདུན་འདུས་པ་རྒྱ་མཚོ་ལྟ་བུའི་ཚོགས་ཀྱི་བསྟེན་པའི་གདན་ས་ཆེན་པོ་ཐུན་མོང་དང་མཆོག་གི་གྲུབ་པ་བརྙེས་པའི་རྣལ་འབྱོར་གྱི་དབང་ཕྱུག་ཆེན་པོ་རྣམས་ཀྱི་བསྟི་གནས་ཕུལ་དུ་བྱུང་བ། མ་ག་དྷ་རྡོ་རྗེའི་གདན་དང་ཚུལ་མཚུངས་པ། མདོར་ན་འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་ཀྱི་འབྱུང་ཁུངས་སུ་གྱུར་པ་དཔལ་ལྡན་ས་སྐྱ་ཞེས་བྱ་བ་སྟེ། དེའི་ནང་ཚན་རིན་ཆེན་སྒང་གི་གནས་ཀྱི་ཁྱད་པར་ཞ་ལུ་ཁང་གསར་ཞེས་གྲགས་པའི་ཁང་བཟང་ཆེན་པོ་དེ་ཡིན་ནོ། །འདིའི་ཡབ་ནི་བོད་ཁ་བ་ཅན་གྱི་བདག་པོ་བདེ་བར་གཤེགས་པའི་བསྟན་པ་ལ་ལྷག་བསམ་རྣམ་པར་དག་པའི་ཐུགས་མངའ་བའི་བླ་མ་བདག་ཉིད་ཆེན་པོ་བཟང་པོའི་དཔལ་ཞེས་གྲགས་པ་ཕྱིས་རབ་ཏུ་བྱུང་བའི་མཚན་ཨ་མོ་གྷ་དྷྭ་ཛ་ཤྲི་ཕ་ལ་ཞེས་པའོ། །ཡུམ་ནི་རིགས་རུས་ཆོ་འབྲང་ཕུན་སུམ་ཚོགས་པ་ཞ་ལུ་སྐུ་ཞང་མགོན་པོ་དཔལ་གྱི་སྲས་མོ་ཇོ་ཇོ་ལུག་སྐྱེས་ཞེས་བྱ་བ། ཕྱིས་རབ་ཏུ་བྱུང་བའི་མིང་མ་གཅིག་གཞོན་ནུ་འབུམ་ཞེས་བཏགས་པ་སྟེ། དེ་ཡང་ལས་རྒྱུ་འབྲས་ལ་ཡིད་ཆེས་ཤིང་དཀོན་མཆོག་ལ་རྩེ་གཅིག་ཏུ་དད་པས་དཀོན་མཆོག་གསུམ་གྱི་ཞབས་ཏོག་ལ་བརྩོན་ཞིང་། ཁྱད་པར་དུ་རྗེ་བཙུན་མ་སྒྲོལ་མ་ལ་ཡིད་དམ་དུ་བྱེད་པས་རང་ཉིད་ཀྱིས་ཀྱང་བསྙེན་པ་དང་ཁ་འདོན་བྱེད། གཞན་ལ་ཡང་འདོན་དུ་འཇུག་ལ། དེའི་སྲོལ་གྱི་བོ་དོང་ཨེའི་དཀར་ཕུངས་སུ་ལོ་རེ་བཞིན་སྒྲོལ་མའི་ཕྱག་འཚལ་ཉེར་གཅིག་འབུམ་ཐེར་ཡུམ་རྒྱས་པ་བརྒྱ་ཚར་ལ་སོགས་བརྒྱ་ཚར་སྟོང་ཚར་ཁྲི་ཚར་འབུམ་ཐེར་ལ་སོགས་དགེ་བ་རྒྱུན་ཆགས་སུ་འབྱུང་བར་མཛད་པ་ལ་སོགས་པ་ཡོན་ཏན་དུ་མ་དང་ལྡན་པའོ། །ཡབ་ཀྱི་དགུང་ལོ་ལྔ་བཅུ་དང་ཡུམ་གྱི་ཉེར་བདུན་བཞེས་པའི་དུས་སུ་སེམས་དཔའ་ཆེན་པོ་འདི་ཡུམ་གྱི་ལྷུམས་སུ་ཞུགས་སོ། །དེའི་ཚེ་ཡུམ་གྱི་རྨི་ལམ་དུ་ཉི་མའི་དཀྱིལ་འཁོར་ལྟོར་ཞུགས་པ་དང་། གཡས་རུ་གཙང་པོ་འཐུང་པ་དང་། གཙང་པོ་སྔར་བས་ཆེར་སོང་འདུག་པ་ལ་མི་མང་པོ་བརྒལ་འགྲོ་ཞིང་འདུག་པས་ཤིར་དོགས་ནས་སྙིང་རྗེ་ཁྱད་པར་ཅན་སྐྱེས་པ་ལ་སོགས་པ་ཡ་མཚན་གྱི་རྨི་ལྟས་མང་པོ་དང་། སྐུ་ལུས་མཐོ་ཡང་མི་བདེ་བ་མེད་ལ་མཆོག་ཏུ་ཟོ་མདོག་བདེ་བར་གྱུར་ཅིང་། སྐུ་མཆེད་སྔ་མ་གཉིས་ལའང་འདི་ལྟ་བུས་ལྟས་མ་བྱུང་བས་འདི་ཅི་ཞིག་ཡིན་སྙམ་དུ་ཐེ་ཚོམ་དུ་གྱུར་ཏེ། བླ་མ་འཇམ་དབྱངས་འཁོན་སྟོན་ལ་ཐབས་ཀྱིས་ཞུར་བཏང་བས། དེའི་གསུང་གིས་འདི་ལ་ཚུལ་གཉིས་ཏེ། བསྟན་འཛིན་ཆེན་པོ་ཞིག་གམ། ཡང་ན་གཞན་གང་གིས་ཀྱང་མི་ཐུབ་པ་གཅིག་འོང་། གང་ལྟར་ཡང་ཡུམ་གྲིབ་ལ་འཛེམས་ཞིང་དཀར་གསུམ་བསྟེན་པར་གྱིས་ཞེས་སོ། །ཡུམ་ཡང་དེ་ལྟར་བྱེད་ཅིང་། དགེ་འདུན་གྱི་བསྙེན་བཀུར་ལ་སོགས་པ་རིམ་འགྲོ་རྒྱ་ཆེན་ལ་འབད་དོ། །དེ་ནས་ཡོངས་འཛིན་ཞེས་པ་ཆུ་ཕོ་བྱི་བའི་ལོའི་དཔྱིད་ཟླ་ཐ་ཆུང་གི་ཚེས་བརྒྱད་ཀྱི་སྐར་མ་རྒྱལ་ལ་བབ་པའི་སྔ་དྲོའི་དུས་སུ་ས་གཡོ་བ་དང་འོད་ཆེན་པོ་དང་མཁའ་འཇའ་ཚོན་ཁ་དོག་སྣ་ཚོགས་པ་འཁྲིགས་པ་ལ་སོགས་པ་ངོ་མཚར་ཞིང་སྨད་དུ་བྱུང་བའི་ལྟས་དུ་མ་དང་བཅས་ཏེ། ཁྱིའུ་གཟུགས་བཟང་ཞིང་མཛེས་པ་ལྟ་ན་སྡུག་པ་ཡན་ལག་དང་ཉིང་ལག་ཐམས་ཅད་ཡོངས་སུ་ཚང་བ་ཤངས་ཀྱི་གཟེངས་མཐོ་བ། དཔྲལ་བའི་དབྱེས་ཆེ་བ། སྨིན་ཚུགས་རིང་བ་ལ་སོགས་པ་མཚན་ཐམས་ཅད་དང་ལྡན་པ་ཞིག་བལྟམས་པར་གྱུར་ཏོ། །དེའི་ཚེ་འཁོན་གྱི་གདུང་རྒྱུད་རྣམས་ནི་ཆུ་ཁམས་པ་ཡིན་པའི་ཕྱིར། ཁའུ་གཙང་པོ་ཞེས་པའི་དཔལ་ལྡན་ས་སྐྱའི་གཞུང་ཆུ་དེ་གངས་ཆུ་བའམ་ཆར་བབས་པ་ལ་སོགས་པའི་རྐྱེན་གང་ཡང་མེད་བཞིན་དུ་ཤིན་ཏུ་རྒྱས་སོ། །དེ་ལ་ཁ་ཅིག་ན་རེ་གདུང་རྒྱུད་པའི་ཡུམ་ཇོ་ཇོའི་སྲས་འཁྲུངས་པ་ཡིན་ནམ། དེ་ལྟ་ན་ནི་ཨ་ལ་ལ་རེ་དགའ་ཞེས་ཟེར། གཞན་དག་ན་རེ་གདུང་རྒྱུད་པ་ཁོང་རང་ངམ། གཞན་དགེ་བཤེས་གྲགས་པ་འདྲ་ལ་འདས་གྲོང་ཡོང་བ་ཡིན་ནམ། འདི་ཅིའི་ལྟས་ཡིན་ཞེས་ཟེར་བ་བྱུང་ངོ་། །སྐུ་འཁྲུངས་པ་དེའི་དུས་སུ་འཇམ་དབྱངས་འཁོན་སྟོན་སྤྱན་དྲངས་ནས་དྲི་བཟང་གི་ཆུ་གསང་སྔགས་ཀྱིས་བསྔགས་པས་སྐུ་འཁྲུས་གསོལ། ཚོགས་ཆེན་པོར་དྲོའི་བསྙེན་བཀུར་དང་། གཞན་ཡང་བཙས་སྟོན་རྒྱ་ཆེར་བྱས། ཚེ་དཔག་ཏུ་མེད་པའི་སྒྲུབ་མཆོད་བརྒྱ་རྩ་དང་། རྣམ་རྒྱལ་འབུམ་ཐེར་དང་། རྣམ་འཇོམས་སྟོང་འཁྲུས་ལ་སོགས་པའི་བུམ་ཆོག་གཙུག་སྟེ། ཆོས་རྗེ་ཉིད་བདེ་བར་གཤེགས་མ་ཟིན་བར་དུ་ལོ་རེ་བཞིན་བོ་དོང་ཨེའི་དཀར་ཕུབས་སུ་མ་ཆག་པར་བསྒྲུབས་སོ། །ཡུམ་གྱི་རྨི་ལྟས་ལ་དཔེས་ནས་མཚན་ཉི་མ་བདེ་བའི་བློ་གྲོས་ཞེས་བཏགས་སོ། །དེ་ནས་གསོ་བའི་མ་མ་ཀུན་དགའ་སྐྱིད་ཅེས་པ་ལ་གཏད་དོ། །འོ་མ་དང་ཞོ་དང་མར་དང་དཀར་ར་དང་བུ་རམ་དང་སྦྲང་རྩི་ལ་སོགས་པ་དཀར་གསུམ་དང་མངར་གསུམ་གྱིས་བསྙོད་ཅིང་བསྐྱེད་བསྲིངས་ནས་རྫིང་ན་གནས་པའི་པདྨ་བཞིན་དུ་མྱུར་དུ་སྐྱེད་ཆེ་བར་གྱུར་ཏོ། །གཉིས་པ་ནི། དེ་ལྟར་རིམ་གྱིས་བསྐྱེད་བསྲིངས་ཏེ། མཁས་ཤིང་གྲུབ་པ་བརྙེས་པའི་བླ་མ་རྣམས་བསྟེན་ནས་གསན་སྦྱོང་མཛད་དེ། དེ་ཡང་ཐོག་མར་སྡོམ་བརྩོན་དམ་པ་མདོ་སྡེ་རྒྱུད་སྡེ་འཛིན་པ་ཆེན་པོ་འཇམ་དབྱངས་འཁོན་སྟོན་ལས་ཚེ་དཔག་མེད་འཆི་མེད་རྔ་སྒྲ་ནས་བཤད་པའི་རྗེས་སུ་འབྲང་བ་ཛེ་ཏ་རིའི་ལུགས་ཀྱི་དབང་ནོད་དོ། །གཞན་ཡང་བླ་མ་དེ་ལ་སྔ་ཕྱིར་ཆོས་གསན་པ་ལ། སྒྲོལ་མ་ཕྱག་རྡོར་འཁོན་ཆེན་ལ་སོགས་པའི་དབང་བཀའ་དང་སྒྲུབ་དཀྱིལ་ཆ་ལག་དང་བཅས་པ་མང་དུ་གསན་ནོ། །རིགས་ཀྱི་སྲས་འདི་འཁྲུངས་ནས་ཟླ་བ་གསུམ་ཙམ་སོང་བ་ན་སྐྱེ་འཆི་ལ་དབང་ཐོབ་ཅིང་མངོན་ཤེས་དང་རྫུ་འཕྲུལ་ལྡན་པའི་རྡོ་རྗེ་འཛིན་པ་ཆེན་པོ་ཉན་ཆེན་པ་བསོད་ནམས་བརྟན་པ་ལ་བདེ་མཆོག་དྲིལ་བུ་པའི་དབང་ནོད་ཅིང་། གཞན་ཡང་བླ་མ་དེ་ལ་སྔ་ཕྱིར་ཆོས་གསན་པ་ལ། ཀྱཻ་རྡོ་རྗེ་དབང་། ཆོས་སྐྱོང་གི་རྗེས་གནང་། ལམ་འབྲས་ཀྱི་ཆོས་སྐོར་འགའ་ཞུས་སོ། །དེ་ཡང་དུས་ཕྱིས་བླ་མ་བདག་ཉིད་ཆེན་པོ། བླ་མ་ཆེན་པོ་ཀུན་དགའ་བློ་གྲོས་དང་བཅས་པས་ལམ་སྐོར་འགའ་ཞུས་པའི་དུས་སུ། བླ་མ་ཉན་ཆེན་པས་འདིའི་སྐབས་སུ་བླ་མ་གོང་མ་འདི་གསུང་། དཀའ་བའི་གནས་ཡིན་གསུང་བ་ན་རྩེ་གཅིག་ཏུ་ཟིན་བྲིས་ལྟ་བུ་རེའང་མཛད་པས། བླ་མའི་གསུང་གིས་གཅུང་པོ་འདི་ལ་ཆོས་སྐོར་འདིའི་བདག་པོ་གཅིག་ཡོད་པར་འདུག་པ་ལ། འདི་སྐུ་ནར་མ་བྱོན་པར་མི་རྒན་འབྱོན། ཁྱེད་བླ་ཆེན་པས་ཐུགས་ཀྱི་དགོངས་པ་མཛད་ནས་གསུང་བར་ཞུའོ་ཞེས་གསུངས་སོ། །ཞེས་ཁ་ཅིག་གླེང་ངོ་། །དགུང་ལོ་ཕྱེད་དང་གསུམ་ཙམ་འགྲོ་བ་ན། མཁས་གྲུབ་ཆེན་པོ་རོང་པ་ཤེར་སེང་ལ་གཤེད་དམར་ལྷ་ལྔའི་དབང་ཞུས། དེ་ནས་བླ་མ་བསམ་ལྡིང་པ་བྱང་ཆུབ་ཤེས་རབ་ལ་སྔ་ཕྱིར་ཚེ་དཔག་མེད། བདེ་མཆོག་ལྷན་སྐྱེས། གཞོན་ནུ་གྲུབ་ནས་བརྒྱུད་པའི་གཅོད་བསྐོར། ནེ་གུའི་ཆོས་བསྐོར་རྣམས་ཀྱི་དབང་བྱིན་རླབས། ཁྲིད་མན་ངག་རྣམས་གསན། དགུང་ལོ་བཞི་ལ་ཉེ་བ་ནས་བླ་མ་རིན་ཆེན་དཔལ་བཟང་པོའི་དྲུང་དུ་བསྙེན་ཏེ། ཀློག་ཡིག་ལ་སོགས་པ་ནས་བརྩམས་ཏེ། ས་སྐྱ་པའི་ཆོས་སྐོར་རྣམས་ལ་རིམ་གྱིས་གསན་སྦྱོང་མཛད་དེ། དེ་ཡང་སྐྱེས་བུ་དམ་པ་འདི་ནི་དང་པོ་ཉིད་ལས་བྱིས་པའི་སྤྱོད་པ་ལས་འདས་ཏེ། ཀུན་ཏུ་སྤྱོད་པ་གཙང་ཞིང་ཞི་བ་དང་དུལ་བ་དང་། སྙན་ཅིང་རན་པ་དང་འཛེམ་པར་སྨྲ་བ་དང་བློ་གསལ་ཞིང་ཡིད་གཞུང་པ་དང་བླ་མ་དང་རྒན་རིམ་དང་ཡོན་ཏན་ཅན་རྣམས་ལ་བཀུར་སྟི་དང་རིམ་འགྲོ་ཆེ་ཞིང་དབང་པོ་མི་རྒོད་པ་དང་། སྔོན་གྱི་སྦྱངས་པ་དང་ཡོན་ཏན་ལ་ཆེད་ཆེར་མཛད་པས་གཞན་གྱི་བསྐུལ་བ་ལ་མི་ལྟོས་པར་རང་གི་ངང་གིས་འཇུག་ཅིང་། ཀློག་ཡིག་ལ་སོགས་པ་འཇིག་རྟེན་གྱི་རིག་པ་རྣམས་ཀྱང་ལན་རེ་ཟུང་རེ་མཐོང་བ་དང་ཐོས་པ་དང་བརྡ་སྤྲད་པ་ཙམ་གྱིས་ཐོགས་མེད་དུ་མཁྱེན་པས་འཇིག་རྟེན་པ་ཀུན་ངོ་མཚར་དུ་གྱུར་ཅིང་ཀུན་གྱིས་བསྔགས་སོ། །བློ་བརྟན་ཞིང་སྙིང་སྟོབས་ཆེ་བས་གཞན་གྱིས་སྡིགས་པ་དང་ཅོ་འདྲི་བ་ལ་སོགས་པས་གླགས་རྙེད་པར་མ་གྱུར་པས། བླ་མ་བཟང་པོ་བ་ན་རེ། རིགས་ཀྱི་སྲས་འདི་ནི་ནན་ཏན་ལ་གཞན་གྱི་བཙུན་མ་དགོས། དགོས་པ་གཅིག་བྱུང་ན་འཆུན་པ་གཅིག་བྱུང་དོགས་མི་འདུག་གསུངས། ཡུམ་གྱི་ཉེ་འཁོར་རྣམས་ན་རེའང་། དྲུང་འདི་པ་ལོ་ལྔ་དྲུག་ཙམ་གྱི་དུས་སུ་ན་བཟའ་ཇུས་ངུར་ཁ་ཅིག་གསོལ་ནས་བྲོས་བྱུང་པས་ཆུ་ཟངས་གཅིག་གི་རྒྱབ་ཏུ་བྱོན་འདུག་པ་ན། བླ་མ་བཟང་པོ་པ་བྱོན་ནས་ཕྱག་ལ་འཇུས་ཏེ་ཁྲིད་སོང་བས་ངེད་རྣམས་ཡིད་མི་དགའ་བ་གཅིག་བྱུང་། དེ་མ་གཏོགས་སློབ་གཉེར་ཙམ་ཞིག་མཛད་པའི་རིང་ལ་བརྡུང་བའམ་འཐབ་པ་ལ་སོགས་བྱེད་པ་མ་མཐོང་། དེ་ལ་ལྟོས་ན་གཅེན་གཉིས་པོ་ཀུན་ལ་ལན་མང་དུ་མཐོང་ཞེས་གླེང་ངོ་། །དེའི་ཚེ་སྐབས་ཞིག་ཏུ་བླ་མ་བཟང་པོ་པ་ལས་ས་ལུགས་ཀྱི་འཇམ་དབྱངས་ཨ་ར་པ་ཙ་ནའི་དབང་ནོད་དེ། བླ་མ་པ་ཉིད་དང་ཡུམ་གྱིས་ཀྱང་བསྙེན་པའི་གྲོགས་བྱས་ནས་གཞན་ཡང་བསྙེན་པའི་གྲོགས་མང་པོ་དང་ལྷན་ཅིག་བོ་དོང་ཨེའི་དཀར་ཕུབས་སུ་སྐུ་མཚམས་བཅད་དེ་ཟླ་བ་གསུམ་ཙམ་དུ་བསྒྲུབས་པས། ཐུགས་རབ་ཀྱིས་རྩལ་ཐོགས་པ་མེད་པར་གྱུར་ཏེ། དུས་ཕྱིས་རྩོམ་པ་ཐམས་ཅད་ཀྱི་མགོར་འཇམ་དབྱངས་ལ་མཆོད་བརྗོད་མཛད་པའི་དོན་ཡང་དེ་ཡིན་གསུངས། དེ་ནས་དཔལ་ཀྱཻ་རྡོ་རྗེའི་རྒྱུད་བརྟག་པ་གཉིས་པ་ལ་གསན་སྦྱོང་མཛད་པས་ཤིན་ཏུ་མཁས་པར་གྱུར་ཏེ། དགུང་ལོ་བརྒྱད་པ་ལ་ངག་དབང་ཀུན་དགའ་ལེགས་པའི་བློ་གྲོས་རྒྱལ་མཚན་དཔལ་བཟང་པོ་བ་དང་ལྷན་ཅིག་བཤད་དོན་རྒྱ་ཆེན་པོ་དང་བཅས་པས་རིན་ཆེན་སྒང་དུ་གདན་ས་ཆེན་པོའི་ཕལ་མོ་ཆེ་འདུས་པ་ལ་རྒྱུད་ཀྱི་དོན། ཕྱི་ཕ་རོལ་ཏུ་ཕྱིན་པའི་ཐེག་པ་ལ་གྲགས་པ་དང་སྦྱར་བ། ནང་སྔགས་ཀྱི་བསྐྱེད་རིམ་ལ་སྦྱར་བ། རང་བྱིན་རླབས་ལ་སྦྱར་བ། དཀྱིལ་འཁོར་འཁོར་ལོ་ལ་སྦྱར་བ། འབྲས་བུ་སྐུ་བཞི་ལ་སྦྱར་བ་ལ་སོགས་པ་དང་། རྒྱ་གར་གྱི་རྒྱུད་འགྲེལ་སོ་སོའི་བཤད་སྲོལ་ཚུལ་མི་འདྲ་བ་རྣམས་དང་། བོད་ཀྱི་བླ་མ་གོང་མ་རྣམས་ཀྱི་བཞེད་ཚུལ་གྱི་རྣམ་བཞག་མང་དུ་གསུངས་པས། སྡེ་སྣོད་འཛིན་པ་ཆེན་པོ་རྣམས་ཀྱང་ཡ་མཚན་དུ་གྱུར་ཏེ། སློབ་དཔོན་ཆེན་པོ་འདི་ནི་སྐུ་ཚེ་དཔག་ཏུ་མེད་པ་ནས་ལམ་འདི་ལ་སྦྱངས་པ་གཅིག་འདུག་ཅེས་ཀུན་གྱིས་བསྟོད་པར་གྱུར་ཏོ། །བླ་མ་བཟང་པོ་པའི་གསུང་གིས། ངེད་ཀྱི་ནང་དུ་ཚུལ་འདི་ལྟ་བུ་དྲིས་པའང་མེད། མང་པོའི་ནང་དུ་ངེས་པ་དང་བཅས་ནས་གསུང་བ་ལ་མཐུ་ཐོགས་པ་མེད་པ་གཅིག་འདུག ཚོགས་སུ་གསུང་པའི་དོན་མ་གོ་བ་རྣམས་ནང་དུ་ཞུས་པའི་ཚེའང་རྒྱུ་མཚན་དང་བཅས་ནས་ལན་སྟོན་པ་གཅིག་འདུག་ཅེས་བླ་མ་བདག་ཉིད་ཆེན་པོ་པ་ལ་ཞུས་པ་དང་། ཁོང་པ་ཤིན་ཏུ་ཐུགས་ཟབ་པས། ཁོང་པའི་གསུང་གིས། བུ་ཆུང་ད་ལྟ་བློ་གསལ་རིང་ལ་ཡོན་ཏན་སློབ་དགོས་ཁྱེད་རྣམས་ཁ་ཟུག་པར་གྱིས་ཞེས་གསུངས་སོ། །གཞན་ཡང་བླ་མ་བཟང་པོ་པ་ལ་སྔ་ཕྱིར་ཆོས་གསན་པ་ནི། ཀྱཻ་རྡོ་རྗེ། བདེ་མཆོག་དྲིལ་བུ་པ་ཁ་ཆེ་ལུགས་དང་པུ་ཧྲངས་ལུགས། སྒྲོལ་མ་ལྷ་བཅུ་བདུན་མ་བཅུ་གསུམ་མ་ལུས་དཀྱིལ་ས་ལུགས་ཀྱི་འཇིགས་བྱེད། རྡོར་དབྱིངས་ཀུན་རིག་རྣམས་ཀྱི་དབང་ལ་སོགས་པ་དབང་བཀའ་མང་པོ་དང་། ཆོས་སྐྱོང་ཆེ་ཆུང་རྣམས་ཀྱི་རྗེས་གནང་དང་། ཀྱཻ་རྡོ་རྗེའི་ཕྱག་ལེན་དང་བདེ་མཆོག་རིམ་ལྔ་ལ་སོགས་པ་ས་སྐྱ་པའི་ཡབ་མེས་ཀྱིས་ཆོས་དཔག་ཏུ་མེད་པ་མཐར་ཕྱིན་པར་མཛད་ཅིང་། ཐུགས་རྗེ་ཆེན་པོའི་དམར་ཁྲིད་ལ་སོགས་པ་མན་ངག་གཞན་མང་པོའང་གསན་ནས་ཐུགས་སུ་ཆུད་པར་མཛད་དོ། །སྦྱོར་དྲུག་གི་ཁྲིད་ཀྱང་སྔོན་མ་རང་དུ་བླ་མ་འདི་ལ་ཞུས་ཤིང་། བླ་མ་ཁོང་རང་གིས་ཀྱང་བསྒོམ་གྲོགས་མཛད་དེ། དཔོན་སློབ་རྣམས་པས་སྟབས་སུ་བསྒོམ་པས་ཉམས་མྱོང་བཟང་པོ་སྐྱེས་ཤིང་རྣམ་པ་ཀུན་ལྡན་གྱི་སྟོང་པ་འགའ་རེ་མཐོང་། ཁྱད་པར་དུ་འཇམ་པའི་དབྱངས་ལོངས་སྐུའི་རྣམ་པར་བྱས་པའི་སྟོང་གཟུགས་གསལ་པོ་བྱུང་། ཉིན་གཅིག་བསྒོམ་ཁང་དུ་བླ་མཆོད་ནམ་ཤེ་གསལ་པོ་གཅིག་བྱུང་པ་ན། དེའི་ཕྱི་སྐད་བླ་མཆོད་ནམ་ཤེ་སླེབ་བྱུང་བས་དེའི་རྣམ་འགྱུར་དུ་འདུག་གསུང་ཞིང་། མདོར་ན་བླ་མ་འདིས་བྱིས་པའི་དུས་སུ་རྩེད་མོའི་ཞོར་ལའང་ལག་ལེན་གྱི་ཆ་མང་པོ་བསླབས་པས་ཤིན་ཏུ་སྐུ་དྲིན་ཆེ་ཞེས་དུས་ཕྱིས་ཀྱང་གསུངས་སོ། །དེ་དག་གི་བར་སྐབས་སྔ་ཕྱི་རྣམས་སུ་དགེ་བའི་བཤེས་གཉེན་གྲུབ་རྒྱལ་ལས་བརྟག་གཉིས་དང་དེའི་འགྲེལ་པ་འགའ་དང་། འདོད་རྒྱལ་གྱི་བསྐོར་ལ་སོགས་ཆོས་ཀྱི་རྣམ་གྲངས་མང་རབ་དང་། དབྱངས་ལ་སོགས་པ་ས་སྐྱ་པའི་ཕྱག་ལེན་རྣམས་ལེགས་པར་བསླབས་ཏེ་སྤྱིས་ཕྱིན་པར་མཛད་དོ། །བླ་མ་གཞོན་ནུ་དཔལ་བཟང་པོ་ལའང་བརྟག་གཉིས་ཀྱི་རྒྱུད་དང་། ཀྱཻ་རྡོར་ལུས་དཀྱིལ། སྒྲོལ་མ། ཀུན་རིག་ལ་སོགས་ཀྱི་དབང་བཀའ་དང་། བྲག་ཁ་བས་མཛད་པའི་སྦྱོར་དྲུག ངོ་སྤྲོད་ལ་སོགས་པ་མན་ངག་དང་ལུང་ཕྲན་ཚེགས་དུ་མ་གསན་ནོ། །བླ་མ་བདག་ཉིད་ཆེན་པོ་ལ་ཀྱཻ་རྡོ་རྗེ། བདེ་མཆོག་དྲིལ་བུ་པ། སྒྲོལ་མ་ལྷ་བཅུ་བདུན་མ་རྣམས་ཀྱི་དབང་བཀའ་དང་། ཆོས་སྐྱོང་གི་རྗེས་གནང་། སེམས་བསྐྱེད་སོགས་མང་དུ་གསན་ནོ། །གཅེན་ཏ་དབེན་ཀུན་དགའ་ཉི་མ་ལའང་སེམས་བསྐྱེད་གསན་ཏོ། །སྐྱེས་བུ་ཆེན་པོ་འདི་དགུང་ལོ་བཅུ་གཅིག་བཞེས་པའི་དུས་སུ་བླ་མ་ཆེན་པོ་ཏི་ཤྲི་ཀུན་དགའ་བློ་གྲོས་རྒྱལ་མཚན་དཔལ་བཟང་པོ་པ་བོད་དུ་བསྙེན་རྫོགས་ལ་བྱོན་པའི་ཚེ། ཁྱིམ་པའི་ཚུལ་གྱིས་བསྟན་པ་ལ་ཕན་ཆུང་བར་དགོངས་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་བར་ཞུས་ནའང་གོང་མ་ལ་ཞུས་གསུངས་ཏེ། ཡབ་དང་གཅེན་གཉིས་ཀས་མ་གནང་ནས། བླ་ཆེན་པ་ལ་དགེ་བསྙེན་གྱི་སྡོམ་པ་ནོད་དེ། མཚན་ཀུན་དགའ་དཔལ་བཟང་པོར་བཏགས་ཤིང་། དེའི་ལོ་བླ་མ་བདག་ཉིད་ཆེན་པོ་པ་ཞི་བར་གཤེགས་ནས། དེའི་ཚེ་བླ་ཆེན་པ་རང་གི་ཕྱག་རྫས་དང་བླ་བྲང་སོ་སོ་ནས་དངོས་པོ་བཏོན་ཅིང་། ཁྱད་པར་དུ་རིན་ཆེན་སྒང་དང་ཤིང་ཁང་ནས་དངོས་པོ་མཚན་ཆེན་པོ་བཏོན་པ་དང་བཅས་པས་བླ་མ་བདག་ཉིད་ཆེན་པོ་པའི་ཆོས་འཁོར་མཛད་པའི་དུས་སུ། དབུས་གཙང་གི་དགེ་བའི་བཤེས་གཉེན་ཕལ་ཆེར་ཚོགས་པ་ཀུན་ལ་སོ་སོས་ཆོས་གང་ཞུས་པའི་ཆོས་གསུངས་པས་ཐམས་ཅད་ངོ་མཚར་བར་གྱུར་ཏོ། །དེ་ལྟར་བླ་ཆེན་པ་ལ་སྔ་ཕྱིར་ཆོས་གསན་པ་ལ། ཀྱཻ་རྡོར་ལུས་དཀྱིལ། བདེ་མཆོག་དྲིལ་བུ་པ། སྒྲོལ་མ་ལུས་དཀྱིལ། འཁོར་ཆེན། ཀུན་རིག་ལ་སོགས་པའི་དབང་བཀའ་དང་། ཆོས་སྐྱོང་ཆེ་ཆུང་ཚོགས་བདག དཀར་མོ་ཉི་ཟླ་ལ་སོགས་པའི་རྗེས་གནང་དང་། དབུ་མ་ལུགས་ཀྱི་སེམས་བསྐྱེད། སྤྱོད་འཇུག ཐུབ་པ་དགོངས་གསལ་ལ་སོགས་པ་མང་དུ་ཞུས་སོ། །དེ་ནས་བླ་ཆེན་པ་ལ་རབ་བྱུང་བྱེད་དུ་མི་གནང་ན་ཆགས་ཕྱིར་འགྲོ་ཞུས་ནས་ཚོང་འདུས་མགུར་མོའི་བར་དུ་འཆགས་ཕྱིར་འབྲང་པས། བླ་ཆེན་པའི་གསུང་གིས་ད་རེ་བཙུན་པ་བྱེད་པ་དང་། ངའི་ཕྱིས་ལ་འགྲོ་བ་གཉིས་ཀ་མི་ཡོང་། གོང་མ་ལ་ཞུས་ལ་ལོན་བྱེད། དེ་བར་ལ་སློབ་གཉེར་མཐར་ཕྱིན་པར་གྱིས་གསུངས་ནས། སྐུ་མཆེད་གཉིས་ལ་ཉེ་གནས་རེ་བཀོས་ནས་བཞག་གོ །དེ་ལྟར་སྐྱེས་མཆོག་འདི་སྐུ་ཕྲ་བའི་དུས་དེ་ཙམ་ནས་སྙན་གྲགས་ཆེན་པོ་བྱུང་བས། དེའི་གདུང་རྒྱུད་འཕེལ་ན་བསྟན་པའི་རྒྱུན་ལ་ཕན་ནམ་དགོངས་ཏེ། གོང་ནས་ཏི་ཤྲི་གྲགས་པ་འོད་ཟེར་གྱི་དབོན་མོ་དགེ་འདུན་འབུམ་ཁབ་ཏུ་གྱིས་ལ་གདུང་རྒྱུད་སྤེལ་ཞེས་པའི་ལུང་དང་། གསེར་དངུལ་དང་གོས་ཕྱི་ནང་ལ་སོགས་པ་དང་བཅས་པའི་གནང་སྦྱིན་བྱུང་ནས། ཁབ་བྱ་བར་གསོལ་ཞིང་གསེར་ཡིག་པ་ནམ་མཁའ་དཔལ་ལ་སོགས་པས་ནན་གྱིས་ཞུས་ཀྱང་གནང་བ་མ་བྱུང་པས། ཡུམ་དང་དགེ་བཤེས་ཉེ་གནས་ལ་སོགས་པ་སྐོར་ཐམས་ཅད་སྐྲག་ནས་གསེར་ཡིག་པའི་མདུན་དུ་ཁས་བླངས་ཏེ་རེ་ཞིག་དབོན་མོ་དང་གནང་སྦྱིན་བླངས་སུ་ཟིན་ཀྱང་འཇིག་རྟེན་གྱི་གཏམ་སྤྱོད་ལམ་གང་ཡང་མ་བྱུང་བར། ཡུམ་ལ་ཅི་ནས་ཀྱང་རབ་ཏུ་འབྱུང་བར་གསོལ་ཞིང་། རེས་འགའ་མཁན་སློབ་ཐམས་ཅད་བསགས་ཀྱང་། ཡུམ་གྱི་ཐུགས་དགོངས་ལ་འདིའི་མཛད་པ་འདིས་སྲས་ཚ་བྱུང་དོགས་མི་འདུག་སྟེ་འོན་ཀྱང་། གོང་མའི་ལུང་བཅག་ན་ཁྲིམས་ཀྱི་ཆད་པ་འོང་སྙམ་པས་སྐྲག་ནས་མ་གནང་ངོ་། །དེར་ཐུགས་སྐྱོ་བར་གྱུར་ཏེ་སྐབས་ཞིག་ན། ཆོས་རྗེ་འདི་འཁོར་དང་གསོལ་ཟས་དང་རྫས་ཅི་ཡང་མེད་པར་སུས་ཀྱང་མ་ཚོར་བ་མཛད་དེ། རང་ཉིད་གཅིག་པུ་ས་སྐྱའི་རིན་སྒང་ནས་ཕྱིར་བྱོན་པ་ན། ཡུམ་གྱི་ཐོག་དྲངས་པའི་ཉེ་འཁོར་ཐམས་ཅད་ཏབ་ཏབ་པོར་གྱུར་ཏེ། ཕྱོགས་ཀུན་ཏུ་རྒྱུགས་ཁང་པ་དང་ས་ཕུག་དང་གྲོག་པོ་མཐའ་དག་མྱུལ་ཀྱང་། ཞག་གཉིས་སུ་འགྲོ་ལ་ཁད་ཀྱི་ཉིན་མོའི་བར་དུ་མ་རྙེད། དེའི་ཉིན་མོ་དཔོན་པོ་རིའི་བྱང་གི་རི་སུལ་གྱི་གྲོག་པོ་གཅིག་ནས་རྙེད་དེ། ས་སྐྱར་བར་འབྱོན་ཞུས་པས་རབ་ཏུ་འབྱུང་ན་དེ་ལྟར་རང་ཡང་ཕྱིན་པས་ཆོག རབ་ཏུ་འབྱུང་དུ་མི་སྟེར་ན་ས་སྐྱ་པའི་མངའ་རིས་སུ་མི་བསྡོད་གསུང་། དེར་ཉེ་གནས་རྣམས་ཀྱིས་རང་རེ་གཅིག་པུ་ལ་གདུང་རྒྱུད་སྤེལ་བའི་ལུང་བྱུང་ཚུལ། རབ་ཏུ་བྱུང་ན་རྒྱལ་པོ་ཆེན་པོའི་ཆད་པ་ཡོང་ཚུལ་ཐབས་ཀྱིས་ཞུས་ནས། གདན་དྲོངས་ན་སླ་སྙམ་སྟེ། གང་དགོངས་པ་ལས་འོས་མེད་འབྱོན་པར་ཞུས་པས། ང་འགྲོ་དགོས་ན་ཁྱེད་རང་རྣམས་མ་གཅིག་པ་དང་དཔོན་ཆེན་གྱིས་རབ་ཏུ་འབྱུང་དུ་སྟེར་བའི་ཡི་གེ་ཁྱེར་ཤོག དེ་བར་ང་འདིར་འདུག་པ་ཡིན། དེ་མ་བྱུང་ན་རྒྱལ་པོའི་ཆད་པ་ལས། ག་ར་དབང་ཕྱུག་གི་དཔུང་བཞི་པའི་དམག་གིས་ད་ལྟ་རང་བསད་དམ། རབས་ད་ལྟ་ཆད་དམ། ཁམས་གསུམ་གསེར་གྱིས་བཀང་ཡང་མི་འགྲོ། ཁྱིམ་ཐབ་མི་བྱེད་ན་ང་དབང་ཆེ་མོད། ང་མེད་ན་ཁ་སྨྲས་སུ་དང་བྱེད་གསུང་ནས་འབྱོན་མ་གསན་པས་དེའི་ནུབ་མོ་དཔལ་ལུང་དུ་བྱོན། ཕྱིས་ཉིན་དཔོན་ཆེན་འོད་ཟེར་སེང་གེ་དང་ཡུམ་གྱིས། གོང་མའི་ཆད་པ་ལས་འཇིགས་བཞིན་དུ་ཁས་བླངས་ནས་ཡི་གེ་བྱས་ཏེ་ཕུལ་བ་ཕྱག་ཏུ་ཕྱིན་པ་དང་། དཔལ་ལྡན་ས་སྐྱར་ཆགས་ཕེབས་སོ། །དུས་ཕྱིས་ཀྱང་ཆོས་རྗེ་ཉིད་ཀྱི་གསུང་ནས། རབ་ཏུ་བྱུང་བ་བྱེད་པའི་ཕྱོགས་ལ་ཁོང་རྣམས་ཉན་དུ་མ་འདོད་པར་ངས་གཅུ་གལ་ཆེན་པོ་རང་བྱ་དགོས་པ་བྱུང་ཞེས་གསུངས་སོ། །དེ་ལྟར་ན་སྡོམ་བརྩོན་ཆེན་པོ་འདི་ནི་སྔོན་གྱི་གོམས་པའི་སྟོབས་ཀྱིས། དང་པོ་ཉིད་ནས་ཁྱིམ་ན་གནས་པའི་སྐྱོན་དང་རབ་ཏུ་བྱུང་བའི་ཡོན་ཏན་ཡང་དག་པར་མཁྱེན་པས་སྐྱོན་རྣམས་སྤོང་ཞིང་ཡོན་ཏན་ལ་ཆེད་ཆེར་མཛད་དོ། །དེ་ཡང་དགུང་ལོ་བཅུ་གཅིག་པ་ནས་བཅུ་དྲུག་བཅུ་བདུན་གྱི་བར་དུ་གཙོ་ཆེར་ས་སྐྱ་དང་བོ་དོང་གིས་བྱང་ཆུབ་ལུང་དང་སྒྲོ་མོན་ཅན་ལ་སོགས་པར་བཞུགས་ནས། སྔར་བརྗོད་པ་ལྟར་བླ་མ་བཟང་པོ་དང་སློབ་དཔོན་དོན་གྲུབ་རྒྱལ་ལ་སོགས་པ་ལའང་གསན་སྦྱོང་མཛད་ཅིང་། ཁྱད་པར་ཚད་མ་རྣམ་འགྲེལ་གྱི་གཟིགས་རྟོག་དང་། མཁྱེན་བརྩེའི་མངའ་བདག་བླ་མ་དཔལ་ལྡན་པ་ལ་གསན་སྦྱོང་མཛད། དེའི་ཚེ་ལྷག་པའི་ལྷ་འཇམ་པའི་དབྱངས་ཀྱིས་བརྒྱུད་བྱིན་གྱི་བརླབས་པ་ལ་བརྟེན་ནས། གཞུང་དང་ཊཱིཀྐ་ཐུགས་ལ་འཛིན་པ་དང་། བགྲོ་གླེང་མཛད་པ་དང་རིགས་གྲྭར་ལན་འདེབས་པ་ལ་སོགས་པ་ལ་རིང་པོར་མ་ཐོགས་པ་མེད་པར་གྱུར་ཏོ། །བླ་མ་འདི་ནི་ཤིན་ཏུ་ཡུན་རིང་དུ་བསྟེན་ཅིང་སྔ་ཕྱིར་ལན་མང་དུ་གསན་སྦྱོང་མཛད་པས་ཆོས་ཀྱི་རྣམ་གྲངས་ཆེས་ཤིན་ཏུ་མང་བར་གསན་ཏེ། དེ་རྣམས་མདོར་བསྡུས་པའི་སྒོ་ནས་ཕྱོགས་གཅིག་ཏུ་བརྗོད་ན། བླ་མ་གོང་མའི་ཡིག་ཆའི་སྟེང་ནས་རྒྱུད་གསུམ་གྱི་བཤད་པ། གསུང་ངག་གི་གཞུང་བཤད། དེ་རྣམས་དང་འབྲེལ་བའི་དབང་བྱིན་རླབས་རྗེས་གནང་སྒྲུབ་དཀྱིལ་ལས་ཚོགས་དང་བཅས་པ། རྡོ་རྗེ་ཕྲེང་བ། ཀྱཻ་རྡོར་ནེ་གླིང་མ། བདེ་མཆོག་ལྷ་ལྔ། ལོ་ཧི་པ། སྡོམ་འབྱུང་། རྡོ་རྗེ་མཁའ་འགྲོ། ཕག་མོ་མངོན་འབྱུང་། མ་ཧཱ་མ་ཡཱ། རྡོ་རྗེ་གདན་བཞི། གཤེད་དམར་བཅུ་གསུམ་མ། ཨུར་རྒྱན་སྒྲོལ་མ། སྒྲོལ་མ་རལ་གཅིག་མ། རྭ་ལུགས་ཀྱི་འཇིགས་བྱེད། དགྲ་ནག འགྲོ་བཟང་སྙིང་པོའི་ལུགས་ཀྱི་ཕྱག་རྡོར། འཁོར་ཆེན། མི་གཡོ་བླ་མེད། ཁྲོ་བོ་རེག་ཚིག སངས་རྒྱས་ཐོད་པ་ལྷ་ཉེར་ལྔ་མ། གསང་འདུས་ཡེ་ཤེས་ཞབས་ལུགས། ཇོ་བོ་ལུགས། ཀུན་རིག གཙུག་དགུ རྡོ་རྗེ་འབྱུང་བ། དཔལ་མཆོག་རྡོར་སེམས། རྩེ་མོ་རིགས་བསྡུས། འཇམ་དཔལ་གསང་ལྡན་ལ་སོགས་པའི་དབང་བཀའ་དང་། མཻ་ཏྲི་མཁའ་སྤྱོད། ཕག་མོ་ལས་བཅུ། ཕག་མོ་ཀུརྨ་པ་ཏི། ཕག་མོ་གཞུང་དྲུག རལ་གཅིག་མ་དམར་མོ། ཤིན་ཏུ་སྤྲོས་མེད། གཙུག་ཏོར་རྣམ་རྒྱལ། རིགས་ཀྱི་འཇིག་རྟེན་མགོན་པོ། རིགས་གསུམ་སྤྱི་གཏད་ལ་སོགས་པའི་བྱིན་རླབས་རྗེས་གནང་སྟེ། མདོར་ན་བླ་མ་དེ་ཉིད་ལ་མངའ་བའི་དབང་བྱིན་རླབས་རྗེས་གནང་ལ་སོགས་པ་ཉིས་བརྒྱ་ལྷག་ཙམ་དང་། དེ་རྣམས་ཀྱི་སྒྲུབ་དཀྱིལ་ལས་ཁ་ཚར་དང་བཅས་པ་དང་། གཞན་ཡང་རྣལ་འབྱོར་བླ་མེད་དང་རྣལ་འབྱོར་གྱི་རྒྱུད་བོད་དུ་ཇི་སྙེད་འགྱུར་བ། དེ་རྣམས་ཀྱི་རྒྱ་འགྲེལ་བོད་ཀྱི་ཡིག་ཆ་གྲགས་ཆེ་ཇི་སྙེད་ཡོད་པ་དང་བཅས་པ་བུམ་པ་གང་བྱོའི་ཚུལ་དུ་ཐམས་ཅད་གསན་ནས་ཐུགས་སུ་ཆུད་པར་མཛད་དོ། །ཏི་ཤྲི་ཀུན་དགའ་རྒྱལ་མཚན་དཔལ་བཟང་པོ་ལ་སེམས་བསྐྱེད་སོགས་ཆོས་འགའ་རེ་གསན། བླ་མ་མཁས་བཙུན་ཆེན་པོ་ནམ་མཁའ་ལེགས་པ་ལ་ཆོས་སྐྱོང་ཆེ་ཆུང་གི་རྗེས་གནང་དང་སེམས་བསྐྱེད་ལ་སོགས་པ་གསན། འཇམ་པའི་དབྱངས་བླ་མ་དོན་ཡོད་པ་ཆེན་པོ་ལ་ཚད་མ་རྣམ་འགྲེལ་དང་། སེམས་བསྐྱེད་ལ་སོགས་པ་ཆོས་མང་དུ་གསན་ནོ། །དེ་ནས་དགུང་ལོ་བཅུ་བདུན་བཞེས་པའི་དུས་སུ་མཁན་པོ་སྡོམ་བརྩོན་ཆེན་པོ་རིན་པོ་ཆེ་བསོད་ནམས་གྲགས་པ། སློབ་དཔོན་མཁས་མཆོག་ཆེན་པོ་བླ་མ་དཔལ་ལྡན་སེང་གེ གྲིབ་ཚོད་པ་དཔལ་ལྡན་བླ་མ་རིན་ཆེན་དཔལ་བཟང་པོ་རྣམས་ལས། དགེ་ཚུལ་གྱི་སྡོམ་པ་ཡང་དག་པར་ནོད་དེ། མཚན་བསོད་ནམས་རྒྱལ་མཚན་དཔལ་བཟང་པོ་ཞེས་གསོལ་ཏོ། །དེ་ནས་ཀྱང་ས་སྐྱ་དང་བྱང་ཆུབ་ལུང་སོགས་པར་བཞུགས་ནས་ཚད་མའི་སྐོར་ལ་གཟིགས་རྟོག་མཛད་ཅིང་། དེ་ཡང་ལོ་གཅིག་རྣམ་འགྲེལ་ཉིད་ལ་དྲིལ་ནས་ཐུགས་སྦྱོང་མཛད་དེ། དེའི་ཚེ་སྐུ་ཁམས་གཟི་བའི་རྣམ་པ་ཅུང་ཟད་བྱུང་ཡང་སྐད་ཅིག་ཀྱང་གཡེལ་བ་མི་མངའ་བར་ལྷག་པར་བརྩོན་འགྲུས་ཆེ་བར་མཛད་དེ། རིགས་པའི་དབང་ཕྱུག་ཏུ་གྱུར་ཏོ། །དེ་ནས་དགུང་ལོ་ཉི་ཤུ་བཞེས་པ་ན། མཁན་པོ་གནས་བརྟན་འདུལ་བ་འཛིན་པར་བྱང་ཆུབ་སེམས་དཔའ་ཆེན་པོ་མཁན་ཆེན་རིན་ཆེན་བསོད་ནམས་གྲགས། ལས་ཀྱི་སློབ་དཔོན་མདོ་སྡེ་རྒྱུད་སྡེ་རྒྱ་མཚོའི་ཕ་རོལ་ཏུ་སོན་པ་དཔལ་ལྡན་སེང་གེ གསང་སྟེ་སྟོན་པའི་སློབ་དཔོན་ལུང་དང་རྟོགས་པའི་ཡོན་ཏན་དང་ལྡན་པ་བླ་མ་རིན་ཆེན་དཔལ་བཟང་པོ། གྲིབ་ཚོད་པ་སྡེ་སྣོད་འཛིན་པ་ཆེན་པོ་དོན་ཡོད་དཔལ། གྲོགས་བྱེད་པ་དགེ་བའི་བཤེས་གཉེན་གྲུབ་རྒྱལ། དད་པའི་དགེ་འདུན་ཤེས་རབ་རྒྱལ་གྲུབ་ལ་སོགས་པ་དགེ་སློང་བཅུ་བདུན་གྱི་དབུས་སུ། གྲོགས་འཇམ་པའི་དབྱངས་དོན་ཡོད་རྒྱལ་མཚན་དཔལ་བཟང་པོ་དང་ལྷན་ཅིག གནས་བོ་དོང་བྱ་རྒོད་བཤོངས་ཞེས་པའི་གཙུག་ལག་ཁང་ཕུན་སུམ་ཚོགས་པར་སྐྱེས་བདག་ཅེས་པ་ལྕགས་མོ་ལུག་གི་ལོ་དབྱར་གྱི་དུས། བྱ་ལོའི་ཟླ་བའི་ཡར་ཚེས་བརྒྱད་ཀྱི་ཉི་མ་བཞི་ཆ་ཤར་བའི་དུས་སུ། སངས་རྒྱས་ཀྱི་བསྟན་པ་ལ་ཞུགས་ལ་ཡོངས་སུ་རྫོགས་པ་བསྙེན་པར་རྫོགས་པར་མཛད་དོ། །དུས་དེ་ནས་བཟུང་སྟེ། ཇི་སྲིད་འཚོའི་བར་དུ་ཤ་ཆང་དང་ཕྱི་དྲོའི་ཁ་ཟས་ལ་སོགས་པ་ཞལ་དུ་མི་རེག་སྟེ་མང་དུ་བརྗོད་པས་ཅི་ཞིག་བྱ། མདོར་ན་བཅས་པའི་ཁ་ན་མ་ཐོ་བ་ཕྲ་བ་ནས་སྤང་བླང་ཆེས་ཆེར་མཛད་ན་རང་བཞིན་གྱི་ཁ་ན་མ་ཐོ་བས་གོས་པའི་སྐབས་ག་ལ་སྲིད། དེས་ན་ལྷག་པ་ཚུལ་ཁྲིམས་ཀྱི་བསླབ་པ་ཡོངས་སུ་རྫོགས་པས་སྡོམ་བརྩོན་ཆེན་པོར་གྱུར་པར་ཕྱིར་བསླབ་པའི་གཞི་ནོད་པ་ཐམས་ཅད་ཀྱི་གནས་དམ་པར་གྱུར་པ་ཡིན་ནོ། །དེ་ནས་མཁན་ཆེན་རིན་པོ་ཆེ་བསོད་ནམས་གྲགས་པ་ལ་སྔ་ཕྱིར་ཆོས་གསན་པ་ལ། འདུལ་བ་མདོ་རྩ་མེ་ཏོག་འཕྲེང་བརྒྱུད་གཉིས་ཀྱི་བཤད་པ། འདུལ་བའི་ཆ་ལག་དང་ལག་ལེན་གྱི་རིམ་པ་མང་པོ་དང་། དབུ་མ་པ་དང་སེམས་ཙམ་ལུགས་སུ་གྲགས་པའི་སྨོན་འཇུག་གི་སེམས་བསྐྱེད་ཀྱི་ཆོ་ག་གཉིས་དང་། དབུ་མ་ཆེན་པོ། བློ་སྦྱོང་། སྐྱེས་བུ་གསུམ་རྣམས་ཀྱི་ཁྲིད། སྐྱེར་སྒང་པ་དང་དཔལ་མོའི་ཆོས་བཞིའི་སྐོར། མངོན་རྟོགས་རྒྱན་རྩ་འགྲེལ། སྨན་བླ། སྒྲོལ་མ་དཀར་མོ། འཇམ་དབྱངས་དཀར་པོ་ལ་སོགས་པའི་རྗེས་གནང་དང་། སྲོན་པའི་ལུགས་ཀྱི་སྲོག་རྩོལ་ལ་སོགས་པའི་གདམས་ངག་ཨུ་རྒྱན་བསྙེན་བསྒྲུབ་ལ་སོགས་པ་གསན་ནས་ཐུགས་སུ་ཆུད་པར་མཛད་དོ། །སྡོམ་བརྩོན་དམ་ལ་མཁན་ཆེན་བསོད་ནམས་བཟང་པོ་པ་ལ། འདུལ་བ་ལུང་སྡེ་བཞི། འོད་ལྡན་ཀཱ་རི་ཀ་ལས་བརྒྱ་རྩ་གཅིག་པ། མངོན་པ་མཛོད་རང་འགྲེལ་དང་བཅས་པ། ཡུམ་རྒྱས་པ། བརྒྱད་སྟོང་པ། ཉི་ཁྲི་སྣང་བ། བརྒྱད་སྟོང་འགྲེལ་ཆེན། ཡང་དགོན་པའི་རི་ཆོས་སྐོར་གསུམ། ཁྲོ་ཕུ་བའི་མན་ངག་བརྒྱ་རྩ་ལ་སོགས་པ་མང་དུ་གསན་ནས་ཐུགས་སུ་ཆུད་པར་མཛད་དོ། །བསླབ་པ་རིན་པོ་ཆེ་གསུམ་སྤྱན་གྱི་འབྲས་བུ་ལྟར་གཅིག་ཏུ་གཅེས་པར་འཛིན་ཞིང་མཐའ་ཡས་པའི་ཤེས་བྱ་མ་ལུས་པར་གཟིགས་པའི་མཁྱེན་པ་ཕུན་སུམ་ཚོགས་པའི་དཔལ་གྱིས་མངོན་པར་མཐོ་བས་མཁས་པའི་མཁས་པ་རྣམས་ཀྱི་གཙུག་རྒྱན་དམ་པར་གྱུར་པ། ཐུབ་པའི་རྒྱལ་ཚབ་འགྲོ་བ་མ་ལུས་པའི་འདྲེན་པ་དམ་པ་ཆོས་ཀྱི་རྗེ་དཔལ་ལྡན་བློ་གྲོས་བསྟན་པ་ལ་ཆོས་གསན་པ་ནི། དགུང་ལོ་བཅུ་དགུ་པ་ལ་དཔལ་ལྡན་ས་སྐྱའི་སེང་གེ་སྒང་གི་མདུན་གྱི་ཁབ་ཅེས་ཁང་བཟང་ཆེན་པོ་དེར། དྲུང་དོན་ཡོད་པས་ཆེན་པོའི་ཞོར་ལ་མངོན་པ་ཀུན་ལས་བཏུས་ཀྱི་བཤད་པ། ཀླུ་སྒྲུབ་ཀྱིས་མཛད་པའི་རྣམ་ཐར་མི་རྟོག་པར་བསྟོད་པ། དོན་དམ་པར་བསྟོད་པ། དཔེ་མེད་པར་བསྟོད་པ། སེམས་ཀྱི་རྡོ་རྗེར་བསྟོད་པ། བསྟོད་པ་ལས་འདས་པར་བསྟོད་པ། འཇིག་རྟེན་ལས་འདས་པར་བསྟོད་པ། ཆོས་དབྱིངས་བསྟོད་པ། བསམ་གྱིས་མི་ཁྱབ་པར་བསྟོད་པ། སྐུ་གསུམ་ལ་བསྟོད་པ། ཙནྡྲ་གོ་མའི་གཤེགས་བསྟོད། མ་ཏི་ཙིཏྟ་དང་། ཕྱོགས་གླང་གི་དད་པ་ལ་སོགས་པ་བསྐྱེད་པའི་བསྟོད་པ། སྤེལ་མར་བསྟོད་པར་གྲགས་པ། མ་ཏི་ཙིཏྟའི་བསྔགས་འོས་སྔགས་བསྟོད། ཡོན་ཏན་མཐའ་ཡས་པར་བསྟོད་པ་རྩ་འགྲེལ། མན་ངག་སྙེ་ཆེན་རྣམས་གསན། དགུང་ལོ་ཉིར་གཅིག་བཞེས་པ་ན། རིན་ཆེན་སྒང་དུ་དབུ་མའི་རྩ་བ་འགྲེལ་པ་ཚིག་གསལ་དང་བཅས་པ། དབུ་མ་འཇུག་པའི་རང་འགྲེལ། དེའི་འགྲེལ་བཤད་འཇུག་ཊཱིཀ་ཆེན་མོ། བཞི་བརྒྱ་པ་རྩ་འགྲེལ། ཤེར་སྤྲིང་གི་འགྲེལ་པ་བློ་གྲོས་ཆེན་པོས་མཛད་པ། དབུ་མ་རིན་ཆེན་ཕྲེང་བ། དབུ་མ་བསྒོམ་རིམ། རྩོད་པ་བཟློག་པ། སྟོང་ཉིད་བདུན་ཅུ་པའི་འགྲེལ་པ། རིག་པ་དྲུག་ཅུ་པའི་འགྲེལ་པ་ཟླ་གྲགས་ཀྱིས་མཛད་པ། དབུ་མ་བདེན་གཉིས་རྩ་འགྲེལ། དབུ་མ་རྒྱན་རྩ་འགྲེལ། དབུ་མ་སྣང་བ། ཤེར་སྙིང་གི་འགྲེལ་པ་དྲི་མེད་བཤེས་གཉེན་གྱིས་མཛད་པ། སྡོམ་པ་ཉི་ཤུ་པའི་འགྲེལ་པ་ཞི་འཚོས་མཛད་པ། བྱང་ཆུབ་གཞུང་ལམ། སྤྱོད་འཇུག་གི་འགྲེལ་ཆེན་གྱི་བསམ་ལེ་ཡན་ཆད་དང་། ཤེར་ལེའི་འགྲེལ་པ་དཱ་ན་ཤཱི་ལས་མཛད་པ། དྲིལ་བུ་པའི་བདེ་མཆོག་ལྷ་ལྔའི་སྒྲུབ་ཐབས། མ་ཏི་ཙིཏྟའི་བདེ་མཆོག་བཅུ་གསུམ་མའི་སྒྲུབ་ཐབས། མཁའ་འགྲོ་མ་རྡོ་རྗེ་དྲྭ་བའི་འགྲེལ་པ། ཨ་མོ་གྷ་བཛྲའི་འཇིགས་བྱེད་ཀྱི་སྦྱིན་སྲེག ལ་ལི་ཏ་བཛྲའི་གཤིན་རྗེ་གཤེད་འབྱུང་བའི་དཀྱིལ་ཆོག དཔལ་འཛིན་གྱི་དགྲ་ནག་གི་རྒྱུད་ཀྱི་བཀའ་འགྲེལ། ལ་བ་པའི་བདེ་མཆོག་རྩ་རྒྱུད་ཀྱི་འགྲེལ་པ། ལྷའི་རིས་ཀྱི་གུར་འགྲེལ། ཏ་ཐཱ་ག་ཏ་རཀྵི་ཏའི་ཕྲེང་འཛིན། སྒྲོལ་མའི་སྒྲུབ་ཐབས་ལས་ཚོགས་དང་བཅས་པ་གསན། དགུང་ལོ་ཉེར་གཉིས་བཞེས་པ་ན་བོ་དོང་ཨེར་སའི་དངོས་གཞི། མངོན་པ་ཀུན་ལས་བཏུས་ཀྱི་འགྲེལ་པ་རྒྱལ་སྲས་མ། རྒྱུད་བླ་རྩ་འགྲེལ། མདོ་སྡེ་རྒྱན་རྩ་འགྲེལ། དབུས་མཐའ་རྩ་འགྲེལ། ཆོས་ཆོས་ཉིད་རྩ་འགྲེལ། ཉི་ཤུ་པ་རྩ་འགྲེལ། སུམ་ཅུ་པ་རྩ་འགྲེལ། རྣམ་བཤད་རིག་པ་ལས་སྒྲུབ་པ། རྟེན་འབྲེལ་མདོ་འགྲེལ་རྣམས་གསན། དགུང་ལོ་ཉེར་གསུམ་པའི་དུས་སུ། བོ་དོང་གི་བྱང་ཆུབ་ལུང་དུ་མངོན་པ་ཀུན་ལས་བཏུས་ཀྱི་བཤད་པའི་དབུ་བཙུགས་ནས། དཔལ་ལྡན་ས་སྐྱའི་ཆོས་རྗེ་ལོ་ཙཱ་བ་དེ་ཉིད་ཀྱི་གཟིམ་ཁང་དུ། དེའི་འཕྲོ་དང་ཐུབ་པ་དགོངས་རྒྱན་གྱི་བཤད་པ། བསླབ་པ་ཀུན་ལས་བཏུས། ཀླུ་སྒྲུབ་མདོ་ཀུན་ལས་བཏུས། ཇོ་བོའི་ཆོས་འབྱུང་བརྒྱ་རྩ། བ་རཱི་བའི་སྒྲུབ་ཐབས་བརྒྱ་རྩ། ལོ་གྲགས་ཀྱི་སྒྲུབ་ཐབས་རྒྱ་མཚོ་རྣམས་གསན། དགུང་ལོ་ཉེར་བཞི་པའི་དུས་སུ། བོ་དོང་ཨེར་ཚད་མ་ཀུན་ལས་བཏུས་ཀྱི་རང་འགྲེལ། རིག་ཐིགས། གཏན་ཚིགས་ཐིགས་པས། འབྲེལ་པ་བརྟག་པ། རྩོད་པའི་རིག་པ། རྒྱུད་གཞན་སྒྲུབ་པ་རྩ་འགྲེལ། རྡོ་རྗེ་སྙིང་འགྲེལ་རྣམས་གསན་ནས་ཐུགས་སུ་ཆུད་པར་མཛད་དོ། །དེ་ནས་དཔལ་དུས་ཀྱི་འཁོར་ལོའི་མཆན་མཛད་པར་བསྐུལ་ཏེ། དེའི་རྒྱུད་འགྲེལ་གྱི་བཤད་པ་ཡོངས་སུ་རྫོགས་པའི་དུས་སུ་ཁྱེད་ཀྱི་རྒྱུད་འགྲེལ་འདི་ཅི་ནས་ཀྱང་ལེགས་པར་མཁྱེན་པར་མཛོད་ཅིག ཅེས་དོ་དམ་ཆེར་མཛད་ནས་གསུངས་སོ། །ཆོས་རྗེ་ཉིད་ཀྱི་གསུང་ནས་ཀྱང་དེ་གོང་དུ་དུས་འཁོར་ལ་འདུན་པ་ཆེར་མེད་ནའང་ཆོས་རྗེ་ལོ་ཙཱ་བ་ཉིད་ཀྱི་གསུང་ནན་ཆེར་བྱོན་པ་ལས། དེའི་ཐུགས་དགོངས་རྫོགས་པའི་ཆེད་དུ་འབད་རྩོལ་ཆེར་བྱས་པས། དཔལ་དུས་ཀྱི་འཁོར་ལོའི་རྒྱུད་འགྲེལ་ཆེན་པོའི་ཚིག་དོན་ལ་བློ་ཁ་ཕྱོགས་ཙམ་བྱུང་པ་འདི་དེ་ཉིད་ཀྱི་སྐུ་དྲིན་ཡིན་གསུངས། སྤྱིར་ཡང་བླ་མ་རྣམས་ཀྱི་ནང་ནས་འདི་ཉིད་ལ་མི་ཕྱེད་པའི་དད་པ་མངའ་སྟེ། འབེལ་གཏམ་མཛད་པའི་གནས་སྐབས་ཀུན་ཏུ། བླ་མ་འདི་ཉིད་དང་པོར་སློབ་གཉེར་མཛད་དུས་ཀྱི་དཀའ་སྤྱད། ལས་རྒྱུ་འབྲས་ལ་འཛེམས་པའི་རྒྱུ་མཚན། གསུང་སྒྲོས་ལ་སོགས་མཁས་བཙུན་བཟང་གསུམ་གྱི་ཡོན་ཏན་རྣམས་དགེས་ཚོར་དང་བཅས་ནས་ཡང་ཡང་གསུངས་ཞིང་། བཀའ་དྲིན་ལྷག་པར་ཆེ་བའི་བླ་མ་ལྔའི་གཅིག་འདི་པ་ཡིན་ནོ། །འདི་དག་གི་གནས་སྐབས་འགའ་ཞིག་ཏུ་རིན་ཆེན་སྒང་ན་བཞུགས་དུས། དཔོན་ཆེན་འོད་ཟེར་སེང་གེས་འཇམ་དབྱངས་ཀྱི་ཐང་སྐུ་གཅིག་ལ་རབ་གནས་ཞུས་ནས། དྲུང་དོན་ཡོད་པ་དང་སྐུ་མཆེད་གཉིས་གས་བཀྲ་ཤིས་མཛད་པའི་ཚེ། ཐང་སྐུས་འཇམ་དབྱངས་ཆོས་འཆད་མཛད་པའི་ཕྱག་གི་བར་དུ། ནས་འབྲུ་གཅིག་སྤྲིན་གྱི་སྦྱར་བ་ལྟར། ཉིན་རང་དུ་འབྱར་འདུག་པས་ཐམས་ཅད་ངོ་མཚར་བར་གྱུར་ཏོ། །གཞན་ཡང་འདིའི་ངོ་མཚར་བའི་རྣམ་པར་ཐར་པ་ནི། སྐུ་ཞང་ཀུན་དགའ་དོན་གྲུབ་ཀྱི་བསྟན་འགྱུར་བཞེངས་པའི་རབ་གནས་ལ་བྱོན་ནས། རབ་གནས་ཀྱི་དངོས་གཞིའི་སྐབས་སུ་མེ་ཏོག་གི་ཆར་ཆེན་པོ་བབས། དེའི་ཚེ་འབུལ་བ་རྒྱ་ཆེན་པོ་བྱུང་བ་ལ་གཞི་མཛད་དེ། ཆོས་རྗེ་ཉིད་ཀྱིས་ཀྱང་བསྟན་འགྱུར་བཞེངས་ནས་རབ་གནས་མཛད་པའི་ཚེའང་། ས་གཡོ་བ་དང་མེ་ཏོག་གི་ཆར་བབས་པ་ལ་སོགས་པ་ལྟས་ཁྱད་པར་ཅན་བྱུང་ངོ་། །དེ་བཞིན་དུ་འདི་རྣམས་ཀྱི་བར་སྐབས་སྔ་ཕྱི་ཀུན་ཏུ་བླ་མ་བྲག་ཁ་བ་ཆེན་པོ་ལ་སོགས་པ་རྣམས་ལ་ཡང་གསན་སྦྱོང་མཛད་དོ། །དེ་ཡང་དཔལ་དུས་ཀྱི་འཁོར་ལོའི་བསྙེན་པ་སྦྱིན་སྲེག་མཐར་ཕྱིན་ཞིང་རྫོགས་རིམ་ལ་བརྟན་པ་ཐོབ་པའི་མཁས་གྲུབ་ཆེན་པོ་བྲག་ཁ་བ་གྲགས་པ་སེང་གེ་ལ། དགུང་ལོ་བཅུ་བདུན་པ་ནས་བརྩམས་ཏེ། དུས་འཁོར་ཐུགས་དཀྱིལ་རྒྱས་པ་དང་ལྷ་དགུ་མའི་དབང་། དམར་ཁྲིད་གཅོད་ཀྱི་སྐོར་ཆ་ལག་དང་བཅས་པ། གཞན་ཡང་གེགས་སེལ། ནད་གདོན། དཀའ་ཐུབ། བཅུད་ལེན་གྱི་སྐོར་ལ་སོགས་མང་དུ་གསན་ནས་ཐུགས་སུ་ཆུད་པར་མཛད་དོ། །གསུང་ངག་རིན་པོ་ཆེའི་རྒྱུད་འཛིན་དམ་པར་གྱུར་ཅིང་སྐུ་ཚེ་འདི་ཉིད་ལ་གྲུབ་པ་བརྙེས་པའི་ཆོས་རྗེ་བྲག་ཕུག་པ་བསོད་ནམས་དཔལ་ལ། ཀྱཻ་རྡོ་རྗེ་དང་བདག་མེད་མ་གཉིས་ཀྱི་རྡུལ་ཚོན་དང་ལུས་དཀྱིལ་གྱི་དབང་དཀའ་དང་། ལམ་འབྲས་ཀྱི་གཞུང་ཁྲིད་རྫོགས་པར་ཉམས་ཁྲིད་དུ་མཛད་ཅིང་། དེའི་སྐབས་སུ་རྟེན་འབྲེལ་བསྒྲིག་པའི་ཕྱིར་བླ་མ་ཉིད་ཀྱི་གཟིམས་མལ་དུ་ཐུགས་དམ་མཛད་པར་ཞུས་ཏེ། ཉམས་ཁྲིད་མཛད་པ་ན་ཏིང་ངེ་འཛིན་གསུམ་སྐྱོན་མེད་ཁྱད་པར་ཅན་འཁྲུངས་པས། བླ་མའི་གསུང་གིས་རང་རེ་ཚོས་ལོ་ཟླ་བར་སྒོམ་པ་བས་དྲུང་པ་འདི་པས་ཞག་རེ་བསྒོམས་པ་ཏིང་ངེ་འཛིན་གྱི་སྐྱེ་ཚུལ་བཟང་བར་འདུག འདི་ཐ་མལ་པར་མི་འདུག་གསུང་ནས་ཤིན་ཏུ་ངོ་མཚར་བར་གྱུར་ཏོ། །ལམ་འབྲས་དང་འབྲེལ་བའི་དབང་བྱིན་བརླབས་རྗེས་གནང་མན་ངག་དང་། དེ་རྣམས་ཀྱི་བླ་མ་གོང་མའི་ཡིག་ཆ་དང་ཕྱག་ལེན་མཐའ་དག་མཐར་ཕྱིན་པར་མཛད་དེ། དེ་ལྟར་དབང་གི་ཆུ་བོ་མ་ནུབ། བྱིན་རླབས་ཀྱི་བརྒྱུད་པ་མ་ཆད། གདམས་ངག་གི་སརྐ་མ་ལོག མོས་གུས་ཀྱི་བསམ་པ་ཚིམ་པར་ནུས་པ་སྟེ། སྙན་བརྒྱུད་བཞིས་བྱིན་གྱིས་བརླབས་ཤིང་གདམས་སོ། །གཞན་ཡང་ལོ་ནག་དྲིལ་གསུམ། མ་ཧཱ་མཱ་ཡ། སྒྲོལ་མ་ལྷ་བཅུ་བདུན་མ། གཤེད་དམར་ལྷ་བཅུ་གསུམ་མ། འཇིགས་བྱེད་རྭ་ལུགས། རྣམ་འཇོམས་བིར་ལུགས་ལ་སོགས་པའི་དབང་བཀའ་དང་། ས་སྐྱ་པའི་རྣལ་འབྱོར་མ་གསུམ། བདེ་མཆོག་རིམ་ལྔ། རིགས་གསུམ་སྤྱི་གཏད། འཇམ་རྡོར་བློ་གྲོས་འཕེལ་བ། ཆོས་སྐྱོང་ཆེ་ཆུང་། ཞི་བྱེད་དོ། །བསེ་གདོང་ཅན་ལ་སོགས་པའི་བྱིན་རླབས་དང་རྗེས་གནང་མང་པོ་དང་། རྗེས་བཙུན་གོང་མའི་ཡིག་ཆ་འགའ་དང་། ཆོས་རྗེ་ཁུ་དབོན་གྱི་བཀའ་འབུམ་ཕལ་ཆེ་བ་དང་། གཞན་ཡང་ས་སྐྱ་པའི་ལུགས་ཀྱི་གེགས་སེལ་འཁྲུལ་འཁོར་རླུང་སྦྱོར་དང་བཅས་པ་ཐམས་ཅད་དམར་ཁྲིད་དུ་མཛད་དེ། མདོར་ན་ཆོས་རྗེ་ཉིད་ཀྱི་གསུང་གིས་བླ་མ་འདི་ནི་རྗེ་ས་སྐྱ་པ་ནས་རྒྱུད་པའི་ཆོས་སྐོར་རྣམས་ལ་བྱིན་རླབས་ཀྱི་བརྒྱུད་པ་རྒྱུན་མ་ཆད་ཅིང་དམ་ཚིག་གི་སེལ་མ་ཞུགས་པས་བྱིན་རླབས་ཀྱི་བཀའ་བབས་པའི་སྒོ་ནས་སྐྱེད་རྫོགས་ཀྱི་ཏིང་ངེ་འཛིན་ཁྱད་པར་ཅན་ཐུགས་ལ་འཁྲུངས་ཤིང་། བླ་མ་གོང་མའི་རྡོར་དྲིལ་འཛིན་ཚུལ་ཚུན་ཆད་ཀྱི་ཕྱག་ལེན་རྣམས་ཀྱང་གཅིག་ཀྱང་མ་འདྲེས་པར་སྐྱོང་བའི་བརྒྱུད་པ་རྣམ་པར་དག་པར་འདུག་པས། ངས་སྔར་གཞན་དུ་ཐོས་པའི་ས་སྐྱ་པའི་ཆོས་མང་པོའང་བསྐྱར་ནས་ཞུས་ཞེས་གསུངས་ཞིང་། ཁྱད་པར་དུ་བླ་མ་དེའི་དྲུང་དུ། ནཱ་རོ་མཁའ་སྤྱོད་ཀྱི་རྫོགས་རིམ་རྩ་དབུ་མའི་ཁྲིད་བསྐྱངས་པའི་སྐབས། གཏུམ་མོའི་དམིགས་པ་སྐྱོང་པའི་དུས་སུ། འབད་རྩོལ་ཆེར་མ་དགོས་པར་ལུས་ཐམས་ཅད་མེར་འབར་བ་སྙམ་བྱེད་པའི་ཉམས་སྣང་བཟང་པོ་སྐྱེས་ཤིང་། དིང་སང་ཡང་སྐབས་ལ་ལར་འོང་ཞིང་འདུག་གསུངས། གཞན་ཡང་བླ་མ་འདིས་ས་སྐྱ་པ་ལ་བྱུང་ཚུལ་ལ་སོགས་དང་འབྱུང་འགྱུར་འགའ་རེ་བསྟན། ཁྱད་པར་དུ་དྲུང་པ་ལའང་ཁྱེད་ལ་ཧོར་གྱི་གདན་འདྲེན་ཡོང་བར་འདུག དེར་བྱོན་ནའང་འགྲོ་དོན་ཆེན་པོ་འོང་། འོན་ཀྱང་སྐུ་ཚེ་ཐུང་པར་འདུག འབྱོན་མི་འབྱོན་ཁྱད་རང་ལ་དབང་འོང་བར་འདུག་ཅིང་། སྤྱིར་བསྟན་པ་ལ་ཕན་པ་རྒྱ་ཆེན་པོ་ཡོང་བར་འདུག ཁྱད་པར་གསུང་ངག་རིན་པོ་ཆེ་འདིའི་རྒྱུད་འཛིན་ཆེན་པོར་འགྱུར་བར་གདའ་བས་ཆོས་བདག་པོ་ལ་འཕྲོད་པ་ལེགས་པས། གསུང་ངག་དར་རྒྱས་སུ་མཛད་པར་ཞུ་ཞེས་ལུང་བསྟན། ཁོང་པ་སྐུ་གཤེགས་ཁར་ད་རུང་ལོ་གཅིག་གཉིས་འདུག་ནའང་ང་རང་ལ་དབང་ཡོད་ཙམ་ཡིན་ཏེ། འོན་ཀྱང་ད་རང་དུས་སྐལ་ཅི་རིགས་པ་ལས་མི་ཡོང་བར་འདུག་པས་འགྲོ་གསུངས་ནས་ཞི་བར་གཤེགས་པ་ཡིན་གསུངས་སོ། །རྩ་རླུང་གི་ཡོན་ཏན་ཕུལ་དུ་བྱུང་བ་ལས་བདེ་དྲོད་ཀྱི་ཉམས་རྟོགས་བསམ་གྱིས་མི་ཁྱབ་པ་མངའ་བའི་བླ་མ་སྲོན་པ་ཆོས་དཔལ་བཟང་པོ་ལ། སྦྱོར་དྲུག་གི་ཁྲིད། བཙན་ཐབས་ཀྱི་ཉམས་ཁྲིད་ལ་སོགས་པ་དེ་ཉིད་ཀྱི་སྲོག་རྩོལ་ཐུན་མོང་མ་ཡིན་པ་རྣམས་བསྐྱར་ནས་ཞུས་ཤིང་། གཤེད་དམར་ལྷ་ལྔའི་དབང་དང་། གཤིན་རྗེ་གཤེད་ཀྱི་སྐོར་གྱི་མན་ངག་བསྐྱེད་རྫོགས་དང་འབྲེལ་པ་མང་དུ་གསན་ཏོ། །འདི་དག་གིས་གནས་སྐབས་སྔ་ཕྱིར་ངོ་མཚར་བའི་མནལ་ལམ་བྱུང་བའི་ཚུལ་ནི། དགུང་ལོ་ཉི་ཤུ་རྩ་དྲུག་པ་བཞེས་པའི་སྐོར་ཙམ་ན། ཆོས་རྗེ་ས་སྐྱ་པཎྜི་ཏ་ཡིན་ཟེར་བའི་སྐུ་གཟུགས་རིང་པོ་བྱས་པ་ན་བཟའ་ཐེར་ཕྱམ་དུར་ཁ་གསོལ་བ་གཅིག་ལ་ཆོས་གསན་པ་ཞིག་རྨིས། གཞན་དེའི་ཚེ་རྣམ་གཞག་གསལ་པོ་འགའ་རེ་བྱུང་སྟེ་ད་མི་དྲན་འདུག ཆོས་རྗེ་པ་ན་བཟའ་སེར་པོ་རང་ཨེ་བསྣབས་སྙམ་དུ་ཐེ་ཚོམ་ཟོས་པ་ན། དུས་ཕྱིས་དཔེ་ཁང་ན་ཆོས་རྗེ་པའི་ན་བཟའ་ཐེར་ཕྱམ་དུར་ཁ་ད་ལྟའི་མི་གཟུགས་རིང་པོ་མིན་པས་མི་རྫོགས་པ་གཅིག་བྱུང་བ་ན་སྔར་གྱི་མནལ་ལམ་དྲན་གསུངས། ཡང་སྐབས་ཞིག་ན་པཎ་ཆེན་ཤཱཀྱ་ཤྲཱི་ཡིན་ཟེར་བའི་དགེ་སྦྱོང་གཟུགས་རིང་པོ་ཧྲགས་པ་བྱས་པ་ལ་ཤ་བྱིན་གྱིས་ཅུང་ཕྲ་བ། རས་རྡོ་ཚོས་ཀྱི་ཕྱར་བུ་བསྣབས་པ་ཕྲག་ཕྱུང་མཛད་པ། དབྱིབས་མཁན་ཆེན་དྷརྨ་ཤྲཱི་པ་འདྲ་བ་གཅིག་དང་མཇལ་ནས་ཆོས་གསན་པའི་མནལ་ལམ་བྱུང་། འདི་ལའང་གཞན་གསལ་པོ་མང་པོ་ཡོད་ཀྱང་མི་དྲན་པར་འདུག་གསུངས། ཡང་རེ་ཤིག་ན་དིང་རི་གླང་འཁོར་ཡིན་ནམ་སྙམ་པ་ཞིག་ན་ཕ་དམ་པ་ཡིན་ཟེར་བའི་རྣལ་འབྱོར་པ་ཤ་རྒྱས་པོ་བྱས་པའི་ཨ་ཙ་ར་གཟི་བརྗིད་ཅན་གཅིག་དང་མཇལ་ནས་ཆོས་གསན་པ་རྨིས། དེ་དུས་ཕྱིས་མཁན་ཆེན་དུས་སྟོན་པ་ལ་ཞི་བྱེད་ཀྱི་སྐོར་རྣམས་ཆེད་དུ་གཉེར་ནས་ཞུ་བསམ་པ་མེད་ནའང་། ཉིན་གཅིག་མཁན་ཆེན་པའི་གསུང་གིས། ངས་ཞི་བྱེད་ཀྱི་སྐོར་རྣམས་ང་རང་གི་ཨ་ཁུ་བ་ལ་ཐོབ་གསུངས་པ་ལ་བརྟེན་ནས། ཞུ་བའི་འདུན་པ་བྱུང་སྟེ་ཞུས་པའི་རྟེན་འབྲེལ་ཡིན་པ་འདྲ་གསུངས། སྔར་གྱི་རྨི་ལམ་དེ་འདྲ་ཕྱིས་ཀྱང་རྟེན་འབྲེལ་ལ་ལྟ་བ་འགའ་བྱུང་ནའང་འདུན་ལ་མ་བཟུང་བས་བརྗེད་འདུག་གསུངས། ཡང་དུས་གཞན་ཞིག་ན་བླ་མ་འཕགས་པ་དང་མཇལ་བ་རྨིས་ཏེ། ཁྱད་པར་རྣམས་བརྗེད་འདུག་གསུངས། གཞན་ཡང་མཚན་ལམ་ཁྱད་པར་ཅན་དཔག་ཏུ་མེད་པ་ཡོད་པ་ནི་སྐབས་སུ་བབས་པ་དང་བརྗོད་པར་བྱའོ། །སྡོམ་བརྩོན་དམ་པ་མཁན་ཆེན་གཞོན་ནུ་མགོན་པོ་ལ། བླ་མ་གོང་མ་རྣམས་ལ་མ་གསན་པའི་དབང་བྱིན་རླབས་རྗེས་གནང་མང་པོ་དང་། བོད་དུ་ཇི་སྙེད་འགྱུར་བའི་བྱ་སྤྱོད་ཀྱི་རྒྱུད་དང་གདམས་ངག་མང་པོ་དང་། མདོ་སིལ་བུ་དུ་མ་དང་། ཕལ་པོ་ཆེའི་ཕྱེད་ཙམ་རྣམས་གསན་ཏོ། །དེ་ལྟར་དགུང་ལོ་རྩ་དྲུག་ཡན་ཆོད་དུ། ས་སྐྱ་དང་བོ་དོང་ཨེ་དང་བྱང་ཆུབ་ལུང་དང་། སྒྲོ་མོན་ཅན་དང་། ཚ་མོ་རོང་གི་བྱང་ཆུབ་རྫོང་དང་། བྲག་ཁ་དང་ན་བཟའ་བྲག་ཕུག་རྣམས་སུ་གཙོ་ཆེར་བཞུགས་ནས། སྔར་བརྗོད་པའི་བླ་མ་རྣམས་ལ་ཆོས་ཀྱི་རྣམ་གྲངས་མང་དུ་གསན་པ་དང་། རང་ཉིད་ཀྱང་རིམ་གཉིས་ཀྱི་ཐུགས་དམ་ཟབ་མོ་ལ་མཉམ་པར་འཇོག་པ་དང་། མདོ་རྒྱུད་བསྟན་བཅོས་རྣམས་ཀྱི་གཟིགས་རྟོག དོན་ཏུ་གཉེར་བ་རྣམས་ལ་འཆད་པ་དང་། རྩོད་པ་དང་རྩོམ་པས་སྐད་ཅིག་ཀྱང་གཡེལ་བ་མི་མངའ་བར་ཉིན་མཚན་དུས་འདའ་བར་མཛད་དོ། །དེ་ལྟར་ན་སྐྱེས་བུ་དམ་པ་འདི་ཉིད་ལ་སྐུ་ཆེ་བའི་ཡོན་ཏན་བསམ་གྱིས་མི་ཁྱབ་པ་མངའ་བ་ལ་བརྟེན་ནས་སྙན་པའི་གྲགས་པས་ཕྱོགས་ཐམས་ཅད་དུ་ཁྱབ་པའི་རྒྱུ་མཚན་གྱིས། དགུང་ལོ་ཉེར་བདུན་པ་ལ་ལོ་གཅིག་གི་ཁོངས་སུ། གོང་མའི་གདན་འདྲེན་ལན་གསུམ་བྱུང་སྟེ། དེ་ཡང་དང་པོར་གསེར་ཡིག་པ་རྒྱལ་བུ་དྷརྨ་ཐ་ཚེ་དང་། རྡོ་རྗེ་ཇམས་ཐོང་ཚེན་གཉིས་སླེབ་ནས་དབང་མེད་དུ་གདན་དྲངས་ཏེ། དེ་དུས་ཞབས་བསྙུང་པོ་ཡོད་ནའང་རྟ་ཁྲིད་མཛད་དེ་བྱོན་པའི་ལམ་དུ་གཙང་ཕྱོགས་ཀྱི་སྡེ་དགོན་སོ་སོས་སྤྱན་དྲངས་ཏེ་ཐུགས་བསྐྱེད་ཞུས་ཤིང་གསུང་པའི་དུས་སུ་མེ་ཏོག་གི་ཆར་བབས་པས། གསེར་ཡིག་པ་དང་སྐྱེས་བུ་ཀུན་ངོ་མཚར་བར་གྱུར་ཅིང་སོ་སོས་རྫོང་བ་འབུལ་ནོད་བྱས་པ་རྣམས་མ་བཞེས་པར་སོ་སོར་གནང་ངོ་། །དེ་ནས་ཞབས་བསྙུན་གསོ་བའི་ཕྱིར་ཁ་རེག་ཐོད་བུར་ཐོག་གཅིག་བཞུགས་ཆིས་མཛད་ནས་སྐུ་མཚམས་ལ་བཞུགས་པའི་ཚེ། སླར་ཡང་གདན་འདྲེན་གྱི་གསེར་ཡིག་པ་ཆོས་དབང་དུ་དབྱེན་ཤྭ་དང་། ཟམ་པ་ཧོ་ཧུ་ཤྲཱི་གཉིས་གློ་བུར་དུ་སླེབས་ཏེ། དབང་མེད་དུ་བུག་སྒོ་བཤིག་ནས་དོ་ལེ་ལ་གདན་དྲངས་ཏེ། ལྷ་སར་ཕེབས་ནས། ཇོ་བོ་རིན་པོ་ཆེ་ལ་གསེར་ཆབ་གསོལ། མཆོད་པ་རྒྱ་ཆེན་པོ་དང་རྒྱན་ཐམས་ཅད་ཚང་བའི་བསྟོད་པ་མཁས་པའི་ཡིད་འཕྲོག་ཅེས་པ་ཕུལ་དུ་བྱུང་བ་མཛད་དེ་བསྟོད་ཅིང་གསོལ་བཏབ་པས། མེ་ཏོག་གི་ཆར་དང་། ནམ་མཁའ་ལ་འཇའ་ཚོན་ལ་སོགས་པ་ལྟས་ཁྱད་པར་ཅན་བྱུང་ངོ་། །ཞེས་གྲགས་སོ། དེ་ནས་གུང་ཐང་དུ་གདན་དྲངས་ཏེ། ཡོས་ལོ་ཟླ་བ་དང་པོ་ལ་ཕེབས་ནས་ཟླ་བ་དྲུག་གི་བར་དུ་བཞུགས། དེའི་ཚེ་ཞབས་ཀྱི་བསྙུང་གཞི་དེ་རྣག་མང་པོ་བྱུང་ཞིང་དྲུང་ན་གནས་པ་རྣམས་ཀྱིས་བལྟ་མི་བཟོད་པ་ཙམ་གྱི་བསྙུང་བ་དྲག་པོ་ཡུན་རིང་པོ་བྱུང་དུ་ཟིན་ནའང་སྐུ་ཚེ་སྔ་མ་རྣམས་ནས་གནོད་པ་ལ་ཇི་མི་སྙམ་པའི་བཟོད་པ་དང་སྡུག་བསྔལ་གྱིས་མི་འཁྲུགས་པའི་བརྩོན་འགྲུས་མཐར་ཕྱིན་པས་ཐུགས་མི་བདེ་བ་ཅུང་ཟད་ཀྱང་མི་མངའ་བར་མཆོག་ཏུ་ཐུགས་དམ་གྱི་རིམ་པ་ལ་བརྩོན་པ་ན། ཞབས་དྲུང་ན་གནས་པ་རྣམས་ཀྱིས་འདི་ལྟར་མཛད་ན་སྐུ་ཁམས་ཀྱི་མི་ལྕོགས་པའི་རྒྱུ་མཚན་ཞུས་ནའང་མ་གསན་ཅིང་། ཁྱད་པར་དུ་ས་སྐྱ་པའི་ཡབ་མེས་ཀྱིས་ཆོས་ཡང་དག་ཕུར་པ་ལ་སོགས་པ་རྙིང་མའི་བསྐོར་མང་པོ་དང་གུར་རིག་བསྡུས་ཀྱི་དབང་བཀའ་ནུབ་ལ་ཉེ་བ་རྣམས་གན་པ་ལ་ཡོད་པ་ཞུ་བར་དགོངས་ཏེ། ཕྱི་ནང་གི་ཡོན་ཏན་དུ་མ་མངའ་བའི་རྡོ་རྗེ་འཛིན་པ་ཆེན་པོ་གན་པ་རིན་ཆེན་རྒྱལ་མཚན་གདན་དྲངས་ནས་ཡང་དག་མེ་དགུ་མ་དང་ཕུར་བའི་དབང་བཀའ། ཕུར་པ་དྲག་པོའི་རྗེས་གནང་ལ་སོགས་པ་རྙིང་མའི་ཆོས་བསྐོར་མང་པོ་དང་། གུར་རིགས་བསྡུས་འཁོར་ཆེན། ཕྱག་རྡོར་བདེ་ཁྲོས། གསང་འདུས་འཕགས་ལུགས། གསང་འདུས་འཇམ་རྡོར། དགྲ་ནག གདོང་དྲུག་མཻ་ཊིའི་ལུགས་ཀྱི་བདེ་མཆོག་བཅུ་གསུམ་མ། བདེ་མཆོག་ནམ་མཁའ་མཉམ་པ། མ་ཧཱ་མཱ་ཡ་རྣམས་ཀྱི་དབང་དང་། གདན་བཞིའི་ཡུམ་བཀའ། ཚེ་དཔག་མེད་གྲུབ་རྒྱལ་མ་བླ་མེད་ལུགས། རྣམ་འཇོམས་བིར་ལུགས་ཀྱི་དབང་དང་། ཨ་ར་པ་ཙ་ན་དང་པུ་ཏྲའི་རྗེས་གནང་། ར་ཧུ་ལའི་བཀའ་བསྒོ་ལ་སོགས་པ་བྱིན་རླབས་དང་རྗེས་གནང་དུ་མ་དང་། འཁོར་ཆེན་གྱི་རྩ་རྒྱུད་གསང་འདུས་ཀྱི་རྒྱུད་ཀྱང་། མ་ཧཱ་མ་ཡཱའི་རྒྱུད་རྣམས་ཀྱི་བཤད་པ་དང་། འབྲེལ་པ་སྟོན་པ་དང་། དྲན་པ་གཉིས་པ་ལ་སོགས་པ་ཆོས་བཀའ་མང་དུ་གསན་ནས་ཐུགས་སུ་ཆུད་པར་མཛད་དོ། །དེའི་དུས་སུ་བསྟན་པའི་རྩ་བ་དགེ་སློང་གི་དགེ་འདུན་གོང་ནས་གོང་དུ་འཕེལ་བའི་རྟེན་འབྲེལ་བསྒྲིག་པའི་ཕྱིར། བསམ་ཡས་ནས་མཁན་ཆེན་ཞི་བ་འཚོའི་དབུ་ཐོད་གདན་དྲངས་ཏེ། གཟུངས་དང་རྟེན་ཁྱད་པར་ཅན་མང་པོའི་ནང་རྫོང་མཛད་ནས་མཆོད་པ་རྒྱ་ཆེན་པོ་དང་བསྟོད་པ་ཁྱད་དུ་འཕགས་པ་མཛད་པའི་ཚེའང་མེ་ཏོག་གི་ཆར་ལ་སོགས་པ་ངོ་མཚར་བའི་ལྟས་དུ་མ་བྱུང་བས། གསེར་ཡིག་པ་རྣམས་ཀྱང་དད་པར་གྱུར་ཅིང་། འོད་ཟེར་ཅན་གྱི་སྒྲུབ་པ་ལ་སོགས་པ་ཐབས་སྣ་ཚོགས་མཛད་པས་གདན་འདྲེན་གྱི་འཇིགས་པ་ལས་རིམ་གྱིས་གྲོལ་ལོ། །དེ་ནས་ཟླ་བ་བདུན་པ་ལ་དོ་ལེ་མཛད་ནས་ལམ་བྱང་གི་སྙི་མོ་རུ་མཚམས་ཕྱོགས་ལ་མཛད་དེ་ས་སྐྱར་བྱོན་ནོ། །དེའི་དུས་སུ་ཞབས་ཀྱི་བསྙུང་གཞི་ལ་ལྷ་རྗེ་རྣམས་ཀྱིས་སྨན་སྤྱད་ཅི་བྱས་ཀྱང་མ་ཕན་པར་ཆོས་རྗེ་པ་རང་ཉིད་ཀྱིས་ཆབ་ཚན་དང་དམིགས་པ་དང་རྟེན་འབྲེལ་ལ་སོགས་པ་ཐབས་སྣ་ཚོགས་མཛད་པས་དངས་པར་གྱུར་ཏོ། །དེ་ནས་ཚ་མོ་རོང་གི་བྱང་ཆུབ་རྫོང་དུ་དབེན་པ་མཛད་དེ་ཐུགས་དམ་ལ་བརྩོན་པར་ཞུགས་པའི་སྐབས་སུ། ཆོས་རྗེ་དཔང་ལོ་ཆེན་པོ་རྟ་ལོ་ཟླ་བ་གསུམ་པའི་ཚེས་བཅུ་གསུམ་ལ་ཞི་བར་གཤེགས་པའི་ཚུལ་བསྟན་ནས་བོ་དོང་ཨེར་བྱོན་ཏེ། སྐུ་མཆེད་གཉིས་ཀས་གསོལ་འདེབས་ཀྱི་ཆོ་ག་དང་སྐུ་གདུང་ཞུགས་ལ་བཞེན་པའི་ཕྱག་ལེན་མཛད་ནས་གསོལ་བ་བཏབ་པས། འཇའ་འོད་ལ་སོགས་པ་ངོ་མཚར་བའི་ལྟས་དུ་མ་བྱུང་ཞིང་། ཁྱད་པར་དུ་སྐུ་གདུང་ཞལ་ཕྱེ་དུས་མེ་ཏོག་གི་ཆར་བབས། སྐུ་གདུང་ལ་རིང་བསྲེལ་མང་པོ་དང་། རྗེ་བཙུན་མ་སྒྲོལ་མ་དང་རྣལ་འབྱོར་མ་ལ་སོགས་པའི་སྐུ་གསལ་པོ་བྱོན། གཤེགས་རྫོང་གི་དོ་དམ་ཕུན་སུམ་ཚོགས་པ་མཛད་དོ། །སླར་ཡང་ཚ་མོ་རོང་དུ་བྱོན་ཏེ་ཐུགས་དམ་ལ་བཞུགས་པའི་ཚེ། ས་སྐྱར་ནང་གི་ཁ་མཆུས་དམག་འཁྲུགས་ཆེན་པོ་བྱུང་བ་ཐུགས་ཀྱིས་མ་བཟོད་པར་བར་མཚམས་ལ་བྱོན་ནས་ཕྱོགས་ཕྱོགས་ཞུ་བ་མཛད་དེ། དྲུང་དོན་ཡོད་པ་ཁུ་དབོན་ལྕམ་སྲིང་རྣམས་དབུས་ལ་བྱོན་དུ་བཅུག ཉིད་ཀྱིས་གཞིར་བཞུགས་ནས་མདུན་ཁྲིགས་མཛད་ཅིང་དམག་རྣམས་སོ་སོར་གྱེས་ཏེ། བྱང་ཆུབ་ལུང་དུ་བྱོན་ནས་སྐུ་མཚམས་མཛད་དེ་གཟིགས་རྟོག་དང་ཐུགས་དམ་གྱི་རིམ་པ་ལ་གཅིག་བརྩོན་པར་གྱུར་ཏོ། །དེ་ནས་སྤྲེལ་ལོ་ལ་དྲུང་དོན་ཡོད་པ་གདན་སར་ས་སྐྱ་བཀའ་གྲོས་པས་གདན་དྲངས་ཏེ་བཞུགས་པའི་སྐབས་སུ། དྲུང་དོན་ཡོད་པ་བསྙུང་ནས་དྲུང་འདི་པ་གདན་དྲངས་ཏེ་བྱོན། དེ་ཡང་གཅེན་ཡིན་པའི་ཞེན་པ་ཙམ་དུ་མ་ཟད། བཅོམ་ལྡན་འདས་འཇམ་དབྱངས་དངོས་ཡིན་དགོངས་པའི་མོས་པ་ཚད་མེད་པ་མངའ་བས། ཞག་མང་པོར་ཉིན་མཚན་རྒྱུན་མ་ཆད་པར་མནལ་དང་གསོལ་ལ་སོགས་པ་ཡིད་ལ་མི་བྱེད་པར་རྩེ་གཅིག་ཏུ་བསྙུང་གཡོག་ལ་བརྩོན་ཞིང་གསོལ་སྨན་དང་སྐུ་རིམ་རྒྱ་ཆེན་པོ་མཛད་ནའང་སྐུ་གཤེགས་པའི་ཚུལ་བསྟན་པའི་སྐུ་གདུང་གི་ཞབས་ཏོག་ཞུགས་ལ་ཞེན་པ་གསལ་འདེབས་རྣམས། དྲུང་པ་ཉིད་ཀྱི་ཕྱག་ལེན་མཛད་ཅིང་། དེའི་ཚེ་མེ་ཏོག་ཁ་དོག་སྣ་ཚོགས་པའི་ཆར་དང་། འཇའ་ཁ་དོག་སྣ་ཚོགས་པའི་གུར་དང་། བདེ་བར་གཤེགས་པ་ཉིད་དངོས་སུ་སེང་གེ་ལ་ཆིབས་ནས་ནམ་མཁའ་ལ་གཤེགས་པ་རྣམས་སྐྱེ་བོ་ཀུན་གྱིས་མཐུན་སྣང་དུ་གྲུབ་པའི་ལྟས་ཁྱད་པར་ཅན་བྱུང་བས་ཐམས་ཅད་ངོ་མཚར་བར་གྱུར་ཅིང་། དེའི་ཚེ་གཅེན་ཞི་བར་གཤེགས་ནས་ཞག་ཙམ་མ་ལོན་པ་ན། དྲུང་པ་འདི་པའི་མཚན་ལམ་དུ་གཅེན་བྱོན་ཏེ། བར་དོ་འདི་སྦྱང་དཀའ་བ་གཅིག་འདུག་པས། ཁྱོད་ཀྱང་འབད་པར་གྱིས་ཞེས་གསུངས་པ་གཅིག་བྱུང་གསུངས། ཐུགས་དགོངས་རྫོགས་པའི་ཕྱིར་དུ་གཤེགས་རྫོང་ལ། དགེ་འདུན་ཁྲི་ཚོ་གཅིག་ལྷག་ཙམ་ལ་འབུལ་བ་གསེར་ཞོ་རེའི་འགྱེད་དང་བཅས་པ་དང་། གཙང་གི་ལྷ་སྡེ་གཞུང་དང་། ཆུ་ཞལ་གྱི་སྟོང་སྐོར་བརྒྱད་ཀྱིས་གཙོ་བྱས་དགོན་སྡེ་ཐམས་ཅད་དུ་མང་ཇ་འབུལ་བ་གྲལ་འགྱེད་དང་བཅས་པ་དང་། དབུས་ཕྱོགས་ཀྱི་དགོན་སྡེ་ཐམས་ཅད་དུ་ཇ་དང་བུ་རམ་གྱི་བསྙེན་བཀུར་རྒྱ་ཆེན་བསྒྲུབས་ཤིང་། ནང་རྟེན་འཇམ་པའི་དབྱངས་ཀྱི་སྐུ་ངོ་མཚར་གྱི་གཟི་འོད་འབར་བ་བཞེངས། གཞན་ཡང་ཟླ་དུས་ལོ་དུས་ཀྱི་མཆོད་པ་ལ་སོགས་པ་རྒྱ་ཆེར་བསྒྲུབས། རྒྱུན་དུ་ལོ་རེ་བཞིན་ས་སྐྱའི་ཚོགས་ཆེན་པོར་དྲོ་དང་ཟླ་ཇ་དང་སྒྲུབ་མཆོད་རྣམས་ཆོས་རྗེ་ཉིད་ཞི་བར་མ་གཤེགས་ཀྱི་བར་དུ་མ་ཆགས་པར་མཛད་དོ། །ནང་རྟེན་གྱི་རབ་གནས་ལ་མཁན་ཆེན་རིན་པོ་ཆེ་བུ་སྟོན་པ་གདན་དྲངས་ནས། རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོ་བཞེངས་ཏེ། རབ་གནས་དགའ་སྟོན་རྒྱ་ཆེན་པོ་དང་བཅས་པ་མཛད། དཀྱིལ་འཁོར་དེ་ལ་བརྟེན་ནས་རྡོ་རྗེ་དབྱིངས་ཀྱི་ཆོ་ག་ཞུས་ཤིང་། དེའི་ཐིགས་ཁང་དུ་དཔལ་མཆོག་རིགས་བསྡུས་ཀྱི་ཆོ་ག་ཞུས་སོ། །དེ་ནས་ཤིང་ཁང་བླ་བྲང་དུ་བཞུགས་ཏེ། དན་གྱི་བླ་མ་དགེ་བའི་བཤེས་གཉེན་ཕལ་ཆེ་དང་ཕྱོགས་ཀྱི་དགེ་འདུན་དཔག་ཏུ་མེད་པ་ལ་གསུང་ངག་རིན་པོ་ཆེའི་གཞུང་བཤད་ཁྲིད་དབང་བྱིན་རླབས་ཆ་ལག་དང་བཅས་པ་རྒྱས་ཤིང་རྫོགས་པར་གནང་། དེ་ནས་རྒྱལ་པོ་ཆེན་པོས་བཞི་ཐོག་ཏུ་བཞུགས་ཞེས་པའི་ལྗགས་ས་དང་ཤེལ་དམ་བཞི། གསེར་དངུལ་གོས་དར་གྱི་གནང་སྦྱིན་དང་བཅས་པ་གནང་བ། སི་སྟུ་དར་མ་རྒྱལ་མཚན་གྱིས་ཁྱེར་ཡོང་སྟེ། གདན་ས་ཆེན་པོའི་བཞི་ཐོག་ཏུ་བཞུགས་པར་གསོལ་བ་བཏབ་ནས་བསྟན་པའི་མངའ་བདག་ཆེན་པོར་མངའ་བསྐུར་རོ། །དེའི་དུས་སུ་བརྟག་པ་གཉིས་པ་ལ་སོགས་པ་ནང་གི་རྒྱུད་སྡེ་མང་པོ་དང་། བྱམས་ཆོས་ལ་སོགས་པ་ལུང་དང་ཚད་མ་རྣམ་འགྲེལ་ལ་སོགས་པ་རིགས་པའི་གཞུང་ལུགས་རྣམས་ཚོགས་ཆོས་སུ་གསུང་ཤིང་། གསུང་ངག་རིན་པོ་ཆེའི་གཞུང་བཤད་དང་ཁྲིད་ལ་སོགས་པ་རྫོགས་རིམ་ཟབ་མོ་མང་པོ་དང་ཕྱི་ནང་གི་དབང་བསྐུར་མང་པོ་རྣམས་ཀྱིས་གདུལ་བྱ་རྣམས་ཀྱི་རེ་འདོད་ཡིད་བཞིན་དུ་བཀོང་བ་དང་། རང་ཉིད་ཀྱང་རིམ་གཉིས་ཟབ་མོའི་ཐུགས་དམ་རྣམས་ཀྱིས་ཉིན་མཚན་དུས་འདའ་བར་མཛད་དོ། །བསྟན་པ་རིན་པོ་ཆེ་ཆེར་གསལ་བར་མཛད་དོ། །དེ་ནས་བྱ་ལོའི་དཔྱིད། འཇིག་རྟེན་དབང་ཕྱུག་གི་སྤྲུལ་པའི་སྐུ་བདག་གཞན་བརྗེ་བར་ནུས་པའི་བྱང་ཆུབ་སེམས་དཔའ་ཆེན་པོ་རྒྱལ་བའི་སྲས་པོ་དཔལ་ལྡན་ཐོགས་མེད་བཟང་པོའི་དཔལ་བཞི་ཐོག་ཏུ་སྤྱན་དྲངས་ནས། མདོ་སྡེ་རྒྱན། དབུས་མཐའ། ཆོས་ཆོས་ཉིད་རྣམ་འབྱེད་དང་། ས་ལུགས་ཀྱི་རྡོ་རྗེ་འབྱུང་བ་རྣམས་ཀྱི་བཤད་པ། ཉི་ཁྲི་ལྔ་སྟོང་པ་དང་། སངས་རྒྱས་ཡེ་ཤེས་ཞབས་ཀྱི་སྡུད་འགྲེལ་གཉིས་ཀྱི་ལུང་ལ་སོགས་པ་དུ་མ་གསན་ཅིང་ཐུགས་སུ་ཆུད་པར་མཛད་དོ། །དེ་དག་གི་གནས་སྐབས་སུ་མངའ་བདག་བཀྲ་ཤིས་སྡེ་པ་དང་། བདག་མོ་ཀུན་དགའ་འབུམ་མ་འཆམ་པས་མངའ་རིས་སུ་མི་བདེ་བ་ཆེར་བྱུང་བ་ལ་དྲུང་ནས་ཞལ་ལྟ་བྱོན་ཏེ་བོ་དོང་དུ་བསོགས་ནས་འཁྲིགས་མཛད་དེ། མངའ་རིས་པ་རྣམས་ལོ་མང་པོའི་བར་དུ་བདེ་བ་ལ་བཀོད་ཅིང་། མངའ་བདག་ཤིན་ཏུ་དད་པས་འབུལ་བསྐྱེལ་རིམ་པར་བཏང་སྟེ། གདན་དྲངས་ནའང་སྟབས་གཤིས་ཀྱིས་བྱོན་པ་མ་གྲུབ། དེ་ནས་ཁྱི་ལོའི་དཔྱིད། མཐའ་ཡས་པའི་ཤེས་བྱ་ལ་དབང་འབྱོར་པས་བསྟན་པ་རིན་པོ་ཆེའི་མིག་གཅིག་པུ་འགྲན་ཟླ་མ་མཆིས་པའི་གང་ཟག་དམ་པ་བསམ་གྱིས་མི་ཁྱབ་པའི་ཡོན་ཏན་མངའ་བ་ཐམས་ཅད་མཁྱེན་པ་གཉིས་པ་རིན་པོ་ཆེ་བུ་སྟོན་པ་བཞི་ཐོག་ཏུ་སྤྱན་དྲངས་ནས། ཆོས་ཀྱི་རྣམ་གྲངས་གསན་པ་ལ་དམར་ཆོས་རྒྱལ་གྱི་ཊཱིཀྐའི་སྟེང་ནས་བདེ་མཆོག་རྩ་རྒྱུད་ཀྱི་བཤད་པ། གདན་བཞིའི་དབང་བརྒྱུད། བྷ་ཝ་བྷ་ཏྲས་མཛད་པའི་རྒྱུད་འགྲེལ་དྲན་པའི་རྒྱུ་མཚན། དགེ་བའི་གོ་ཆས་མཛད་པའི་སྦྱོར་གདན་ཡན་ཆད་ཀྱི་སྡུད་འགྲེལ། རྒྱུད་ཊཱིཀ་ཨ་སཾ་ཀཱིརྟི་མ། ཨཱརྨ་དེ་ཝའི་དཀྱིལ་ཆོག སྒྲུབ་ཐབས། སྦྱིན་སྲེག ཡེ་ཤེས་དབང་ཕྱུག་མའི་སྒྲུབ་ཐབས། སྒྲུབ་ཐབས་བྷ་ཝ་བྷ་ཏྲ་དང་རྣམ་རྒྱལ་དབང་པོས་མཛད་པ་གདན་བཞིའི་འཁྲུལ་འཁོར་གྱི་ཆོ་ག རྣམ་སྣང་བསྲུང་བས་མཛད་པའི་ལྷན་སྐྱེས་ཀྱི་སྒྲུབ་ཐབས། ཀླུ་སྒྲུབ་ཀྱི་མཆན་ཁུང་སྦྱོར་བ། ཨརྻ་དེ་ཝའི་ཤིང་གཅིག་གི་དཀའ་འགྲེལ། མཆོད་རྟེན་བུམ་པའི་མན་ངག བ་ལང་རྨིག་པའི་ཕྱི་ནང་གསལ་བའི་སྐོར་ཆ་ལག་དང་བཅས་པ། ཛེ་ཏ་རིའི་དེ་ཁོ་ན་ཉིད་བཞིའི་རབ་བྱེད། མ་ཧཱ་མཱ་ཡའི་དབང་རྔོག་ལུགས་དང་ཇོ་བོ་ལུགས་གཉིས། འགར་གྱི་ཊཱིཀྐའི་སྟེང་ནས་མཱ་ཡའི་རྒྱུད་ཀྱི་བཤད་པ། འགྲེལ་པ་རྒྱན་པས་མཛད་པ། ཀུ་ཀུ་རི་པའི་དཀྱིལ་ཆོག སྒྲུབ་ཐབས་རྒྱས་བསྡུས་གསུམ། དེ་ཁོ་ན་རྩ་འགྲེལ། གཤེད་དམར་ལྷ་ལྔའི་དབང་། རྒྱུད་ལེའུ་བཅུ་དགུ་པ། བིརྺ་པའི་ལྷ་ལྔ་དང་ལྷན་སྐྱེས་ཀྱི་སྒྲུབ་ཐབས། གཏོར་ཆོག་འཁྲུལ་འཁོར་ཡང་འཁྲུལ་འཁོར་བྱང་བཟང་མ། ན་ལེནྡྲར་བཀོད་པའི་ལས་ཚོགས་ཀྱི་མན་ངག མཆོད་ཆོག བདུད་རྩི་ལྔའི་བྱིན་བརླབས་བིརྺ་པའི་གཞུང་དང་བཅས་པ། ལྷ་ལྔའི་བྱིན་བརླབས་མན་ངག་དང་བཅས་པ། འཁོར་ལོའི་དེ་ཉིད་གསལ་བ། དཱ་ན་ཤྲཱི་ལའི་སྒྲུབ་ཐབས། འཁྲུལ་འཁོར་གྱི་མན་ངག དཔལ་འཛིན་གྱི་གཤེད་དམར་བཅུ་གསུམ་མའི་དཀྱིལ་ཆོག་སྒྲུབ་ཐབས། རྣལ་འབྱོར་བཞིའི་དེ་ཁོ་ན་ཉིད་ཀྱི་མན་ངག་གི་བྱིན་རླབས་གཞུང་། འཕོ་བའི་བྱིན་བརླབས་དང་མན་ངག ཏིང་ངེ་འཛིན་གྱི་བཅུད་ལེན། ཏིང་ངེ་འཛིན་གྱི་ཆོ་ག་མེ་ལྷ་མཆོད་པ། སྲུང་འཁོར་གྱི་བྱིན་རླབས་དང་མན་ངག འོད་འཛིན་མའི་བྱིན་རླབས། འོད་འཆང་མའི་སྒྲུབ་ཐབས། དམར་ནག་གི་མཆོད་ཆོག མཎྜལ་གྱི་ཆོ་ག བློ་བཟང་གི་བསྐོར། ཤེས་རབ་སྐྱོང་གི་སྒྲུབ་ཐབས་སོ་བདུན་པ། འཇིགས་བྱེད་ཀྱི་རྒྱུད་རྟོག་པ་གཅིག་པ། ལ་ལི་ཏ་བཛྲའི་སྒྲུབ་ཐབས། ཛྙཱ་ན་ཀཱ་རཱའི་སྒྲུབ་ཐབས། འཇིགས་བྱེད་ཀྱི་སྒྲུབ་ཐབས་དང་ལས་བྱ་བའི་ཆོ་ག ཞི་དྲག་གི་ལས་བདུན་གཉིས། ཨ་མོ་གྷ་བཛྲའི་དཀྱིལ་ཆོག རཏྣ་ཨ་ཀ་རའི་ཚོགས་འཁོར་སྦྱིན་སྲེག སློབ་དཔོན་འཇམ་པའི་དབྱངས་ཀྱི་འཇིགས་བྱེད་ཕྱག་གཉིས་པའི་སྒྲུབ་ཐབས། བསྟོད་པ་མི་ཐུང་ནག་པོ། དགྲ་ནག་གཞུང་ལུགས་ལ། ལ་ལི་ཏའི་མཆོད་རྟེན་སྒྲུབ་པ་དང་། ཞལ་གསུམ་ཕྱག་དྲུག་པའི་སྒྲུབ་ཐབས། སྲུང་འཁོར་གྱི་སྒྲུབ་ཐབས། གསང་འདུས་འཕགས་ལུགས་དང་ཇོ་བོ་ལུགས་ཀྱི་དབང་། སྒྲོན་གསལ། དཀྱིལ་ཆོག་ཟུང་འཇུག་གསལ་བ། ཆོ་ག་ཉི་ཤུ་པ། སྒྲུབ་ཐབས་མདོར་བྱས་མདོ་བསྲེག རྡོར་སེམས་ཀྱི་སྒྲུབ་ཐབས། རྣམ་བཞག་རིམ་པ། རིམ་པ་ཁོངས་སུ་བསྡུ་བ། སྤྱོད་བསྡུས་སྒྲོན་མ། རིམ་ལྔ། སེམས་ཀྱི་སྒྲིབ་སྦྱོང་། བདག་བྱིན་བརླབས། མངོན་པར་འབྱུང་བ། ལམ་གྱི་རིམ་པ་ནག་པོ་པས་མཛད་པའི་དཀྱིལ་ཆོག་དང་གཏོར་ཆོག རྒྱུད་ཕྱི་མའི་འགྲེལ་པ་ནཱ་རོ་པས་མཛད་པ། འཇམ་དཔལ་གྲགས་པའི་ཆོས་དབྱིངས་གསུང་དབང་དང་། སྒེག་པའི་རྡོ་རྗེའི་གསང་ལྡན་ཆེ་ཆུང་གཉིས་དང་། འཇམ་དཔལ་གཤིན་རྗེ་གཤེད་ཀྱི་ནམ་མཁའ་དྲི་མེད་ཆུང་བའི་དབང་། འཇམ་དཔལ་གྲགས་པའི་མཚན་བརྗོད་འགྲེལ་ཆེན། དཀྱིལ་ཆོག་སྙིང་པོ་རྒྱན། རྩ་ལྟུང་གི་འགྲེལ་ཆེན། འགྲེལ་པ་བར་བ། སྒེག་པའི་རྡོ་རྗེའི་སྔགས་དོན་རྣམ་གཟིགས། སྒྲུབ་ཐབས་གསང་ལྡན་གྱི་དཀྱིལ་ཆོག སྦྱིན་སྲེག མཚན་བརྗོད་ཀླགས་པའི་སྒོམ་ཁོག་རྣམས་བྱང་ཆུབ་མཆོག་གིས་མཛད་པ། འཇམ་དཔལ་གཤིན་རྗེ་གཤེད་ཀྱི་འགྲེལ་ཆུང་དང་། དཀྱིལ་ཆོག་གི་ཐོག་དྲངས་པའི་གཞུང་ཐམས་ཅད་དང་། ཡང་དགེ་བསྙེན་མ་གྲགས་པ་སྦྱིན་མ་དང་། སྙན་གྲགས་དགེ་མེས་བྱས་པའི་འཇམ་དཔལ་གྱི་སྒྲུབ་ཐབས། སྨྲི་ཏིའི་སྤྱན་དབྱེ། ཐིག་གི་རྩ་འགྲེལ། རྩེ་མོ་རིགས་བསྡུས་དང་། ཀུན་རིག་དང་གཙུག་དགུའི་དབང་། རྡོ་རྗེ་འབྱུང་བའི་བཤད་བཀའ། སེམས་པ་འབྱུང་ཆུང་། དེ་ཉིད་སྣང་ཆེན་བསྟོད་དུམ། དེ་ཉིད་སྣང་བའི་བར་མན་ཆད་ལ་འགྲེལ་པ་ཀོ་ས་ལའི་རྒྱན་དང་། སངས་གསང་བའི་འགྲེལ་པ་ཨ་ཝ་ཏ་ར། དཔལ་མཆོག་ཤེར་དུམ་འགྲེལ་ཆུང་། ཀུན་རིག་གི་རབ་གནས་ཆེན་མོ། པྲ་དྷིའི་ཐིག་རྩ་རྩ་འགྲེལ། ཀུན་སྙིང་དང་པྲ་ཛྙཱ་ཝ་ལི་གཉིས་ཀྱི་སྤྱན་དབྱེ། རབ་འབྱོར་བསྐྱངས་ཀྱི་སྦྱིན་སྲེག ཀུན་སྙིང་གི་གཙུག་དགུའི་དཀྱིལ་ཆོག མི་འཁྲུགས་པ་བྱ་སྤྱོད་ལུགས་ཀྱི་རྗེས་གནང་། རྣམ་འཇོམས་བ་རི་པའི་རིག་གཏད་གཉིས། དེས་མཛད་པའི་འགྲེལ་པ་སྒྲུབ་ཐབས་དཀྱིལ་ཆོག་སོགས་རྒྱ་གཞུང་མང་པོ་དང་། དོན་ཞགས་ཀྱི་རྗེས་གནང་། རྒྱུད་ཆུང་། ཆོ་ག་ཞིབ་མོའི་ལེའུ། རྡོར་སེམས་མཆོད་ཆོག རབ་གནས་ངེས་དོན་སྙེ་མ་ལ་སོགས་པ་མང་དུ་གསན་ཞིང་ཐུགས་སུ་ཆུད་པར་མཛད་དོ། །ཆོས་བཀའ་འདི་རྣམས་དྲུང་གི་ཞོར་ལ་བདག་གིས་ཀྱང་ཞུས་སོ། །དེ་ནས་ཕག་ལོ་ལ་ཏའི་སི་སྟུ་བྱང་ཆུབ་རྒྱལ་མཚན་པ་དཔོན་ཆེན་རྒྱལ་བཟང་པས་གདན་དྲངས་པ་ལ་བརྟེན་ནས་དབུས་སུ་འཁྲུགས་པ་ཆེན་པོ་བྱུང་བའི་དུས་སུ། གདན་འདྲེན་བྱུང་པ་དང་ཁྱད་པར་ཏའི་སི་སྟུ་པ་རང་གི་ཕྱག་བྲིས་ཀྱི་ཡི་གེ་ཤངས་ནས་བྱུང་བ་ཕྱག་ཏུ་འཕྲོད་པས་ཐུགས་ཆེས་ནས། ཆགས་ཕྱིར་སློབ་དཔོན་ཆེན་པོ་ཆོས་ཀྱི་རྒྱལ་མཚན་པ་དང་། ཁང་གསར་བ་བདེ་ལགས་རྒྱལ་མཚན་པ་དང་། བླ་མ་མངོན་དགའ་བ་མཁན་པོ་ནམ་ཡེ་བ་ཁྲིད་དེ། ཟླ་བ་དྲུག་པ་ལ་དབུས་ཕྱོགས་ལ་འཆགས་བཏེག་ནས། ནང་པ་ཀུན་དགའ་འབུམ་གྱིས་ཐབ་ཀ་བཟུང་སྟེ། ལམ་ན་གནས་པ་རྣམས་ལ་གནོད་པ་ཅི་ཡང་མེད་པའི་ཁྲིམས་བསྡམས་ནས་བྱོན། ཡ་འབྲོག་གྷ་འདར་འཚོགས་འདུ་མཛད་དེ། ཏའི་སི་སྟུ་བ་དཔང་ལག་ཏུ་གཏོང་དགོས་པའི་ཞལ་ལྟ་མཛད་པས་དཔོན་ཆེན་པ་གློ་བུར་དུ་བྲོས་པ། ཆོས་རྗེ་པ་སྐུ་འཁོར་བདུན་གྱི་རྗེས་སུ་རྒྱུགས་པས་ཡར་སྲིབ་ནས་ཟིན། དེར་ཞལ་ལྟ་མཛད་པས་སི་སྟུ་བ་དཔང་ལག་ཏུ་གཏོང་བའི་ཡི་གེ་ལོན་ཏེ་ཕྱིར་བྱོན་ནས་འཁྲིགས་མཛད་ཅིང་། དེ་ནས་ཡར་ལུང་སྐྱི་ཕུ་ལ་ལམ་མཛད་དེ་སྣེ་སྡོང་དུ་གདན་དྲངས་ནས་ཞབས་ཏོག་དང་འབུལ་ནོད་བསྒྲུབས། དེ་ནས་ཕག་མོ་གྲུར་སྤྱན་སྔ་རིན་པོ་ཆེ་གྲགས་པ་རྒྱལ་མཚན་པས་གདན་དྲངས་ནས་ཐུགས་བསྐྱེད་ཞུས། བསྙེན་བཀུར་དང་འབུལ་ནོད་རྒྱ་ཆེན་པོ་མཛད། དེ་ནས་བསམ་ཡས་སུ་བྱོན་ཏེ་གཙུག་ལག་ཁང་གི་བཞིག་གསོ་རྣམས་གཟིགས་ནས། སློབ་དཔོན་ཤེས་རབ་དཔལ་ལ་ཕྱག་རྫས་ཀྱི་དངོས་པོ་ཚན་ཆེན་བཞག་སྟེ་བཞིག་གསོས་ལ་བསྐོས་ནས། ཇོ་བོ་བྱང་ཆུབ་ཆེན་པོ་ལ་གསེར་གྱི་ཁྲི་རྒྱབ་ཡོལ། རྒྱ་ཕིབས་སྟེང་འོག་གཉིས་ཀྱི་བར་ལྕམ་གྱི་དྲྭ་བས་སྦྲེལ་ནས་བྱའི་གནོད་པ་ལས་སྐྱོབ་པ། སྟེང་ཁང་གི་ཞལ་བ་དང་རི་མོ། ཁམས་གསུམ། བུ་ཚལ་དགེ་རྒྱས་རྣམས་ཀྱི་འཆོས་དགོས་དང་རི་མོ། ཆོས་རྗེ་ས་སྐྱ་པའི་ཆོས་ཁྲི་ལ་གཡུ་ཐོག་ལ་སོགས་འཆོས་དགོས་སྔ་མ་རྣམས་ཀྱི་ཞལ་ལྟ་མཛད་ནས་རྒོད་དཀར་ལ་ལ་བྱོན་ཏེ། དཔོན་སྨོན་ལམ་པའི་གཤེགས་རྫོང་གསེར་ཆབ་ཀྱི་གྲལ་དབུ་ལ་གདན་དྲངས། དེ་ནས་ལྷ་སར་ཇོ་བོའི་དྲུང་མཇལ་གསེར་ཆབ་གསོལ། དཀར་མེ་མང་པོ་ཕུལ། དེའི་དུས་སུ་དབུས་ཀྱི་ཁྲི་སྐོར་སྡེ་དགོན་ཐམས་ཅད་ཀྱི་མཇལ་འཕྲད་བྱས་ཏེ། ཞབས་ཏོག་བསྙེན་བཀུར་འབུལ་ནོད་རྒྱ་ཆེན་པོ་བསྒྲུབས། དེ་ནས་གནམ་གྱི་ཕྱོགས་ལ་ལམ་མཛད་དེ་གཙང་གི་བྱང་འཁྲིས་ལ་བྱོན། རྟ་ནག་རི་ཁུང་དུ་ཕེབས། ཏའི་སི་སྟུ་བ་བོ་དོང་ནས་བསུ་པ་བྱོན་ཏེ། མཇལ་ཕྲད་མཛད་ནས་ཐུགས་བསྐྱེད་ཞུས། དེ་ནས་བོ་དོང་དུ་བྱོན་ཏེ་ཏའི་སི་སྟུ་བ་དབུས་ལ་འབྱོན་པའི་རྫོང་བ་མཛད་ནས་གདན་ས་ཆེན་པོར་གཞིས་པ་རྣམས་ཀྱི་བཀུར་སྟིའི་བསུ་བ་ཕུན་སུམ་ཚོགས་པ་དང་བཅས་ཏེ་ཕེབས་ནས་བཞུགས་དུས། གོང་མའི་གདན་འདྲེན་གྱི་གསེར་ཡིག་པ་ནོ་ག་ཚེ་དབེན་དང་། ཨ་ཁྲོ་ནམ་མཁའ་རྒྱ་མཚོ་དང་། དཔོན་ཆེན་དབང་བརྩོན་གྱིས་དཔོན་ཆེན་གྱི་ལས་ཁ་བླངས་ཏེ། འབུལ་སྐྱེལ་གྱི་གསེར་ཡིག་པ་མང་པོ་དང་བཅས་པས་སླེབས་ཏེ། གདན་འདྲེན་གྱི་མཇའ་ས་བསྒྲགས། གནང་སྦྱིན་གྱི་གསེར་དངུལ་གོས་དར་མང་པོ་དང་། གསེར་ཡིག་པ་གཉིས་པོས་གསེར་བྲེ་རེ་རེས་ཐོག་དྲངས་པའི་འབུལ་བ་དང་། གོང་དུ་ལོ་གསར་འབུལ་དུ་བཏང་བའི་ཁམས་པ་རྒྱལ་མཚན་དཔལ་གྱིས། གོང་མ་ཡོན་མཆོད་ཆེན་པོའི་གནང་སྦྱིན་གསེར་བྲེས་ཐོག་དྲངས་པའི་དར་ཁང་གི་གོས་དར་ཡུག་ཉིས་བརྒྱ་ལྷག་དང་། གཞན་ཡང་རྒྱལ་རྒྱུད་དཔོན་མོ་མི་དཔོན་བོད་ཀྱི་པག་ཤི་སོ་སོས་བསྐུར་བའི་འབུལ་བ་གསེར་དངུལ་གོས་དར་ཚན་ཆེན་པོ་དང་བཅས་པ་ཕུལ་བས་གདན་ཐོག་གཅིག་ཏུ་ཞོ་ཁྲི་ཚོ་ལྷག་ཙམ་ཕྱག་ཏུ་བྱུང་ངོ་། །དེ་ནས་བྱི་ལོ་ཟླ་བ་དང་པོ་ལ་གདན་སའི་བླ་མ་རྣམས་དང་། སྭོ་ན་ཝི་སྭི་པ་སྟོང་སྐོར་སོ་སོའི་མཁན་པོ་རྣམས་ཚོགས་ཏེ། སྔར་སྲོལ་བཞིན་ཞུ་འབུལ་བྱས་པས། ཞལ་ལྟ་ལ་གོང་དུ་ཞུ་བ་གཏོང་ཞིང་། དེའི་ལན་མ་སླེབ་བར་དུ་མདོ་ཁམས་བར་འབྱོན་པས། ལྷ་སྡེ་མི་སྡེ་རྣམས་ལ་ཁལ་རྟ་ཟ་ཟི་ལ་སོགས་ཀྱིས་གནོད་འཚེ་མི་ཡོང་བའི་ཁག་ཁུར་དགོས་གསུངས་ནས་ཞལ་གྱིས་བཞེས། དཔོན་ཆེན་གྱིས་ཞལ་ཏ་བཞིན་བསྒྲུབས་པར་བྱས་སོ། །དེ་ནས་ཟླ་བ་གསུམ་པ་ལ་དྲུང་དོན་ཡོད་པའི་དུས་མཆོད་ལ་དམིགས་ནས། གདན་སའི་ལག་ལེན་ཤེས་ཚད་གདན་དྲངས་པ་ལ་ལྔ་བརྒྱ་ལྷག་ཙམ་བྱུང་བས་བཞི་ཐོག་གི་ཚོམས་ཆེན་མོར་ཀུན་རིག་གི་སྒྲུབ་མཆོད་ཞག་བདུན་མཛད་པའི་ཕྱག་ལེན་ཐམས་ཅད་ཀྱང་སྔ་མོ་ཉིད་ནས་བསྒྲིགས་པ་ལྟ་བུར་ཁྲིགས་གཅིག་ཏུ་བྱུང་བས་ངོ་མཚར་དུ་གྱུར་ཅིང་། དབུས་ཕྱོགས་ནས་བྱུང་བའི་ཕྱམ་རྣམས་དང་གྲེ་རྟ་རྣམས་སོ་སོར་འབུལ་བ་རྒྱ་ཆེན་པོ་མཛད། ཆོ་ག་བ་ཕྱོགས་གཅིག་ཚོགས་པ་ལ་དེ་རེས་རང་མང་བར་གྲགས་སོ། །དེར་རྗེས་གསེར་ཡིག་པས་གུར་རིགས་བསྡུས་ཀྱི་ཆོ་ག་ཞུས་དུས། གུར་ནས་གསུང་པའི་གར་རྒྱས་པ་དང་བཅས་ཏེ་ཆོ་ག་མཛད་པས་ངོ་མཚར་བར་གྱུར་ཅིང་། དཀྱིལ་འཁོར་དེ་ཉིད་ལ་སློབ་དཔོན་ཆེན་པོ་བློ་གྲོས་རྒྱལ་མཚན་པ་དང་། བླ་མ་ཀུན་དཔང་པས་གཙོ་མཛད་པའི་བཤེས་གཉེན་མང་རགས་ཀྱིས་ཀྱང་ཆོ་ག་ཞུས་སོ། །དེ་ནས་ཟླ་བ་བཞི་པ་ལ་ཕྱི་ཕྱག་ལ་དམིགས་ཏེ། ཚོགས་ཆེན་པོར་གོས་དར་གྱི་འགྱེད་ཕུན་སུམ་དང་། དཀར་ཕུབས་སུའང་བླ་མ་རྣམས་ཀྱིས་གཙོ་མཛད་བརྒྱ་ཚོ་སོ་སོའི་བླ་མ་དགེ་བའི་བཤེས་གཉེན་གྲགས་བཏུས་གསེར་ཡིག་པ་དང་བཅས་པ་དཀར་ཕུབས་ཁེང་པ་ལ་འབུལ་བ་རྣམས་བཞག་གོས་དར་གྱི་འགྱེད་ཕུན་སུམ་ཚོགས་པ་མཛད་ཅིང་། དུས་ཕྱིས་ཀྱི་དེ་དུས་རང་ས་སྐྱ་དར་ཞིང་ལོངས་སྤྱོད་ཆེ་བར་གྲགས་སོ། །དེ་ནས་བྲག་ཁ་དང་བྲག་ཕུག་ལ་སོགས་ཉིད་ཀྱི་བླ་མ་རྣམས་ཀྱི་གདན་སར་བྱོན་ནས་འབུལ་བ་གནང་སྦྱིན་གོས་དར་གྱི་འགྱེད་དང་བཅས་པ་ཕུལ་དུ་ཕྱིན་པ་མཛད་དོ། །དེ་ནས་གོང་དུ་ཞུ་བ་དང་སྔ་འཕང་ལ་ཚ་འཕྲང་དབོན་པོ་བསོད་ནམས་འོད་ཟེར་དང་གསོལ་ཇ་བ་རྒྱ་མཚོ་མངགས་ཏེ་ཟླ་བ་ལྔ་པ་ལ། གདན་ས་ཆེན་པོའི་བླ་མ་དང་དགེ་འདུན་སྐྱེ་བོའི་ཚོགས་དང་བཅས་པ་རྣམས་ལ་ཐུགས་བསྐྱེད་གསུངས། དེའི་ཚེ་ནམ་མཁའ་ལ་ལྷའི་མེ་ཏོག་གི་ཆར་ཆེན་པོ་བབ་པས་ཐམས་ཅད་རྩེ་གཅིག་ཏུ་ལྷག་པར་དད་པར་གྱུར་ཏོ། །དེ་ནས་དབོན་བློ་གྲོས་རྒྱ་མཚན་པ་ལ་ཤེལ་དམ་གྱིས་མགོ་བྱས་པའི་གནང་སྦྱིན་རྒྱ་ཆེར་མཛད་ནས། ཚོགས་ཆོས་མ་ཆག་པར་གསུང་བ་ལ་སོགས་པ་ཆོས་འཇིག་རྟེན་གྱི་ཞལ་ཏ་གནང་ནས་ཉིད་ཀྱི་གདན་སར་བཞི་ཐོག་ཏུ་བསྐོས། དེ་ནས་སེམས་ཅན་རྣམ་ལ་གནོད་པ་སྤང་བའི་ཕྱིར་རྟ་ལ་ཆིབས་པ་སྤངས་ནས་ཞབས་ཐང་མཛད། སྐུ་འཁོར་ཀུན་གྱིས་ཀྱང་ཟ་མ་དང་འུ་ལག་ལ་སོགས་པ་གནོད་པ་ཅི་ཡང་མེད་པར་མཛད་དེ་བྱོན་པའི་ཚེ། གདན་ས་ཆེན་པོའི་བླ་མ་དང་དགེ་འདུན་སྐྱེ་བོའི་ཚོགས་དང་བཅས་པས་སྐྱེལ་ཐུང་མཛད་པའི་དུས་སུ། ཐམས་ཅད་ཡིད་མི་དགའ་བར་གྱུར་ཏེ་མིག་མཆི་མས་བརླན་ཞིང་སྨྲེ་བསྔགས་འདོན་ལ་དུང་ཡང་སྐད་མེད་པར་སོང་། ས་སྐྱའི་མདངས་ཀྱང་ཤོར་ནས་མོག་མོག་པོར་གྱུར། དེ་ནུབ་སྲོན་དུ་བཞུགས་འབུལ་བ་དང་གནང་སྦྱིན་གྱ་ནོམ་པ་མཛད་དེ། ཚ་མོ་རོང་དུ་བྱོན་ནས་ཆབ་ཚན་ལ་བཞུགས་སོ། །དེར་ཆོས་རྗེ་རྒྱལ་སྲས་པ་གདན་དྲངས་ནས་ཁམས་གསུམ་རྣམ་རྒྱལ་གྱི་དབང་བཀའ་ཞུས། དེ་ནས་རིམ་གྱིས་ལམ་གྱི་སྡེ་དགོན་སོ་སོས་སྤྱན་དྲངས་ནས་ཐུགས་བསྐྱེད་ཞུས་པའི་ཚེ། མེ་ཏོག་གི་ཆར་ཀུན་གྱིས་མཐུན་སྣང་དུ་གྲུབ་པ་བབས་པས་ངོ་མཚར་བར་གྱུར་ཅིང་། སྐྱེས་བུ་དམ་པ་འདི་ཉིད་མི་བཞུགས་པས་སའི་བཅུད་ཉམས་འགྲོ་བར་འདུག་ཅེས་ཡིད་གདུང་བར་གྱུར་ཅིང་། དེའི་ཚེ་བསྙེན་བཀུར་དང་འབུལ་བ་རྒྱ་ཆེན་པོ་བྱས་པ་རྣམས་སོ་སོར་གནང་ནས་མ་བཞེས་སོ། །དེ་ནས་ནུབ་གནས་གསར་དུ་མཁན་ཆེན་རིན་པོ་ཆེ་བུ་སྟོན་པ་གདན་དྲངས་ནས་ཟླ་བ་གཉིས་ཀྱི་བར་དུ་ཆོས་གསན་པ་ལ། དུས་འཁོར་ཡོངས་རྫོགས་ཀྱི་དབང་། རྒྱུད་འགྲེལ་གྱི་བཤད་པ། བདེ་དགེས་ཀྱི་བསྟོད་འགྲེལ། འགྲེལ་ཆུང་པདྨ་ཅན། དབང་མདོར་བསྟན་རྩ་འགྲེལ། དོན་དམ་བསྙེན་པ། ཨ་ཙ་ལའི་བཤད་སྦྱར། དབང་རབ་བྱེད། དེའི་འགྲེལ་པ་དཱ་རི་ཀཱ་པས་མཛད་པ། སྭཱ་དྷུ་པུ་ཏྲ་དང་དུས་ཞབས་པའི་སྒྲུབ་དཀྱིལ་ལ་སོགས་པ་དུས་འཁོར་གྱི་སྒྲུབ་དཀྱིལ་ཆ་ལག་དང་བཅས་པའི་རྒྱ་གཞུང་ཐམས་ཅད་དང་། རྒྱ་བོད་ཀྱི་སྦྱོར་དྲུག་བོད་ན་ཇི་སྙེད་ཡོད་པ་རྣམས་ཏེ། མདོར་ན་དུས་འཁོར་ཆ་ལག་དང་བཅས་པ་དང་། བདེ་ཆེན་རལ་གཅིག་གི་དབང་དང་དེའི་སྐོར་ཐམས་ཅད་དང་། འཇིགས་བྱེད་སྐྱོ་ལུགས་ཀྱི་དབང་། དྲག་པོ་དབང་བདུན་གྱི་རྗེས་གནང་། རྒྱུད་རྟོག་བདུན་རྟོག་གསུམ། དེའི་འབྲུ་འགྲེལ། གཏམ་རྒྱུད་ཀྱི་རྟོག་པ་རྩ་འགྲེལ། འཇིགས་བྱེད་ལྷ་དགུ་མ་དང་ལྷ་ཞེ་དགུ་མའི་མངོན་རྟོགས་འཛིམས་པ་རིན་ཤེས་སྦྱར་བ། སེང་ལྡེང་ཕུར་པའི་གདམ་པ། ཡི་གེ་བཅུ་པ་དང་སྤེལ་མ་དང་མི་རོ་བམ་པ་ལ་བསྟེན་པ་གཉིས། སྒྲུབ་ཐབས་དྲག་པོ་ཕྱོགས་གཅིག་པ་ཞི་བ་ཡེ་ཤེས་ཀྱིས་མཛད་པ། དེ་ཉིད་ལྔ་པའི་བསྟོད་པ། དོན་ཡོད་རྡོ་རྗེའི་སྒྲུབ་དཀྱིལ་དགྲ་ནག་ཞང་ལུགས་ཀྱི་དབང་དང་། ཞང་ལུགས་ཀྱི་རྒྱ་བོད་ཀྱི་ཡིག་ཆ་རྣམས་དང་། ཕར་ཕྱིན་གྱི་བཤད་པ། ཉི་ཁྲི་སྣང་བ་ལ་སོགས་པ་མང་དུ་གསན། དེ་ནས་ཆོས་ལུང་དུ་བྱོན་ཏེ། མཁན་ཆེན་རིན་པོ་ཆེ་བསོད་ནམས་གྲགས་པ་ལ་མཇལ་ཕྲད་མཛད་ཅིང་། དེ་ཉིད་བསྙུང་གཞི་དྲག་པོས་ཞལ་ལྐུགས་པ་ལ་ཆོས་རྗེ་བས་བདག་མེད་མའི་རྡུལ་ཚོན་གྱི་དབང་བཀའ་མཛད་པ་ཙམ་གྱིས། བསྙུན་པ་དྭངས་པས་ཤིན་ཏུ་དངས་ཅིང་ངོ་མཚར་བར་གྱུར། དེར་བཞུགས་པའི་མཁན་སློབ་དགེ་འདུན་རྣམས་ལ་འབུལ་བ་དང་། གྲལ་འགྱེད་གནང་སྦྱིན་དང་བཅས་པ་མཛད། དེ་ནས་བུ་སྟོན་རིན་པོ་ཆེ་པ་དང་དཔོན་སློབ་རྣམས་པས་འབྲས་ཡུལ་དུ་བྱོན་ནས་ཟླ་བ་གཉིས་ཀྱི་བར་དུ་བཞུགས་ཏེ་ཡང་ཆོས་བཀའ་གསན་པ་ལ། བདེ་མཆོག་ལོ་ཧི་པ་ཇོ་བོ་ལུགས་དང་། པཎ་ཆེན་ཤཱཀྱ་ཤྲཱིའི་ལུགས་དང་། ལ་བ་པའི་ལུགས་དང་། ལོ་ཆུང་ལུགས་རྣམས་ཀྱི་དབང་དཀའ་དང་། དེ་རྣམས་ཀྱི་རྒྱ་བོད་ཀྱི་ཡིག་ཆ་མང་པོ་དང་། བདེ་མཆོག་བཅུ་གསུམ་མ་ཁྲོ་ཕུ་བ་དང་། མཻ་ཏྲི་བ་དང་ལ་བ་པ་རྣམས་ཀྱི་དབང་། སྒྲུབ་དཀྱིལ་ཆ་ལག་མང་པོ་དང་། བདེ་མཆོག་སྡོམ་འབྱུང་གི་དབང་རྒྱུད། རཏྣ་རཀྵི་ཏས་མཛད་པའི་འགྲེལ་པའི་བཤད་བཀའ། བདེ་མཆོག་ལྷ་ལྔ་དང་། ཕག་མོ་མངོན་འབྱུང་གི་དབང་སྒྲུབ་དཀྱིལ་དང་བཅས་པ། རྗེ་བཙུན་མ་རིན་ཆེན་རྒྱན་གྱི་བྱིན་རླབས་དང་། དེའི་ཆོས་སྐོར་གྲུབ་པ་སྡེ་བདུན་ལ་སོགས་པ་རྒྱ་བོད་ཀྱི་ཡིག་ཆ་མང་པོ་དང་། ཕག་མོ་དམར་ཆུང་གི་སྐོར་རྣམས་ཨུ་རྒྱན་སྒྲོལ་མ། མཆོག་གི་སྒྲོལ་མ། སྒྲོལ་མ་ལྷ་མངས་ཀྱི་དབང་ལ་སོགས་པ། སྒྲོལ་མའི་སྐོར་མང་པོ་དང་། གསང་འདུས་ཡེ་ཤེས་ཞབས་ལུགས་དང་ཇོ་བོ་ལུགས་ཀྱི་དབང་དང་སྒྲུབ་དཀྱིལ་ལ་སོགས་སྐོར་མང་པོ་དང་། ཕྱག་རྡོར་འགྲོ་བཟང་ལུགས་ཀྱི་དབང་བྱིན་རླབས་རྗེས་གནང་རིགས་གཏད། དེའི་ཆོས་སྐོར་གྱི་རྒྱ་བོད་ཀྱི་གཞུང་མང་པོ་དང་། མི་འཁྲུག་པ་ཇོ་བོ་ལུགས་ཀྱི་དབང་། དེའི་སྐོར་ཛེ་ཏ་རིས་མཛད་པའི་སྒྲུབ་དཀྱིལ་སོགས་རྒྱ་གཞུང་ཚན་ཆེན་པོ་དང་། ཕག་མོ་གཞུང་དྲུག་གི་བྱིན་བརླབས་ལ་སོགས་པ་དཔྱལ་པའི་ཡིག་ཆ་ཕལ་ཆེ་བ་དང་། རྟ་མགྲིན་ཤོ་ན་བཞི་སྐོར་གྱི་སྒྲུབ་ཐབས་སོགས་དེའི་སྐོར་མང་པོ་དང་། ཀུ་རུ་ཀུལླེའི་རྗེས་གནང་སོགས་དེའི་སྐོར་གྱི་རྒྱ་བོད་གཞུང་མང་པོ་དང་། མགོན་པོ་ཕྱག་བཞི་པའི་རྗེས་གནང་སོགས་དེའི་སྐོར་གྱི་རྒྱ་བོད་ཀྱི་གཞུང་མང་པོ་དང་། ཕྱག་ཆེན་གྲུབ་སྙིང་ལ་སོགས་པ་དང་། སྙིང་པོའི་སྐོར་དོ་ཧཱ་ལ་སོགས་ཕྱག་ཆེན་གྱི་སྐོར་ཐམས་ཅད་དང་། ཞི་བྱེད་རྒྱུད་ཕྱི་མའི་སྐོར་ཐམས་ཅད་དང་། ནཱ་རོ་ཆོས་དྲུག་གི་སྐོར་ཐམས་ཅད་དང་། ཁ་རག་རིན་སྤུངས་ལོ་རྒྱུས་དང་བཅས་པ་དང་། ནམ་མཁའ་གོ་འབྱེད་ཀྱི་བྱིན་རླབས་དང་གཅོད་སྐོར་ཐམས་ཅད། ཟངས་དགར་ལུགས་ཀྱི་རྣམ་སྲས་སྐོར་དང་། ཛཾ་བྷ་ལའི་ཁྲོ་ཕུ་བའི་ལུགས་ཀྱི་རྒྱ་གཞུང་མང་པོ་དང་། རྣམ་པར་གཏན་ལ་དབབ་པ་བསྡུ་བ། འབྲེལ་བརྟག་རང་འགྲེལ་དང་བཅས་པ། རིགས་ཐིགས་ཀྱི་འགྲེལ་པ་དུལ་ལྷས་མཛད་པ་ལ་སོགས་པ་སྟེ། མདོར་ན་བླ་མ་དེ་ཉིད་ཀྱི་གསན་ཡིག་ལ་ཡོད་པའི་སྔགས་ཕྱོགས་ཕལ་མོ་ཆེ་གསན་ཅིང་། དེ་ཉིད་ཀྱིས་མཛད་པའི་རྩོམ་པ་ཕལ་ཆེ་བ་གཅིག་གིས་ཞུ་བ་པོའང་མཛད་དེ། དེ་རྣམས་ཀྱི་བཀའ་ལུང་བཤད་པ་ཁྲིད་ལ་སོགས་པ་ཡོངས་སུ་རྫོགས་པར་གསན་ནས་ཐུགས་སུ་ཆུད་པར་མཛད་དོ། །དེ་དུས་མཁན་ཆེན་རིན་པོ་ཆེའི་གསུང་གིས་འདམ་གྱི་བར་ལས་འབྱོན་མི་དགོས་པ་འདུག་ཅིང་ཕྱིས་ཀྱང་ཞལ་མཇལ་བར་གདའ་ཡི་གསུངས་ནས་ལུང་བསྟན་ཏོ། །བདག་ཅག་ལའང་ཆོས་རྗེ་པ་ཉིད་འདིའི་རེས་གདན་ས་ནས་ཕྱག་འདེགས་དུས་ཆེན་པོ་གྲགས་པ་དཔལ་གྱི་བྲང་ཁང་དུ་གདན་དྲངས་ནས་ཞག་གཅིག་བཞུགས་འདུག་པའི་ཚེ་ཞལ་ཏ་གནང་བ་ལ། སྔར་གྱི་འཕྲོའི་ཆོས་བཀའ་འགའ་ཞུ་དགོས་ཡོད་པས་ཕྱག་ཕྱིར་འགྲོ་དགོས་གསུང་ཞིང་རང་ཀྱང་འདོད་ཆོས་འདྲ་ཞུ་དགོས་ཡོད་པས་འགྲོ་ཆས་བྱས་ནའང་། ཁམས་ཟི་ནས་དེ་རེས་མཐོན། རྗེས་སུའང་ཞལ་ལྟ་བསྐྱར་མ་བྱུང་བས་འབྲས་ཡུལ་དུ་ཕྱག་ཕྱི་ཟིན། དེ་ནས་ཟླ་བ་དགུ་པའི་ཞུགས་ཙམ་ལ་ཕྱག་བཏེག་སྟེ། གནམ་ཕྱོགས་ལ་མཛད་ནས་འཕན་ཡུལ་མཐོང་སྨོན་དུ་ཕེབས། དེ་དུས་དཔོན་ཆེན་དབང་བརྩོན་པས་དབུས་གཙང་གི་དམག་ཆེན་བསྡུས་ནས་ཡར་ལུང་དུ་འདྲེན་ཆས་བྱས་པའི་ཚེ། མཐོང་སྨོན་དུ་སྭོ་ན་སྭི་པ་རྣམས་དང་སྒོམ་པ་ཀུན་རིག་ལ་སོགས་པ་ཚོགས་འདུ་ཆེར་བྱུང་དུས་དཔོན་ཆེན་ལ་གནང་སྦྱིན་ཚན་ཆེན་པོ་མཛད་ནས་དམག་གཅོག་དགོས་པའི་ཞལ་ཏ་དང་འཇམ་འཁྲིགས་མཛད་པའི་གསུང་ནན་ཆེན་པོ་བྱོན་ནའང་གཏན་མ་ཉན་པའི་རྒྱུ་མཚན་གྱིས། གོང་དུ་མི་འབྱོན་པར་ཐག་བཅད་དེ། ནོ་ག་ཚེ་དབེན་ཁམས་མ་བདེ་བར་འདམ་དུ་སོང་ཡོད་པ་རྫོང་བ་ལ་བྱོན་དུས་སྟག་ལུང་དུ་སྤྱན་དྲངས་ནས་ཐུགས་བསྐྱེད་ཞུས། བསྙེན་བཀུར་དང་འབུལ་བ་རྒྱ་ཆེན་པོ་བྱས། དེ་དུས་ཆོས་རྗེ་པའི་དྲུང་དུ་རིན་པོ་ཆེ་རད་ན་ཨ་ཀ་རས། བདག་རིན་པོ་ཆེ་ནམ་མཁའ་དཔལ་བའི་སློབ་གཉེར་ལ་འཇོག་པར་ཞུས། དེ་ནས་ལམ་གཡང་ལ་ལ་མཛད་དེ་བྱོན་པའི་ཚེ། ཁ་བ་ཆེན་པོ་བབས་པ་དང་གྲང་དུས་ཡིན་པས་འཁོར་རྣམས་རང་རང་གི་གོས་སྲིན་མ་བརྩེགས་ནས་བགོས་ཀྱང་ལག་པ་མི་ཐོན་པ་ཙམ་གྱི་ཤིན་ཏུ་གྲང་པོ་གྱུར་ནའང་། ཆོས་རྗེ་ཉིད་ཐང་རྐྱང་མཛད་དེ་ཕྱག་འཁར་བསྣམས་ནས་བྱོན་པ་ན་སླར་རླངས་པ་ཐོལ་བ་ཙམ་འདུག་པ་ལ་ངོ་མཚར་བར་གྱུར་ཏེ་ཞུས་པས། སྔར་གྱི་གཏུམ་མོའི་གྲུབ་ཐོབ་རྣམས་རས་རྐྱང་གི་ཆོག་པ་ཡིན། རང་རེས་ཀྱང་དམིགས་པ་ཅུང་ཟད་བཟུང་བས་ཁྱད་ཡོང་བར་འདུག་གསུངས། དེ་ནས་གྲོག་འཁར་དུ་ཕེབས་ཏེ་གསེར་ཡིག་པ་དང་མཇལ། གསེར་གྱི་དམ་པེ་ཆེ་བ་གཅིག་གིས་གཙོ་བྱས་རྔ་མ་དཀར་ནག་ལ་སོགས་པ་མང་པོ་འཁོར་དང་བཅས་པ་ལ་གནང་སྦྱིན་དང་རྫོང་ཕུན་སུམ་ཚོགས་པ་མཛད། དྲིལ་བུ་བ་དང་ཚེ་དཔག་མེད་ཀྱི་དབང་བསྐུར་གནང་། སྨན་སྤྱད་ཀྱི་ཞལ་ཏ་མཛད་ཀྱང་། ནད་ལྗིས་པས་འདས་པ་ན། ངན་སོང་སྦྱོང་བའི་ཆོ་ག་དང་། བསྲེག་སྦྱོང་ལ་སོགས་པ་རྗེས་ཀྱི་བྱ་བའི་ཞལ་ཏ་གནང་། ཡུལ་དེ་པ་རྣམས་ཀྱིས་བསྙེན་བཀུན་དང་མར་གྱི་དཀར་ཏོག་རྒྱ་ཆེར་ཕུལ། སོ་སོའི་བསམ་པ་དང་བག་ལ་ཉལ་དང་མཐུན་པའི་སེམས་བསྐྱེད་ལ་སོགས་པ་ཆོས་ཀྱི་སྦྱིན་པ་མཛད་ནས་ཐར་པའི་ས་བོན་བཞག་སྟེ་འཁོར་མཐའ་ཅན་དུ་མཛད་དོ། །དེ་ནས་ཕྱིར་བྱོན་ཏེ་རས་སྒང་དུ་ཕྱག་ཕེབས། དངུལ་གདུང་ཆེ་ཆུང་དང་ཇོ་བོའི་ཐུགས་དམ་རྣམས་ལ་འདམ་ནས་བྱུང་བའི་མར་ཐམས་ཅད་ཕུལ། རྒྱ་དཔེ་རྣམས་ཀ་གཉིས་མའི་མདོའི་ཁྱམས་སུ་གདན་དྲངས་ཏེ། མཆོད་བསྟོད་རྒྱ་ཆེན་མཛད་པའི་ཚེ། ནམ་མཁའ་ལ་འཇའ་ཚོན་ཁ་དོག་སྣ་ཚོགས་པ་འཁྲིགས། བཀའ་གདམ་པའི་དགེ་བའི་བཤེས་གཉེན་རྣམས་ཀྱི་རྣམ་ཐར་ལ་སོགས་པའི་ཆོས་གསུང་པའི་ཚེའང་མེ་ཏོག་གི་ཆར་ཆེན་པོ་བབས་ཏེ་ཐམས་ཅད་ངོ་མཚར་བར་གྱུར་ཏོ། །དེ་ནས་དབེན་པ་ཁོ་ན་མཛད་པར་དགོངས་ཏེ། གསོལ་སྤྱད་ན་བཟའ་བྱས་ཆས་ལ་སོགས་ཕྱག་རྫས་རྣམས་སྟག་ལུང་དུ་བསྐུར་ནས་བསྙེན་བཀུར་འབུལ་བ་རྣམ་བཞག་རྒྱ་ཆེར་མཛད་དོ། །རྭ་སྒྲེང་ན་བཞུགས་པའི་དགེ་འདུན་རྣམས་ལའང་གནང་སྦྱིན་ཕུན་སུམ་ཚོགས་པ་མཛད། སྐུ་འཁོར་པ་ཕལ་ཆེ་ལ་དྲིལ་བུ་བའི་དབང་བསྐུར་གནང་ཞིང་། རང་རང་གི་མོས་པ་དང་མཐུན་པའི་གཏད་གཉེར་དང་གནང་སྦྱིན་རྒྱ་ཆེན་མཛད་ནས་སོ་སོར་བཀྱེ་སྟེ། ཆོས་དོན་དུ་གཉེར་བ་ཉི་ཤུ་ཙམ་དང་བཅས་པ་ཀླུང་ཤོད་ལ་མཛད་དེ་བྱོན། བདག་གི་ཞལ་ཏ་བཞིན་དགུན་སྟག་ལུང་དུ་བསྡད། ཨ་གྲོ་རྫོང་པ་ལ་སློབ་དཔོན་མཉྫུ་ཤྲཱི་པ་མངགས་ཏེ། དེ་ཉིད་ཀྱི་འདོད་མོས་བསྟན་འགྱུར་གྱི་དཔེ་ཕལ་ཆེ་བ་དང་བཅས་པའི་རྫོང་བ་གནང་སྦྱིན་ཕུན་སུམ་ཚོགས་པ་མཛད། དེ་ནས་འོལ་ཁར་ཕེབས་པ་མོ་ལོ་དབོན་པོས་ཚོར་ཏེ། སྟག་རྩེར་སྐུ་བསྙེལ་གསོ་བར་ཞུས་ནས་ཐོག་གཅིག་བཞུགས་ཏེ་འཁོར་རྣམས་ལ་ལམ་འབྲས་གསུང་། དེ་ནས་གླང་ལོ་ཟླ་བ་དང་པོ་ལ་དྭགས་པོ་སྨན་ལུང་དུ་བྱོན་ནས་བཞུགས་དུས། བདག་གིས་ཀྱང་སླེབས་ནས་སྔར་གྱི་སྒྲའི་འཕྲོའི་ཀུན་བཤད་ཀྱི་མཚམས་ནས་རིམ་གྱིས་དབུ་བཙུགས་ཏེ། ཐུགས་སྦྱོང་མཛད་ཅིང་ཟླ་བ་དྲུག་གི་བར་དུ་ཐུགས་དམ་ལ་རྩེ་གཅིག་ཏུ་བཞུགས་སོ། །དེ་ནས་སྒམ་པོར་རིན་པོ་ཆེ་གོང་མའི་ནང་རྟེན་གྱི་རབ་གནས་ལ་གདན་དྲངས་ཏེ། ཅ་དེ་ཡུལ་གྱི་རོང་ལ་ལམ་མཛད་དེ་བྱོན་པས་ཡུལ་དེ་པ་ཉ་པའི་གྲོང་ཡིན་ཅིང་། སྐྱེས་བུ་དམ་པ་འདིའི་བྱིན་རླབས་ཀྱིས་ཉ་ར་རྣམས་སུ་ཉ་གཏན་མ་བྱུང་བ་ན། བླ་མ་བྱོན་པས་ཉ་ལོ་ཉེས་ཞེས་སྨྲེ་བསྔགས་འདོན་ཏོ། །རྒམ་པོར་ཕེབས་ནས་རྟེན་ལ་རབ་གནས་རྒྱ་ཆེར་མཛད་ཅིང་དབོན་པོ་རིན་པོ་ཆེར་བསྐོས་པ་ན། རྒམ་པོ་བ་རྣམས་ལ་ཕུན་སུམ་ཚོགས་པའི་ཡན་ལག་འཕེལ་ཞིང་རྒྱས་པས། རབ་གནས་ལེགས་ཞེས་ཕྱིས་གྲགས། དེ་ནས་རྫ་མ་ཡུལ་དུ་བླ་མ་སྟོན་དར་གྱིས་མཁར་ཀླུང་བཟངས་ཞེས་པའི་དབེན་དགོན་ཕུལ་ནས་ཕྱག་ཕེབས། དེའི་དུས་སུ་སྒྲའི་འཕྲོ་རྫོགས་པ་དང་། སྙན་ངག་མེ་ལོང་། དཔག་བསམ་འཁྲི་ཤིང་། མངོན་པ་མཛོད་རྣམས་ཀྱི་བཤད་པ། མཛོད་ཀྱི་འགྲེལ་བཤད་རྒྱལ་པོ་སྲས། གཞི་བསྡུ་བ། རྣམ་གྲངས་བསྡུ་བ། རྣམ་པར་བཤད་པའི་སྒོ་བསྡུ་བ། མཚན་བརྗོད་ཀྱི་འགྲེལ་པ་ར་ཝི་ཤྲཱི་དང་། ཤོང་བློ་གྲོས་བརྟན་པས་མཛད་པ་རྣམས། བདག་གིས་ཕུལ་ནས་ཐུགས་སུ་ཆུད་པར་མཛད་ཅིང་། སྟག་ལོ་ཚེས་ནས་ལོ་གཅིག་གི་བར་དུ་སྐུ་མཚམས་དམ་པོ་བུག་སྒོ་མ་མཛད་དེ་སུ་ལའང་མཇལ་ཕྲད་མ་གཏང་བར་ཐུགས་དམ་ལ་རྩེ་གཅིག་ཏུ་བཞུགས་སོ། །དེ་ནས་ཡོས་ལོ་ལ་ཐོག་མར་གདན་འདྲེན་ལ་མཁན་པོ་ཤེས་རྡོར་བ་དང་། བླ་མ་ཡ་རྩེ་བ་དང་། སློབ་དཔོན་བློ་གྲོས་སེང་གེ་བ་དང་། མཁན་པོ་བཀྲ་ཤིས་སེང་གེ་བ་བཞིས་བྱོན་ནས། གདན་སར་འབྱོན་པར་ཞུ་ཕུལ་ནའང་མ་གནང་། དེར་རྗེས་གདན་ས་ཆེན་པོའི་བླ་མ་ཤར་ཆེན་པ། བླ་མ་ཁང་གསར་བ། བླ་མ་ཀུན་སྤང་པ་རྣམས་དང་། སྣར་ཐང་མཁན་ཆེན་བློ་བཟང་པ་ཆེན་པོ་དང་། རིན་པོ་ཆེ་བུ་སྟོན་པ་དང་། མཁན་ཆེན་བསོད་ནམས་བཟང་པོ་པ་རྣམས་གདན་འདྲེན་ལ་བྱོན་ཏེ། བླ་མ་རྣམས་དང་མཁན་ཆེན་བློ་བཟང་བ་དབུས་སུ་བཞུགས། གཞན་མཁན་ཆེན་ཞལ་རྣམས་པ་དང་། ནང་པ་སེང་གེ་དཔལ་དང་བཅས་པ་དྭགས་པོར་བྱོན་ནས་གདན་ས་ཆེན་པོར་འབྱོན་པའི་ཞུ་བ་མཛད་ནའང་། གཙང་དུ་འབྱོན་པ་ནི་མ་གནང་སྟེ། དབུས་སུ་སྐོར་གཅིག་འབྱོན་པར་གནང་ནས། སྤུ་གུ་རྡོར་ཚོགས་འདུ་མཛད་ཅིང་། དེར་ཚ་འཕྲང་དབོན་པོ་དང་གསོལ་ཇ་བ་རྒྱ་མཚོས་གོང་མའི་གནང་སྦྱིན་དངུལ་བྲེ་གཉིས་དར་ཁང་གཅིག་དང་བཅས་པ་སླེབ། དེ་དུས་སྣེ་གདོང་དུ་སྤྱན་དྲངས་ནས་ཞབས་ཏོག་དང་འབུལ་ནོད་ཕུན་སུམ་ཚོགས་པ་མཛད། དེ་ནས་སྔར་གསོ་རྣམས་ཀྱི་ཞལ་ཏ་མཛད་པ་རྣམས་གཟིགས་པ་ལ་བསམ་ཡས་ཀྱི་བར་བྱོན། སླར་ཡང་དྭགས་པོར་བྱོན་པའི་ཕྱག་ཕྱིར་བླ་ཆེན་བསོད་ནམས་བློ་གྲོས་པའང་བྱོན་པ་ན། གདན་ས་ཐེལ་པས་གདན་དྲངས་ནས་ཞབས་ཏོག་དང་འབུལ་ནོད་རྒྱ་ཆེར་བསྒྲུབས། དེ་དུས་ཐེལ་ཤོད་ཀྱི་སྐུ་མཆེད་གཉིས་ཐུགས་མཐུན་པའི་ཞལ་ཏ་གནང་། དེ་ནས་ལམ་འོལ་ཁ་ལ་མཛད་དེ་དྭགས་པོ་དཀར་ངོས་ཀྱི་དགོན་པ་ཐང་ཐར་ཞེས་པར་ཞག་འགའ་བཞུགས་ཏེ། བླ་ཆེན་པའི་བཞེད་ཆོས་རྣམས་གནང་སྟེ། དེ་ཉིད་གདན་སར་འབྱོན་པའི་ཆོས་འཇིག་རྟེན་གྱི་ཞལ་ཏ་མཛད་ནས་བརྫངས། དེ་ནས་མཁར་ཀླུང་བཟངས་སུ་འབྱོན་པའི་ལམ་དུ་ཡོན་བདག་རྣམས་ཀྱིས་ནས་དང་མར་ཐུད་ཀྱི་འབུལ་བ་ཚན་ཆེན་པོ་བྱུང་བ་དང་། སྔ་ཕྱིར་ཡང་དྭགས་པོ་སྟོད་སྨད་ཀྱི་ཡོན་བདག་རྣམས་ཀྱིས་འབུལ་བ་རྒྱ་ཆེར་བྱས་པ་རྣམས་ཀྱི་ཆོས་དོན་དུ་གཉེར་བའི་དགེ་འདུན་བརྒྱ་ཙམ་རེ་དུས་རྟག་ཏུ་འཁྱོངས་པ་བྱུང་ངོ་། །དེ་ལྟར་ཐུགས་དམ་དང་གདུལ་བྱ་རྣམས་ཀྱི་དོན་རྒྱ་ཆེར་མཛད་ཅིང་བཞུགས་པའི་ཚེ། མ་གཅིག་པ་བསྙུན་ནས་གདན་འདྲེན་བྱུང་བ་ན་ད་རེས་ཀྱི་བསྙུན་པ་འདི་ལ་སྐྱོན་མི་ཡོང་བར་འདུག ཕྱིས་སྐབས་སུ་བབ་ན་ངེད་ཅིས་ཀྱང་སླེབས་པ་བྱེད་གསུང་ནས་མ་བྱོན། ཇི་ལྟར་གསུང་བ་བཞིན་མ་གཅིག་པ་ཡང་དངས། ཡང་སྐབས་ཞིག་ན་ཆོས་རྗེ་བྲག་ཕུག་པ་ལ་ངན་པའི་མནལ་ལམ་གཅིག་བྱུང་བས་སྐུ་རིམ་ལ་དམིགས་པ་ཡིན་གསུངས་ནས་སྐུ་འཁོར་ཆོ་ག་ཤེས་པ་རྣམས་དང་བཅས་པས་ཀྱཻ་རྡོ་རྗེའི་སྒྲུབ་མཆོད་སྦྱིན་སྲེག་དང་བཅས་པ་བརྒྱ་ཚར་བཙུགས་དུས། ལམ་འབྲས་རྒྱུད་པའི་ཕྱག་འཚལ་དང་གསོལ་འདེབས་མཛད་ཅིང་འདུག་པ་ན་སྐུ་རིམ་ཡིན་ན་གསོལ་འདེབས་འདིའི་ལུགས་མེད་པས་ཅི་ཞིག་སྙམ་དུ་ཐེ་ཚོམ་དུ་གྱུར་པ་ན། སྒྲུབ་མཆོད་མ་གྲོལ་ཙམ་ལ་བྲག་ཕུག་པ་ཆེན་པོ་ཞི་བར་གཤེགས་པའི་ཐུགས་དམ་ལ་འདོགས་པར་ཞུ་བའི་མི་སློབ་དཔོན་སྟོན་ཤག་སླེབས་པས། རྒྱུ་མཚན་འདི་རྣམས་ལའང་བརྟེན་ནས་མངོན་ཤེས་ཐོགས་མེད་མངའ་བར་ཡིད་ཆེས་སོ། །དེ་ནས་འབྲུག་ལོ་ལ་སྦྲུམ་དུ་བཞུགས་དུས། མ་གཅིག་པ་བསྙུང་སྟེ་བླ་མ་རྡོར་རྒྱལ་བ་གདན་འདྲེན་ལ་བཏང་བྱུང་བས་མྱུར་བ་ཉིད་དུ་ཡར་བྱོན་པའི་ལམ་དུ་སྣེ་གདོང་དུ་གདན་དྲངས་བསྙེན་བཀུར་དང་འབུལ་ནོད་རྒྱ་ཆེར་བསྒྲུབས། དེ་ནས་མགྱོགས་པར་བྱོན་ཏེ། ཆོས་ལུང་གི་ཐད་ཀར་ཕེབས་དུས་ད་ལེན་རིན་པོ་ཆེ་བསོད་ནམས་གྲགས་པ་ལ་མ་མཇལ་ན་ཕྱིས་མི་མཇལ་བ་སྲིད་པར་འདུག་གསུངས་ནས། སྐུ་འཁོར་ཉུང་ཤས་གཅིག་ཆོས་ལུང་དུ་བྱོན་ནས་མཇལ། འབུལ་བ་མཛད་དེ་བྱང་འཁྲིས་ལ་བྱོན་ནས། བོ་དོང་ཨེར་ཆགས་ཕེབས་ཏེ་ཡུམ་སྲས་མཇལ་སེམས་བསྐྱེད་དང་ཆོ་ག་གནང་། དེ་ནས་ཞག་ཉེར་ལྔ་ནས་ཡུམ་གཤེགས། གཤེགས་རྫོང་ལ་སྣར་ཐང་ཡན་ཆད་སྟོང་སྐོར་བཞི་དང་ལྷ་སྡེ་གཞུང་གི་དགེ་འདུན་རྣམས་བསགས་ནས་བསྙེན་བཀུར་འབུལ་བ་དམར་ཞོ་ཕྱེད་རེའི་འགྱེད་དང་བཅས་པ་དང་། ས་སྐྱའི་ཚོགས་ཆེན་པོར་ཡང་བསྙེན་བཀུར་འབུལ་བ་གསེར་ཞོ་ཕྱེད་རེའི་འགྱེད་དང་བཅས་པ་དང་། དྲུང་པ་རང་གིས་གཙོ་མཛད། མཁན་ཆེན་སྣར་ཐང་པ། རིན་པོ་ཆེ་བུ་སྟོན་པ། མཁན་ཆེན་བསོད་ནམས་བཟང་པོ་ལ་སོགས་པ་ཆོ་ག་གྲྭ་མང་པོས་ཞག་བཞི་བཅུ་ཞེ་དགུའི་བར་དུ་མཛད་ཅིང་། དུརྒ་ཏེ་གཟུངས་སྔགས་འབུམ་ཐེར་ཡང་མཛད་དེ། མཚན་མ་བཟང་པོ་ཡང་བྱུང་གསུངས། གཞན་ཡང་ཟླ་མཆོད་ལོ་མཆོད་ལ་སོགས་པ་དང་། ས་སྐྱའི་ཚོགས་ཆེན་པོར་ཡང་ལོ་རེ་བཞིན་གྲོ་བཟང་བ་རེ་ཆོས་རྗེ་ཉིད་ཞི་བར་མ་གཤེགས་ཀྱི་བར་དུ་བསྒྲུབས་ཏེ། མ་གཅིག་རྣམས་ཀྱི་ནང་ནས་འདི་ཉིད་རང་གཤེགས་རྫོང་བཟང་བར་གྲགས་སོ། །དེ་རྗེས་བླ་ཆེན་བསོད་ནམས་བློ་གྲོས་པ་ལ་ན་བཟའ་ཏ་ཧུང་བེར་ཐུལ་གཅིག་དང་། ཆིབས་པ་འབྲོང་རྗེ་གནང་། ཆེན་པོ་དཔལ་རྒྱལ་བ་ལ་ན་བཟའ་ཐོང་རིངས་དུ་ཁ་གཅིག་གནང་ནས་ཆོས་འཇིག་རྟེན་གྱི་ཞལ་ཏ་བྱོན་ཅིང་། ཁྱད་པར་དུ། སྔར་ཡང་མ་གཅིག་པ་བླ་མ་གོང་མའི་དུས་མཆོད་རྣམས་མ་ཆག་པར་སྒྲུབ་ཏུ་བཅུག་པ་ཡིན། ད་དུང་ཡང་ཁྱེད་དཔོན་སློབ་ཀྱིས་དུས་མཆོད་འདི་རྣམས་སྔར་བཞིན་མ་ཆག་པར་སྒྲུབས་གསུང་བའི་ཞལ་ཏ་དོ་དམ་ཆེན་པོ་མཛད་ནས། བླ་མ་གོང་མའི་དུས་མཆོད་ལ། ས་སྐྱ་ཚོགས་སུ་གྲོ་ལྔ་ལྔ་གྲོ་བར་རེ་ཟླ་ཇ་སྒྲུབ་མཆོད་ལ་སོགས་ལོ་རེ་བཞིན། ཆོས་རྗེ་ཉིད་ཞི་བར་མ་གཤེགས་ཀྱི་བར་དུ་མ་ཆག་པར་བསྒྲུབས་སོ། །དེའི་དཔྱིད་མཁན་ཆེན་རིན་པོ་ཆེ་བསོད་ནམས་གྲགས་པ་ཞི་བར་གཤེགས་པའི་ཆོ་ག་ལ་གདན་འདྲེན་བྱུང་བས་བྱོན་ནས། ཆོ་ག་གསོལ་འདེབས་མཛད། ཡར་བྱོན་པ་ན་ཞ་ལུར་གདན་དྲངས་ཏེ་ཞབས་ཏོག་འབུལ་བ་ཕུན་སུམ་ཚོགས་པ་བསྒྲུབས། ད་དུས་བསྙེན་རྫོགས་ཞུ་བ་བརྒྱ་ལྷག་ཙམ་བྱུང་ངོ་། །དེ་ནས་བོ་དོང་ཨེར་བྱོན་ཏེ། མ་གཅིག་པའི་ནང་རྟེན་མི་འཁྲུགས་པའི་གསེར་སྐུ་ཆེན་པོ་ཁྲི་རྒྱབ་ཡོལ་དང་བཅས་པ་དང་། རིན་པོ་ཆེ་བསོད་ནམས་གྲགས་པའི་ནང་རྟེན་ཐུབ་པའི་གསེར་སྐུ་ཆེན་པོ་བཞེངས་པའི་ཕྱག་ཚད་ལ་སོགས་པའི་ཞལ་ཏ་མཛད་ནས། ཟླ་བ་བརྒྱད་པ་ལ་ཏ་དབེན་བློ་གྲོས་རྒྱལ་མཚན་པའི་བསྙེན་རྫོགས་ལ་ཇོ་མོ་ནང་དུ་གདན་དྲངས་ཏེ། ཆོས་རྗེ་ཀུན་མཁྱེན་ཆེན་པོ་དང་དམ་པའི་ཆོས་ཀྱི་འབེལ་གཏམ་རྒྱ་ཆེར་མཛད། དེ་ནས་བླ་མ་ཀུན་སྤངས་པས་བཟང་ལྡན་དུ་གདན་དྲངས་ཤིང་། ཏ་དབེན་ནམ་མཁའ་བ་དང་གཉིས་པོས་ཀྱཻ་རྡོ་རྗེའི་དབང་བཀའ་ཞུས་ནས། ཞབས་ཏོག་དང་འབུལ་ནོད་རྒྱ་ཆེར་བསྒྲུབས། དེ་རྗེས་ལྷ་རྩེར་གདན་དྲངས་ནས་ཏ་དབེན་བློ་གྲོས་རྒྱལ་མཚན་པས་ཆོ་ག་མང་པོ་ཞུས་ནས་ཕྱིར་འབྱོན་པའི་ལམ་དུ་སག་ཐང་སྡིངས་སུ་ཞག་གཅིག་བཞུགས་ནས་ཞང་སྟོན་ཆོས་འབར་ཀྱི་སྐུ་བུམ་ལ་ཕྱག་དང་མཆོད་པ་རྒྱ་ཆེར་མཛད། སླར་ཨེར་ཕེབས་ཏེ་ཟླ་བ་བཅུ་གཅིག་པ་ལ་མ་གཅིག་པའི་ནང་རྟེན་གྱི་རབ་གནས་ལ་རིན་པོ་ཆེ་བུ་སྟོན་པ་སྤྱན་དྲངས་ཏེ། གཙུག་ལག་ཁང་རྙིང་པར་རྡོ་རྗེ་རྩེ་མོའི་ས་ཆོག་རྒྱས་པ་དང་བཅས་ཏེ། རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོ་བཞེངས་ནས་རབ་ཏུ་གནས་པ་དང་དགའ་སྟོན་རྒྱ་ཆེར་མཛད། དེ་ནས་སྦྲུལ་ལོ་ཟླ་བ་དང་པོ་ལ་གདན་ས་ཆེན་པོར་བླ་མ་དགེ་བའི་བཤེས་བསྙེན་དགེ་འདུན་དང་བཅས་པས་བསུ་བ་བཀུར་སྟི་ཕུན་སུམ་ཚོགས་པ་དང་བཅས་ཏེ་ཤིང་ཁང་བླ་བྲང་དུ་བཞུགས་ནས། གདན་སའི་དགེ་བའི་བཤེས་བསྙེན་ཕལ་མོ་ཆེས་ལམ་འབྲས་ཀྱི་གཞུང་བཤད་རྒྱས་པ་ཁྲིད་དང་བཅས་པ་ཞུས་ཤིང་། ལམ་འབྲས་དང་འབྲེལ་པའི་དབང་བྱིན་རླབས་ཞུ་བ་བཞི་བརྒྱ་ཙམ་ཉི་ཤུ་རྩ་ལྔར་བཅད་དེ་ཆོ་ག་རྒྱས་པར་མཛད། གདན་ས་ཆེན་པོའི་བླ་བྲང་རྣམས་ཀྱི་གཙོ་མཛད་པ་ཐམས་ཅད་ཀྱིས་དགའ་སྤྲོ་ཆེན་པོ་དང་བཅས་ཏེ་བསྙེན་བཀུར་འབུལ་ནོད་ཕུན་སུམ་ཚོགས་པ་བསྒྲུབས། དེའི་དུས་སུ་མཁན་ཆེན་རིན་པོ་ཆེས་ལྷ་ཁང་བླ་བྲང་དུ་གསང་འདུས་རང་ཉིད་ཀྱི་ཊཱིཀྐའི་སྟེང་ནས་བཤད་པ་མཛད་པ་གསན་ཅིང་། ཤིང་ཁང་དུའང་དེ་ཉིད་ཀྱི་ཊཱིཀྐའི་སྟེང་ནས་བདེ་མཆོག་རྩ་རྒྱུད་དང་རྡོ་རྗེ་འབྱུང་བའི་བཤད་པ་ཞུས། དེ་ནས་རྟ་ལོའི་དཔྱིད། སྐུ་ཞང་ཡེ་ཤེས་ཀུན་དགའ་པ་བཟུང་བ་འདོན་པ་ལ་ཞ་ལུ་པས་གདན་དྲངས་ནས་དབུས་སུ་བྱོན་ཏེ། གོང་དཀར་དུ་ཏའི་སི་སྟུ་པ་ལ་ཞལ་ཏ་མཛད་ནས་སྐུ་ཞང་གྲོལ་ཞིང་། དཔོན་ཆེན་རྒྱལ་བཟང་པ་དང་ཕག་མོ་གྲུབ་པའི་ཁྲིམས་མཛད་ནས་ལྷ་སར་བྱོན། ཇོ་བོ་ལ་གསེར་ཆབ་གསོལ་ཞིང་དཀར་མེ་དང་མཆོད་བསྟོད་རྒྱ་ཆེར་མཛད། དེ་དུས་གྲོམ་པ་རི་དང་གཡུ་རྩེ་བྲགས་ནང་པ་གྲགས་དབང་གིས་བཟུང་ཞིང་། ལྕགས་པོ་རི་ཕག་མོ་གྲུབ་པས་བཟུང་སྟེ་མི་བདེ་བ་ཆེར་བྱུང་བ་ལ། ཆོས་རྗེའི་དྲུང་ནས་ཐུགས་བརྩེ་བ་ཆེན་པོས་ཕྱོགས་ཕྱོགས་སུ་ཞལ་ཏ་བྱོན་ཅིང་འཁྲིགས་མཛད་རྫོང་རྣམས་རང་སར་བསྒྱེལ་ཏེ། དབུས་ཕྱོགས་ཀྱི་སེམས་ཅན་རྣམས་བདེ་བ་ལ་བཀོད་པར་མཛད་དོ། །དེའི་དབྱར་ཉན་པོར་བཞུགས་ཏེ། ཕར་ཕྱིན་དང་སྤྱོད་འཇུག་གི་བཤད་པ་དང་དབང་བྱིན་རླབས་མང་པོ་དང་བསྙེན་པར་རྫོགས་པ་ལ་སོགས་པའི་ཆོས་ཀྱི་བདུད་རྩིས་དེར་གནས་པའི་སྐྱེ་རྒུ་རྣམས་ཀྱི་བློའི་ལུས་ཚིམས་པར་མཛད་དོ། །དེའི་ཚེ་ཞག་འགའི་གོང་དུ་ཉན་པོའི་ཤར་ཕྱོགས་ཀྱི་དགོན་པ་ཞིག་ན། གྲོ་ས་ཀུན་མཁྱེན་ཅེས་པ། ཤ་ཝ་རི་དབང་ཕྱུག་དང་ཕ་དམ་པ་ལ་སོགས་གྲུབ་ཆེན་མང་པོའི་ཞལ་གཟིགས་པའི་མཁས་གྲུབ་གཅིག་བཞུགས་པའི་ཉམས་སྣང་ལ། དགོན་པ་དེའི་ནུབ་ཕྱོགས་ན། སྟོན་པ་ཐུབ་པ་ཆེན་པོ་ཤེར་ཕྱིན་གསུང་ཞིང་འདུག་པ་གཅིག་བྱུང་བའི་ཞག་འགའ་ན། ཆོས་རྗེ་པས་ཉན་པོར་ཕར་ཕྱིན་གསུངས་པས། དེ་ཡིས་རང་གི་འཁོར་རྣམས་ལ་སྔར་ང་ལ་ཉམས་སྣང་གཅིག་བྱུང་བ་དེ། བླ་མ་དམ་པས་ཉན་པོར་ཕར་ཕྱིན་གསུང་བའི་ལྟས་སུ་འདུག་ཅེས་གསུངས་ཞེས་གྲགས་སོ། །ཡང་དེའི་ཚེ་དགེ་བཤེས་ཤེས་རྡོར་ཞེས་པ་གཅིག་གིས་སྟོད་ལུང་ནས། ཆོས་རྗེ་པའི་དྲུང་དུ་ཕྱིན་པ་ན། ཉན་པའི་ཆོས་ཁྲིའི་སྟེང་ན་ཆོས་རྗེ་པ་བཞུགས་པ་རྒྱང་རིང་ནས་མཐོང་བའི་སྐད་ཅིག་དེའི་ཚེ། འཇམ་དབྱངས་ཉིད་འོད་ཟེར་དང་བཅས་ཏེ་བཞུགས་པ་མཐོང་བས་ཡིད་རང་དབང་མེད་པར་དད་དེ། མྱུར་བར་མྱུར་བར་རྒྱུགས་ནས། ཆོས་རྗེའི་དྲུང་དུ་སླེབས་པ་ན། མཎྜལ་གྱི་རྒྱན་གཞན་མེད་པས་རང་ཉིད་ཀྱི་ལག་པ་གཡོན་པའི་སོར་མོ་ལྔ་བཅད་དེ་རྒྱན་བྱེད་པར་བརྩམས་ནས་རྡོས་བསྣུན་པས་གུང་མཛུབ་གཉིས་ཆད་ཅིང་། གཞན་གཉིས་ཆད་དུ་ཉེ་བར་སོང་ཡང་སྡུག་བསྔལ་མ་བྱུང་བ་ན། ཆོས་རྗེ་ཉིད་ཏབ་ཏབ་པོར་མཛད་དེ། ཕྱག་ཕྱིས་ཀྱི་དར་གྱིས་སོར་མོ་རྣམས་བཀྲིས་ཤིང་ཞལ་ཆབ་མང་པོ་བཏབ་སྟེ། དེའི་ནུབ་མོ། ནཱ་རོ་མཁའ་སྤྱོད་ཀྱི་བྱིན་རླབས་གནང་བས། ཞག་གཅིག་གཉིས་ནས་སོར་མོ་རྣམས་མ་ཞ་བར་བསོས་སོ་ཞེས་ཐོས་སོ། །དེའི་ཚེ་འབྲི་ཁུང་པའི་སྒོམ་པ་ཤཱཀྱ་བཟང་པོས་ཞབས་ཏོག་དང་འབུལ་ནོད་རྒྱ་ཆེར་བསྒྲུབས། དེ་ནས་དབུས་ཀྱི་ཆོས་དཔོན་རྣམས་ཀྱིས་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་སྟེ་སྙེ་ཐང་དུ་བཞུགས་ནས། དབུས་ཕྱོགས་ཀྱི་མཁན་སློབ་དགེ་བའི་བཤེས་བསྙེན་སྡེ་སྣོད་འཛིན་པ་རྒྱ་མཚོ་ལྟ་བུའི་ཚོགས་དང་། གཞན་ཡང་ཆོས་དོན་དུ་ཉེར་བའི་གདུལ་བྱ་མཐའ་ཡས་པ་འདུས་པའི་ཚེ། ལུག་ལོའི་དགུན་ཆོས་ལ་ཐོག་མར་ཕར་ཕྱིན་དང་། རྣམ་འགྲེལ། དེ་ནས་བརྟག་གཉིས་དང་ལམ་འབྲས། སྒྲུབ་ཐབས་རྒྱ་མཚོ། སྦྱོར་དྲུག་དམར་ཁྲིད། ཆོས་རྗེ་ཁུ་དབོན་གྱི་བཀའ་འབུམ་དང་། དབང་བཀའ་མང་པོ་དང་། སོ་སོར་ཐར་པའི་སྡོམ་པ་ལ་སོགས་པ་གང་ལ་གང་མོས་ཀྱི་ཆོས་ཀྱི་རྣམ་གྲངས་མང་པོ་གསུངས་ནས་གདུལ་བྱ་དཔག་ཏུ་མེད་པ་སྨིན་གྲོལ་ལ་བཀོད་ཅིང་། དུས་ཕྱིས་སྡེ་སྣོད་འཛིན་པའི་ཚོགས་འདུ་དེ་ཉིད་རང་ཆེ་བར་གྲགས་སོ། །བཀའ་བཞིའི་རིགས་གྲྭ་དང་ལུང་གྲྭ་ཆེན་པོ་བཙུགས། དགེ་འདུན་སུམ་སྟོང་ཙམ་འདུས། མང་ཇ་རེ་ལ་ཇ་ཞོ་སུམ་ཅུ་བསྐོལ། ཆོས་རྗེ་ཉིད་ཀྱིས་ཀྱང་བསྙེན་བཀུར་དང་། ཆོས་དཔོན་རྣམས་ལ་ན་བཟའ་བེར་ཐུལ་གྱི་ཐོག་དྲངས་པའི་འབུལ་བ་རྣམ་བཞག་དང་། དགེ་འདུན་སོ་སོའི་ཕྱག་ཏུ་དར་འགྱེད་དང་བཅས་པ་ཕུན་སུམ་ཚོགས་པ་གནང་། དེའི་དུས་སི་སྟུ་དགེ་ལེགས་པས་ཞུ་བ་པོ་མཛད་ནས། གུར་གར་རྒྱས་པ་དང་བཅས་པའི་གུར་རིགས་བསྡུས་ཀྱི་དབང་བཀའ་རྒྱས་པ་མཛད། དེ་ནས་སྤྲེལ་ལོའི་དགུན་ཕག་མོ་གྲུར་གདན་དྲངས་ཏེ། ཟླ་བ་གསུམ་གྱི་བར་དུ་བཞུགས་ནས། དུས་འཁོར་གྱི་བཤད་པ་ལམ་འབྲས་ཀྱི་ཆ་ལག་རྫོགས་པ། སྦྱོར་དྲུག་ནཱ་རོ་ཆོས་དྲུག དབང་དང་བྱིན་བརླབས་མང་པོ་གསུངས། སྤྱན་སྔ་རིན་པོ་ཆེ་ཚེས་བཞི་པ་དང་། ཏའི་སི་སྟུ་བ་གཉིས་ཀྱི་ཞབས་ཏོག་དང་འབུལ་ནོད་ཕུན་སུམ་ཚོགས་པ་མཛད་ཅིང་། ནང་སོ་སོ་སོ་དགེ་འདུན་དང་བཅས་པས་ཀྱང་འབུལ་ནོད་རྒྱ་ཆེར་བསྒྲུབས་པ་རྣམས་དང་། སྔར་ནས་ཕྱག་ན་ཕྱག་རྫས་ཇི་སྙེད་ཡོད་པ་རྣམས་ལ་གཞི་མཛད་ནས། དཔལ་བསམ་ཡས་ཀྱི་གསོ་རྣམས་ཆེན་པོ་མཛད་པ་ལ། དབུ་རྩེ་རིག་གསུམ་གྱི་སྟེང་འོག་གཉིས་ལ་གཡུ་ཐོག་དང་། ལྷ་ཁང་གསར་པ་གསུམ་གཡུ་ཐོག་གན་ཇི་ར་དང་བཅས་པའི་ནང་དུ་ཤེས་རབ་སྙིང་པོའི་གླེང་གཞིའི་ཐུབ་པ་འཁོར་དང་བཅས་པ་དང་། ཐུབ་པ་ཆེན་པོ་གནས་བརྟན་བཅུ་དྲུག་གི་བསྐོར་བ་དང་། མ་ཧཱ་ཀཱ་ལ་གཙོ་འཁོར་གསུམ་དང་བཅས་པ་རྣམས་ལྡེ་གུར་གསར་དུ་བཞེངས། དབུ་རྩེ་རིག་གསུམ་གྱི་སྟེང་འོག་བར་དང་ཁོར་ས་ཕྱི་ནང་གསུམ་དང་བཅས་པའི་སྡེ་གུ་རྙིང་པ་རྣམས་གསོས། ཞལ་བ་དང་རི་མོ་ཐམས་ཅད་གསར་པར་མཛད། མཆོད་རྟེན་བཞིའི་གདུགས་ཆོས་འཁོར་གན་ཇི་ར་དང་བཅས་པ་རེ་རེ་ལ་ཟངས་ཁལ་ཉིས་བརྒྱ་རེ་དང་བཀུ་གསེར་ཞོ་ཉིས་བརྒྱ་རེ་སོང་སྟེ། མདོར་ན་དབུ་རྩེ་རིགས་གསུམ་མཆོད་རྟེན་བཞི་དང་བཅས་པ་རྒྱལ་བློན་གྱི་བཞེངས་དུས་བཞིན་གསར་པ་ཁོ་ནར་མཛད་ཅིང་། དེ་དུས་ཆོས་རྗེ་ཉིད་ཀྱིས་ཀྱང་ས་རྡོ་ཁུར་བ་ལ་སོགས་པ་ཐུགས་རྩོལ་ཆེན་པོ་མཛད་པས་ལོ་གཅིག་གིས་ཁོངས་སུ་ལེགས་པར་གྲུབ་ཅིང་། དེའི་དབྱར་ཚུལ་བཞུགས་མཛད་ནས། འཇམ་དབྱངས་གུ་ཤྲི་པས་ཞུ་བ་པོ་མཛད་དེ། ཕར་ཚད་བརྟག་གཉིས་གསུངས། གཞན་ཡང་ལམ་འབྲས་ཀྱི་གཞུང་བཤད། ཁྲིད་དབང་། བྱིན་རླབས། སྦྱོར་དྲུག དམར་ཁྲིད། ཚོགས་ཆོས་ཆེན་མོ་ལ་སོགས་པའི་ཆོས་བཀའ་གསུངས། དེའི་ཟླ་བ་བཅུ་གཉིས་པ་ལ་ཉན་པོར་གདན་དྲངས་ནས་ཟླ་བ་གཅིག་བཞུགས་ཤིང་། ཆོས་བཀའ་ཞུས། དེའི་ཚེ་ཉན་པོ་བ་དང་གྲོ་ས་བཀའ་དགོན་རྒྱལ་པ་ལ་སོགས་པ་ཐམས་ཅད་ཀྱིས། མར་གྱི་དཀར་ཏོག་ཚན་ཆེན་པོ་ཕུལ། དེ་ནས་འབྲི་ཁུང་བས་མཁར་བ་རིར་གདན་དྲངས་ཏེ། སྒོམ་པ་ཤཱཀྱ་བཟང་པོས་འཇིགས་བྱེད་ཀྱི་དབང་བསྐུར་ཞུས་ཤིང་ཞབས་ཏོག་རྒྱ་ཆེར་བསྒྲུབས། མར་ཐུད་ཚན་ཆེར་ཕུལ་བ་རྣམས་རབ་གནས་ལ་མཁོ་བར་བྱུང་། དེ་ནས་བྱ་ལོ་ཟླ་བ་དང་པོ་ལ་རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོ་བཞེངས་ནས་ཞག་བཅུ་བདུན་གྱི་བར། རབ་གནས་ཀྱི་ཆོ་ག་མཛད་དུས་ངོ་མཚར་བའི་ལྟས་མོ་ལན་གསུམ་མཛད་པའི་དང་པོ་གར་པ་ཉི་ཤུ་རྩ་བདུན་གྱིས་རྩེད་མོ་ནས་གསུངས་པའི་ས་ཆོག་རྒྱས་པ། བར་བ་ལ་མངའ་དབུལ་རྒྱས་པ་གླང་ཆེན་ལ་སོགས་པའི་མཆོད་པ་ཉི་ཤུ་རྩ་གཅིག་པ་དང་རིགས་མ་བཅུ་དྲུག་གི་གར། དངོས་གཞིའི་མེ་ཏོག་འཐོར་དུས་མཛད་པ་བཅུ་གཉིས་ཀྱི་བཀྲ་ཤིས་རྒྱས་པ་མཛད། དེའི་ཉིན་ནམ་མཁའ་བཻ་ཌཱུརྻ་ལྟར་དངས་པ་ལ་འཇའ་ཚོན་ཁ་དོག་སྣ་ཚོགས་པས་སྤྲས་པ་ལས་ལྷའི་མེ་ཏོག་ཁ་དོག་སྣ་ཚོགས་པའི་ཆར་ཆེན་པོ་བབས། མཆོད་རྟེན་གྱི་བར་རྣམས་དར་རིངས་དང་ལྡ་ལྡི་དང་རྒྱལ་མཚན་དང་འཕན་ལ་སོགས་པ་བྲེས་ཏེ། ཁྱད་པར་འཕགས་པའི་བཀོད་པ་ལྟར། དྲུང་པ་ཉིད་ཀྱིས་གཙོ་མཛད་རིན་པོ་ཆེའི་ཞལ་རྣམ་པ་མཁན་སློབ་དགེ་འདུན་ཁྲི་ཕྲག་ལྷག་ཙམ་དང་། སྐྱེ་བོའི་ཚོགས་དཔག་ཏུ་མེད་པ་འདུས་པ་ལ། ཆོས་དང་ཟང་ཟིང་གི་ལོངས་སྤྱོད་བསྙེན་བཀུར་འབུལ་ནོད་གྲལ་འགྱེད་དང་བཅས་པ་རྒྱ་ཆེར་བསྒྲུབས་ཏེ་ཐམས་ཅད་ངོ་མཚར་བར་གྱུར་ཏོ། །དུས་དེ་ནས་བཟུང་སྟེ་ས་དེར་རིམས་ནད་མུ་གེ་ལ་སོགས་པ་མ་བྱུང་བ་ནི། དེའི་བྱིན་རླབས་ཡིན་པར་གྲགས་སོ། །དེ་དུས་ཆོ་ག་རྒྱས་པ་མཛད་པ་ལ་བརྟེན་ནས་རྡོར་དབྱིངས་ཀྱི་ཆོ་གའི་ཕྱག་སྲོལ་དར་རྒྱས་སུ་གྱུར་པ་ནི། ཆོས་རྫོང་། བསམ་ཡས། རྩེ་ཐང་། གུང་ཐང་། བྲག་ནག རི་གོང་། བདེ་ལུང་། བཀྲ་ཤིས་སྒང་རྣམས་སུའང་དིང་སང་གི་བར་དུ་རྡོར་དབྱིངས་ཀྱི་སྒྲུབ་མཆོད་ཚུགས་སོ། །དེའི་དུས་ཕྱག་དཔེ་རྣམས་ཀྱང་དྭགས་པོ་ནས་མ་དྲངས་པར་སླར་དྭགས་པོར་འབྱོན་པའི་ཐུགས་དགོངས་སུ་ཡོད་པ། གོང་མའི་ལུང་གསེར་བྲེའི་གནང་སྦྱིན་དང་བཅས་པ་ཡོད་པ། དཔོན་ཆེན་དཔལ་འབུམ་གྱིས་ཁྱེར་ཡོང་པ་བཞིན། ཏ་དབེན་བློ་གྲོས་རྒྱལ་མཚན་པ་དང་། ཏའི་སི་སྟུ་པ། དཔོན་ཆེན་རྒྱལ་བཟང་པ་རྣམས་ཀྱིས་བླ་མ་ཆོས་རྒྱལ་བ་དང་། བླ་མ་བསོད་བློ་བ་གཉིས་ལ་གདན་འདྲེན་ཡོད་པས། ཐུགས་གཙེར་མི་ཡོང་ཞེས་ནན་གྱིས་ཞུས་ཤིང་། གདན་སར་གདན་དྲངས་ཏེ་བྱོན་པའི་ཚེ་གུང་ཐང་དུ་གདན་དྲངས་ནས་ཆེན་པོ་དགེ་བློ་བ་སྐུ་མཆེད་ཡབ་སྲས་ཀྱིས་རྡོར་དབྱིངས་ཀྱི་དབང་བསྐུར་རྒྱས་པ་ཞུས་ཏེ་བྱོན། འབྲོག་ཏུ་བླ་མ་ཆོས་རྒྱལ་བ་གོང་དུ་འབྱོན་པའི་རྫོང་པ་མཛད། འུ་ཡུག་མདར་ཁོང་པའི་སྒར་དུ་གདན་དྲངས་ནས། སངས་རྒྱས་ཐོད་པའི་དབང་བསྐུར་ཞུས་པའི་དཀྱིལ་འཁོར་བྲིས་ཚར་བའི་ནུབ་ཟོན་བྱས་ཀྱང་མ་ཐུབ་པར་དཀྱིལ་འཁོར་ཀུ་ཀུ་རཱ་ཛས་བསུབས་པའི་ཚེ། ཆོས་རྗེའི་གསུང་གིས་ད་སོང་ཞིག་གསུངས། ཇི་ལྟ་བ་བཞིན་མ་གསུང་པར། སྐུ་རིམ་ལ་འབད་དགོས་པར་གདའ་ཞེས་ལུང་བསྟན། ཕྱིས་གོང་གི་སྐད་ཆ་རྣམས་གསན་དུས། རྒྱུད་ནས་གསུང་པའི་རྟེན་འབྲེལ་འདི་རྣམས་ཅིས་ཀྱང་བདེན་པར་འདུག་གསུངས་སོ། །དེ་ནས་བྱང་འཁྲིས་ལ་བྱོན་ཏེ། བོ་དོང་དུ་ཕེབས་དུས། ཞལ་ཏ་བཞིན་ཆེན་པོ་དཔལ་རྒྱལ་བས་བཞེངས་པའི་གཙུག་ལག་ཁང་ཆེན་པོ་དབུ་རྩེ་ལ་གཡུ་ཐོག་གན་ཇི་ར་དང་བཅས་པའི་ངོ་མཚར་བའི་གཞལ་ཡས་ཁང་དང་ཁྱམས་ལ་ཞིང་བཀོད་ཀྱི་གང་བ་ལེགས་པར་ཚར་བའི་རབ་གནས་ལ། རིན་པོ་ཆེ་བུ་སྟོན་པ་གདན་དྲངས་ནས་དཔལ་མཆོག་རྡོར་སེམས་དང་རྡོར་དབྱིངས་ཀྱིས་ཐོག་དྲངས་པའི་ཕྱི་ནང་གི་དཀྱིལ་འཁོར་མང་པོ་བཞེངས་ཏེ། རབ་གནས་ཀྱི་ས་ཆོག་ལ་རྩེ་མོའི་གར་ལ་སོགས་པ་རྣམས་བསམ་ཡས་ཀྱི་ཇི་ལྟ་བ་བཞིན་དང་། ཁྱད་པར་དུ་སྒྲུབ་པ་རྗེས་སྒྲུབ་ཀྱི་གར་རྒྱས་པ་མཛད་ཅིང་། དགའ་སྟོན་རྒྱ་ཆེར་བསྒྲུབས་ཏེ་ཐམས་ཅད་ངོ་མཚར་བར་གྱུར། དེ་ནས་ཁྱི་ལོ་ལ་ས་སྐྱར་བྱོན་ཏེ། ཚོགས་སུ་བརྟག་གཉིས་གསུངས། དེའི་དཔྱིད་བླ་ཆེན་པས་སྟག་ཚང་རྫོང་ཁར་སྤྱན་དྲངས་ནས་ཆོས་བཀའ་མང་པོ་ཞུས། དེ་ནས་དེའི་གཟིམས་ཁང་སེར་པོར་འདག་ཆར་དམ་པོ་ལ་ཟླ་བཞིའི་བར་དུ་ཐུགས་དམ་ལ་རྩེ་གཅིག་ཏུ་བཞུགས། དེའི་སྐབས་ཞིག་ན་བླ་ཆེན་ཀུན་དགའ་རྒྱལ་མཚན་པ་ལ་ངན་པའི་མནལ་ལམ་གཅིག་བྱུང་གསུངས་ནས། སྐུ་རིམ་པ་ལ་དམིགས་པའི་སྒྲུབ་མཆོད་ཞག་འགའ་མཛད། དུས་ཕྱིས་གཤེགས་པའི་སྐད་ཐོས་དུས་རྩིས་པ་ན་དུས་མཚུངས་པར་འདུག་ཅེས་ཟེར། དེ་ནས་ཟླ་བ་དགུ་པ་ལ་བཞི་ཐོགས་པ་ལྷ་རྩེ་ནས་བབས་ནས་རིན་དཔུངས་སུ་འབྱོན་དགོས་བྱུང་བའི་གྲོགས་ལྡན་ལ་དྲུང་ནས་བྱོན་པའི་ཚེ། རི་བོ་བདེ་ལྡན་དུ་མཁན་ཆེན་གཞོན་ནུ་མགོན་པོ་གདན་དྲངས་ཏེ། ཕལ་པོ་ཆེ་འཕྲོ་ཞུས། ཡར་རེས་ཆོས་ལུང་དུ་བྱོན་དུས་ཆོས་རྗེ་ཀུན་མཁྱེན་ཆེན་པོ་ལ་བཀའ་བསྡུ་བཞི་པའི་ལུང་གསན། དེ་ནས་གདན་སར་བྱོན་ཏེ། དགུན་ཆོས་གསུངས་པའི་ཚེ། སྐབས་ཞིག་ན་མནལ་ལམ་དུ་ཧོར་འགའ་ཞིག་གིས་སྒོར་མོ་ལུང་མེད་པ་ཕུལ་བ་རྨིས། མནལ་སད་ནས་ཐུགས་དགོངས་ལ་ཧོར་གྱི་གདན་འདྲེན་གཅིག་ཡོང་པར་འདུག་ནའང་འགྲོ་མི་དགོས་པ་འདུག་སྙམ་ཞེས་གསུངས་སོ། །དེ་ནས་གསེར་ཡིག་པ་དྷརྨཱ་ཀཱིརྟི་དང་བློ་གྲོས་གྲགས་གཉིས་སླེབས་པའི་སྐད་གསན་ནས། ཕག་ལོ་ཟླ་བ་དང་པོའི་ཚེས་གསུམ་ལ་སྐུ་འཁོར་བཅུ་བདུན་དང་བཅས་པས། ཁའུའི་ཕུ་ལ་བྱོན་ཏེ་ལམ་ལྷོ་རྒྱུད་ལ་མཛད་ནས་ལྷོ་རོང་དུ་འབྱོན་ཆས་མཛད་པ་ལ་ཤར་ཁ་བས་ཚོར་ཏེ་མ་ཐོན་པར། བྱང་ལ་འཁྱོགས་ཏེ། ལྕགས་ཀྱི་ཕུའི་གཡུ་ལུང་ཞེས་པར་ཞག་བདུན་བཞུགས་ནས་འཕྲལ་ཆས་བསྒྲུབས། དེའི་ཚེ་གསེར་ཡིག་པ་རྣམས་ཀྱིས་ཚོང་དུས་སུ་སླེབས་པ་ན། ཐག་ཤིན་ཏུ་ཉེ་བས་འཁོར་རྣམས་སྐྲག་པ་ལ། དྲུང་གི་ཞལ་ཏས་དེ་ཙམ་ཤེས་པའི་གདེང་གཅིག་ཡོད་པས་སྐྲག་མི་དགོས་གསུངས་སོ། །དེ་ནས་བཅོ་ལྔའི་མཚམས་བསྐྱང་སྟེ། ཤ་ཚ་རབ་ལ་མཛད་ནས་བྱང་འཁྲིགས་ལ་བྱོན་ཏེ། དྭགས་པོའི་ཟོ་ལའི་རྩེ་མོར་ཟླ་བ་གསུམ་པའི་ཚེས་གསུམ་ལ་ཕེབས་པའི་ནུབ་ཁ་བ་ཤིན་ཏུ་ཆེན་པོ་བབ་པས་རྫ་རོང་རྣམས་ཁ་བས་གང་ནས་ལམ་མ་རྙེད། གཡས་གཡོན་ལ་འཁྱོགས་ན་ཅོང་རོང་འཇིགས་སུ་རུང་ལ་འཆོར་བའི་ཉེན་ཡོད་པས་འཁོར་ཀུན་རྟབ་རྟབ་པོར་གྱུར་པ་ལ། ཆོས་རྗེའི་གསུང་གིས་ཨའུ་འདི་ན་སེམས་ཅན་གྱི་རྗེས་གཅིག་འདུག་པས་དེ་ཇི་ལྟར་སོང་བའི་རྗེས་ལ་སྣ་དྲོངས་ཤིག་གསུངས། ཇི་སྐད་གསུང་བཞིན་བྱས་པས་ལམ་ཇི་ལྟར་ཡོད་པ་ལ་མ་འཇོལ་བར་བྱུང་བས་ཉི་མ་ཕྱེད་ཙམ་ལ་གངས་ཐོན་ཏེ་ངོ་མཚར་བར་གྱུར་ཅིང་དེ་རང་ཆོས་སྐྱོང་གི་རྣམ་འཕྲུལ་གཅིག་ཅིས་ཀྱང་ཡིན་པ་འདྲ་ཟེར། དེ་ལྟར་ཟླ་བ་གཉིས་ཀྱི་བར་ཉིན་མོ་བཞུགས་ཤིང་མཚན་མོ་བྱོན་པས་སྐུ་བསྙེལ་བ་གསོ་བའི་ཕྱིར་ཟོ་ནང་གི་བྲག་ཕུག་གཅིག་ཏུ་ཞག་གསུམ་བཞུགས། དེའི་ཚེ་ཆོས་རྗེའི་གསུང་གིས་གདན་འདྲེན་འདི་ཡིས་བདག་གཞན་ཐམས་ཅད་རྒྱུན་དུ་སྦྱངས། ད་ནི་གཙེར་པ་མི་ཡོང་བའི་ས་ཕྱོགས་ཞིག་ཏུ་གཞན་གང་གིས་ཀྱང་མ་ཚོར་བར་བྱས་ཏེ། དབེན་པ་ཁོ་ན་བསྟེན་ནས་དགེ་སྦྱོར་ལ་རྩེ་གཅིག་ཏུ་འདྲིལ་བ་གཅིག་བྱེད་གསུང་བ་ལ། སློབ་དཔོན་མཉྫུ་ཤྲཱི་པས་ད་ལན་དེ་བཞིན་མཛད་ན་གསེར་ཡིག་པའི་རྣམ་རྟོག་ཉེ་འཁོར་ཞིག་ན་བཞུགས་སྙམ་ནས། གཞི་པ་རྣམས་ལ་འཇུར་སྟབས་འཆི་བས། འདིར་ཕེབས་པ་མ་གསང་བར་འབྱོན་པ་ཐུགས་ཀྱི་མ་ལོངས་པའི་ཞལ་ཏ་བསྐུར་བ་འཐད་ལགས་ཞེས་ཞུས་པས། དེའང་བདེ་གསུངས་ནས་བྱོན་ཏེ་མཁར་ཀླུང་བཟངས་སུ་བཞུགས། དཔོན་གྲགས་པས་ཞུ་བ་བྱུང་བ་ལ་དེ་ལུགས་ཀྱི་ཞལ་ཏ་གནང་། དེའི་ཚེ་དྭགས་པོའི་བུ་སློབ་རྣམས་དགའ་མགུ་རངས་པའི་བསམ་པ་དང་བཅས་ཏེ་དྲུང་དུ་འདུས་ནས་སོ་སོའི་བསྙེན་བཀུར་དང་འཕྲལ་ཆས་ཀྱི་འབུལ་བ་བསྒྲུབས་ཤིང་། ཁྲིད་བཀའ་ལ་སོགས་པའི་ཆོས་ཞུས། དེར་ཆོས་རྗེ་མཁན་ཆེན་གྲགས་ཚུལ་བ་འཇའ་སའི་ཞལ་བཤུགས་དང་གསེར་ཡིག་པའི་ཞུ་ཡིག་དང་བཅས་ཏེ། གདན་འདྲེན་ལ་མངགས་ནས་ངེས་པར་འབྱོན་དགོས། ཅི་སྟེ་མི་འབྱོན་ན་དམག་སྡེ་ཡོང་བ་ཡོད་ཟེར་བ་བྱུང་བ་ན། ཆོས་རྗེའི་གསུང་གིས་ཧོར་ཤིན་ཏུ་བདེན་ཞིང་རང་ཉིད་མི་བདེན་པར་ཡོད་ནའང་། སྔར་ན་སོ་གཞོན་དུས་འགྲོ་བར་རིགས་པ་ལ་བློ་ཡིས་མ་ལོངས། ད་རྒས་ནས་ཕྱིན་ཀྱང་ཁོང་རྣམས་ལ་ཕན་ཆུང་ཞིང་རང་ལ་གནོད་པ་གཅིག་ལས་མི་ཡོང་། བླ་མ་ཕེར་བའི་དབོན་པོ་མང་པོ་ཡོད་པས་གང་འོས་པ་གདན་འདྲེན་པ་འཐད། དེ་ལ་ནན་བརྩིར་བྱས་ཀྱང་ང་ཚེའི་བར་ཆད་དུ་འགྲོ་བ་མ་གཏོགས། གཞན་ཕུགས་གཏན་མི་ཡོང་། དམག་མི་ཡོང་བའི་རྒྱུས་ང་རང་ལ་ཡོད་གསུངས་ནས་མི་འབྱོན་པ་ཐག་ཆོད་པའི་ཞལ་ཏ་བསྐུར། དེ་ནས་གསེར་ཡིག་པ་དམ་པའི་ཆོས་ལ་དད་ཅིང་། དྲུང་པ་ཉིད་ལའང་མོས་པར་དགོངས་ཏེ་གསེར་ཡིག་པ་ལ་མཇལ་ཁ་གཏོང་ཞིང་། དྲུང་དུའང་གདན་འདྲེན་གྱིས་ཐུགས་གཙེར་མི་ཡོང་བའི་ཆད་མཛད་ནས། ཟླ་བ་བདུན་པ་ལ་བླ་ཆེན་པོ་དང་། དྷརྨ་ཀཱིརྟི་དང་བཅས་པ་ཅ་དེ་ཡུལ་དུ་མཇལ་འཕྲད་མཛད་ཅིང་། བདེ་མཆོག་དྲིལ་བུ་བའི་ཆོ་ག་གནང་། རྫོང་བ་མཛད། དེའི་ཚེ་བླ་མ་གོང་མ་རྣམས་ཀྱི་དུས་མཆོད་ལ་དམིགས་ཏེ། ས་སྐྱའི་ཚོགས་སུ་བཞི་ཞོའི་འགྱེད་འབུལ་བ། བསམ་ཡས་དང་བརྒྱ་གྲོང་དུ་དགེ་འདུན་སྐྱེ་བོའི་ཚོགས་དང་བཅས་པ་ལ་གྲོའི་བསྙེན་བཀུར་ནས་ཀྱི་ཁལ་འགྱེད་དང་། གདན་ས་ཐེལ་དང་རྩེ་ཐང་ཟོལ་བུ། གསང་ཕུ། ཆོས་འཁོར་གླིང་རྣམས་སུ་གྲོ་ཇ་དང་བཅས་པ་དང་། དབུས་གཙང་གི་དགོན་སྡེ་ཐམས་ཅད་དུའང་ཇ་སྐོལ་འབུལ་བ་དང་བཅས་པ་སྒྲུབ་པའི་ཞལ་ཏ་མཛད་དེ། དཔོན་ཤེ་བ་དང་དཔོན་བསང་དབང་པ་མངགས། སླར་ཕྱིར་བྱོན་ནས་ལོ་གཅིག་གི་བར་དུ་སྐུ་མཚམས་མཛད་ཅིང་། དོན་དུ་གཉེར་བའི་གདུལ་བྱ་མང་པོ་ལ་ལམ་འབྲས་དང་སྦྱོར་དྲུག་ལ་སོགས་པ་ཁྲིད་བཀའ་མང་པོ་བུག་སྒོ་ནས་གནང་། ནང་དུ་ཐུགས་དམ་དང་དཔལ་དུས་ཀྱི་འཁོར་ལོའི་ཊཱིཀྐ་མཛད། དེ་ཡང་ཊཱིཀྐ་རྩོམ་པའི་གྲབས་མཛད་པའི་ཚེ། ནུབ་གཅིག་གི་རྨི་ལམ་དུ་བུད་མེད་སྔོ་གསང་རྒྱན་དང་བཅས་པ་གཅིག་གིས་སྣག་མྱུག་གཅིག་གཏད་ནས། ད་བྲིས་ཤིག་ཟེར་བའི་སྣང་བ་གཅིག་བྱུང་བས། མགོ་ཐོམ་པ་གཅིག་འོང་བར་འདུག་སྙམ་པ་བྱུང་གསུངས། དེ་ནས་གླང་ལོ་ཟླ་བ་དང་པོ་ལ་ཨས་བུ་དབེན་ཤྲི་ལ་གདན་འདྲེན་གདམ་ཁ་ཅན་ཡོད་ཟེར་བ་གསན་ཏེ། གཞན་སུ་ལའང་རྒྱུས་མེད་པ་མཛད་ནས། སྐུ་འཁོར་བཞིས་བྲག་རིངས་ཞེས་པའི་དབེན་གནས་སུ་བྱོན་ཏེ། ཟླ་བ་དྲུག་གི་བར་དུ་ཐུགས་དམ་ཁོ་ན་ལ་རྩེ་གཅིག་ཏུ་བཞུགས། སྐུ་མཚམས་མཛད་པ་ཞིག་ལ་འདི་ཁོ་ན་དབེན་པར་བྱུང་བས་ཤིན་ཏུ་མཉེས་ཏེ། ང་འདི་བཞིན་རང་བྱས་ན་དབེན་ཞིང་དགེ་སྦྱོར་འཕེལ་བར་འདུག་གསུངས། དེ་ཚེ་ཉིན་མཚན་འཁོར་ཡུག་བསྒོམ་ཁང་དུ་ཏིང་ངེ་འཛིན་ཉིད་ལ་བཞུགས་པ་ན། སློབ་དཔོན་མཉྫུ་ཤྲཱི་པས་སྐུ་ལུས་ཅུང་ཟད་རེ་མ་བཅགས་ན་སྐྱོན་མ་མཆིས་ལགས་ཞེས་ཞུས་པས། ཏིང་ངེ་འཛིན་གནད་དུ་སོང་ན་དེ་ཉིད་ལུས་སྦྱོང་དུའང་འགྲོ་བ་ཡིན་པར་འདུག་པས་ཁམས་ཤིན་ཏུ་བཟང་བར་བྱུང་གསུངས། ཡང་དེའི་སྐབས་ཞིག་ན། སློབ་དཔོན་ཆེན་པོ་བསོད་བློ་བ་གོང་དུ་འདེགས་པར་བྱས་འདུག་ནའང་། འདི་ལྟ་བུའི་རིགས་ལ་དུས་སྦྱོར་གཉིས་ཀའི་རང་བཞིན་ལ་འདེགས་དགོས་པ་ལ་གཡོ་བའི་དུས་སྦྱོར་ལ་བཏེག་འདུག་གསུང་བ་ལ། སློབ་དཔོན་མཉྫུ་ཤྲཱིས། དྲུང་གི་མནལ་ལམ་ཡིན་གསུང་ཡང་ཐུགས་ཤེས་ཁོ་ནར་ཡོང་གིན་གདའ་བ་ཅི་འདྲ་ལགས་ཞུས་པས། དེ་སྔ་རེས་དྭགས་པོར་མཚམས་དམ་པའི་དུས་གཅིག་ན། མཐོང་སྣང་གཅིག་ལ་ས་སྐྱའི་ལྷ་ཁང་སྐོར་དང་ཁང་གསར་སྐོར་རྣམས་ཞིག་རལ་དུ་སོང་འདུག་པ་གཅིག་བྱུང་། དེ་རང་ལ་ངེས་པ་མེད་སྙམ་ཙ་ན། ཕྱིས་ས་སྐྱར་ཕྱིན་དུས་དེ་རྣམས་མཐོང་བས་སྔར་གྱི་དེ་དྲན་ནས་མཐོང་སྣང་ལའང་སྟོང་གཟུགས་དང་ཀུན་རྫོབ་རང་བཞིན་པ་མཐོང་བ་གཉིས་ཡོང་བ་འདུག་སྙམ་དུ་ཡིད་ཆེས། དེ་ལྟར་དུ་རིགས་ཀྱང་མངོན་ཤེས་ཀྱི་ཆར་འགྲོ་བར་འདུག་གསུངས། རྐྱེན་མེད་པར་ཐོ་རངས་གསལ་པོ་བྱུང་བའི་རྨི་ལམ་ལའང་། སད་པ་ནི་བཟང་ངན་གྱི་ཡིད་ཆེས་བརྟན་པོ་བྱུང་ན། ཕལ་ཆེར་བདེན་པ་གཅིག་ཡོང་གིན་འདུག་གསུངས། དེ་ནས་ཟླ་བ་བདུན་པ་ལ་བླ་ཆེན་བསོད་ནམས་བློ་གྲོས་པ་གོང་དུ་འབྱོན་པར་བྱས་ནས་དབུས་སུ་ཕེབས་དུས། དཔོན་དར་མ་རྒྱལ་མཚན་མངགས་ཏེ། དྲུང་པ་དང་མ་མཇལ་ན་གོང་དུ་མི་འབྱོན་གསུང་བའི་ཞུ་བ་བྱུང་བས། མཇལ་ཕྲད་མཛད་པའི་ཞལ་ཏ་གནང་སྟེ། བླ་ཆེན་པ་རྫོང་བ་ལ་མཐའ་རྒྱས་སུ་བྱོན་ནས་ཕུར་པའི་དབང་བཀའ་དང་དྲག་པོའི་རྗེས་གནང་མཛད། འཁོར་དང་བཅས་པ་ལ་རྫོང་བ་རྒྱ་ཆེན་གནང་། སླར་དྭགས་པོར་འབྱོན་ཆས་ཡོད་པ་ལ། ཏའི་སི་སྟུ་པས་ཞུ་བ་ནན་ཅན་ཕུལ་ནས། དབུས་ཀྱི་ས་ཆའི་གང་དགེས་པར་གཟིམ་ཁང་གཅིག་བརྩིགས་ནས་འབུལ། ད་ཐུགས་གཙེར་མི་ཡོང་བས་ཅི་ནས་བཞུགས་པར་ཞུས་པས། རེ་ཞིག་བཞུགས་པར་གནང་སྟེ། སྐྱིད་སྨད་ཕྱོགས་ལ་བྱོན་ཞིང་རྒྱ་གྲོང་དུ་ཕེབས། དེ་ནས་གཞིས་མ་རྣམས་བྱེ་ལ་ལ་བཏང་སྟེ། དྲུང་ནས་སྐུ་འཁོར་ལྔས་ཆོས་རྫོང་གི་ས་ཆ་གཟིགས་གཞུང་ཀོ་ལ་བྱོན་པ་ན། གཞུང་གི་ཐད་ཀའི་གཙང་པོ་ཁ་ཞེང་ཆེ་སར་ཕེབས་དུས། གློ་བུར་དུ་རླུང་པོ་ཆེ་ཤིན་ཏུ་ཆེན་པོ་བྱུང་བས། རྦ་ཀློང་གིས་ཀོ་ནུབ་ལ་ཁད་བྱུང་བ་ན་གཞན་རྣམས་དངངས་སྐྲག་པར་གྱུར་ཀྱང་། དྲུང་ནས་ཉམས་མི་མངའ་བར། ད་ལན་ཉན་ཅི་ཡང་མི་ཡོང་སྐྲག་མི་དགོས་གསུང་ནས་དབྱུགས་ཕྱུང་། རེ་ཞིག་ནས་རླུང་པོ་ཞི་བ་ན་འཇའ་ཉིས་རིམ་དུ་ཟུག་འདུག་པ་མཐོང་བས་སླར་སྐྲག་པ་ལ། ཆོས་རྗེའི་གསུང་གི་འཇའ་ཟུག་པ་ཉིད་རྟེན་འབྲེལ་ལེགས། ཆོས་རྫོང་གི་གཞི་བདག་དེའི་འཚུབ་གཅིག་ཡིན་པར་འདུག་གསུངས། དེ་ནས་གནོད་པ་ཅི་ཡང་མ་བྱུང་བར་འཕྲང་པོར་ཕེབས་ཏེ་དེར་ཞག་འགའ་བཞུགས། དེ་ནས་སློབ་དཔོན་ཤཱཀྱ་རིན་ཆེན་པའི་བཤད་གསར་ལ་རྩེ་ཐང་དུ་གདན་དྲངས་ནས། བཞི་ཐོག་པ་དང་སྤྱན་སྔ་གྲགས་ཤེ་བ་ལ་སོགས་ཐེལ་ཤོལ་གྱི་དགེ་བའི་བཤེས་གཉེན་ཆེ་བཙུན་མང་པོ་ལ་འབུལ་ནོད་རྒྱ་ཆེར་བསྒྲུབས་པའི་གྲལ་དབུ་མཛད། དེ་ནས་བསམ་གཏན་གླིང་དུ་ཟླ་བ་གསུམ་ཙམ་བཞུགས་ཏེ། ཆོས་རྗེ་རྒྱལ་སྲས་པ་དང་བཅས་པ་སྐུ་མཚམས་མཛད་ནས་ཐུགས་དམ་ལ་བཞུགས། དེའི་ཚེ་སྤྱན་སྔ་གྲགས་པ་བྱང་ཆུབ་པ་དགུང་ལོ་དྲུག་བཞེས་པ་ལ། ཚེ་དཔག་མེད། ཀྱཻ་རྡོ་དྲིལ་བུ་བ་འཁོར་ཆེན་རྣམས་ཀྱི་དབང་བཀའ་གནང་བའི་ཚེ། རྗེས་ཟློས་ལ་སོགས་བརྗོད་པ་རྣམ་པར་དག་པས། ཆོས་རྗེའི་ཞལ་ནས་འདི་ལ་ཆོས་ཀྱི་བག་ཆགས་འཐུག་པོ་འདུག་པས་བསྟན་པ་ལ་ཕན་པ་གཅིག་ཡོང་བར་འདུག་ཅེས་ལུང་བསྟན་ནོ། །དེ་ནས་གདན་ས་ཐེལ་གྱི་ལྷ་ཁང་གསར་པ་གསེར་འབུམ་དང་བཅས་པའི་རབ་གནས་ལ་གདན་དྲངས་ཏེ། རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོ་བཞེངས་ནས་བསམ་ཡས་ཀྱི་རབ་གནས་ལ་དཔེ་བླངས་པ་མཛད་ཅིང་། དགའ་སྟོན་དང་འབུལ་ནོད་རྒྱ་ཆེར་བསྒྲུབས། སླར་བསམ་ཡས་སུ་བྱོན་ནས་བཞུགས་དུས། བླ་ཆེན་པ་ལ་ངན་པའི་མནལ་ལམ་ཅི་བྱུང་གསུངས་ནས། དབུས་གཙང་གི་དགོན་སྡེ་ཐམས་ཅད་དུ་ཇ་སྐོལ་འབུལ་བ་དང་བཅས་པ་བཏང་། ཆོས་རྗེ་ཉིད་ཀྱིས་གཙོ་མཛད། དྲུང་བཞི་ཐོག་པ་དང་བཅས་པ་ཆོ་ག་བ་གྲྭ་མང་པོས་ཀྱཻ་རྡོ་རྗེ་སྒྲུབ་མཆོད་སྦྱིན་སྲེག་དང་བཅས་པ་བརྒྱ་རྩ་མཛད་དུས། རྟེན་འབྲེལ་བརྟགས་པས། བླ་ཆེན་པ་ལ་སྐུ་ཚེ་རིང་པོ་གཅིག་མི་ཡོང་བར་འདུག་གསུང་བའི་ལུང་ཡང་བསྟན་ནོ། །དེ་རྗེས་ཏའི་སི་སྟུ་པའི་སྐུ་རིམ་ལ་དམིགས་པའི་ཀྱཻ་རྡོ་རྗེའི་སྒྲུབ་མཆོད་སྦྱིན་སྲེག་དང་བཅས་པ་བརྒྱ་རྩ་གཅིག་མཛད། དེ་ནས་སྟག་ལོ་ཟླ་བ་གཉིས་པ་ལ་ཆོས་རྫོང་དུ་བྱོན་ཏེ། འུ་ལག་ལ་སོགས་མ་བསྐུལ་བར་སྐུ་འཁོར་རྣམས་ཀྱིས་གཟིམ་ཁང་ཀ་གཉིས་མའི་སྐོར་བརྩིགས་པ་ན། བདེ་བ་ཅན་པ་ལ་སོགས་པ་དགོན་སྡེ་སོ་སོའི་ཚོགས་པ་རྣམས་ཀྱི་དད་བླང་མཛད་དེ་བརྩིགས་པས་མགྱོགས་པར་ཚར་ཏེ་ལས་འཕྲོ་བཅད་པའི་ཚེ། ཏའི་སི་སྟུ་པ་མཇལ་ཕྲད་ལ་བྱོན་དུས། འདི་ཧ་ཅང་ཆུང་པས་རྒྱ་ཆེན་པོ་གཅིག་བརྩིགས་ནས་འབུལ་ཞུས་པས། རྒྱ་ཆེན་པོ་སོ་མི་སོད་ཅིང་གཞན་ལའང་གནོད་གསུངས་ནས་མ་གནང་། འོ་ན་རྒྱབ་འདིར་མཆོད་ཁང་ཀ་བཞི་མ་གཅིག་ཅིས་ཀྱང་བརྩིགས་ནས་འབུལ་བར་ཞུ་ཞེས་ཞུས་ནས་བརྩིགས་ཏེ་ཕུལ་ལོ། །དེ་རྣམས་བྱས་པ་དོན་ཡོད་པར་བྱ་བའི་ཕྱིར་ལྷ་མང་པོའི་རི་མོ་ཁྱད་པར་དུ་འཕགས་པ་བཞེངས། དེའི་བར་རྣམས་སུ་དྲུང་བཞི་ཐོག་ཀུན་དགའ་རིན་ཆེན་པས་དབང་བཀའ་དང་བྱིན་རླབས་མང་དུ་གསན་པས། སི་སྟུ་ཆོས་རིན་པས་ཞུ་བ་པོ་མཛད་དེ། ཊཱིཀྐའི་སྟེང་ནས་དུས་འཁོར་གྱི་བཤད་པ་རྒྱས་པ་གསུངས། དགེ་བའི་བཤེས་གཉེན་ཧྲགས་ལ་མང་བ་ལྔ་བཅུ་ཙམ་འདུས་ཏེ། དཀའ་བའི་གནས་རྣམས་སུ་རྒལ་རྟགས་རྒྱ་ཆེར་མཛད། གཞན་ཡང་ཁྲིད་དབང་བྱིན་རླབས་མང་དུ་མཛད། ཡོས་ལོ་ཟླ་བ་དང་པོ་ལ་སྐུ་མཚམས་མཛད་ནས་ཐུགས་དམ་དང་དོན་དུ་གཉེར་བའི་གདུལ་བྱ་མང་པོ་ལ་ཁྲིད་བཀའ་ལ་སོགས་གང་ལ་གང་མོས་ཀྱི་ཆོས་མང་པོ་གནང་། དེ་ནས་ཟླ་བ་དགུ་པ་ལ་པཀྴི་གཞོན་ནུ་དཔལ་གྱི་གོང་འཁོར་ཏེ་དབུས་གཙང་གི་ས་ཆ་གང་མཉེས་སར་བཞུགས་ནས་བསྟན་པའི་བྱ་བ་ལ་བརྩོན་པར་མཛོད་ཅེས་པའི་ལུང་དང་། ཡབ་སྲས་གཉིས་ཀས་གསེར་བྲེ་རེ་རེས་ཐོག་དྲངས་པའི་གནང་སྦྱིན་དང་བླ་ཆེན་པས་གཙོ་མཛད་དཔོན་མོ་མི་དཔོན་པཀྴི་ལ་སོགས་པས་འབུལ་བ་དངུལ་བྲེ་ཆེན་བརྒྱད་དང་སྤྱད་པ་གོས་དར་ཚན་ཆེན་པོ་དང་བཅས་པ་སླེབས། བླ་ཆེན་པ་དཔོན་སློབ་གཤེགས་པའི་སྐད་ཀྱང་ཟུར་ཙམ་གསན་ནས། ཆེན་པོ་དཔལ་རྒྱལ་བ་ལ་ཞལ་ཏ་བསྐུར། ས་སྐྱར་བརྒྱ་ཚོའི་གསོལ་འདེབས་ཆོ་ག་ཅི་ལྕོགས་བསྒྲུབས་གསུང་བ་མཛད། ཟླ་བ་བཅུ་པ་ལ་སྣེ་གདོང་དུ་གདན་དྲངས་ནས་དབང་བཀའ་འགའ་ཞུས། ཞབས་ཏོག་དང་འབུལ་བ་རྒྱ་ཆེར་བསྒྲུབས། དེ་ནས་དཔལ་བསམ་ཡས་སུ་ཟླ་བ་བཅུ་གཅིག་པ་ལ་བྱོན་ཏེ། བླ་ཆེན་པ་དཔོན་སློབ་ཀྱི་གཤེགས་རྫོང་ལ་བསམ་ཡས་ཀྱི་དགེ་འདུན་སྐྱེ་བོའི་ཚོགས་དང་བཅས་པ་ལ་བསྙེན་བཀུར་ནས་གྱི་ཁལ་འགྱེད་དང་བཅས་པ་དང་། སྙེ་སྦུར་གྱི་དགེ་འདུན་སྐྱེ་བོའི་ཚོགས་དང་བཅས་པ་ལ་ཇ་བུར་འབུལ་བ་དང་བཅས་པ་དང་། དབུས་གཙང་གི་དགོན་སྡེ་ཐམས་ཅད་དུ་ཇ་སྐོལ་མཛད། གསོལ་འདེབས་ལ་དྲུང་ནས་གཙོ་མཛད། སྐྱི་ཤོད་ཆོས་དཔོན་རྣམས་ལ་དང་། བྲག་ནག་དཔལ་རི་ལ་སོགས་པའི་སྔགས་པའི་བླ་མ་རྣམས་དང་། ཇོ་གདན་ཚོགས་པ་བསམ་ཡས་ཀྱི་གཞིས་པ་དང་བཅས་པ་ཆོ་ག་བ་ཉིས་བརྒྱ་ལྷག་ཙམ་གྱིས་ཆོ་ག་ཞག་དགུའི་བར་དུ་ཕྱག་ལེན་ཐམས་ཅད་ཁྲིགས་གཅིག་ལ་ཡོང་བའི་བཀོད་པ་མཛད། ཞབས་ཏོག་འབུལ་བ་རྒྱ་ཆེན་བསྒྲུབས། དེ་ལ་བརྟེན་ནས་དབུས་ཕྱོགས་སུའང་ཕྱག་ལེན་གྱི་ཁྲིགས་དེ་དར་བར་གྱུར་ཏོ། །དེ་ནས་མཚལ་པས་སྤྱན་དྲངས་ནས། ཆེན་པོ་བ་ཡབ་སྲས་ཀྱིས་ཆོས་ཞུས། ཞག་འགའ་བཞུགས་པར་གསོལ་བ་བཏབ་ནའང་། རང་རེ་ལ་གཙེར་བ་གཅིག་ཡོང་བའི་རིགས་སུ་འདུག་པས་འདིར་བསྡད་ན་གཞིས་པ་རྣམས་ལ་གནོད་གསུང་ནས་མ་གནང་ཞིང་འབུལ་ནོད་རྒྱ་ཆེར་བསྒྲུབས། དེ་ནས་ཆོས་རྫོང་དུ་བྱོན་པའི་ཞག་གསུམ་ན་གློ་བུར་དུ་གསེར་ཡིག་པ་ད་ལྟར་དབེན་ཤྲིས་སླེབས་ནས་ལྟ་སྒོ་ལ་བྱོན་ཏེ་རྫོང་སྐྱར་ཞག་འགའ་བཞུགས། དེ་ནས་མཚན་འགྲོས་མཛད་དེ་དམ་ཤོད་ལ་བྱོན་པའི་ཚེ། རྫོང་ཇི་བ་ལ་ཞལ་ཏ་གནང་སྟེ། སྒེར་པ་གླིང་དུ་མཇལ་ནས་འབྱོན་བཞུད་ཀྱི་བཀའ་གྲོས་མཛད། འཕྲལ་ཆས་གང་དགོས་ཕུལ་ཞིང་། སྤྱིར་ཡང་ཆོས་རྗེ་ཉིད་ལ་མི་ཕྱེད་པའི་དད་པ་ཐོབ་པས་སྔ་ཕྱིར་དྭགས་པོ་ལ་སོགས་པ་ཕྱོགས་གང་དུ་བཞུགས་ཀྱང་གསོལ་ཇ་དང་ན་བཟའ་མ་ཆད་པར་ཕུལ་བས་ཞབས་ཏོག་དམིགས་སུ་འགྲོ་བར་བྱུང་ངོ་། །དེ་ནས་འབྲུག་ལོ་ཟླ་བ་བཅུ་པ་ལ་མཁར་ལུང་བཟངས་སུ་ཕེབས་སྟེ། གསང་ནས་ཐུགས་དམ་ལ་རྩེ་གཅིག་ཏུ་བཞུགས་པ་ཚེ། ཆེན་པོ་དགེ་བློ་བ་བྱོན་ནས་འདོད་ཆོས་མང་པོ་ཞུས། དེ་ཉིད་བསྙུང་གཞི་རྙིང་པས་སྐྱེན་བྱས་ནས་གཤེགས་པའི་འཕོ་བའི་གསལ་འདེབས་དང་བསྲེག་སྦྱོང་ལ་སོགས་པའི་ཕྱག་ལེན་དང་ཆོ་ག་ཞག་མང་པོའི་བར་དུ་མཛད། དེར་རྗེས་མཁན་ཆེན་རིན་པོ་ཆེ་བུ་སྟོན་དཔོན་པོ་བདེ་བར་གཤེགས་པར་སྐད་བྱུང་ནས་གསོལ་འདེབས་ལ། ཀྱཻ་རྡོ་རྗེའི་ཆོ་ག་ཞག་མང་པོའི་བར་མཛད། གདུང་འབུལ་དངུལ་བྲེ་ཆེན་གཉིས་ཀྱིས་གཙོ་བྱས་པའི་དངོས་པོ་མང་པོ་བསྐུར་ནས་སྟོན་པ་བློ་རྒྱལ་བཏང་། དབུས་ཀྱི་སྡེ་དགོན་ཕལ་ཆེ་བར་ཇ་བུར་འབུལ་བ་དང་བཅས་པ་བསྒྲུབས། དེ་ནས་ཟླ་བ་བཅུ་པ་ལ་བླ་ཆེན་པའི་ཆོས་འཁོར་གྱི་ཞལ་ཏ་ལ་ནན་གྱིས་གདན་དྲངས་ནས་དབུར་སྟོད་ལ་བྱོན། འབྲི་ཁུང་རིན་པོ་ཆེ་སི་སྟུ་དགོན་པ་དང་བཅས་པས་མཇལ་འཕྲད་མཛད། ཞབས་ཏོག་དང་འབུལ་ནོད་ཕུལ་དུ་ཕྱིན་པ་བསྒྲུབས། དེར་ཆོས་འཁོར་དུ་བསུས་ཏེ་ཞལ་ཏ་མཛད་དུས། ཏའི་སི་སྟུ་བ་ཞི་བར་གཤེགས་ནས་གདན་དྲངས། དེའི་ཚེ་སྔོན་ཆད་སུས་ཀྱང་ཐོས་མ་མྱོང་བའི་མྱ་ངན་བསལ་བའི་གཏམ་ས་བཅད་ལུང་འདྲེན་དང་བཅས་པ་མཛད་པས་མཁས་པ་རྣམས་ཀྱང་ངོ་མཚར་བར་གྱུར་ཅིང་། ཆོ་ག་ཞག་མང་པོ་མཛད། གསེར་བྲེས་ཐོག་དྲངས་པའི་འབུལ་བ་རྒྱ་ཆེན་བསྒྲུབས། གསེར་ཡིག་པས་ཐག་མ་ཆོད་པས་སླར་ཡང་ཕྱག་ཕྱི་ལ་དུས་འཁོར་དོན་དུ་གཉེར་བའི་དགེ་བའི་བཤེས་གཉེན་མང་པོ་དང་བཅས་པ་སྦྲུལ་ལོ་ཟླ་བ་བརྒྱད་པ་ལ་མཁར་ཀླུང་བཟངས་སུ་བྱོན་ཏེ། དུས་འཁོར་བཤད་པ་རྒྱས་ཤིང་རྫོགས་པ། ལམ་འབྲས་ཀྱི་ཆ་ལག་རྫོགས་པ། གཞན་ཡང་མན་ངག་མང་པོ་དང་བཅས་པའི་ཆོས་བཀའ་མང་པོས་གདུལ་བྱ་དཔག་ཏུ་མེད་པ་སྨིན་གྲོལ་ལ་བཀོད་དོ། །དེ་ལྟར་ལོ་གཅིག་བཞུགས་ནས། རྟ་ལོ་ཟླ་བ་བརྒྱད་པ་ལ་བྱ་བ་དཔོན་འདས་པའི་དགེ་རྩའི་སེར་ཆགས་ཀྱི་གྲལ་དབུ་ལ་དབྱར་སར་སྤྱན་དྲངས་པའི་དུས་སུ་སྔར་སློབ་དཔོན་ཤེས་རབ་དཔལ་ལ་ཕྱག་རྫས་ཀྱང་བསྐུར། ཞལ་ཏ་མཛད་ནས་ཀོང་པོའི་ནས་པར་དུས་འཁོར་ཐུགས་དཀྱིལ་གྱི་དཀྱིལ་འཁོར་བློས་བསླང་མ་ཆེན་མོ་བཞེངས་པ་ཚར་བའི་རབ་གནས་དང་། ཆོས་རྗེ་པ་ལ་དད་པ་ཐོབ་པའི་ཕྲོག་མིའི་གཙོ་རྒན་གཅིག་གིས་བུ་ལ་ཁ་ཆེམས་བཞག་སྟེ། ངའི་དགེ་བ་ལ་གཞན་མི་དགོས། བླ་མ་ས་སྐྱ་པ་ཅིས་ཀྱང་གདན་དྲོངས་པ་གཅིག་གྱིས་ཞེས་པ་དང་། གཞན་ཡང་ཀོང་པོ་བྱིན་གྱིས་ནན་གྱིས་གདན་དྲངས་པ་ལ་བརྟེན་ནས་བྱོན་ཏེ། ཀོང་པོ་རལ་གསུམ་ཀ་ལ་ཕྱག་ཕེབས་ནས་ཡུལ་སྡེ་རེ་རེར་ཡང་སོ་སོའི་བསམ་པ་དང་བསྟུན་ནས་ཐུགས་བསྐྱེད་རྒྱས་པ་རེ་རེ་གསུངས། གསོན་གཤིན་གྱི་བསྔོ་བ་དཔག་ཏུ་མེད་པ་མཛད་དེ། སེམས་ཅན་མཐའ་ཡས་པ་ལ་ཐར་པའི་ས་བོན་བཞག རྟ་བརྒྱ་འབུལ་ལྔས་ཐོག་དྲངས་པའི་འབུལ་བ་ཚད་མེད་པ་བྱུང་། དེ་དུས་གནམ་ཐོ་ཚལ་དུ་གཙོ་བོ་རྣམས་དང་ཕན་ཚུན་ཤ་འཁོན་ཞུགས་པའི་མི་རྣམས་བསགས་ནས། མཛོ་རྟ་གསུམ་བརྒྱ་ཙམ་གྱི་གནང་སྦྱིན་མཛད་ཅིང་གཏོར་དབང་བསྐུར་ནས་དམ་པ་བཞག་སྟེ། ལོ་གཅིག་གི་བར་དུ་ཇག་དང་ཕན་ཚུན་རྩོད་པ་མི་བྱེད་པའི་ཁྲིམས་མཛད། དེ་ནས་སྦུ་ཆུང་ལྷ་ཁང་དུ་ཞག་འགའ་བཞུགས་ཏེ། དེའི་ཇོ་བོའི་དྲུང་དུ་སྨན་བླ་བརྒྱ་རྩ་གཅིག་མཛད་དེ་གསོལ་བ་བཏབ། རྒྱལ་པོ་ཁྲི་སྲོང་ལྡེའུ་བཙན་གྱི་དབུ་སྐྲའི་ཐལ་བ་དང་སྐུ་མཚལ་གྱི་བྲིས་པའི་འབུམ་ནག་དང་འབུམ་དམར་དུ་གྲགས་པ་ཞལ་ཕྱེ་ཞིང་། མཆོད་བསྟོད་མཛད་པའི་ཚེ་མེ་ཏོག་གི་ཆར་དང་། དགེ་བའི་ལྟས་དུ་མ་བྱུང་། དེ་ནས་དུས་འཁོར་གཞལ་ཡས་ཁང་གི་རབ་གནས་ལ་ཐུགས་དཀྱིལ་གྱི་རྡུལ་ཚོན་གྱི་དཀྱིལ་འཁོར་བཞེངས་ཏེ་རབ་གནས་རྒྱ་ཆེར་མཛད་ཅིང་དེ་རྣམས་ཀྱི་ཆས་དང་དགའ་སྟོན་ལ་ཚོགས་པའི་དགེ་འདུན་དང་སྐྱེ་བོ་དཔག་ཏུ་མེད་པ་ལ་སྟོན་མོ་དང་བཅས་པ་ཆོས་རྗེ་ཉིད་ཀྱིས་གནང་། ལྷ་ཁང་གི་ཞབས་ཏོག་གི་ཆོས་ལའང་མཛོ་རྟ་མང་པོ་གནང་ངོ་། །དེ་ལྟར་ཆོས་རྗེའི་བྱིན་རླབས་དང་སྐྱེ་བོ་དེ་རྣམས་ཀྱང་ཆོས་རྗེ་ཉིད་ལ་ལྷག་པར་དད་པའི་མཐུས། མཐོང་ཆོས་ཀྱི་འབྲས་བུ་ལའང་ལོ་ཐོག་ལ་སོགས་པའི་རྩི་བཅུད་རྣམས་སྔར་ལས་ལྷག་པར་རྒྱས་ཤིང་། ལོ་མང་པོ་རིམས་ནད་དང་འཁྲུགས་ལོང་རྣམས་ཀྱང་རྒྱུན་ཆད། རང་རང་གི་འདོད་མོས་ཀྱི་སྨོན་ལམ་བཏབ་པ་རྣམས་ཀྱང་ཇི་ལྟ་བ་བཞིན་གྲུབ་པས་ཡིད་ཆེས་ཏེ། སླར་ཆེས་ཤིན་ཏུ་དད་པར་གྱུར་ཅིང་། སྔར་ཐུགས་བསྐྱེད་གསུངས་པའི་ཆོས་ཁྲི་རྣམས་ཀྱང་མཆོད་རྟེན་ལྟ་བུར་མཆོད་གནས་སུ་གྱུར་ཏེ། ཕྱག་དང་སྐོར་བ་བྱས་པས་འཕྲལ་གྱི་རྐྱེན་བཟློག་པ་ཡོད་ཅེས་ཐོས་སོ། །གཞན་ཡང་དེའི་ཚེ། འོ་ཐང་མཚོ་མོ་ཞེས་པའི་ཡུལ་སྡེ་ཆེན་པོར། ཉང་ཀོང་གི་གཙང་ཆུ་ལོ་མང་པོའི་གོང་ནས་ཟུག་པས་ཡུལ་སྡེ་དེ་ཆུས་ཁྱེར་དུ་ཉེ་བ་ལ་ཐབས་གཞན་ཅི་བྱས་ཀྱང་མ་ཕན་པར་ཡུལ་སྡེ་ཐོན་པ་ལ་ཐུག་པར་གྱུར། དེར་ཆོས་རྗེ་ལ་གསོལ་བ་བཏབ་སྟེ། གཙང་ཁར་བྱོན་ནས་གཏོར་མ་བཏང་དམིགས་པ་མཛད་བཀྲ་ཤིས་བརྗོད་པས། དེའི་ལོ་ནས་ཆུ་ལེགས་པར་འགྱུར་བས་ངོ་མཚར་བར་གྱུར་ཏོ། །དེ་ནས་ལུག་ལོ་ཟླ་བ་དང་པོ་ལ་བོད་ལུང་ལ་མཛད་དེ་བྱ་བེར་ཁའི་ཐུབ་པ་རང་བྱོན་གྱི་དྲུང་དུ་བྱོན་ནས། ཟླ་བ་གཅིག་བཞུགས་ཤིང་ཀོང་པོ་ནས་བྱུང་བའི་མར་རྣམས་ཕུལ་ཏེ་སྨན་བླ་བརྒྱ་ཚར་མཛད། དེའི་ཚེ་རྩ་རི་གསར་རྙིང་ནས་བསྙེན་རྫོགས་ཞུ་བ་སུམ་བརྒྱ་ལྷག་ཙམ་བྱུང་། གཞན་ཡང་ཐུགས་བསྐྱེད་ལ་སོགས་པའི་ཆོས་མང་པོ་གསུངས་སོ། །དེ་ནས་བྱ་པས་གདན་དྲངས་ཏེ། དམྱལ་སྨད་ཀྱི་ཡང་རྩེར་བྱོན་ནས། དེར་ཟླ་བ་གསུམ་ཙམ་སྐུ་མཚམས་མཛད་ཐུགས་དམ་ལ་བཞུགས་སོ། །དེ་རྗེས་ཏ་དབེན་ཀུན་ལེགས་པས་གཙོ་མཛད་བྱ་བ་དང་བཅས་པ་ལ་ཕུར་པ་དང་འཇིགས་བྱེད་སྐྱོ་ལུགས་ཀྱི་དབང་གནང་། སླར་ཏེ་རར་གདན་དྲངས་ཏེ་བཞུགས་ནས་དབྱར་ཆོས་ལ་བརྟག་གཉིས་དང་ལམ་འབྲས་ལ་སོགས་ཆོས་བཀའ་མང་པོ་གནང་ངོ་། །དེའི་ཚེ་གསེར་ཕྱེ་འབུམ་པའི་དྲུང་དུ་མཆོད་བསྟོད་རྒྱ་ཆེར་མཛད་ཅིང་། དམྱལ་སྨད་ཀྱི་དགེ་འདུན་སྐྱེ་བོའི་ཚོགས་དང་བཅས་པ་ལ་ཐུགས་བསྐྱེད་གསུངས་པའི་སྐབས་སུ་བཟུང་དུ་བཏུབ་པའི་མེ་ཏོག་ཆར་ཁྱད་པར་ཅན་བབས། ཆོས་རྗེའི་ཞལ་ནས་ཀྱང་རྟེན་ངོ་མཚར་ཅན་གཅིག་ཡིན་པར་འདུག་གསུང་། དེ་ནས་འཇམ་དབྱངས་གུག་ཤྲཱི་པས་གདན་འདྲེན་རིམ་པས་བཏང་བས་དབུས་སུ་བྱོན་པའི་ལམ་དུ། གཡའ་བཟངས་པ་དང་ཇོ་བོ་པ་ལ་སོགས་པའི་སྡེ་དགོན་རྣམས་ཀྱིས་དད་པས་བླངས་པའི་འབུལ་གནོད་དང་བསྙེན་བཀུར་རྒྱ་ཆེར་བསྒྲུབས་ཏེ། སྣེ་གདོང་དུ་གདན་དྲངས་ནས། དྲུང་གྲགས་རིན་པ་ཞི་བར་གཤེགས་པའི་ནང་རྟེན་ཐུབ་པའི་གསེར་སྐུ་ཆེན་པོའི་རབ་གནས་མཛད་པས། ཐུབ་པའི་མཛོད་སྤུར་ནས་ཀྱི་རྩེ་མོ་འབྱར་བ་ཞག་བརྒྱད་ཀྱི་བར་ཆགས་པས། ཀུན་ངོ་མཚར་ཞིང་། དེ་དུས་དྲུང་བསོད་གྲགས་པ་རབ་ཏུ་བྱུང་བའི་མཁན་པོ་མཛད། དབང་བཀའ་བཅུ་བཞི་བྱིན་བརླབས་མང་པོ་དང་བཅས་པའང་མཛད་དུས་དགའ་ལྡན་རྩེར་སྔ་དྲོ་ཚེ་དཔག་མེད་ཀྱི་དབང་མཛད་པའི་ཚེ། ནམ་མཁའ་ལ་རོལ་མོའི་སྒྲ་དུ་མ་གྲགས་པ་མང་པོས་ཚོར་བ་བྱུང་ཞེས་གླེང་ཞིང་། ཞབས་ཏོག་དང་གསེར་བྲེ་ཐོག་དྲངས་པའི་འབུལ་བ་རྒྱ་ཆེར་བསྒྲུབས། དེ་ནས་གདན་ས་ཐེལ་དུ་གདན་དྲངས། ཟླ་བ་ཕྱེད་བཞུགས་ནས་གསང་འདུས་ལ་སོགས་དབང་བཀའ་མང་རབ་ཞུས་ཤིང་། འབུལ་བ་ཞབས་ཏོག་རྒྱ་ཆེར་མཛད་དོ། །དེ་ནས་སྤྲེལ་ལོ་ཟླ་བ་དང་པོ་ལ་བསམ་ཡས་དང་ཆོས་རྫོང་དུ་བཟོ་རིགས་པ་རྣམས་བསགས་ནས། ལྷ་སའི་ཇོ་བོ་རིན་པོ་ཆེའི་ཁྲི་རྒྱབ་ཡོལ་གསར་དུ་བཞེངས། མཛད་པ་བཅུ་གཉིས་འཇིགས་པ་བརྒྱད་སྐྱོབ་རྣམས་འཕུལ། རྒྱན་སྣ་དྲུག་གི་གླང་ཆེན་བཞི་དང་། གཡས་གཡོན་གྱི་ལྡེམ་བྱམས་པ་དང་སྤྱན་རས་གཟིགས་ཀྱི་སྐུ་ལུགས་མ་ལ་རིན་པོ་ཆེ་དུ་མས་སྤྲས་པ་བཞེངས་པའི་བསྐུ་གསེར་ཁོ་ན་ལ་མགུར་སྲང་བརྒྱད་ཅུ་བགྲངས་པ་གསོལ་ཞིང་། དེའི་ཉིས་འགྱུར་གྱིས་ཡོན་རྫོང་གནང་སྟེ་ཟླ་བ་བཅུ་གཉིས་པ་ལ་གུར་རིགས་བསྡུས་དང་། དཔལ་མཆོག་རྡོར་སེམས་ཀྱི་དཀྱིལ་འཁོར་ཆེན་པོ་དང་། གཞན་ཡང་ཕྱི་ནང་གི་དཀྱིལ་འཁོར་མང་པོ་དང་། ཇོ་གདན་སྡེ་གཉིས་ཀྱི་སྨན་བླ་ལྷ་དང་བཅས་པའི་ཆོ་ག་ཞག་མང་པོ་བསམ་ཡས་ཀྱི་རབ་གནས་ལ་དཔེ་བླངས་པ་དང་། དགེ་འདུན་དཔག་ཏུ་མེད་པ་ལ་དགའ་སྟོན་དང་། འབུལ་བ་རྣམ་བཞག་རྒྱ་ཆེར་མཛད་ཅིང་། དེའི་ཚེ་ངོ་མཚར་བའི་ལྟས་མང་དུ་བྱུང་ངོ་། །དེ་ནས་བྱ་ལོ་ཟླ་བ་གསུམ་པ་ལ་དགེ་བའི་བཤེས་གཉེན་མང་པོས་གསོལ་བ་བཏབ་པའི་ངོར། སྙེ་ཐང་དུ་དཔལ་དུས་ཀྱི་འཁོར་ལོའི་བཤད་པ་རྒྱས་པ་གསུངས། སྡེ་སྣོད་འཛིན་པ་དཔག་ཏུ་མེད་པ་ཚོགས་ཏེ། ལུང་རིགས་ཀྱི་འབེལ་གཏམ་རྒྱ་ཆེར་མཛད་ནས་གསུང་རབ་ཀྱི་དོན་མཐའ་ཡས་པ་གཏན་ལ་ཕབས་སྟེ། རྒྱལ་བའི་བསྟན་པ་ཉི་མོར་མཛད་དོ། །དབུས་ཕྱོགས་ཀྱི་དུས་འཁོར་གྱི་འཆད་ཉན་གཅིག་ལ་དེ་ཉིད་རང་སྡེ་སྣོད་འཛིན་པའི་ཚོགས་འདུ་ཆེ་བར་གྲགས་ཤིང་། ཤོང་འགྱུར། འབྲོ་འགྱུར། རྭ་འགྱུར་ལ་སོགས་པའི་དཔེ་འགྲེམས་བརྒྱ་ལྷག་ཙམ་བྱུང་། གཞན་ཡང་སེམས་འགྲེལ་གྱི་སྐོར་དང་དུས་འཁོར་གྱི་ཆ་ལག་རྫོགས་པའི་ལུང་མཛད་དེ། ཆོས་དང་ཟང་ཟིང་གི་སྦྱིན་པས་གདུལ་བྱ་མང་པོའི་བསམ་པ་ཚིམས་པར་མཛད་དོ། །དེའི་དབྱར་གཙང་གི་ཉང་སྟོད་དུ་དམག་འཁྲུགས་ཀྱི་མི་བདེ་བ་ཆེར་བྱུང་བ་ལ། ཆོས་རྗེ་པའི་དྲུང་ནས་ཁྲིགས་ལ་བྱོན་ཏེ། ཕྱོགས་ཕྱོགས་སུ་ཞལ་ཏ་མཛད་ནས་མི་བདེ་བ་རྣམས་ཞི་བར་མཛད་དོ། །སླར་ཡང་ཕྱིར་བྱོན་ཏེ། ཆོས་རྫོང་དུ་ཕེབས་ནས། ཆོས་རྗེ་རྒྱལ་སྲས་པའི་གསོལ་འདེབས་མཛད། ནང་རྟེན་སྨན་བླའི་གསེར་སྐུ་ཆེན་པོ་བཞེངས། དེ་ནས་ཟླ་བ་བཅུ་གཅིག་པ་ལ་མཚལ་པས་གདན་དྲངས་ཏེ། ཁུ་དབོན་པས་གུར་རིགས་བསྡུས་དང་ཕུར་པའི་དབང་རྒྱས་པ་ཞུས། ཟླ་བ་བཅུ་གཉིས་པ་ལ་རིན་པོ་ཆེ་བཅུ་གཉིས་པ་བསྙུང་བས། ཐེལ་དུ་གདན་དྲངས་ཏེ། བདེ་དགེས་དང་གཟུངས་གྲྭ་ལྔའི་དབང་བསྐུར་མཛད་པས། སྐུ་ཁམས་ལེགས་པར་དངས་ཏེ་ངོ་མཚར་བར་གྱུར་ཅིང་། སླར་ཡང་ནག་འཇིགས་ལ་སོགས་པའི་དབང་བཀའ་མང་པོ་དང་རྩ་དབུ་མའི་ཁྲིད་ཞུས། ཞབས་ཏོག་འབུལ་ནོད་རྒྱ་ཆེན་བསྒྲུབས། སྤྱན་སྔ་རིན་པོ་ཆེ་གྲགས་པ་བྱང་ཆུབ་རབ་ཏུ་བྱུང་བའི་མཁན་པོ་མཛད་དོ། །ཁྱི་ལོ་ཟླ་བ་གཉིས་པ་ལ་སྣེ་གདོང་དགའ་ལྡན་རྩེའི་ལྷ་ཁང་གི་རབ་གནས་ལ་གདན་དྲངས་ནས། རྩེ་མོའི་རིགས་བསྡུས་ཀྱི་དཀྱིལ་འཁོར་ཆེན་པོ་བཞེངས་ཏེ། ས་ཆོག་ལ་སོགས་པ་རབ་གནས་ཀྱི་ཆོ་ག་རྒྱས་པ་མཛད། དེ་ནས་བསམ་ཡས་སུ་ཕྱག་ཕབས་ཏེ། དཔོན་གྲགས་པས་ཞུ་བ་པོ་མཛད་ནས། རྡོ་རྗེ་ཕུར་པའི་ཆོ་ག་རྒྱས་པ་ཚར་གཉིས་མཛད། དེ་རྗེས་བླ་ཆེན་ཀུན་དགའ་རྒྱལ་མཚན་པ་དང་། དྲུང་བསོད་ནམས་གྲགས་པའི་བཤད་གསར་གྱི་གྲལ་དབུ་ལ་སྣེ་གདོང་དུ་གདན་དྲངས། དེ་ནས་ནང་གི་རླུང་ལྟས་ལ་སྐུ་ཚེའི་བར་ཆད་གཅིག་ཡོད་པར་མཁྱེན་ནས། དབྱེའི་ཆབ་ཚན་ལ་བསྙད་དེ། དགོན་པ་གོ་ར་གདོང་ལ་དབེན་པར་དགོངས་ནས་དེར་སྐུ་མཚམས་དམ་པོ་མཛད་དེ། རྡོ་རྗེའི་བཟླས་པ་འབུམ་ཁྲག་གཅིག་ལྷག་ཚར་བ་དང་། ཆོས་རྗེའི་གསུང་གིས་ད་རླུང་དེ་སོར་ཆུད་བྱུང་བས་ལོ་ལྔ་འཚོ་བར་ཡོད་ནའང་། མཉྫུ་ཤྲཱི་ལ་བར་ཆད་གཅིག་ཡོང་བ་འདྲ་བས་མགྱོགས་པོར་འགྲོ་དགོས་གསུངས་ནས་བྱོན་ནའང་། ཇོ་བོ་པས་ནན་གྱིས་གདན་དྲངས་པས་ཞག་གཅིག་གིས་འགྱངས་ནས་ཟླ་བ་དྲུག་པའི་ཉེར་གཉིས་ལ་སློབ་དཔོན་མཉྫུ་ཤྲཱི་པ་གཤེགས་ཚར་ཏེ། དེ་ཡང་འདི་ཉིད་ལོ་བརྒྱད་ལོན་པ་ནས་ཆོས་རྗེ་རིན་པོ་ཆེའི་ཞབས་ལ་གཏུགས། བཅུ་གཉིས་པ་ལ་རབ་ཏུ་བྱུང་། སུམ་ཅུ་རྩ་གཅིག་པ་ལ་བསྙེན་པར་རྫོགས་ཏེ། ཉེས་ལྟུང་གི་དྲི་མས་མ་གོས་པར། ལོ་བཞི་བཅུ་རྩ་བཞིའི་བར་དུ་ཆོས་རྗེ་ཉིད་ཀྱི་ཞབས་རྡུལ་སྤྱི་བོས་བླངས་ཏེ། མི་ཕྱེད་པའི་དད་པ་བརྟན་པོས་ཞབས་ཏོག་ཚུལ་བཞིན་དུ་བསྒྲུབས་པ་ལ། དབང་པོ་རབ་བླ་མའི་མོས་གུས་ཀྱིས་གྲོལ་བར་གསུངས་པའི་ཚུལ་དང་མཐུན་པར་ངོ་མཚར་བའི་ལྟས་དུ་མ་དང་བཅས་ཏེ་གཤེགས། དེའི་གཤེགས་རྫོང་ལ་བསམ་ཡས་ཀྱི་དགེ་འདུན་སྐྱེ་བོའི་ཚོགས་དང་བཅས་པ་ལ་བསྙེན་བཀུར་ནས་ཀྱི་ཁལ་འགྱེད་དང་བཅས་པ་དང་། ཆོས་རྫོང་དུ་བསྙེན་བཀུར་གྱི་དགེ་འདུན་སྐྱེ་བོའི་ཚོགས་དང་བཅས་པ་ལ་བསྙེན་བཀུར་གསེར་གྱི་གྲལ་འགྱེད་དང་། གདན་ས་ཆེན་པོས་གཙོ་མཛད་གཙང་གི་འབྲེལ་ཡོད་རྣམས་སུ་ཚ་དྲོ་འགྱེད་དང་བཅས་པ་དང་། དབུས་གཙང་གི་དགོན་སྡེ་རྣམས་སུ་ཇ་སྐོལ་འབུལ་བ་དང་བཅས་པ་ཆོས་རྗེ་ཉིད་ཀྱིས་གནང་ཞིང་། ཆོ་ག་ལ་དྲུང་ནས་གཙོ་མཛད་པའི་བླ་མ་དགེ་བའི་བཤེས་གཉེན་མང་པོ་ཕྱི་ནང་གི་དཀྱིལ་འཁོར་མང་པོ་བཞེངས་ཏེ་ཞག་དགུ་དང་། ཆོས་རྗེ་ཉིད་ཀྱི་ཞག་བཞི་བཅུ་རྩ་དགུའི་བར་དུ་ཆོ་ག་དང་། དུརྒ་ཏིའི་གཟུངས་སྔགས་འབུམ་ཐེར་དང་བཅས་པ་མཛད་དེ། མཚན་མ་བཟང་པོ་བྱུང་གསུངས། དེའི་ཟླ་བ་དགུ་པ་ལ་སྤྱན་སྔ་རིན་པོ་ཆེ་བཅུ་གཉིས་པ་ཞི་བར་གཤེགས་པ་ལ་གདན་དྲངས་ཏེ། གསོལ་འདེབས་ཀྱི་ཆོ་ག་དང་སྐུ་གདུང་འཇུ་བའི་ཕྱག་ལེན་དང་གཤེགས་རྫོང་གི་གྲལ་དབུ་མཛད་ཅིང་ངོ་མཚར་བའི་ལྟས་དུ་མ་བྱུང་ངོ་། །དེ་ནས་ཕག་ལོའི་དཔྱིད་སྤྱན་སྔ་རིན་པོ་ཆེ་གྲགས་པ་བྱང་ཆུབ་པས་བསམ་ཡས་སུ་གདན་དྲངས་ཏེ། བརྟག་གཉིས་ཀྱི་བཤད་པ། ལམ་འབྲས་ཀྱི་གཞུང་བཤད། ཁྲིད་བཀའ། དེ་རྣམས་དང་འབྲེལ་པའི་དབང་བཀའ། ལུང་བཀའ། བྱིན་རླབས། རྗེས་གནང་ལ་སོགས་པ་ཆ་ལག་རྫོགས་པ་དང་། བདེ་མཆོག་རིམ་ལྔ། ནཱ་རོ་ཆོས་དྲུག དམར་ཁྲིད་རྣམས་ཀྱི་ཁྲིད་དང་བྱིན་རླབས། ཕུར་པའི་དབང་བཀའ་རྒྱས་པ། ཡེ་ཤེས་ལེའུའི་བཤད་པ་ལ་སོགས་ཆོས་བཀའ་མང་པོ་ཞུས་ཤིང་། ཞབས་ཏོག་དང་འབུལ་ནོད་རྒྱ་ཆེར་བསྒྲུབས། དེ་ནས་མཁན་ཆེན་གྲགས་རྒྱལ་བས་ཞུ་བ་པོ་མཛད་དེ། རྡོ་རྗེ་ཕྲེང་བའི་དབང་བཀའ་མ་ལུས་པ་ཐུགས་ལ་མཛད། དེ་རྗེས་ཟླ་བ་བཅུ་གཅིག་པ་ལ་གསང་ཁང་རྩེར་གདན་དྲངས་ཏེ། འཇམ་དབྱངས་གུ་ཤྲཱི་པ་དང་། སྤྱན་སྔ་རིན་པོ་ཆེ་པ། གུར་བརྟག་སཾ་གསུམ་གྱི་བཤད་པ། སྦྱོར་དྲུག་གི་ཁྲིད། དབང་བཀའ་མང་པོ་དང་བཅས་པ་ཞུས། དེ་ནས་བྱི་ལོ་ཟླ་བ་དང་པོའི་ཚེས་བཅུ་གཉིས་ལ། ཇོ་བོ་པས་ཡར་ལུངས་ཕུ་མདའ་ན་བཞུགས་པའི་དགེ་འདུན་རྣམས་གདན་དྲངས་ཏེ། ཆོས་འཁོར་རྒྱ་ཆེན་ཞག་བདུན་གྱི་བར་མཛད་པའི་གྲལ་དབུ་ལ་གདན་དྲངས་ཤིང་། ཚོགས་ཆོས་ལ་དབུ་མ་བཤེས་སྤྲིང་དང་ཐུགས་བསྐྱེད་ལ་སོགས་ཆོས་མང་དུ་གསུང་། ཞབས་ཏོག་དང་འབུལ་ནོད་ཕུན་སུམ་ཚོགས་པ་བསྒྲུབས། དེ་ནས་ཟླ་བ་གཉིས་པ་ལ་བསམ་ཡས་སུ་ཆོས་རྗེ་ཉིད་ཀྱི་ཆོས་འབྲེལ་ཡོད་པའི་བླ་མ་གོང་མ་རྣམས་ཀྱི་དུས་མཆོད་དང་། སློབ་དཔོན་མཉྫུ་ཤྲཱི་པའི་ཡང་དུས་མཆོད་ལ་དམིགས་ཏེ། ཕྱི་ནང་གི་དཀྱིལ་འཁོར་མང་པོའི་སྒྲུབ་མཆོད་དང་། གཞིས་པ་རྣམས་ཀྱིས་སྨན་བླའི་གསོལ་འདེབས་རྣམས་ཞག་བདུན་གྱི་བར་དུ་བསྒྲུབས། སྒྲུབ་མཆོད་འདི་ཇི་སྲིད་འཁོར་བ་མ་སྟོང་གི་བར་མི་འཆགས་པར་སྒྲུབ་པའི་ཆས་ལ། རིན་ཆེན་སྡིང་གི་དགོན་གཞིས་ལོ་རེ་བཞིན་ཐོག་ཕུད་ནས་ཁལ་སུམ་བརྒྱ་ཙམ་རེ་ཡོང་བ་དང་། རུ་བ་སྦྲ་ཁ་བཞི་ལ། ཕྱུགས་མ་གཉིས་བརྒྱ་ཙམ་ཡོད་པ་བཙུགས་ཏེ། བླ་མ་གོང་མ་རྣམས་ཀྱི་ཐུགས་དགོངས་ཡོངས་སུ་རྫོགས་པར་མཛད་དོ། །དེ་ནས་ཟླ་བ་གསུམ་པ་ལ་ཉན་པོར་གདན་དྲངས་ནས་དབུ་སྟོད་དང་འཕན་ཡུལ་གྱི་དགེ་འདུན་གྲངས་མེད་པ་འདུས་པ་རྣམས་ལ་རྒྱུད་བླ་མའི་བཤད་པ་དང་། གཞན་ཡང་སོ་སོའི་འདོད་ཆོས་མང་པོའི་ཆོས་ཀྱི་བདུད་རྩིས་ཚིམ་པར་མཛད་དོ། །དེ་ནས་ཟླ་བ་བཞི་པ་ལ། གདན་ས་ཆེན་པོར་ཕྱག་འཚལ་བ་དང་ཆོས་འཁོར་ཆེན་པོ་མཛད་པར་དགོངས་ནས་གཙང་ཕྱོགས་ལ་བྱོན་ཏེ། མཁས་གྲུབ་ཀྱི་སྐྱེས་བུ་རྒྱུན་མ་ཆད་པར་བྱོན་པའི་ཆོས་གྲྭ་ཆེན་པོ་བོ་དོང་ཨེ་ཞེས་བྱ་བའི་གཙུག་ལག་ཁང་དུ་ཕྱག་ཕེབས། དེའི་ཚེ་ཆོས་རྗེའི་དྲུང་དུ་བདག་གིས་མཇལ་དུས། སྔར་ནས་ཀྱང་རིམ་པར་ཞུས་པ་བཞིན་གཙང་ཕྱོགས་འདིར་དུས་འཁོར་གྱི་བཤད་པ་རྒྱས་པ་གཅིག་གི་ཆོས་ཀྱི་འཁོར་ལོ་དང་། གཞན་ལ་ཐུགས་སྐབས་མ་བྱུང་ནའང་བདག་ལ་གཅིག་ཅི་ནས་ཀྱང་གནང་བར་ཞུས། དེ་ནས་གདན་ས་ཆེན་པོས་གཙོ་མཛད། ཞ་ལུ་ཡན་ཆད་གཙང་ཕྱོགས་ཀྱི་ས་ཆ་ལ་བཞུགས་པའི་བླ་མ་དང་མཁན་སློབ་དགེ་འདུན་དང་བཅས་པ་ཐམས་ཅད་སྤྱན་དྲངས་ནས། དང་པོར་གདན་ཕེབས་པའི་ཚེ། འཕན་ཆེན་པོ་དང་། དར་རིངས་དང་། གདུགས་དང་རྒྱལ་མཚན་ལ་སོགས་པ་རོལ་མོའི་བྱེ་བྲག་བསམ་གྱིས་མི་ཁྱབ་པ་དང་བཅས་ཏེ། ཆོས་རྗེ་ཉིད་ཀྱིས་གཙོ་མཛད་པའི་གསེར་ཕྲེང་གི་བསུ་བ་དང་བཀུར་སྟི་ཕུན་སུམ་ཚོགས་པས་བསྙུན་གསོ་བ་མཛད་ནས་བླ་མ་རྣམས་ཀྱིས་གཙོ་མཛད་སོ་སོའི་མཁན་སློབ་དང་དགེ་བའི་བཤེས་གཉེན་རྣམས་ལ་འཕྲལ་ཆས་ཀྱི་ཕོགས་དང་། དགེ་འདུན་རྣམས་ལ་རྒྱགས་འགྱེད་མཛད་དེ། ཉི་མ་ལྔའི་བར་དུ་བཞུགས་པར་གསོལ་བ་བཏབ་ནས། ཆོས་རྗེ་ཉིད་ཀྱིས་གཙོ་མཛད་པ་རྣམས་ཀྱིས་སོ་སོར་ཆོས་ཀྱི་འཁོར་ལོ་རྒྱ་ཆེར་བསྐོར་ཏེ། ཉི་མ་རེ་རེ་ཞིང་དགེ་འདུན་རྣམས་ལ་བསྙེན་བཀུར་འབུལ་བ་རྣམ་གཞག་དང་བཅས་པ་སྦྱིན་བདག་དད་པ་ཅན་གཞན་རྣམས་ཀྱིས་ཀྱང་བསྒྲུབས་ཤིང་། དེའི་ཚེ་སྡེ་སྣོད་འཛིན་པ་ཐམས་ཅད་ཀྱི་གཙུག་གི་རྒྱན་དུ་ཆོས་རྗེ་པ་ཉིད་བཞུགས་ནས། ལུང་དང་རིགས་པའི་རྒལ་ལན་རྒྱ་ཆེར་མཛད། ལོག་པར་སྨྲ་བ་མཐའ་དག་ཚར་བཅད་ནས། རྒྱལ་བའི་བསྟན་པ་རིན་པོ་ཆེ་ཆེས་ཆེར་གསལ་བར་མཛད་ཅིང་། ཉི་མ་ལྔ་པའི་ཚེ་ཡུལ་མཆོག་ཏུ་གྱུར་པ་རྣམས་ལ་འབུལ་བ་རྣམ་གཞག་རྒྱ་ཆེན་པོ་དང་། དགེ་འདུན་ཁྲི་ཕྲག་བཞི་ལྷག་ཙམ་འདུས་པ་ལ། སོ་སོའི་ཕྱག་ཏུ་གསེར་ཞོ་རེ་རེ་ཕུལ་ཏེ། གསེར་གྱིས་དངོས་སུ་མ་ལྡང་བ་རྣམས་ལའང་དངུལ་སྤྱད་དང་གོས་དར་ལ་སོགས་པ་འཇིག་རྟེན་ན་ཕུལ་དུ་བྱུང་བའི་དངོས་པོ་བཟང་པོ་ཤ་སྟག་བཀྱེ་ཞིང་། སྐྱེ་བོའི་ཚོགས་གྲངས་ལས་འདས་པ་ཚོགས་པ་ལ་རི་རབ་དང་མཚུངས་པའི་ནས་ཀྱི་ཕུང་པོ་སྤུངས་པ་བཀྱེ་སྟེ། དེར་འདུས་པ་ཐམས་ཅད་ཆོས་དང་ཟང་ཟིང་གི་སྦྱིན་པས་མཉེས་པས་ཆེས་ཤིན་ཏུ་ངོ་མཚར་བར་གྱུར་ཏོ། །དེ་ནས་གདན་ས་ཆེན་པོར་ཕྱག་འཚལ་བ་ལ་བྱོན་པའི་ཚེ། གདན་ས་ཆེན་པོ་ན་བཞུགས་པའི་བླ་མ་དང་དགེ་འདུན་རྣམས་ཀྱིས་བསུ་བ་སེར་ཕྲེང་བཀུར་སྟི་ཕུན་སུམ་ཚོགས་པ་དང་བཅས་ཏེ་ཕེབས། བདག་གིས་ཀྱང་ཆོས་བཀའ་ཞུ་བའི་ཕྱིར་ཕྱག་ཕྱིར་ཕྱིན་ཅིང་། དེར་བཞུགས་པའི་བླ་མ་རྣམས་ཀྱིས་གཙོ་མཛད་བསྟན་པའི་རྩ་ལག་དཔག་ཏུ་མེད་པ་ལ། དཔལ་དུས་ཀྱི་འཁོར་ལོའི་ཆོས་བྱུང་དང་མདོར་བསྡུས་དང་པོ་ཡན་ཆད་ཀྱི་བཤད་པ་རྒྱས་པ། དཔལ་བརྟག་པ་གཉིས་པའི་བརྟག་པ་དང་པོའི་བཤད་པ་རྒྱས་པ། གཞན་ཡང་དབང་བཀའ་བྱིན་རླབས་དང་ཁྲིད་ཀྱི་རིམ་པ་མང་པོ་དང་། དགེ་བསྙེན་དང་། དགེ་ཚུལ་དང་། དགེ་སློང་གི་སྡོམ་པ་ཤིན་ཏུ་མང་པོ་གནང་ཞིང་། སོ་སོའི་ཞབས་ཏོག་དང་འབུལ་ནོད་རྒྱ་ཆེར་བསྒྲུབས། དེའི་ཚེ་བླ་མ་གོང་མའི་སྐུ་འབུམ་འདི་རྣམས་ལ་གོས་སྣམ་གཅིག་བྱེད་སྙམ་པ་སྔ་མོ་ནས་ཡོད་ནའང་། ཧོར་གྱིས་གཙེར་བས་མ་གྲུབ། ཁྱད་པར་ཆོས་ཀྱི་རྒྱལ་པོའི་ནང་རྟེན་ལྷ་ཆེན་དཔལ་འབར་འདི་མི་འཆོས་ཁ་མེད་དུ་འདུག་པས། གཞིར་བཞུགས་རྣམས་ཀྱིས་དོ་དམ་བགྱིས། དངོས་པོ་གང་ལྕོགས་རྗེས་སུ་བསྐུར་བ་ཡིན་གསུང་བའི་ཞལ་ཏ་དང་། དེར་རས་སྐུད་གསེར་གྱི་ཞོ་བརྒྱ་ཕུལ། སྐབས་ཞིག་ན་སྐུ་ཁམས་ཅུང་ཟད་བསྙེལ་བའི་རྣམ་པ་བྱུང་བའི་ཚེ། སྟོན་པ་ཐུབ་པ་ཆེན་པོ་འཕགས་པའི་གནས་བརྟན་བཅུ་དྲུག་གིས་བསྐོར་བ་དངོས་སུམ་དུ་གཟིགས་ཏེ། དེ་རྣམས་ཀྱིས་བསྙུང་གསོ་བ་མཛད་པ་ལས་བསྙུང་བ་དངས་སོ་ཞེས། ཆོས་རྗེ་ཉིད་ལ་མི་ཕྱེད་པའི་དད་པ་མངའ་བ་འཇམ་དབྱངས་གུ་ཤྲཱི་བ་ལ་གསུངས་པ་དགེ་བའི་བཤེས་གཉེན་དད་མོས་ཅན་འགའ་ཞིག་ལས་རྒྱུད་དེ་ཐོས་སོ། །དེ་ནས་ཟླ་བ་བཅུ་གཅིག་པ་ལ་སླར་ཡང་བོ་དོང་ཨེའི་ཆོས་གྲྭ་ཆེན་པོར་བྱོན་ཏེ། གཙང་ཕྱོགས་ལ་བཞུགས་པའི་མཁས་གྲུབ། བདག་དང་གཞན་གྱི་གྲུབ་མཐའ་རྒྱ་མཚོའི་ཕ་རོལ་དུ་སོན་ཞིང་། སྡེ་སྣོད་དང་རྒྱུད་སྡེའི་དབང་ཕྱུག་ཆེན་པོ་མཁས་པའི་དབང་པོ་མང་པོས་ཐོག་དྲངས་པའི་སྡེ་སྣོད་འཛིན་པ་ཤ་སྟག་དང་། བསྐྱེད་རྫོགས་ཀྱི་ཏིང་ངེ་འཛིན་ཟབ་མོ་ལ་བརྟན་པ་ཐོབ་པའི་རྣལ་འབྱོར་གྱི་དབང་ཕྱུག་མང་དུ་འདུས་པ་ལ། དཔལ་དུས་ཀྱི་འཁོར་ལོའི་བཤད་པ་རྒྱས་པ། ལམ་འབྲས་ཀྱི་གཞུང་བཤད། ཁྲི་དབང་བྱིན་རླབས་ལ་སོགས་པ་ཆ་ལག་རྫོགས་པ། སྦྱོར་དྲུག གསང་འདུས་རིམ་ལྔ། ཤིན་ཏུ་སྤྲོས་མེད་ལ་སོགས་པའི་ཁྲིད་དབང་བྱིན་རླབས། སོ་ཐར་གྱི་སྡོམ་པ་ལ་སོགས་པ་གང་ལ་གང་མོས་ཀྱི་ཆོས་ཀྱི་རྣམ་གྲངས་མཐའ་ཡས་པ་གསུངས། དེའི་ཚེ་བདེ་བར་གཤེགས་པའི་གསུང་རབ་མཐའ་ཡས་པ་དང་། ཁྱད་པར་དཔལ་དུས་ཀྱི་འཁོར་ལོའི་དཀའ་བའི་གནས་རྣམས་ལུང་དང་རིགས་པའི་སྒོ་ནས་རྒལ་རྟགས་དང་། དྲི་བ་དང་ལན་གྱི་ཚུལ་གྱིས་ལེགས་པར་གཏན་ལ་ཕབས་ཏེ་བསྟན་པ་རིན་པོ་ཆེ་ཉིན་མོར་མཛད་ཅིང་། གཙང་ཕྱོགས་ཀྱི་དུས་འཁོར་གྱི་འཆད་ཉན་གཅིག་ལ་དེ་ཉིད་རང་མཁས་གྲུབ་ཀྱི་འདུས་པ་ཆེ་བར་གྲགས་ཤིང་། སྦྱིན་བདག་དད་གུས་ཅན་མང་པོས་བསྙེན་ཅིང་བཀུར་པས་བསྟི་སྟངས་སུ་བྱས། དེ་ནས་ཡར་ལུང་གི་ཆོས་འཁོར་ཆེན་པོ་ལ་གདན་དྲངས་ཏེ། གླང་ལོ་ཟླ་བ་གསུམ་པའི་ཚེས་བཅོ་ལྔ་ལ་བོ་དོང་ཨེ་ནས་ཕྱག་བཏེགས་ཅིང་། དཔལ་སྡིངས་དང་ཆུ་མིག་ལ་སོགས་པ་སྡེ་དགོན་ལམ་ན་གནས་པ་རྣམས་ཀྱིས་གདན་དྲངས་ཏེ་ཞབས་ཏོག་རྒྱ་ཆེར་བསྒྲུབས། དེ་ནས་སྣ་ཐང་དུ་སྤྱན་དྲངས་ནས་ཞག་གསུམ་བཞུགས་ཏེ། དྲིལ་བུ་བའི་ཆོ་ག་ཞུས། དགེ་འདུན་རྣམས་ལ་ཐུགས་བསྐྱེད་གསུངས། སྤྱི་སྒོས་ཐམས་ཅད་ཀྱིས་ཞབས་ཏོག་དང་འབུལ་གནོད་རྒྱ་ཆེར་བསྒྲུབས། དེ་ནས་ཞ་ལུར་གདན་དྲངས་ཏེ་ཐུགས་བསྐྱེད་གསུངས། ཞབས་ཏོག་ཕུན་སུམ་ཚོགས་པ་བསྒྲུབས། དེའི་རི་ཕུག་ཏུ་ཕྱག་འཚལ་བ་ལ་བྱོན་ནས་གནས་དགོན་གྱི་དགེ་འདུན་རྣམས་ལ་བསྙེན་བཀུར་འབུལ་བ་གྲལ་འགྱེད་དང་བཅས་པ་གནང་། རིན་པོ་ཆེ་བའི་དུས་མཆོད་ལ་གསེར་ཞོ་བརྒྱ་ཕུལ། དེ་དུས་ཉིན་ཞག་གཅིག་ལ་བསྙེན་རྫོགས་ཞུ་བ་དྲུག་ཅུ་ལྷག་ཙམ་བྱུང་། དེ་ནས་བྱོན། ཏི་ཤྲཱིས་ཚོང་དུས་སུ་མཇལ་ཏེ། གོང་མའི་གནང་སྦྱིན་གསེར་བྲེས་མགོ་བྱས་ཕུལ། ཆོས་བཀའ་གནང་། དེ་ནས་བླ་མ་དབང་པ་དང་། ཤར་ཁ་བ་དང་ཤངས་པ་ལ་སོགས་པའི་སྡེ་པ་རྣམས་ཀྱིས་རྙེད་པ་དང་བཀུར་སྟི་ཕུན་སུམ་ཚོགས་པ་དང་བཅས་ཏེ། ཟླ་བ་བཞི་པའི་ཚེས་དགུ་ལ་བྱ་ས་ལྷ་ཁང་དུ་ཕེབས། ཚེས་བཅུའི་ཉིན་དབུས་ཕྱོགས་ཀྱི་དགེ་འདུན་ཕལ་ཆེ་ལ་འདུས་པ་རྣམས་ཀྱི་བཀོད་པ་ཕུན་སུམ་ཚོགས་པའི་བསུ་བ་གསེར་ཕྲེང་དང་། གདུགས་དང་རྒྱལ་མཚན་དང་འཕན་མོ་ཆེ་དང་དར་རིང་ལ་སོགས་པའི་མཆོད་པའི་བྱེ་བྲག་བསམ་གྱིས་མི་ཁྱབ་པས་གང་བར་བྱས་པ་དང་བཅས་པས་གདན་དྲངས་ནས་ཆོས་ཁྲི་ཆེན་པོར་ཕེབས་ཏེ། གླིང་བཞིའི་དབུས་ན་ལྷུན་པོ་ལྟར། དགེ་འདུན་འདུས་པ་ཚོགས་ལྟ་བུའི་དབུས་ན་ཆོས་རྗེ་ཉིད་གཟི་བརྗིད་ཀྱི་དཔལ་གྱིས་ལྷན་ནེ། ལྷང་ངེ་། ལྷམ་མེ་མཛེས་པར་བཞུགས་པར་གྱུར་ཏོ། །དེའི་ཚེ་ཆོས་རྗེ་ཉིད་ཀྱིས་གཙོ་མཛད་སོ་སོའི་མཁན་སློབ་རྣམས་ལ། འཕྲལ་ཉེ་བར་མཁོ་བའི་ཡོ་བྱད་ཕུན་སུམ་ཚོགས་པ་དང་། དགེ་འདུན་སོ་སོ་ལའང་རྒྱགས་འགྱེད་དང་བཅས་པ་བསྒྲུབས་ནས་ཞག་བཅུའི་བར་དུ་བཞུགས་པར་གསོལ་བ་བཏབ་ཏེ། ཉི་མ་རེ་རེ་ཞིང་ཡང་སོ་སོ་རང་རང་གི་ཆོས་ཀྱི་འཁོར་ལོ་བསྐོར་ཞིང་། ལུང་རིགས་པའི་འབེལ་གཏམ་རྒྱ་ཆེན་པོས་ཆོས་ཀྱི་རྣམ་གྲངས་དཔག་ཏུ་མེད་པ་གཏན་ལ་ཕབས་ཏེ། བསྙེན་བཀུར་དང་འབུལ་ནོད་རྒྱ་ཆེར་བསྒྲུབས་ཤིང་། ཉི་མ་བཅུ་པ་ལ་དངོས་གཞིའི་བསྙེན་ཅིང་བཀུར་བ་གྱ་ནོམ་པ་དང་། ཆོས་རྗེ་ཉིད་ལ་གསེར་བྲེས་ཐོག་དྲངས་པའི་འབུལ་བ་དཔག་ཏུ་མེད་པ་དང་། ཆོས་དཔོན་སོ་སོ་ལའང་ཞོ་བརྒྱ་ཙ་རེ་རེའི་དངོས་པོ་དང་། གཞན་ཡང་གང་ལ་གང་འོས་ཀྱི་འབུལ་བ་རྣམ་གཞག དགེ་འདུན་སོ་སོའི་ཕྱག་ཏུ་གསེར་ཞོའི་འབུལ་བ་དང་བཅས་པ་ཕུན་སུམ་ཚོགས་པ་བསྒྲུབས་ཏེ། བསྟན་པ་རིན་པོ་རྙེད་པ་དང་བཀུར་སྟི་དང་བཅས་པས་ཆེས་ཆེར་གསལ་བར་མཛད་དེ། དེའི་ཚེ་བསྟན་རྩིས་ཀྱི་བསྟན་བཅོས་ཀྱང་མཛད་དོ། །དེ་ནས་བསམ་ཡས་སུ་ཆགས་ཕེབས་ཏེ། བླ་མ་གོང་མའི་དུས་མཆོད་ནར་མའི་སྒྲུབ་མཆོད་དང་། དེའི་རྗེས་ལ། གོང་མ་ཆེན་པོ་ཨཱ་ཡུཿརྡ་ར་ཤྲཱི་པའི་སྐུའི་རིམ་གྲོ་ལ་ཀྱཻ་རྡོ་རྗེའི་སྒྲུབ་མཆོད་སྦྱིན་སྲེག་མཚན་སྤེལ་དང་བཅས་ཤིང་གཏོར་སྒྲུབ་དང་བཅས་པ་བརྒྱ་རྩ་དང་། གདན་ས་ཆེན་པོས་གཙོ་མཛད་དབུས་གཙང་གི་དགོན་སྡེ་རྣམས་སུ་བསྟན་པའི་རིམ་གྲོའི་ཞལ་ཏ་དང་། དོན་དུ་གཉེར་བ་རྣམས་ལ་ཆོས་ཀྱི་སྦྱིན་པ་མཛད། དེའི་ཟླ་བ་བདུན་པ་ལ་ཇོ་བོ་ལ་མཇལ་བ་དང་། བླ་ཆེན་པ་རྫོང་བ་ལ་ལྷ་སར་བྱོན་ཏེ། སླར་ཆོས་རྫོང་དུ་ཕེབས། ཟླ་གཉིས་ཀྱི་བར་དུ་སྐུ་མཚམས་པ་མཛད་དེ། རིམ་གཉིས་ཀྱི་ཐུགས་དམ་ཟབ་མོ་ལ་རྩེ་གཅིག་ཏུ་བཞུགས་པའི་ཚེ། ས་སྐྱ་པའི་རྩ་བའི་བུ་སློབ་ཏུ་གྱུར་པའི་མཚལ་མདོ་རྟ་ལྟ་པ་དང་འབལ་སེར་བཙན་གསུམ་ལ་སོགས་པས་དད་གུས་དྲག་པོས་རྐྱེན་བྱས་ནས་སྤྱན་དྲངས་ཏེ། བྱོན་པའི་ལམ་དུ་ཀོང་དགོན་པར་རིན་པོ་ཆེས་གཙོ་མཛད་པ་སུམ་བརྒྱ་ཙམ་གྱིས་དྲིལ་བུ་བའི་བཀའ་དབང་ཞུས་པའི་ཚེ། ཉིན་ཞག་རེ་ལ་ཉི་ཤུ་རྩ་ལྔ་པ་ཚན་པ་བཞི་བཞིར་མཛད་པས་ཞག་གསུམ་ལ་ཚར་ཞིང་། དེ་ལྟ་ནའང་བླ་ཆོས་གཏན་མ་མཛད་པར་སྔ་དགོང་གཉིས་བདག་འཇུག་མཛད་ཅིང་། དབང་རྫས་རྣམས་རེ་རེ་ནས་གནང་བས། རིན་པོ་ཆེས། དྲུང་ནས་ཤིན་ཏུ་འོ་རྒྱལ་བར་གདའ་བས། དབང་རྫས་རྣམས་དཀོན་གཉེར་བས་གནང་བ་གཅིག་ཞུས་ནའང་ཕྱག་སྲོལ་ལ་གནོད་ཀྱི་དོགས་ནས། སྔར་ནས་ཀྱང་དེ་འདྲ་མ་བྱས་ད་ལན་ནུས་པར་གདའ་ཡི་གསུངས་ནས་མ་གནང་། དེ་ནས་བྱང་རྒྱབ་ལ་བྱོན་ཏེ། མཐའ་འཁོབ་ཀྱི་སེམས་ཅན་དཔག་ཏུ་མེད་པ་ལ་བརྩེ་བ་ཆེན་པོས་ཐུགས་བསྐྱེད་དང་བསྔོ་བ་ལ་སོགས་པ་ཆོས་ཀྱི་སྦྱིན་པ་མཛད་ནས་འགྲོ་བའི་དོན་རྒྱ་ཆེར་མཛད་པའི་དུས་སུ། འཇམ་དབྱངས་གུ་ཤྲི་པ་ཞི་བར་གཤེགས་ནས་གདན་འདྲེན་བྱུང་བས་མྱུར་བར་བྱོན་ཏེ། ཆོ་ག་དང་གཤེགས་རྫོང་གི་གྲལ་དབུ་མཛད་ཅིང་། མྱ་ངན་བསལ་བའི་གཏམ་རྒྱ་ཆེར་མཛད་དེ། ཐམས་ཅད་ཀྱི་སེམས་ཀྱི་གདུང་བ་ཞི་བར་མཛད། དེ་ནས་རྒྱལ་བློན་བྱང་ཆུབ་སེམས་དཔའ་རྣམས་དང་ལོ་པཎ་སྐྱེ་མཆོག་ཁྱད་པར་ཅན་རྣམས་ཀྱིས་བསྟན་པ་རིན་པོ་ཆེ་དར་རྒྱས་སུ་མཛད་པའི་ས་ཕྱོགས། དཔལ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་ཆེན་པོར་ཕྱག་ཕེབས་ཏེ། དབུས་ཕྱོགས་ཀྱི་དགེ་འདུན་རྣམས་ལ་ཆོས་འཁོར་གྱི་སྐུ་སྐལ་མཛད་པར་དགོངས་ནས། དབུས་ཕྱོགས་ཀྱི་དགེ་འདུན་ཕལ་ཆེ་བ་གདན་དྲངས་ཏེ། གདན་ཕེབས་པའི་ཚེ་བསྙེན་བཀུར་རྒྱགས་འགྱེད་དང་བཅས་པ་མཛད་ནས། ཞག་ལྔའི་བར་དུ་བཞུགས་པར་གསོལ་བཏབ་ཅིང་། ཉི་མ་རེ་རེ་ཞིང་ཡང་བསྙེན་བཀུར་འབུལ་བ་རྣམ་བཞག་དང་བཅས་པ་སྦྱིན་བདག་དད་པ་ཅན་སོ་སོས་ཀྱང་བསྒྲུབས་ནས། ཉི་མ་ལྔ་པའི་ཚེ། དགེ་འདུན་ཁྲི་ཁྲག་གཉིས་ལ། ན་བཟའ་གསོལ་སྤྱད་སླ་ཡོལ་ཁྱད་པར་ཅན་སྔར་ནས་ཕྱག་ན་ཡོད་པ་རྣམས་དང་། གསེར་དངུལ་གོས་དར་ཇ་རྟ་ལ་སོགས་པ་རྣམས་ལ་གྲས་པའི་ཞོ་རེའི་འགྱེད་དང་། ཡུལ་མཆོག་ཏུ་གྱུར་པ་རྣམས་ལ་འབུལ་བ་རྣམ་གཞག་དང་བཅས་པ་རྒྱ་ཆེར་བསྒྲུབས་ཏེ་འཁོར་གསུམ་དག་པའི་སྦྱིན་པ་མཛད་དེ། དེ་ནས་སྟག་ལོ་ཟླ་བ་དང་པོ་ལ་བབ་པའི་ཚེ། འཇམ་དབྱངས་པའི་ཕྱི་རྟེན་དངུལ་གདུང་གི་རབ་གནས་དང་། སྤྱན་སྔ་རིན་པོ་ཆེ་གྲགས་པ་བྱང་ཆུབ་པ་ཁྲི་ཐོག་ཏུ་འདོན་པ་ལ་གདན་དྲངས་ཏེ། རབ་གནས་དང་ཞལ་ཏ་མཛད། སྤྱན་སྔ་རིན་པོ་ཆེའི་བསྙེན་པར་རྫོགས་པའི་མཁན་པོའང་མཛད་དོ། །དེ་ནས་རྒྱལ་ཆོས་སྡིངས་སུ་ཟླ་བ་གཉིས་ཀྱི་བར་དུ་སྐུ་མཚམས་མཛད་དེ་ཁྲིད་ཀ་མང་པོ་གནང་། སླར་ཆོས་རྫོང་དུ་བྱོན་ཏེ་སྐུ་མཚམས་མཛད་ནས་ནང་དུ་རིམ་གཉིས་ཟབ་མོའི་རྣལ་འབྱོར་དང་། ཐུན་མཚམས་སུའང་གསང་འདུས་ཀྱི་བཤད་པ་རྒྱས་པ་དང་། ལམ་འབྲས་ཀྱི་གཞུང་ཁྲིད་དང་། བླ་མ་གོང་མའི་བཀའ་འབུམ་གྱི་ལུང་ལ་སོགས་པ་ཆོས་ཀྱི་ཁྱད་པར་མཐའ་ཡས་པས་གདུལ་བྱ་རྣམས་ཚིམ་པར་མཛད་ཅིང་། དེ་དུས་རང་ས་སྐྱ་པའི་ཆོས་སྐོར་རྣམས་ཀྱི་ཞལ་འཛིན་ཆེ་ཞེས་གླེང་ངོ་། །གསུམ་པ་རིག་པའི་གནས་ལྔ་མཐར་ཕྱིན་ཞིང་ཕར་ཕྱིན་དྲུག་གི་ཡོན་ཏན་ཇི་ལྟར་མངའ་བའི་ཚུལ་ནི། དེ་ལྟར་ཁམས་གསུམ་ཆོས་ཀྱི་རྒྱལ་པོ་ཆེན་པོ་འདི་ཡིས་མཚུངས་པའི་བླ་མ་མང་པོ་ཉེ་བར་བསྟེན་ནས་ཆོས་ཀྱི་རྣམ་གྲངས་བསམ་གྱིས་མི་ཁྱབ་པ་གསན་ཅིང་། དེ་རྣམས་ལའང་བླ་མ་གོང་མ་སོ་སོའི་བཞད་ཚུལ་སྣ་ཚོགས་ཡོད་པ་རྣམས་རེ་རེ་ནས་སྤྱིས་ཕྱིན་པར་མཛད་དེ། ཆོས་རྗེ་ཉིད་ཀྱི་གསུང་ནས་སྔོན་གྱི་རྗེ་བཙུན་སྐུ་མཆེད་ཀྱི་རྡོ་རྗེ་འཛིན་པ་རྣམས་ཀྱི་ནང་ན་གསན་རྒྱ་ཆེ་བར་གྲགས། ངས་ཀྱང་དེ་དང་ཆ་མཐུན་གཅིག་བྱ་བསམ་ན་ཡང་ཧོར་གྱི་གཙེར་ནས་ཐབས་མ་བྱུང་གསུངས། སྤྱིར་ཡང་ཆོས་འབྲེལ་ཡོད་པའི་བླ་མ་རྣམས་ལ་རིགས་རུས་ཀྱི་དྲེགས་པ་སྤངས་སངས་རྒྱས་དངོས་ཀྱི་མོས་པ་མངའ་བས། བཀུར་སྟི་དང་ཕུ་དུད་དུ་མཛད་ཅིང་། བླ་མ་རྣམས་ཀྱང་ཆོས་རྗེ་ཉིད་ལ་ལྷག་པར་མོས་པར་གྱུར། དེ་ལྟར་སྦྱངས་པ་ཕུལ་དུ་བྱུང་བའི་མཐུ་དང་། སྐྱེ་བ་དཔག་ཏུ་མེད་པ་ནས་གོམ་པའི་སྟོབས་དང་། ལྷག་པའི་ལྷས་བྱིན་གྱིས་བརླབས་པས་ཐུགས་རབ་ཀྱི་རྩལ་ཐོགས་པ་མེད་པར་གྱུར་པས། རིག་པའི་གནས་ལྔ་ལ་མཁྱེན་པ་རྒྱས་པའི་ཚུལ་ནི། སྒྲ་རིག་པ་དང་འབྲེལ་པ་ལའང་། རིན་ཆེན་བྱུང་ལྡན་ལ་སོགས་པའི་སྡེབ་སྦྱོར་དང་། འཆི་མེད་མཛོད་ལ་སོགས་པའི་མིང་གི་མངོན་བརྗོད་དང་། ཀླུ་ཀུམ་དུ་དགའ་བ་ལ་སོགས་པའི་ཟློས་གར་དང་། མེ་ལོང་ལ་སོགས་པའི་ཚིག་རྒྱན་དང་། དཔག་བསམ་འཁྲི་ཤིང་ལ་སོགས་པ་སྙན་ངག་གིས་བསྟན་བཅོས་རྣམས་ལ་མཁྱེན་པའི་དཀྱིལ་འཁོར་རབ་ཏུ་རྒྱས་པས་པཎྜི་ཏ་ཆེན་པོར་གྱུར་ཏེ། རྒྱན་ཐམས་ཅད་ཚང་བའི་ཐུབ་པ་ཆེན་པོའི་བསྟོད་པ་ལ་སོགས་པ་བསྟོད་པ་དང་། སྤྲིང་ཡིག་སྣ་ཚོགས་མཁས་པ་རྣམས་ཡིད་འཕྲོག་པར་བྱེད་པ་མཛད་ཅིང་། ཁྱད་པར་དུ་མིང་དང་བྱིངས་ལ་སོགས་པ་རང་བཞིན་དང་། སི་སོགས་དང་། ཏི་སོགས་དང་། ཀྲྀ་ཏ་དང་། དེ་ཕན་ལ་སོགས་པའི་རྐྱེན་དང་། བསྒྱུར་བ་དང་དབྱེ་བའི་རྣམ་འགྱུར་ལ་སོགས་པ། བརྡ་སྤྲོད་པའི་གཞུང་གི་བརྗོད་བྱ་མ་ལུས་པ་སྟོན་པའི་སྒྲ་མདོ་ཆེན་པོ་ཀ་ལཱ་པ་ཞེས་པ་ཡོངས་སུ་རྫོགས་པར་མཁྱེན་པས། ཚིག་གི་ཆ་གང་ལའང་། ཆགས་ཐོགས་མེད་པའི་ངག་གི་དབང་ཕྱུག་ཆེན་པོར་གྱུར་ཏེ། སྒྲ་མདོ་དེ་ཉིད་ཀྱི་འགྲེལ་པ་ཆེན་པོ་མཛད་ཅིང་། མདོར་ན་སྨྲ་བ་པོ་ཆེན་པོ་ཙནྟྲ་གོ་མི་ལྟ་བུའོ། །གཏན་ཚིགས་རིག་པ་ལའང་ཚད་མ་ཀུན་ལས་བཏུས་དང་། སྡེ་བདུན་འགྲེལ་པ་འགྲེལ་བཤད་དང་བཅས་པ་ལ་མཁྱེན་པ་རྒྱས་པས། དོན་གྱི་ཆ་གང་ལའང་ཆགས་ཐོགས་མེད་ཅིང་། སྤོབས་པ་ཕུན་སུམ་ཚོགས་པས་དངོས་པོ་སྟོབས་ཞུགས་དང་ཡིད་ཆེས་པའི་ལུང་ལ་བརྟེན་པའི་རིགས་པ་རྣམ་པར་དག་པའི་སྒོ་ནས་ཕྱི་ནང་གི་གྲུབ་མཐའ་ངན་པ་མཐའ་དག་སུན་ཕྱུང་ཞིང་ཚར་བཅད་ནས། ཡང་དག་པའི་ལམ་དང་ལྟ་བ་ལ་འགོད་པར་མཛད་པས་རིགས་པའི་དབང་ཕྱུག་ཆེན་པོར་གྱུར་ཏེ། རྒྱས་པའི་བསྟན་བཅོས་རྣམ་འགྲེལ་ལ། འགྲེལ་པ་དུ་མའི་བཤད་སྲོལ་མཛད་པའི་ཊཱིཀྐ་ཆེ་བ་གཅིག་དང་། ལྷ་ཤག་ཁོ་ནའི་ལུགས་ཀྱི་ཊཱིཀྐ་ཆུང་བ་གཅིག་སྟེ་གཉིས་དང་། ཚད་མའི་དོན་བསྡུས་པ་དགག་བཞག་སྤང་གསུམ་རྒྱས་པར་ཕྱེ་བ་གཅིག རང་ལུགས་རྒྱས་པར་བཀོད་པ་གཅིག མཚན་ཉིད་དབྱེ་བསྡུ་དང་བཅས་པ་གཉིས་ཏེ་བཞི་མཛད་དེ། མདོར་ན་ཕྱོགས་ལས་རྣམ་པར་རྒྱལ་བ་ཆེན་པོ་དཔལ་ཆོས་ཀྱི་གྲགས་པ་ལྟ་བུའོ། །བཟོ་རིག་པ་ལའང་། སྐུ་གཟུགས་དང་རི་མོ་ལ་སོགས་པའི་མཚན་དང་ཕྱག་ཚད་ལ་སོགས་པ་སྟོན་པའི་མདོ་རྒྱུད་བསྟན་བཅོས་རྣམས་ཀུན་ཆུབ་པས་འཇམ་དབྱངས་དང་མི་འཁྲུགས་པ་ཇོ་བོའི་རྒྱལ་ཡོལ་ལ་སོགས་པ་སྔར་བརྗོད་པའི་སྐུ་གསུང་ཐུགས་ཀྱི་རྟེན་ལུགས་མ་དང་འབུར་མ་དང་འདེ་གུ་དང་རི་མོ་ལ་སོགས་པའི་ཕྱག་ཚད་དང་། རུས་ཆུགས་ལ་སོགས་པའི་བཀོད་པ་ཐམས་ཅད་ཆོས་རྗེ་ཉིད་ཀྱིས་མཛད་པ་ལ། བཟོ་རིག་ལ་སྦྱངས་པའི་མཁས་པ་རྣམས་ཀྱིས་གླགས་རྙེད་པར་མ་གྱུར་པས། བཟོ་རིག་པ་ཡོངས་སུ་རྫོགས་ཏེ། མདོར་ན་བརྒྱ་བྱིན་གྱི་བཟོ་བོ་ཆེན་པོ་བི་ཤྭ་ཀརྨ་ལྟ་བུའོ། །གསོ་བ་རིག་པ་ལའང་། རླུང་དང་འཁྲིས་པ་དང་བད་ཀན་རྐྱང་པ་དང་ལྡན་པ་དང་འདུས་པ་ལ་སོགས་པའི་རྒྱུ་དང་ངོ་བོ་དང་དྲིས་པ་དང་མཐོང་བ་དང་རེག་པའི་སྒོ་ནས་བརྟག་ཐབས་དང་། གསོ་བའི་སྨན་དང་དཔྱད་ཀྱི་བྱེ་བྲག་དང་། དང་པོ་ནད་མི་བྱུང་བར་བྱ་བ། བྱུང་བ་ཕྱིར་བཅོས་ནས་སླར་མི་ལྡོག་པའི་ཐབས་ལ་སོགས་རྒྱས་པར་སྟོན་པའི་ཡན་ལག་བརྒྱད་པ་ལ་སོགས་པའི་གསོ་བ་རིག་པའི་བསྟན་བཅོས་རྣམས་ཡང་དག་པར་མཁྱེན་པས། ཆོས་རྗེ་ཉིད་ཀྱི་ན་བ་རྣམས་ཀྱི་རྩར་མ་བྱོན་ཡང་ན་ལུགས་ཞུས་པ་ཙམ་ལ་སྨན་སྦྱོར་མཛད་ནས་བཏང་བ་ན་ནད་རྣམས་ཞི་བར་གྱུར་ཅིང་། ཆོས་རྗེ་རང་ཉིད་ཀྱང་རེ་འགའ་བསྙུན་པ་ན། སྨན་པ་རྣམས་ཀྱིས་ཐབས་ཅི་བྱས་ཀྱང་མ་ཕན་པ་ལ། རང་ཉིད་ཀྱིས་སྨན་སྤྱད་པས་དངས་བ་ལན་འགའ་མཐོང་བས་ན། སྨན་པ་ཆེན་པོ་བླ་ན་མེད་པར་འགྱུར་ཏེ། སྨན་པའི་རྒྱལ་པོ་འཚོ་བྱེད་གཞོན་ནུ་ལྟ་བུའོ། །ནང་རིག་པ་ལ་གཉིས་ཀྱི་ཕྱི་མཚན་ཉིད་ལའང་། ཐེག་པ་ཆེ་ཆུང་གཉིས་ཀས་བསྡུས་པའི་སྡེ་སྣོད་གསུམ་པོ་ལ་མཁྱེན་པ་ཕུལ་དུ་ཕྱིན་པ་མངའ་བས། འདུ་བ་འཛིན་པ་དང་། མདོ་སྡེ་འཛིན་པ་དང་། མངོན་པ་འཛིན་པ་རྣམས་ཀྱི་གཙུག་གི་ནོར་བུ་གྱུར་ཅིང་། ཁྱད་པར་དུ་བྱམས་པ་དང་འབྲེལ་བའི་མདོ་བསྟན་བཅོས་རྣམས་ལ་མཁྱེན་པ་ཆེར་རྒྱས་པས། ཕར་ཕྱིན་གྱི་ཊཱིཀྐ་རྒྱས་བསྡུས་གཉིས་དང་། དེའི་ལྷན་སྐྱེས་ཀྱི་མདོ་སྦྱོར། མདོ་སྡེ་རྒྱན་དང་རྒྱུད་བླ་གཉིས་ལ་ཊཱིཀྐ་ས་བཅད་དང་བཅས་པ་རེ་རེ། དབུས་མཐའ་དང་ཆོས་ཉིད་གཉིས་ལ་ཊཱིཀྐ་རེ་རེ་རྣམས་མཛད། དབུ་མའི་སྐོར་རྣམས་ལེགས་པར་ཐུགས་སུ་ཆུད་པས། རིག་པ་དྲུག་ཅུ་པ། སྟོང་ཉིད་བདུན་ཅུ་པ། རྩོད་པ་ཟློག་པ། ཞིབ་མོ་རྣམ་འཐག་བཞི་ལ་ཊཱིཀྐ་ས་བཅད་དང་བཅས་པ་རེ་རེ་དང་། བཤེས་སྤྲིང་གི་ཊཱིཀྐའི་འཕྲོ་དང་། སྨོན་པ་སེམས་བསྐྱེད་ཀྱི་ཆོ་ག་རྒྱས་འབྲིང་བསྡུས་གསུམ། འཇུག་པ་སེམས་བསྐྱེད་སྤྱོད་འཇུག་གི་ཊཱིཀྐ་རྣམས་མཛད། ནང་སྔགས་ཀྱི་ཐེག་པ་ལའང་། བྱ་བ་དང་སྤྱོད་པ་དང་རྣལ་འབྱོར་དང་རྣལ་འབྱོར་བླ་ན་མེད་པའི་རྩ་རྒྱུད་བསྡུས་རྒྱུད་དང་། རྒྱུད་ཕྱི་མ་དང་། བཤད་རྒྱུད་དང་། རྒྱུད་འགྲེལ་དང་། དེ་རྣམས་ཉམས་སུ་བླང་པའི་ཐབས་སྨིན་པར་བྱེད་པའི་དབང་དང་། གྲོལ་བར་བྱེད་པའི་ལམ་བསྐྱེད་རིམ་དང་རྫོགས་རིམ་དང་། དེ་རྣམས་དང་འབྲེལ་བའི་ཆ་ལག་གི་རིམ་པ་ཇི་སྙེད་ཡོད་པ་ཐམས་ཅད་མ་ལུས་པར་ཐུགས་སུ་ཆུད་པས་སྔགས་འཆང་རྡོ་རྗེ་འཛིན་པ་ཆེན་པོར་གྱུར་ཏེ། དཔལ་བརྟག་པ་གཉིས་པའི་ཊཱིཀྐ་རྒྱས་བསྡུས་གཉིས། བླ་མའི་རྣལ་འབྱོར་ཟུར་འདེབས་དྲིས་ལན་དང་བཅས་པ། ལམ་འབྲས་བརྒྱུད་པའི་རྣམ་ཐར། གཞུང་བཤད། གཞུང་ཇི་ལྟ་བ་དཀྲི་བའི་ཁྲིད་ཡིག་རྒྱས་བསྡུས་གཉིས། གནད་བཅུ་གཅིག་གི་དཀྲི་བ། གནད་དྲུག་གི་དཀྲི་བ། དབང་པོ་རབ་འབྲིང་ཐ་མ་གསུམ་དུ་དཀྲི་བ། ལམ་སྦས་བཤད་ཀྱི་འཁྲུལ་འཁོར། ཀྱཻ་རྡོ་རྗེའི་མངོན་རྟོགས་ཡན་ལག་དྲུག་པ། ལུས་དཀྱིལ་ཀྱི་ཐོ་ཡིག ལམ་དུས་ཀྱི་དབང་། གུར་རིགས་བསྡུས་ཀྱི་ས་ཆོག མངོན་རྟོགས། དཀྱིལ་ཆོག ཆོས་སྐྱོང་གི་རྗེས་གནང་། ཆོས་སྐྱོང་ཆེ་བ་ལྕམ་དྲལ་དང་། ཞལ་བཞི་པའི་བསྟོད་པ་གསུམ། ཞལ་བཞི་པའི་བསྟོད་བསྐུལ། ཕུད་མཆོད་རྒྱས་པའི་ཡིག་ཆ། དཔལ་དུས་ཀྱི་འཁོར་ལོའི་རྒྱུད་འགྲེལ་ཆེན་པོའི་ཊཱིཀྐ། བསྡུས་དོན། ཆོས་འབྱུང་དུས་བཞི་སྟོང་པར་འཇུག་ཚུལ་གྱི་རྩིས་བཞི། སྦྱོར་དྲུག་གི་ཁྲིད་ཡིག སོར་སྡུད་བསམ་གཏན་གྱི་དྲིས་ལན། ངོ་སྤྲོད་ཆེན་མོ་སྐུ་གསུང་ཐུགས་ཡོངས་རྫོགས་ཀྱི་སྲུང་འཁོར། མངོན་རྟོགས། དཀྱིལ་ཆོག ཐུགས་དཀྱིལ་གྱི་སྲུང་འཁོར། མངོན་རྟོགས། རྣལ་འབྱོར་མ་སུམ་ཅུ་རྩ་དྲུག་མཆོད་པའི་ཆོ་ག ཐུགས་རྗེ་ཆེན་པོའི་དམར་ཁྲིད་ངོ་སྤྲོད་དང་བཅས་པ། ཕྱག་རྒྱ་ཆེན་པོ་ལྔ་ལྡན་གྱི་ཁྲིད། བདེ་མཆོག་དྲིལ་བུ་པ། ལཱུ་ཧི་པ། གཤེད་དམར་ལྷ་ལྔ། བྷ་ཡ་ན་རྣམས་ཀྱི་མངོན་རྟོགས། ཕུར་པའི་སྒྲུབ་ཐབས་རྒྱས་འབྲིང་བསྡུས་གསུམ། དཀྱིལ་ཆོག དྲག་པོའི་རྗེས་གནང་། ཕྱག་བཞི་པའི་སྒྲུབ་ཐབས། ཚོགས་བདག་དམར་པོའི་བསྟོད་སྒྲུབ་དང་བསྟོད་པ་བསྡུས་པ། སྒྲོལ་མ་དཀར་མོའི་སྒྲུབ་ཐབས། སྦྱིན་སྲེག་རྗེས་གནང་། སྒྲོལ་མ་མཎྜལ་བཞིའི་ཆོ་ག འོད་ཟེར་ཅན་ཕྱག་གཉིས་མའི་སྒྲུབ་ཐབས། སྦྱིན་སྲེག རྡོར་དབྱིངས་ཀྱི་དཀྱིལ་ཆོག་གི་ངག་འདོན་རྒྱས་པ་དང་། བསྙེན་པ་འབྲིང་པོ་ས་ཆོག་གི་བཀའ་བསྒོའི་ཚིག་བཅད། དཔལ་མཆོག་རྡོར་སེམས་ཀྱི་དཀྱིལ་ཆོག་གི་ངག་འདོན། ཕྱོགས་བཅུའི་སངས་རྒྱས་ཀྱི་མཚན་འབུམ་ཕྱག་འཚལ་དང་བཅས་པ་དྲུག བླ་མའི་་་་་་སྨན་ལྷའི་མཚན་འབུམ་ཆ་གཉིས་ཀྱིས་ཐོག་དྲངས་པའི་རྒྱུད་སྡེ་བོད་དུ་འགྱུར་རོ་ཅོག་གི་གཟུངས་ཐམས་ཅད་ཕྱོགས་གཅིག་ཏུ་བྱས་པ་ལ་རྒྱས་འབྲིང་བསྡུས་གསུམ། རབ་གནས་ཀྱི་ཆོ་ག་བསྡུས་པ་རྣམས་ཏེ། མདོར་ན་སྤྱན་སྔ་རིན་པོ་ཆེ་གྲགས་པ་ལ་བྱང་ཆུབ་པའི་ཐུགས་དམ་དུ་བཞེངས་པའི་བཀའ་འབུམ་ལ། པོ་ཏི་ཡུག་དོད་ཐོན་ཉི་ཤུ་རྩ་ལྔ་བྱུང་སྟེ། དེ་ལྟར་དྲི་མ་མེད་པའི་གསུང་རབ་མང་དུ་མཛད་ནས། ཕྱོགས་བཅུར་རྒྱས་པའི་སྒོ་ནས་ཀྱང་བསྟན་པ་ཆེས་ཆེར་གསལ་བར་མཛད་དོ། །ཕར་ཕྱིན་དྲུག་གི་ཡོན་ཏན་ཇི་ལྟར་མངའ་བའི་ཚུལ་ནི། དང་པོ་ལའང་ཟང་ཟིང་གི་སྦྱིན་པ་ལ། ཆོས་རྗེ་འདི་ཉིད་ལ་ཕྱག་རྫས་ཀྱི་དངོས་པོ་ཇི་སྙེད་བྱུང་བ་ཐམས་ཅད་ཆགས་ཤིང་ཞེན་པའི་སྒོ་ནས་བདག་ཉིད་ཀྱི་ཆེད་དུ་ཅུང་ཟད་ཙམ་ཡང་མི་འཛིན་པར། བླ་མ་རྣམས་ཞལ་བཞུགས་དུས་གང་སྤུས་དག་པ་ནས་འབུལ་བ་དང་། ཞི་བར་གཤེགས་པའི་ཚེ་གཤེགས་རྫོངས་ནང་རྟེན་ཕྱི་རྟེན་དུས་མཆོད་རྣམས་ཀྱི་ཕྱོགས་སུ་གཏོང་བ། དཀོན་མཆོག་རིན་པོ་ཆེ་གསུམ་གྱི་སྐུ་གསུང་ཐུགས་ཀྱི་རྟེན་དང་། གཙུག་ལག་ཁང་རྣམས་གསར་དུ་བཞེངས་པ་དང་། རྙིང་པ་གསོ་བ་དང་། གསུང་རབ་བཞེངས་པ་དང་། ཆོས་འཁོར་ཆེན་པོ་གཉིས་ཀྱིས་ཐོག་དྲངས་པའི་དབུས་གཙང་གི་དགོན་སྡེ་ཐམས་ཅད་བསྙེན་བཀུར་དང་འབུལ་ནོད་ཡང་ཡང་དུ་སྒྲུབ་པ་དང་། བསྟན་འཛིན་གྱི་སྐྱེས་བུ་འཆད་ཉན་དང་སྒྲུབ་པ་བརྩོན་པ་རྣམས་ལ་མཐུན་རྐྱེན་གནང་བ་དང་། དབུལ་ཞིང་ཕོངས་པའི་སྐྱེ་བོ་རྣམས་ལ་སྦྱིན་གཏོང་རྒྱ་ཆེར་མཛད་པ་དང་། འཕྲལ་དུའང་ཆོས་ལ་འདུས་པ་རྣམས་ལ་མཐུན་རྐྱེན་སྦྱོར་བ་ལ་སོགས་པ་མཛད་པས། ཞི་བར་གཤེགས་པའི་ཚེ་ཕྱག་དཔེ་དང་འཕྲལ་མཁོ་བའི་ན་བཟའ་གསོལ་སྤྱད་སྐོར་གཅིག་མ་གཏོགས་པ་ཐམས་ཅད་འཁོར་གསུམ་ཡོངས་སུ་དག་པའི་སྒོ་ནས་ཡོངས་སུ་རྫོགས་པར་བཏང་ངོ་། །ཆོས་རྗེ་ཉིད་ཀྱི་ཞལ་ནས་ཀྱང་། མཁན་པོ་མཁས་མཆོག་ཞི་བ་ལྷས། །བདོག་པ་ཐམས་ཅད་འབྲས་བཅས་ཏེ། །སྐྱེ་བོ་ཀུན་ལ་བཏང་སེམས་ཀྱིས། །སྦྱིན་པའི་ཕ་རོལ་ཕྱིན་གསུངས་ཏེ། །ཞེས་པའི་ཚུལ་དང་མཐུན་པར། ལག་ཏུ་བཟུང་བའི་དངོས་པོ་སྐུ་གསུང་ཐུགས་ཀྱི་རྟེན་གྱི་ཐོག་དྲངས། ཞྭ་ལྷམ་གྱིས་མཐའ་རྟེན་པ་ཡན་ཆད་ཀྱི་བདོག་པའི་དངོས་པོའི་ཅི་མཆིས་པ་ཐམས་ཅད་ལྷག་མ་མ་ལུས་པར་གཏོང་པའི་བྱ་བ་སྤོང་དག་ལ་དམིགས་ཞེས་བསམ་ཡས་ཀྱི་ཆོས་འཁོར་དུས་སུ་གསུངས་སོ། །ཆོས་ཀྱི་སྦྱིན་པ་ལ། སྒྲ་དང་སྙན་ངག་ནས་བརྩམས་ཏེ། བླ་ན་མེད་པའི་རྒྱུད་སྡེའི་བར་གྱི་མདོ་སྔགས་ཀྱི་བཀའ་དང་བསྟན་བཅོས་རྒྱ་བོད་ཀྱི་འགྲེལ་པ་ལ་སོགས་པ་རང་རང་སོ་སོ་གང་འདོད་ལུང་དང་། ཁྱད་པར་དུ་བཤད་པ་མཛད་པ་ན། བྱུང་ཚད་ཀྱིས་ཐུགས་ཀྱི་སྟེང་ནས་གསུང་ཞིང་། ཐམས་ཅད་ཐུགས་ལ་གསུང་བར་མ་ནུས་པའི་དུས་འཁོར་གསང་འདུས་ལ་སོགས་པ་རྣམས་ཀྱང་། བླ་མ་གོང་མའི་ཕྱག་སྲོལ་ཡན་ཆད་ཀྱི་མཚམས་ཡན་ཆད་ཅིས་ཀྱང་ཐུགས་ལ་གསུང་བ་དང་། དེ་ཐམས་ཅད་ལའང་། དགོས་དོན། བསྡུས་དོན། ཚིག་དོན། མཚམས་སྦྱོར། རྒལ་ལན་དང་བཅས་ཏེ། རྒྱ་གར་དང་བོད་ཀྱི་སློབ་དཔོན་སོ་སོའི་བཞེད་པ་མི་འདྲ་བ་རྣམས་ཀྱང་སོ་སོར་ཕྱེ་ནས། གཞུང་འདིའི་དོན་ནི་འདིའོ་ཞེས་ཉན་པ་པོ་རྣམས་ཀྱི་རྣ་བར་འཇེབས་ཤིང་ཡིད་ལ་འབབ་པར་གསུང་པའི་སྒོ་ནས། ཐོས་བྱུང་གི་ཤེས་རབ་ཕུལ་དུ་བྱུང་བ་བསྐྱེད་པ་ལ་མཁས་པས། པོ་ཏི་གང་གསུང་ཡང་ཆོས་རྗེ་འདི་ནི་སྐུ་ཚེ་རིལ་པོ་འདི་ཁོ་ན་ལ་སྦྱང་འདུག་སྙམ་པ་དང་། དེ་བཞིན་དུ་དགེ་ཚུལ་དང་དགེ་སློང་ལ་སོགས་པའི་སྡོམ་པ་ནོད་པ་བྱུང་བའི་ཚེ། ཐུགས་བྲེལ་གཞན་ཅི་ཡོད་ཀྱང་ཁྱད་དུ་གསད་ནས་གཅིག་ཏུ་བརྩོན་པ་མཛད་དེ། ཆོས་རྗེ་ཉིད་ཀྱི་གསུང་ནས། ང་རང་ལ་རབ་བྱུང་བྱེད་པའི་ཕྱོགས་ལ་དཀའ་སྤྱད་ཆེན་པོ་དགོས་པ་བྱུང་བས། གཞན་རབ་བྱུང་བྱེད་པ་བྱུང་བ་ན་ཆེད་དུ་གཉེར་ཏེ་དོ་དམ་ཆེན་པོ་བྱས་ཤིང་། སྔོན་བླ་མ་ཆོས་ཀྱི་རྒྱལ་པོ་འཕགས་པས་དགེ་བསྙེན་ཕ་མ་ཡན་ཆད་ཀྱི་སྡོམ་པ་གནང་བ་ལ་སྟོང་ཕྲག་ཕྱེད་དང་གཉིས་ཙམ་བྱུང་འདུག ངས་ཀྱང་དེའི་གྲངས་ལོངས་པ་གཅིག་ཅི་གྲུབ་བྱེད་གསུངས་ནས། སྡོམ་པ་ནོད་པ་རྣམས་ཡི་གེ་ལ་བཏབ་སྟེ་རྩིས་པས། དེའི་གྲངས་བརྒྱ་གྲོངས་དུ་ཆོས་འཁོར་གླིང་པ་མང་པོས་སྡོམ་པ་བླངས་པ་ཡན་ཆད་ཀྱིས་ལོངས་ཤིང་། དེ་ཕྱིན་ཆད་དངོས་སུ་མ་བགྲངས་ཀྱང་བསྙེན་རྫོགས་ཁོ་ནའི་སྡོམ་པ་སྟོང་ཕྲག་ལྔ་ལྷག་པ་གནང་སྟེ། དེ་ཐམས་ཅད་ལའང་ཐུགས་བྲེལ་ཇི་ཙམ་ཡོད་ཀྱ་བླ་ཆོས་གཏན་མི་མཛད་ཅིང་། འདུལ་བ་ཉིད་ནས་ཇི་ལྟར་གསུངས་པ་ལྟར་སྡོམ་པ་འབོགས་པའི་ཆོ་ག་ལ་མཁས་པས་འདི་ཁོ་ན་ལ་སྦྱང་འདུག་སྙམ་པ་དང་། ཐེག་པ་ཆེན་པོར་ཐུགས་བསྐྱེད་པ་གསུང་བ་ན། མདོར་བསྡུས་པ་དང་བར་མ་དང་རྒྱས་པ་ཇི་ལྟར་འཚམས་པའི་སྒོ་ནས། མཁས་པ་རྣམས་ལ་ལུང་རིགས་དང་བཅས་ཏེ་ཚིག་འབྲུ་བཟང་པའི་སྒོ་ནས་གསུང་ཞིང་། བླུན་པོ་རྣམས་ལ་རང་རང་གི་ཡུལ་སྐད་དང་བསྟུན་ནས་གོ་ཞིང་སྙན་པར་གསུང་བའི་སྒོ་ནས་མཆོག་ཏུ་གྱུར་པའི་ངེས་ཤེས་བསྐྱེད་པར་མཁས་པས་འདི་ཁོ་ན་ལ་སྦྱངས་འདུག་སྙམ་པ་དང་། གསང་སྔགས་དང་འབྲེལ་བའི་དབང་བྱིན་རླབས་རྗེས་གནང་རིགས་གཏད་ཇི་སྙེད་གཅིག་མཛད་པའི་ཚེའང་། གཞན་གྱི་མིག་ལྟོས་ངན་པར་སོང་བའི་དོགས་པས་སླ་ཆོས་ཅུང་ཟད་ཀྱང་མི་མཛད་ཅིང་། ཤིན་ཏུ་གྲང་བའི་སྐབས་སུ་སྐུ་ལུས་བགྲེས་པོར་སོང་ཡང་། ན་བཟའ་ཕུ་དུང་ཅན་གཏན་མི་བསྣམས་པར་ཐང་རྐྱང་མཛད་དེ། དམ་ལ་བཞག་པ་དང་དབང་རྫས་འགྲིམ་པ་ལ་སོགས་པ་རྣམས་ཀྱང་གང་ཟག་རེ་རེ་ལ་རེ་རེ་ཞིང་མཛད་ལ། རྒྱ་བོད་ཀྱི་སྒྲུབ་དཀྱིལ་སོ་སོའི་བཞེད་པ་དང་བླ་མ་གོང་མའི་ཕྱག་ལེན་རྡོ་རྗེ་དྲིལ་བུ་འཛིན་ཚུལ་ནང་མཆོད་འབུལ་ཚུལ་ཚུན་ཆད་གཅིག་ཀྱང་མ་འདྲེས་པར་མཛད་ཅིང་འདི་ཁོ་ན་ལ་སྦྱང་འདུག་སྙམ་པ་དང་། ཁྲིད་དང་མན་ངག་དང་ངོ་སྤྲོད་ལ་སོགས་པ་དེ་སྙེད་གསུང་བ་ནའང་ཤིན་ཏུ་འདེབས་མཁས་ཤིང་། ཏིང་ངེ་འཛིན་མ་སྐྱེས་པ་བསྐྱེད་ཅིང་སྐྱེས་པ་བོགས་དབྱུང་བ། དྲོད་རྟགས། རླུང་སྦྱོར། འཁྲུལ་འཁོར། བཅུད་ལེན། དམིགས་པ། རྟེན་འབྲེལ། གེགས་སེལ་ལ་སོགས་པ་གསུང་བ་ལ་ཆོས་རྗེ་དང་མཚུངས་པ་སུ་ཡང་ཡོད་པ་མ་ཡིན་པས། འདི་ཁོ་ན་ལ་སྦྱངས་པ་འདྲ་བ་མངའ་ཞིང་། ཁ་ཅིག་མྱ་ངན་གྱིས་སེམས་གདུངས་པ་དང་། གཞན་དག་ཏིང་ངེ་འཛིན་གྱི་གེགས་ཀྱིས་སེམས་མྱོས་ཤིང་འཁྲུལ་པ་ལ། སྨན་པ་རྣམས་དང་རྣལ་འབྱོར་མན་ངག་ཆེ་བར་རློམ་པ་དུ་མས་སྨན་སྤྱད་དང་དམིགས་པ་རྟེན་འབྲེལ་ལ་སོགས་པ་ཐབས་ཅི་བྱས་ཀྱང་མ་ཕན་པར། ཆོས་རྗེའི་དྲུང་དུ་གཏུགས་པ་ན་བྱིན་རླབས་དང་གེགས་སེལ་མཛད་པས། མྱུར་དུ་ཁམས་སོར་ཆུད་པ་མང་དུ་མཐོང་སྟེ་མང་བས་འཇིགས་ཏེ་མ་བྲིས་སོ། །དེ་ལྟར་དཔེ་མཁྱུད་ཅུང་ཟད་ཀྱང་མི་མངའ་བར་གང་ལ་གང་མོས་ཀྱི་ཆོས་ཀྱི་སྦྱིན་པ་རྒྱ་ཆེར་མཛད་དེ། ཉིན་རང་ལུང་བཀའ་དང་བཤད་བཀའ་མཛད། མཚན་རང་བསྙེན་རྫོགས་དང་དབང་བསྐུར་མཛད་ཀྱང་བསྙེལ་བ་མི་མངའ་ཞིང་། ཆོས་ཀྱི་བྱ་བ་ལ་ཇི་ལྟར་བརྩོན་པ་ཙམ་གྱིས་ལྷག་པར་སྐུ་ཁམས་བཟང་ཞིང་གཟི་མདངས་ཆེ་བར་འགྱུར་བ་ཡིན་ནོ། །མི་འཇིགས་པའི་སྦྱིན་པ་ལའང་། གདུལ་བྱ་མཐའ་ཡས་པ་མཐོ་རིས་དང་ཐར་པའི་ལམ་ལ་བཀོད་ནས་ངན་སོང་དང་འཁོར་བའི་འཇིགས་པ་ལས་བསྐྱབ་ཤིང་། ཁྱད་པར་དུ་སྟོད་སྨད་ཀྱི་སྡེ་པ་རྣམས་མ་མཐུན་པས། ཕན་ཚུན་འཐབ་ཅིང་རྩོད་པར་བརྩམས་པ་ན། སོ་སོའི་ལྷ་སྡེ་མི་སྡེ་དང་བཅས་པ་ཐམས་ཅད་ཕན་ཚུན་འཇིགས་ཤིང་སྐྲག་པ་ལ། བརྩེ་བ་ཆེན་པོས་ཕྱོགས་ཕྱོགས་སུ་ཞལ་ཏ་དང་གནང་སྦྱིན་རྒྱ་ཆེར་མཛད་ནས་ལན་གྲངས་དུ་མར་སེམས་ཅན་མང་པོ་གནོད་པ་ལས་སྐྱབས་པ་དང་། ཁྲིམས་ཀྱི་ཆད་པས་ཕོག་པའི་སྐྱེ་བ་སྡུག་བསྔལ་གྱིས་ཉེན་པ་རྣམས་སོ་སོའི་གདུང་བ་ལས་ཐར་བར་མཛད་པ་དང་། རི་དྭགས་དང་ཉ་ལ་སོགས་པ་སྲོག་ཆགས་ཀྱི་རིགས་མང་པོ་རི་རྒྱ་དང་ཉེ་འདོན་ལ་སོགས་པས་སྲོག་སྐྱབས་པ་དང་། གཞན་ཡང་སྣེ་གདོང་ལ་སོགས་པའི་གཞིས་ཁ་རྣམས་སུ་དུས་བཟང་རྣམས་ལ་སྲོག་མི་གཅོད་ཅིང་། ཤ་མི་འགྲིམ་པའི་ཞལ་ཏ་བྱོན་ནས་བཅའབ་མཛད་པ་ལ་སོགས་པ་སེམས་ཅན་དཔག་ཏུ་མེད་པ་ལ་མི་འཇིགས་པ་སྐྱབས་ཀྱི་སྦྱིན་པ་མཛད་པ་ཡིན་ནོ། །འདི་ཉིད་ཀྱིས་སྐུ་ཚེ་དཔག་ཏུ་མེད་པ་ནས་ཀྱང་མི་འཇིགས་པའི་སྦྱིན་པ་མཛད་པའི་རྒྱུ་མཐུན་གྱི་འབྲས་བུ་ལའང་། ཆོས་རྗེ་ཉིད་སྐུ་འཁོར་ཉུང་ངུས་གསང་ནས་ངོ་ལོག་ལ་སོགས་པ་ཤིན་ཏུ་འཇིགས་ས་ཆེ་བར་བཞུགས་ཀྱང་། སུ་ཡིས་ཀྱང་གླགས་བརྩམ་པར་མི་ནུས་ཤིང་། འདི་ཡིས་ཕྲིན་ལས་ལ་མངགས་པའི་མི་ལ་ཕྱོགས་གང་དུའང་གནོད་པ་བྱུང་བའི་དཔེ་མེད་དོ། །ཚུལ་ཁྲིམས་ཀྱི་ཕར་ཕྱིན་གྱི་སྡོམ་པའི་ཚུལ་ཁྲིམས་ལ། སོ་སོ་ཐར་པའི་སྒོར་ཞུགས་ནས་བསླབ་པ་ལ་མིག་གི་འབྲས་བུ་ལྟར་གཅེས་པར་འཛིན་པས། ཁ་ན་མ་ཐོ་བ་ཕྲ་རབ་ཙམ་གྱིས་ཀྱང་མ་གོས་པས་ཚུལ་ཁྲིམས་ཀྱི་དྲི་ངད་ཕུན་སུམ་ཚོགས་པ་དང་ལྡན་པ་ཡིན་ཏེ། ཞི་བར་གཤེགས་དུས་ཀྱི་བཀའ་ཆེམ་ལའང་ལོ་བཅུ་བདུན་པ་ལ་རབ་ཏུ་བྱུང་ནས་དེའི་བར་དུ་ཚུལ་ཁྲིམས་གཙང་མར་བསྲུང་བ་འདི་ངའི་འཕྲིན་ལས་ཀྱི་གཙོ་བོ་ཡིན་གསུངས། སྨོན་པ་དང་འཇུག་པའི་བྱང་ཆུབ་ཆེན་པོར་ཐུགས་བསྐྱེད་ནས། རང་དོན་ཡིད་ལ་བྱེད་པའི་དྲི་མ་དང་བྲལ་ཏེ་གཞན་དོན་ལ་སྐད་ཅིག་ཀྱང་གཡེལ་བར་མི་མཛད་ཅིང་། གསང་སྔགས་ཀྱི་དམ་ཚིག་ནོད་ནས་རྩ་བ་དང་ཡན་ལག་གི་ལྟུང་བ་དང་བྲལ་ཏེ་རིམ་གཉིས་ཀྱི་རྣལ་འབྱོར་ཟབ་མོ་རྒྱུན་མི་ཆད་པས། དེ་ལྟར་ན་སྡོམ་པ་གསུམ་དང་ལྡན་པའི་དགེ་སློང་རྡོ་རྗེ་འཛིན་པ་ཆེན་པོའོ། །དེ་བཞིན་དུ་ཕར་ཕྱིན་དྲུག་གིས་བསྡུས་པའི་དགེ་བའི་ཆོས་ཐམས་ཅད་སྡུད་པས་དགེ་བ་ཆོས་སྡུད་ཀྱི་ཚུལ་ཁྲིམས་དང་། དངོས་དང་བརྒྱུད་པའི་སྒོ་ནས་སེམས་ཅན་ཐམས་ཅད་ལ་འཕྲལ་དང་ཡུན་དུ་ཕན་བདེ་ལ་སྦྱོར་བར་མཛད་པས་སེམས་ཅན་དོན་བྱེད་ཀྱི་ཚུལ་ཁྲིམས་མངའ་བ་ཡིན་ནོ། །བཟོད་པའི་ཕར་ཕྱིན་ནི། གནོད་པ་ཇི་མི་སྙམ་པའི་བཟོད་པ་ལ། སྐྱེ་བོ་མ་རུངས་པ་རྣམས་ཀྱིས་ལོག་སྒྲུབ་ཇི་སྙེད་བྱས་ཀྱང་དེ་ལ་ཇི་མི་སྙམ་པས་ཁྲོ་བ་དང་འཁོན་དུ་འཛིན་པ་མི་མངའ་ཞིང་། སླར་བྱམས་པ་དང་ཐུགས་རྗེ་འཕེལ་བའི་གྲོགས་སུ་འགྱུར་བར་ངེས་པས་ཆེས་ཤིན་ཏུ་སྨད་དུ་བྱུང་བ་ཡིན་ནོ། །དམ་པའི་ཆོས་དང་གཞན་གྱི་དོན་གྱི་ཕྱིར་དཀའ་སྤྱད་དཔག་ཏུ་མེད་པ་མཛད་པ་ན་སྡུག་བསྔལ་སྣ་ཚོགས་བྱུང་ཡང་སྐྱོ་བ་མེད་པར་བཟོད་ཅིང་དང་དུ་ལེན་པས་ན་སྡུག་བསྔལ་དང་དུ་ལེན་པའི་བཟོད་པ་དང་། ཆོས་རྣམས་ཀྱི་དེ་ཁོ་ན་ཉིད་རྟོགས་པས་ཟབ་མོ་སྟོང་པ་ཉིད་ཐོས་པ་ལ་སྐྲག་པ་མེད་པས་ན་ཆོས་ལ་ངེས་པར་སེམས་པའི་བཟོད་པ་མངའ་བ་ཡིན་ནོ། །བརྩོན་འགྲུས་ཀྱི་ཕར་ཕྱིན་ནི། གོ་ཆའི་བརྩོན་འགྲུས་ལ། བསྟན་པ་རིན་པོ་ཆེ་རྒྱས་པ་དང་གདུལ་བྱ་དཔག་ཏུ་མེད་པ་སྨིན་གྲོལ་ལ་འགོད་པར་གོ་ཆ་ཆེན་པོ་བགོས་ཏེ། སྦྱོར་བའི་བརྩོན་འགྲུས་ལ་རང་ཉིད་བསྐྱེད་རྫོགས་ཀྱི་ཏིང་ངེ་འཛིན། གཟིགས་ཏོག རྩོམ་པ། གཞན་ལ་པོ་ཏི་གསུང་པ། སྡོམ་པ་འབོགས་པ། དབང་བསྐུར་མཛད་པ་ལ་སོགས་པ་བསྟན་པ་དང་སེམས་ཅན་གྱི་དོན་ཁོ་ནས་དུས་འདའ་ཡི། སྙོམས་ལས་སུ་བཞུགས་པ་སུས་ཀྱང་མ་མཐོང་བས་ན་རྒྱུན་དུ་དགེ་བ་ལ་བརྩོན་པས་རྟག་ཏུ་སྦྱོར་བའི་བརྩོན་འགྲུས་དང་ལྡན་ཞིང་། འབྱོར་བཞུགས་དྲག་པོ་མཛད་པའམ་ཤིན་ཏུ་བསྙུན་པ་ལྟ་བུའི་སྐབས་སུ་ཡང་སྐད་ཅིག་ཀྱང་གཡེལ་བ་མི་མངའ་བར་ཐུགས་རུས་ཤིན་ཏུ་དྲག་པོས་དགེ་བ་ལ་བརྩོན་པར་མཛད་ན་གནས་སྐབས་གཞན་དུ་ལྟ་ཅི་སྨྲོས། དེས་ན་དྲག་ཏུ་སྦྱོར་བའི་བརྩོན་འགྲུས་མངའ་འོ། །དགེ་བ་རྒྱ་ཆེན་པོ་སྒྲུབ་པ་ལ་མི་ཞུམ་ཞིང་དེའི་ཚེ་གནོད་པ་དང་སྡུག་བསྔལ་ཇི་ཙམ་བྱུང་ཡང་དེས་མི་ལྡོག་ཅིང་མི་འཁྲུགས་ལ། ཕྱི་ནང་གི་ཡོན་ཏན་ཚད་མེད་པ་མངའ་ཡང་དེ་ཙམ་གྱིས་ཆོག་པར་མི་འཛིན་པར་སླར་མཆོག་ཏུ་བརྩོན་པར་མཛད་པས་ན་མ་ཞུམ་མི་འཁྲུགས་ཆོག་པར་མི་འཛིན་པའི་བརྩོན་འགྲུས་མཐར་ཕྱིན་པ་ལ་མངའ་བ་ཡིན་ནོ། །དེ་ལྟར་བརྩོན་པའི་སྟོབས་ཀྱི་རྒྱུན་དུ་མ་ཆག་པར་མཛད་པའི་ཐུགས་དམ་གྱི་རིམ་པ་ནི། ཐོ་རངས་ཀྱི་ཆ་ལ་བསྐྱེད་རྫོགས་ཀྱི་རྣལ་འབྱོར་ཟབ་མོའི་ངང་ནས་བཞེངས་ཏེ། བླ་མའི་རྣལ་འབྱོར་ཚར་གསུམ་ཁུག་པའི་མན་ངག་དང་བཅས་པ་རྫོགས་པར་ཚར་བའི་རྗེས་སུ། རྡོ་རྗེ་བཟླས་པ་དམིགས་མེད་གཙོ་ཆེར་མཛད་ཅིང་། དམིགས་བཅས་མཛད་པ་ན་བློ་སྦྱོང་གི་གཏོང་ལེན་མཛད་གསུངས། དེ་ནས་བུམ་པ་ཅན་གྱི་རླུང་སྦྱོར་གྱི་རྗེས་སུ་བྱུང་ཚད་ཀྱི་ལྟ་བ་བསྐྱང་པའི་ཉམས་ལེན་གང་གྲུབ་རེ་བྱས་གསུངས། དེ་ནས་ཚ་གོང་དུ། ཛཾ་བྷ་ལ་སེར་ནག་གི་ཆུ་སྦྱིན་ས་སྐྱ་པའི་དཀར་གཏོར་ཆ་བཞི། ཆབ་གཏོར་འཇམ་དཔལ་མ་རྣམས་མཛད། དེ་ནས་ཉིན་གུང་གི་ཆ་ལ། ས་སྐྱ་པའི་བླ་མ་གོང་མའི་རྒྱུན་གཏོར་གྱི་སྟེང་དུ། འོད་ཟེར་ཅན་མ་ཉི་ཤུ་རྩ་གཅིག སྒོམ་བཟླས་གང་མཛད་ཀྱི་ཐུགས་དམ་རྣམས་ལ་ཐུན་གཏོར་གཟུང་གཏོར་ཆ་གསུམ་དང་བཅས་པ། བརྒྱ་གྲོང་དུ་བསྙུང་པོ་བྱུང་མན་ཆད་ལན་ཆགས་ཀྱི་གཏོར་མ་བརྒྱ་རྩ་རེ་མཛད་ཅིང་། དེ་རྣམས་ཚར་ནས། མདོ་སྒྲུབ་ཉེར་གཅིག་གམ་བདུན་གང་རུང་སྟེ། སྒྲོལ་མའི་ཕྱག་འཚལ་ཉེར་གཅིག་སྒོམ་བཟླས་དང་བཅས་པ་མཛད། དེ་ནས་དགོང་གི་ཆ་ལ་ཀྱཻ་རྡོ་རྗེའི་མངོན་རྟོགས་རྒྱས་བསྡུས་གང་རུང་ལ་བརྟེན་ནས་ལམ་དུས་ཀྱི་དབང་རྒྱས་བསྡུས་གང་གྲུབ་རེ། དེའི་རྗེས་སུ། ཨཥྚ། བདེ་མཆོག་གི་ཡི་གེ་བདུན་པ། རྣམ་བཅུ་དབང་ལྡན། འཇིགས་བྱེད། གཤེད་དམར། ཕུར་པ་རྣམས་ཀྱི་བཟླས་པ་བརྒྱ་རྩ་རེ་ཅིས་ཀྱང་མཛད་ཅིང་། ཐུགས་སྐབས་ཡོད་དུས་དེ་བས་ལྷག་པ་མཛད། ནཱ་རོ་པ་ནས། བྲག་ཕུག་པའི་བར་དུ་ནཱ་རོ་མཁའ་སྤྱོད་ཀྱི་བྱིན་རླབས་དང་བསྒོམ་བཟླས་བར་མ་ཆད་པར་ཡོད་པ་དེ། དྲུང་ནས་ཀྱང་བྲག་ཕུག་པ་ལ་གསན་ཕྱིན་ཆད་མ་ཆག་པར་མཛད་ཅིང་། སྔོན་རྗེ་བཙུན་པའང་། ནཱ་རོ་མཁའ་སྤྱོད་ཀྱི་ཐུགས་དམ་ནར་མར་མཛད་པས་ནུབ་གཅིག་མནལ་ལམ་དུ། ནེ་གསིང་སྔོན་པོའི་ཐང་གཅིག་ལ་རྡོ་དཀར་ལ་འཇམ་པ་གཅིག་འདུག་པས། བུད་མེད་གཅིག་ན་རེ། འདི་ལ་ཞབས་བཞག་ན་མཁའ་སྤྱོད་དུ་འགྲོ་ཟེར་བའི་གཏམ་རྒྱུད་ཡོད། ང་ལའང་ནུབ་གཅིག་རྨི་ལམ་དུ་ཐང་གཅིག་ན་གདན་ཀ་འདྲ་གཅིག་འདུག་པ་ན། མི་གཅིག་པ་ན་རེ། འདི་ལ་བསྡད་ན་མཁའ་སྤྱོད་དུ་འགྲོ་ཟེར་བའི་སྣང་བ་གཅིག་བྱུང་གསུངས། མདོར་ན་ཉིན་མཚན་ཐམས་ཅད་དུ་བསྐྱེད་རྫོགས་ཟབ་མོའི་རྣལ་འབྱོར་དང་། ཆོས་སྤྱོད་བཅུའི་ཆ་མཐུན་རེ་མ་ཆག་པའི་མུ་ཡིན་གསུང་མང་དུ་བརྗོད་པས་ཅི་ཞིག་བྱ། བོད་ཁ་བ་ཅན་གྱི་བདག་པོར་སྐུ་འཁྲུངས་པས་འཁོར་དང་ལོངས་སྤྱོད་ཀྱི་ཐུགས་བྲེལ་ཇི་སྙེད་གཅིག་བྱུང་ཡང་ཐམས་ཅད་ཁྱད་དུ་གསད་ནས་རྩེ་གཅིག་ཏུ་དགེ་བའི་ཕྱོགས་ལ་བརྩོན་པར་མཛད་པའི་ཚད་སུས་ཀྱང་གཟུང་བར་མི་ནུས་སོ། །ཆོས་རྗེ་ཉིད་ཀྱི་ཞལ་ནས་ཀྱང་དུས་ཕྱིས་བོད་དུ་བྱུང་བ་གཅིག་ལ་མཁན་ཆེན་བུ་སྟོན་པའི་བརྩོན་འགྲུས་འདྲ་སུས་ཀྱང་མི་དོ། དེ་མ་གཏོགས་གཞན་གཅིག་ལ་ང་ཡང་བརྩོན་འགྲུས་ཆུང་རྒྱུ་མེད་པར་ཡོད་ཅེས་གསུངས་སོ། །བསམ་གཏན་གྱི་ཕར་ཕྱིན་ནི། མཐོང་བའི་ཆོས་ལ་བདེ་བར་གནས་པའི་བསམ་གཏན་ལ་སྟོང་པ་ཉིད་དང་མི་འགྱུར་བའི་བདེ་བ་ཆེན་པོ་རོ་གཅིག་ཏུ་འདྲེས་པའི་ཏིང་ངེ་འཛིན་ཟབ་མོ་སྤྲོས་པ་མེད་ཅིང་མཐའ་དབུས་དང་བྲལ་བའི་རྣལ་འབྱོར་རྒྱུད་མི་འཆད་པར་མངའ་བས། རྗེས་ཐོབ་ཏུའང་མཉམ་པར་མ་བཞག་པའི་ཐུགས་མི་མངའ་སྟེ། ཆོས་རྗེ་ཉིད་ཀྱི་གསུང་ནས་ཀྱང་། གཟིགས་རྟོག་མཛད་པའི་གནས་སྐབས་ཀུན་ཏུའང་ཕྱག་དཔེའི་སྟེང་དུ་རྣམ་ཀུན་མཆོག་ལྡན་གྱི་སྟོང་གཟུགས་དུས་རྒྱུན་དུ་འབྱུང་གསུང་། ཡོན་ཏན་མངོན་པར་སྒྲུབ་པའི་བསམ་གཏན་ལ། ཏིང་ངེ་འཛིན་ལ་བརྟེན་པའི་ཡོན་ཏན་མཐོང་སྣང་རྨི་ལྟས་གྲུབ་རྟགས་མངོན་ཤེས་ལ་སོགས་པ་བསམ་གྱིས་མི་ཁྱབ་པ་གཅིག་མངའ་ཡང་། འཕྲལ་ཅི་ཡང་མེད་པ་ལྟར་མཛད་ནས་ཚོགས་སུ་གཏན་མི་གསུངས། དད་གུས་ཅན་གྱི་སློབ་མ་རེ་རེ་ཙམ་ལ་ཅུང་ཟད་གསུང་བ་རྣམས་ཀྱང་མཚན་ལམ་ལ་བསྙད་ནས་གསུང་གི ཇི་ལྟ་བ་བཞིན་རྗེན་ཅེར་དུ་མི་གསུངས། སེམས་ཅན་གྱི་དོན་བྱེད་པའི་བསམ་གཏན་ལའང་། ཆོས་རྗེ་ཉིད་ཀྱིས་བསམ་གཏན་ལ་བརྟེན་པའི་མངོན་པར་ཤེས་པའི་སྟོབས་ཀྱིས་གདུལ་བྱ་རྣམས་ཀྱི་ཁམས་དང་བསམ་པ་དང་བག་ལ་ཉལ་ཇི་ལྟ་བ་བཞིན་མཁྱེན་པས། དེ་དང་དེ་ལ་འཕྲལ་དང་ཡུན་དུ་འཕྲོད་པར་འགྱུར་བའི་ཆོས་སྟོན་པ་དང་། རྣལ་འབྱོར་པ་འགའ་ཞིག་རང་ཉིད་ཉམས་སྐྱོན་མེད་དང་ལྡན་པར་རློམ་ཡང་། ཆོས་རྗེ་འདི་ཉིད་ཀྱིས་དེའི་ཏིང་ངེ་འཛིན་གཟུགས་ཁམས་དང་གཟུགས་མེད་ཙམ་གྱི་རྒྱུར་འགྱུར་གྱི་ཐར་པའི་ལམ་དང་བྲལ་བར་མངོན་སུམ་དུ་མཁྱེན་ཏེ། བརྩེ་བ་ཆེན་པོས་དེ་རྣམས་ལ་གདམས་ངག་དང་རྗེས་སུ་བསྟན་པ་མཛད་ནས་བྱང་ཆུབ་ཆེན་པོའི་ལམ་ལ་བཀོད་པ་ཡོད་དོ། །དེ་བཞིན་དུ་ས་ཕྱོགས་གང་དུ་ཚུལ་ཇི་ལྟ་བུས་དུས་ཇི་སྲིད་གཅིག་བཞུགས། བསྟན་པ་དང་སེམས་ཅན་ལ་ཕན་བདེ་རྒྱ་ཆེ་ཞིང་རྒྱུན་རིང་བར་འགྱུར་བའི་རྒྱུ་མཚན་དགོངས་པས་དེ་དང་དེའི་ཚུལ་གྱི་མཛད་སྤྱོད་རྣམས་མཛད་པ་ཡིན་གྱི། བྱུང་རྒྱལ་དུ་བབ་ཅོལ་མཛད་པ་ནི་མ་ཡིན་ནོ། །ཤེར་ཕྱིན་གྱི་ཕར་ཕྱིན་ནི། ཇི་སྙེད་པ་མཁྱེན་པའི་ཤེས་རབ་ཀྱི་ཆོས་རྣམས་ཀྱི་རང་དང་སྤྱིའི་མཚན་ཉིད་སོ་སོར་མ་འདྲེས་པར་ཕྱིན་ཅི་མ་ལོག་པར་མཁྱེན་པས། ལྟ་བ་དང་བསྒོམ་པ་དང་སྤྱོད་པ་རྣམས་འབྲས་བུ་རྫོགས་པའི་སངས་རྒྱས་ཀྱི་རྒྱུར་འགྱུར་བ་དང་མི་འགྱུར་བའི་ཚུལ་ཡང་དག་པར་མཁྱེན་པའི་སྒོ་ནས་བླང་དོར་ཚུལ་བཞིན་དུ་མཛད་དོ། །དེ་ལྟ་ནའང་མངོན་ཞེན་ཅན་གྱི་གང་ཟག་གཞན་གྱིས་སྡིག་རྐྱེན་དུ་འགྱུར་བའི་དོགས་པས། དངོས་སུ་ཕྱོགས་འཛིན་དང་དགག་སྒྲུབ་ཅིའང་མི་མཛད་པར་སེམས་ཅན་གྱི་སེམས་བསྲུང་བར་མཛད་དོ། །ཇི་ལྟ་བ་བཞིན་མཁྱེན་པའི་ཤེས་རབ་ཀྱིས་བདག་གཞན་མཉམ་ཉིད་དུ་རྟོགས་པས་དངོས་འཛིན་གྱི་འཁྲུལ་པ་ཞིག་པའི་སྒོ་ནས་འཇིག་རྟེན་ཆོས་བརྒྱད་ཀྱི་དྲི་མས་མ་གོས་པ་ཡིན་ཏེ། དེ་ཡང་ལྷ་དང་བཅས་པའི་འཇིག་རྟེན་ཐམས་ཅད་ཀྱིས་ཕྱག་བྱ་བའི་འོས་དང་། བསོད་ནམས་ཀྱི་ཞིང་དམ་པར་གྱུར་པས། གོང་མ་ཆེན་པོས་གཙོ་མཛད་པ་རྣམས་ཀྱིས་ནོར་དང་ཡོ་བྱེད་བསམ་གྱིས་མི་ཁྱབ་པ་ཕུལ་ཏེ་མཆོད་ཅིང་བསྟོད། སྙན་པར་བརྗོད་ནས་འཇིག་རྟེན་གྱི་ཕུལ་དུ་བྱུང་བའི་ཞབས་ཏོག་བསྒྲུབས་ཀྱང་། དེ་རྣམས་ཀྱི་རོ་འཕྲལ་མཉེས་མཉེས་སྟོན་པ་ཙམ་དུ་ཟད་ཀྱི། རྗེས་སུ་ཆགས་པའི་སྒོ་ནས་དགེས་པ་དང་ཡིད་བདེ་བ་དང་། ཐུགས་དགའ་བར་ཡ་ཡ་པོར་མི་འགྱུར་གྱི། སླར་སྡུག་བསྔལ་གྱི་རང་བཞིན་དུ་དགོངས་ཏེ། ཟག་བཅས་ཀྱི་བདེ་བ་སྡུག་བསྔལ་གྱི་རང་བཞིན་ཡིན་ཟེར་བ་དེ་ཤིན་ཏུ་བདེན་པར་འདུག་ཅེས་ཡང་ཡང་གསུངས། དེ་བཞིན་དུ་གསེར་དང་དངུལ་ལ་སོགས་པ་ཕུལ་བ་ན་འཕྲལ་ཕྱག་ཆགས་མཛད་པ་ལྟར་སྣང་ཡང་གར་བཞུགས་པའམ། གཟིམས་པར་བོར་བ་ཞབས་དྲུང་པ་རྣམས་ཀྱིས་སྡུད་དགོས་ཀྱི། ཆོས་རྗེ་ཉིད་ལ་འཛིན་པ་མི་མངའ་བས་འདིའི་དུས་སུ་འདི་འདྲའི་དངོས་པོ་གཅིག་བྱུང་བ་དེ་ག་ན་ཡོད་ཅེས་གསུང་བ་ཞབས་དྲུང་དུ་གནས་པ་སུས་ཀྱང་ཚོར་བ་མེད་ལ། ཡང་ཆོས་རྗེ་འདི་ཉིད་ལ་ཉེས་པ་ཅུང་ཟད་ཀྱང་མི་མངའ་བཞིན་དུའང་། ཕྱོགས་འཛིན་གྱིས་སླད་པའི་སྐྱེ་བོ་རྣམས་ཀྱིས་ཆགས་སྡང་དང་ཕྲག་དོག་གིས་བརྒྱལ་ཏེ། འདིའི་མངའ་རིས་དང་ལོངས་སྤྱོད་ལ་གནོད་འཚེ་བྱས་ཤིང་འདི་ཉིད་ལ་སྨད་ཅིང་མི་སྙན་པར་བརྗོད་ལ། དེ་རྣམས་ཀྱི་ཚིག་ཙམ་ཐོས་པ་ལ་ཡིད་མི་རྟོན་པར་བྱས་ཏེ། ཤིན་ཏུ་བླུན་པའི་སྐྱེ་བོ་གཞན་རྣམས་ཀྱིས་རྒྱུ་མཚན་མེད་བཞིན་དུ་སྒྲོ་བཏགས་ཤིང་བཀུར་པ་བཏབ་ཀྱང་། ཁོང་ཁྲོ་བའི་སྒོ་ནས་ཀུན་ནས་མནར་སེམས་དང་མི་བཟོད་པ་དང་ཐུགས་མི་ཆེས་པ་དང་། ཐུགས་མི་མཉེས་པར་མི་འགྱུར་ཞིང་། འཁོར་རྣམས་ཀྱིས་མ་བཟོད་པར་ཞུས་ནའང་། ཨའུ་རྩི་དེ་ཉིད་ཀ་བཟོད་པར་བྱས་པས་བྱང་ཆུབ་ཀྱི་རྒྱུར་འགྱུར་བས་ལེགས་པ་ཡིན་གསུང་སྟེ་འཁོན་དུ་འཛིན་པའི་འཚིགས་པ་གང་ཡང་མི་མངའ་བ་ཡིན་ནོ། །དེ་ལྟ་ནའང་གསུང་རབ་རྣམས་སུ་བྱམས་པ་དང་ཉོན་མོངས་པ་མེད་པའི་ཏིང་ངེ་འཛིན་དང་འགོག་པའི་སྙོམས་འཇུག་དང་། རྒྱུན་ཞུགས་དང་དགྲ་བཅོམ་པའི་འབྲས་བུ་ལས་ལངས་པ་དང་། སངས་རྒྱས་ལ་སོགས་པ་དགེ་སློང་གི་དགེ་འདུན་ལ་བསམ་སྦྱོར་དྲག་པོས་ཕན་གནོད་བྱས་ན་འབྲས་བུ་འཕྲལ་ལ་སྨིན་པར་གསུང་པ་བཞིན། ཆོས་རྗེ་ཉིད་ལ་ཆགས་ཁྲོ་མི་མངའ་ཡང་ཡུལ་ཤིན་ཏུ་གཉན་ཞིང་མཆོག་ཏུ་གྱུར་པས་ན། དད་ཅིང་གུས་པས་ཞབས་ཏོག་ཚུལ་བཞིན་དུ་བསྒྲུབས་པ་རྣམས་ལ་བསོད་ནམས་འཕེལ་ཏེ་དགེ་ལེགས་དང་འདོད་དགུ་ཆར་བཞིན་འབབ་ཅིང་། བསམ་སྦྱོར་ངན་པས་ལོག་པར་སྒྲུབ་པ་རྣམས་ལ་བསོད་ནམས་མ་ཡིན་པ་འཕེལ་ཏེ་མི་ཤིས་པའི་ལྟས་དང་ཡིད་ལ་མི་འདོད་པ་ཐམས་ཅད་ཐོག་ཏུ་འབབ་པའི་ངེས་པ་ཡོད་པས། དེའི་ཕྱིར་རྩེ་གཅིག་ཏུ་དད་པར་བྱ་བ་ཡིན་ཏེ། ཆོས་རྗེ་ཉིད་ཀྱིས་ཀྱང་དམར་ཁྲིད་ཀྱི་ཁྲིད་དུ། བདག་ཀྱང་སྲོག་ཕྱིར་དམ་ཆོས་མི་གཏོང་ལ། །སྣ་ཚོགས་མདོ་རྒྱུད་དོན་ཤེས་མན་ངག་ལྡན། །གཞན་ལ་གནོད་སྤངས་གཅིག་ཏུ་ཕན་བརྩོན་ཡང་། །སྔོན་གྱི་ལས་དང་སྨོན་ལམ་དབང་གིས་ན། །སེར་བའི་སྐྱོན་བཀོན་ལོ་ཐོག་སྨོད་པ་བཞིན། །རང་གི་ཉེས་པའང་གཞན་གྱི་སྐྱོན་བསྒྱུར་ནས། །བདག་ལ་སྨོད་ཅིང་གནོད་པ་བྱེད་པ་ཡི། །སྐྱེ་བོ་དེ་དག་མཆོག་ཏུ་སྐལ་བ་དམན། །བདག་གི་རང་བཞིན་མཁའ་ལྟར་དྲི་མེད་སེམས། །ད་དུང་མཁའ་ལ་རྒྱུ་བའི་སྒྲ་གཅན་བཞིན། །མ་རུངས་སྐྱེ་བོའི་ཚོགས་ཀྱིས་མི་མཐོང་ཡང་། །ཕྱི་མའི་དུས་ན་རིམ་གྱིས་གསལ་བར་འགྱུར། །འདི་སྐད་བདག་གིས་སྨྲས་བཞིན་བདེན་མི་བདེན། །རྒྱལ་བ་རྒྱལ་སྲས་ཐུགས་རྗེ་རིང་གཟིགས་པ། །སྒྲིབ་མེད་སྤྱན་ཅན་མཁྱེན་པ་དག་པའི་ཚོགས། །ལྷ་དང་མངོན་ཤེས་ལྡན་རྣམས་གཟིགས་སུ་གསོལ། །བདེན་པར་གྱུར་ན་བརྩེ་བས་ལེགས་བཟུང་སྟེ། །ལམ་གྱི་བར་ཆད་མ་ལུས་བསལ་བ་དང་། །བརྫུན་པར་གྱུར་ན་འདི་དང་ཕྱི་མར་ཡང་། །ཇི་ལྟར་འོས་པས་ཆད་པས་བཅད་དུ་གསོལ། །ཅེས་གསུངས་པ་ཡིན་ནོ། །གཞན་ཡང་ཆོས་རྗེ་འདི་ཉིད་ལ་སྐུ་ཆེ་བའི་ཡོན་ཏན་ནི། སྐུའི་ཆ་ཤས་མཐའ་དག་ཡོངས་སུ་རྫོགས་ཤིང་ལྟ་བས་མཆོག་མི་ཤེས་ལ་མཐོང་ན་མི་མཐུན་པ་མེད་པས་མཐོང་མ་ཐག་ཏུ་སྐྱེས་བུ་ཆེན་པོ་ཉིད་དུ་ཡིད་ཆེས་ཤིང་། དགེ་འདུན་དང་སྐྱེ་བོ་ལ་སོགས་པའི་འདུས་པ་ཇི་ལྟར་ཆེ་བ་ཙམ་གྱིས། ཆོས་རྗེ་ཉིད་སྐུ་བོངས་དང་གཟི་མདངས་ལྷག་པར་ཆེ་བར་མངོན་ཞིང་། སྐྱེ་བོ་གྲངས་མེད་པ་དང་ལྷན་གཅིག་གླ་གོས་རྐྱང་པ་བསྣམས་ཏེ་འབྱོན་བཞུད་མཛད་པའི་ཚེའང་སྐྱེ་བོ་གཞན་དང་ཐུན་མོང་མ་ཡིན་པའི་འོད་དང་འོད་ཟེར་གྱི་གཟི་འོད་ཤིན་ཏུ་དངས་ཤིང་གསལ་བས་རྒྱང་རིང་པོ་ན་གནས་པའི་གང་ཟག་རྣམས་ཀྱིས་ཀྱང་ངོ་ཤེས་པར་འགྱུར་བ་ཡིན་ཅིང་། འདིའི་སྐུ་ལུས་ལ་སྲིན་བུ་ལ་སོགས་པ་སེམས་ཅན་གྱི་རིགས་ཅུང་ཟད་ཀྱང་མི་འབྱུང་ལ། ཞབས་གཉིས་ལ་འཁོར་ལོའི་མཚན་གསལ་པོ་ཡོད་པར་མངོན་དུ་གྱུར་པ་ཡིན་ནོ། །འདིའི་གསུང་གི་ཡོན་ཏན་ནི། འཇམ་ཤིང་རན་པར་སྨྲ་བ་དང་། སྙན་པར་བརྗོད་ཅིང་གསོང་པོར་སྨྲ་བ་དང་། ཚངས་པའི་དབྱངས་སུ་སྨྲ་བ་སྟེ། དེ་ཡང་འཁོར་འདུས་པ་ཆེན་པོ་དང་བར་མ་དང་ཆུང་ངུ་ལ་འདིའི་དབྱངས་ཀྱང་དེ་དང་མཐུན་པར་འབྱུང་བའི་སྒོ་ནས། དགེ་འདུན་དང་སྐྱེ་བོ་དཔག་ཏུ་མེད་པ་འདུས་པ་ལ་ཐུགས་བསྐྱེད་དམ་བསྔོ་བ་སྨོན་ལམ་གསུང་བའི་ཚེ་ཐག་རིང་པོ་ན་གནས་པ་དང་དྲུང་ན་འཁོད་པ་ལ་གསལ་མི་གསལ་མེད་པར་ཇི་ལྟ་བ་བཞིན་རང་རང་གི་ཡིད་ལ་འབབ་ཅིང་སྙན་པར་ཐོས་ཞིང་། ཡང་སྐྱེ་བོ་གཅིག་ཉིད་ལ་མན་ངག་ལ་སོགས་པ་གསུང་བ་ན་དེ་ཉིད་ཀྱིས་ཐོས་པ་ཙམ་དུ་སྙན་ཅིང་ཡིད་ལ་འབབ་པར་གསུང་བ་ཡིན་ནོ། །འདིའི་ཐུགས་ཀྱི་ཡོན་ཏན་ནི། རང་བཞིན་གྱིས་དགེ་ཞིང་བཟོད་པ་དང་ངེས་པའི་ངང་ཚུལ་ཅན་དུ་གྱུར་པས། རིགས་རུས་ཆོ་འབྲང་ཕུན་སུམ་ཚོགས་ཤིང་། འཇིག་རྟེན་ཀུན་གྱིས་བཀུར་བ་ལ་ཤེས་བྱ་མ་ལུས་པ་ལ་མཁྱེན་པའི་དཀྱིལ་རྒྱས་ཀྱང་དྲེགས་པ་དང་ཁེངས་པ་ཅུང་ཟད་ཀྱང་མི་མངའ་བར། ཐུགས་ཤིན་ཏུ་གཅམ་པའི་སྒོ་ནས་འབངས་ཕལ་པ་རྣམས་དང་མཉམ་འགྲོགས་མཛད་ཅིང་། བསྟན་པ་ལ་ལྷག་བསམ་རྣམ་པར་དག་པའི་ཐུགས་ཀྱིས་གང་ཟག་གཞན་གྱི་མིག་འདྲེན་བཟང་པོར་གྱུར་བར་བྱ་བའི་ཕྱིར་བསྟན་འཛིན་གྱི་སྐྱེས་བུ་རྣམས་ལ། རྙེད་པ་དང་བཀུར་སྟི་ཕྱག་ལེན་ལ་སོགས་པ་ཕུལ་དུ་བྱུང་བ་མཛད་པ་ཡིན་ནོ། །མང་དུ་བརྗོད་པས་ཅི་ཞིག་བྱ། མཁས་པར་རློམ་པའི་དགེ་བཤེས་གཞན་གྱི་ཡོན་ཏན་ཐམས་ཅད་ཕྱོགས་གཅིག་ཏུ་སྡོམ་ཀྱང་འདི་ཉིད་ཀྱིས་ཉིན་ཞག་གཅིག་ལ་བསྙེན་བཀུར་ཇི་སྙེད་ཅིག་སྒྲུབ་པ་བྱུང་བ་རྣམས་ལ་གཏམ་ལན་དང་བསྔོ་བའི་རྣམ་གྲངས་མི་གཅིག་པ་དེ་སྙེད་མཛད་པའི་ཆ་ལ་བསྐྲུན་པར་མི་ནུས་ཤིང་། མཛད་སྤྱོད་ཀྱི་བྱེ་བྲག་ཕྲ་མོ་རེ་རེས་ཀྱང་བསྟན་པ་ཆེས་གསལ་བར་མཛད་པ་ཡིན་ནོ། །དེ་ལྟར་ཐོས་པ་དང་བསམ་པ་དང་བསྒོམ་པ་དང་འཆད་པ་རྩོད་པ་དང་རྩོམ་པའི་སྒོ་ནས་བཤད་རྒྱུད་སྒྲུབ་རྒྱུད་ཀྱི་བསྟན་པ་རིན་པོ་ཆེ་ཕྱོགས་མཐའ་དག་ཏུ་རྒྱས་པར་མཛད་ཅིང་། བསྡུ་བའི་དངོས་པོ་བཞིའི་སྒོ་ནས། རྒྱ་གར། ཁ་ཆེ། བལ་ཡུལ། མངའ་རིས་བསྐོར་གསུམ། དབུས་གཙང་རུ་བཞི། མདོ་སྟོད་སྨད། མི་ཉག ཧོར། སོག་པོ། ཡུ་གུར་ལ་སོགས་པའི་སྐྱེ་རྒུ་དཔག་ཏུ་མེད་པ་དངོས་དང་བརྒྱུད་པས་སྐལ་བ་ཇི་ལྟ་བ་བཞིན་དུ་ཡོངས་སུ་མ་སྨིན་པ་རྣམས་སྨིན་པ་དང་། སྨིན་པ་རྣམ་པར་གྲོལ་བ་ལ་བཀོད་པ་མཛད་དོ། །བཞི་པ་མཐར་ཡོངས་སུ་མྱ་ངན་ལས་འདའ་བ་ཆེན་པོ་བསྟན་པའི་ཚུལ་ནི། སྟག་ལོ་ཟླ་བ་དགུ་པ་ལ་འཚལ་པས་ར་ག་བྲག་ཏུ་སྤྱན་དྲངས་ཏེ་འདོད་ཆོས་འགའ་ཞུས། དེའི་སྐབས་ཀྱི་ཐོ་རངས་ཀྱི་ཆ་གཅིག་ལ། དགའ་ལྡན་ནས་ཡོངས་ཟེར་བའི་ལྷའི་བུ་རྒྱན་དང་བཅས་པ་མང་པོས་རོལ་མོ་ལ་སོགས་པ་མཆོད་པའི་བྱེ་བྲག་བསམ་གྱིས་མི་ཁྱབ་པ་དང་བཅས་ཏེ། རིན་པོ་ཆེའི་ཁྲི་ཡངས་ཤིང་རྒྱ་ཆེ་བ་རྒྱན་དཔག་ཏུ་མེད་པས་སྤྲས་པ་གཅིག་ཁྱེར་ཡོང་ནས་དགའ་ལྡན་དུ་གདན་འདྲེན་པ་ཡིན་ཟེར་བའི་སྣང་བ་གཅིག་བྱུང་། དེས་རྐྱེན་བྱས་ཏེ་བྱམས་མགོན་ལ་མོས་པ་དྲག་པོ་གཅིག་སྐྱེས་པས་མཇལ་སྤྲོ་བའི་འདུན་པའི་ཁས་བླངས་པ་འདྲ་བ་གཅིག་བྱུང་གསུངས། དེ་ནས་ཆོས་རྫོང་དུ་འབྱོན་པའི་ལམ་དུ་སློབ་དཔོན་ཡོན་ཏན་རྒྱ་མཚོ་བསྙུན་པའི་སྤོང་དག་གི་གྲལ་དབུ་ལ་གསང་ཕུར་གདན་དྲངས་པའི་དུས་སུ། ཆ་པའི་སྐུ་འབུམ་དང་མཇལ་ནས། ད་ལན་ཁོང་གི་བོས་པ་འདིས་གོ་བཅད། དེ་མིན་ན་ཆ་པའི་སྐུ་འབུམ་ལ་མི་མཇལ་བར་འདུག་གསུང་ནས་མཉེས་ཚོར་ཆེན་པོ་མཛད། དེ་ནས་ཆོས་རྫོང་དུ་ཕེབས་པའི་ཚེ་བླ་མ་གཞོན་རྒྱལ་བས་མཇལ་བ་ལ་བྱོན་པས། ཆོས་རྗེའི་ཞལ་ནས་བླ་མ་པ་ལ་ཞག་འགའ་བཞུགས་མཛོད། གསུང་གླེང་འདྲ་ཡང་ཡོད་ཅིང་ཡང་ཡང་ཨེ་ཕྲད་མི་ཤེས་གསུངས་ཏེ་ཟླ་གཅིག་ཙམ་བཞུགས་པའི་སྐབས་སུ་མཉེས་མཉེས་ཀྱི་གསུང་གླེང་མང་པོ་མཛད། ཁྱད་པར་དུ་ཆོས་རྗེའི་ཞལ་ནས། བདེ་བ་ཅན་ན་ས་ཆེན་ཡབ་སྲས་ཀྱང་བཞུགས་པས་རང་རེས་ཀྱང་སྔ་ཕྱི་ཐམས་ཅད་དུ་བདེ་བ་ཅན་དུ་སྐྱེ་བར་སྨོན་ལམ་བཏབ་པ་ཡིན་ནའང་། བྱམས་ཆོས་འདི་རྣམས་ལ་ཐོས་བསམ་འདྲ་བྱས་པའི་མཐུ་ཡིན་ནམ། ཁ་སང་ར་ག་བྲག་ཏུ་ལྟས་འདི་ལྟ་བུ་བྱུང་ཞེས་རྒྱུ་མཚན་དང་བཅས་ནས་གསུང་ཞིང་། དེ་ནས་བློ་འགྱུར་བ་བཞིན་བྱས་ནས་ངེས་འབྱུང་ཆེར་སོང་བས་བསྐུལ་ཏེ་དགེ་སྦྱོར་ཡང་འཕེལ་བར་བྱུང་། རྨི་ལམ་དུ་ཞིང་ཁམས་སྦྱོང་བ་ལ་སོགས་པ་སྔར་རེ་འཐད་ཡོད་པ་ལ། བར་སྐབས་སུ་བྱེད་པ་མ་བྱུང་ཡང་ཁ་སང་ནས་རྩོལ་མེད་དུ་སྔར་ལས་གསལ་བ་ཙམ་བྱུང་། ངའང་ཡུན་རིང་མི་སྡོད་པས། ན་ནིང་དགོས་ཟེར་བའི་ཀྱཻ་རྡོར་ནེ་གླིང་མའང་ད་ལན་བྱས་པ་འཐད་གསུང་ནས་གནང་། བླ་མ་གོང་མའི་དུས་མཆོད་ཀྱི་སྒྲུབ་མཆོད་དེ་ང་རང་ཡོད་པ་ལ་ད་ལན་འདིར་བྱེད་རྩིས་སུ་ཡོད་པས་ཁྱེད་ཀྱང་བཞུགས་གསུངས། དེར་བླ་མ་པ་ཐུགས་ཤིན་ཏུ་མ་བདེ་ནས། ཆོས་རྗེ་ཉིད་ད་དུང་བསྟན་པ་དང་སེམས་ལ་དགོངས་ནས་ཡུན་རིང་དུ་བཞུགས་པའི་སྐུ་རིམ་དང་རྟེན་འབྲེལ་ཐུགས་ལ་འདོགས་པར་ཞུ་ཞུས་པས། ལོ་ཡང་མང་དུ་སོང་རིམ་གྲོ་ཡང་གང་ཡོད་བཏང་ཟིན། ས་སྐྱའི་བླ་མ་གོང་མའི་སྐུ་འབུམ་དེ་རྣམས་ལ་ཞིག་གསོས་གཅིག་བྱེད་སྙམ་པ་ཡོད་ནའང་མ་གྲུབ། དེ་མ་གཏོགས་གཞན་བློའི་ལྷག་མ་ལུས་པ་མེད་གསུངས། དེ་ཟླ་བ་བཅུ་གཅིག་པ་ལ་མཛངས་ཀྱི་གཙུག་ལག་ཁང་དུ་བླ་མ་གོང་མའི་དུས་མཆོད་ལ་དྲུང་ནས་གཙོ་མཛད་པ་རྣམས་ཀྱིས་དུས་འཁོར་ཡོངས་རྫོགས། གུར་རིགས་བསྡུས། རྡོར་དབྱིངས། ཆོས་དབྱིངས་གསུང་དབང་། ཀྱེ་རྡོར། ལོ་ནག་ལ་སོགས་པའི་ཆོག་གྲྭ་བཅུ་གཅིག་གིས་ཞག་དགུའི་བར་དུ་བསྒྲུབས་ཏེ། ཞབས་ཏོག་དང་འབུལ་ནོད་ཕུན་སུམ་ཚོགས་པ་གནང་། དེ་ནས་ཐུགས་ཤིན་ཏུ་དགེས་ཏེ། འོ་དེས་རང་རེས་བྱ་བ་ཐམས་ཅད་རྫོགས་པར་གྲུབ་པ་ཡིན་གསུངས། དེ་ནས་ཡོས་ལོ་ཟླ་བ་གསུམ་པ་ལ་བབ་པ་ན། ཆོས་རྗེ་ཉིད་ལ་དད་པ་ཐོབ་པའི་དབོན་གྲགས་པས་ཞུ་བ་པོ་མཛད་དེ། དུས་འཁོར་ཡོངས་རྫོགས་ཀྱི་དབང་གནང་བར་ཞལ་གྱིས་བཞེས་པའི་སྐབས་སུ། ཕྱིས་ཆོ་ག་བྱེད་པ་མི་ཡོང་། ད་ལན་ཕྱོགས་གཅིག་ཏུ་བྱེད་གསུངས་ནས། སྔར་གསོལ་བ་བཏབ་པའི་ཕྱོགས་ཕྱོགས་ཀྱི་དགེ་བཤེས་རྣམས་ལ་བཀའ་ཤོག་གནང་སྟེ། དབུས་གཙང་གི་སྡོམ་བརྩོན་སྡེ་སྣོད་འཛིན་པ་ཆེན་པོ་ཤ་སྟག་འདུས་པའི་ཉི་ཤུ་རྩ་ལྔ་པ་ཚན་པ་གསུམ་ལ། དཔལ་དུས་ཀྱི་འཁོར་ལོ་སྐུ་གསུང་ཡོངས་རྫོགས་རྡོ་རྗེ་སློབ་དཔོན་བདག་པོ་ཆེན་པོའི་དབང་དང་བཅས་པ་གནང་བའི་ཚེ། ཆོས་རྗེ་ཉིད་ཀྱི་ཞལ་ནས། འོ་ཡང་ཡང་ཆོ་ག་བྱེད་པ་མི་ཡོང་བས་ཁྱེད་རྣམས་ལ་སྐད་བྱས་པ་ཡིན་པས། རྒྱ་གར་གྱི་དཀྱིལ་ཆོག་སོ་སོ་དང་བོད་ཀྱི་རྭ་འབྲོ་ལ་སོགས་པའི་བླ་མ་གོང་མ་རྣམས་ཀྱི་བཞེད་སྲོལ་སོ་སོའང་ཚང་བར་བྱས་ནས་དུས་འཁོར་གྱི་དབང་བཀའ་ཐམས་ཅད་ཐོབ་པར་བྱས་ཡོད་པས། རང་གཞན་གྱི་དོན་རྒྱ་ཆེར་བསྒྲུབ་མཛོད་གསུང་བའི་ཞལ་ཏ་གནང་། དེ་ལྟར་ཆོ་ག་མཛད་པའི་ཚེ་ནམ་མཁའ་ལ་མེ་ཏོག་གི་ཆར་བབས། ཉི་ཤུ་རྩ་ལྔ་པ་ཚན་པ་གཉིས་སོང་བའི་རྗེས་ཙམ་ནས་སྐུ་ཁམས་ཅུང་ཟད་བསྙེལ་ཏེ་གསོལ་མི་གདའ་ཞིང་སྐུ་ཤེད་མེད་པར་གྱུར་ཀྱང་ཆོ་ག་རྣམས་ལ་སླ་ཆོས་ཡེ་མ་མཛད་པར་དབང་རྗེས་བསྟོད་པ་ལ་སོགས་པ་རེ་རེ་ནས་མཛད་དོ། །དེའི་ཚེས་བཅུ་དགུ་ལ་ཕྱག་བཏེག་སྟེ། འཛངས་སུ་བཞུགས་པའི་ནུབ་མོ་མནལ་ལམ་དུ་མི་མ་ཡིན་གྱི་གཟུགས་མང་པོ་གཅིག་སྐུ་འདུན་དུ་གྲལ་ཀ་འདྲ་གཅིག་བྱས་ནས། ངེད་རྣམས་ལ་ཞུ་རྒྱུ་གཅིག་ཡོད་ཟེར་ཞིང་། དེའི་ནང་གི་བུད་མེད་གཅིག་ལ་ཁྱོད་ཀྱིས་ཞུ་བ་གྱིས་ལ་འདི་ནས་གཞན་དུ་མི་འབྱོན་པར་གསོལ་བ་ཐོབ་ཅེས་ཟེར་ཞིང་འདུག་པའི་སྣང་བ་གཅིག་བྱུང་། བུད་མེད་དེ་རང་ཆོས་རྫོང་གི་གཞི་བདག་མོ་དེ་ཡིན་པའི་རིགས་སུ་འདུག་ཅེས་གསུང་། ཆེན་པོ་དགེ་སློང་བས་དེ་ལྟ་ན་ད་དུང་འབྱོན་པ་མི་འཐད་ལགས་ཞུས་པས། ཕྱིན་པ་དང་བསྡད་པ་ཁྱེད་མེད་གསུངས། དེ་ནས་སྙེ་ཐང་དུ་ཇོ་བོ་རྗེའི་སྐུ་འབུམ་ལ་མཇལ་ཏེ་ཕྱག་དང་མཆོད་པ་རྒྱ་ཆེར་མཛད་དེ། སྨོན་ལམ་མང་པོ་བཏབ། དེའི་ཚེ་སྔར་དགེ་བཤེས་གཉིས་ཀྱིས་ཕར་ཕྱིན་གྱི་ཊཱིཀྐའི་ལུང་དགོས་ཟེར་དེ་ད་ལན་བྱེད་པས་བོས་ཤོག་གསུངས། ཞབས་དྲུང་པ་རྣམས་ཀྱིས་ད་ལན་རང་སྐུ་ཁམས་ཀྱིས་མི་ལྕོགས་པར་གདའ་བས་སྟིང་ལ་གནང་བ་འཐད་ཞུས་པས། སྟིང་ལ་བྱེད་པ་མི་ཡོང་གསུངས་ནས་ཕྱག་ཕྱིར་ཁྲིད་དེ། རྣམ་རྒྱལ་སྒང་དུ་ཞག་གཅིག རྡོ་རར་ཞག་གཉིས་བཞུགས་ཏེ་སྐུ་ཁམས་ཀྱིས་མི་ལྕོགས་བཞིན་དུ་ཊཱིཀྐའི་ལུང་དང་དཀའ་གནས་རྣམས་ལ་བཤད་པ་རྒྱས་པ་དང་བཅས་པ་མཛད། དེའི་ཚེ་ལམ་དུ་འུ་ཤང་རྡོའི་གཙུག་ལག་ཁང་གཟིགས་སར་ཕྱག་དང་སྨོན་ལམ་མང་པོ་མཛད། ལམ་རང་སོ་བསོད་ཅིང་དགེ་སྦྱོར་འཕེལ་བར་འདུག་གསུང་ནས་ཆོས་རྫོང་ནས་བསམ་ཡས་ཀྱི་བར་ལ་ཞག་བཅུ་གཅིག་མཛད་དེ། འབྱོན་བཞུགས་ཐམས་ཅད་ཀྱི་ཚེའང་ཐུགས་དམ་གྱི་ངང་ལ་རྩེ་གཅིག་ཏུ་བརྟན་པར་བཞུགས་ཤིང་། གནམ་གང་ལ་བསམ་ཡས་སུ་ཕེབས་ཏེ། དེའི་ཕྱི་ཉིན་ནས། མཁན་ཆེན་ཞི་བ་འཚོའི་དབུ་ཐོད་གཟིམས་ཁང་དུ་གདན་དྲངས་ནས། དེ་ལ་ཉིན་རེ་བཞིན་སྐུ་ཁམས་ཀྱིས་མི་ལྕོགས་བཞིན་དུའང་། ཐུགས་རྩོལ་ཆེན་པོས་མཆོད་པ་རྒྱ་ཆེན་པོ་དང་ཕྱག་རྒྱ་རྩ་རེ་མཛད་ནས། ཉིད་ཀྱི་དབུ་ཐོག་ཏུ་བླངས་ཏེ་སྨོན་ལམ་མང་པོ་མཛད། དེའི་ཚེ་ཞབས་དྲུང་ན་གནས་པ་རྣམས་ཀྱིས་མ་བཟོད་པར་ཕྱག་གི་གྲངས་ལ་བརྫུན་ཡང་བྱས་ནས་ཕྱག་འདི་ཙམ་མི་མཛད་པར་ཞུས་ནའང་། ད་ལྟ་ཕྱག་འཚལ་བའི་ནུས་པ་ཡོད་རིང་ལ་མི་འཚལ་ན། དེ་ནས་རང་འཚལ་བའི་ནུས་པ་མ་བྱུང་བའི་ཉེན་ཡོད་གསུང་ནས་གསན་དུ་མ་འདོད་པར། ཕྱིས་སྐུ་ཤེད་ཡེ་མེད་པར་དངོས་སུ་ཕྱག་འཚལ་བའི་ནུས་པ་མེད་པ་ནའང་། དབུ་འདུད་པའི་ཕྱག་དང་སྨོན་ལམ་རྣམས་ཉིན་རེ་བཞིན་ཇི་སྲིད་ཞི་བར་མ་གཤེགས་ཀྱི་བར་དུ་མ་ཆག་པར་མཛད་དོ། །ཟླ་བ་བཞི་པའི་ཚེས་ཉི་ཤུའི་སྐོར་གཅིག་ལ་ཆོས་རྗེའི་གསུང་ནས་དགེ་བཤེས་རྒྱལ་བཟང་ལ་མདང་ལྷའི་ཆ་བྱེད་མང་པོ་གདུགས་དང་རྒྱལ་མཚན་ལ་སོགས་པ་མཆོད་པའི་བྱེ་བྲག་མང་པོ་དང་བཅས་ཏེ་རིན་པོ་ཆེའི་ཁྲི་གཅིག་ཁྱེར་ཡོང་ནས། དགའ་ལྡན་དུ་གདན་འདྲེན་པ་ཡིན་ཟེར་ནས་ཡུས་ཆེ་ཆེ་ལྟར་འདུག་པའི་སྣང་བ་གཅིག་བྱུང་གསུངས། ཁ་སིང་ཡང་དེ་འདྲ་བ་གཅིག་བྱུང་བ་ལ་མི་འདྲ་བའི་ཁྱད་པར། རོལ་མོའི་སྒྲ་བསམ་གྱིས་མི་ཁྱབཅིང་ཡིད་འཕྲོག་པར་བྱེད་པ། བལ་པོའི་རོལ་མོས་ཀྱང་བརྒྱ་ཡི་ཆར་ཡང་མི་ཕོད་པ་གཅིག་འདུག་ཅིང་། དེ་ད་དུང་ལྷང་ལྷང་འདུག་གསུངས། དེར་དགེ་བཤེས་རྒྱལ་བཟང་གི་རྣམ་རྟོག་ལ་དེ་རང་བཟང་རྒྱུ་མེད་སྙམ་དུ་བློ་མ་བདེ་ནས། ཁ་སང་ནས་སྐུ་སྐྱེད་དུ་མངོན་པའང་ཡེ་མ་བྱུང་། ལྷ་རྗེ་མཁས་པ་གཅིག་བོས་ཏེ་གསོལ་སྨན་འདྲ་ཞུ་བ་དང་། སྐུ་རིམ་མ་ཆུང་ཙམ་གཅིག་སྒྲུབ་པའི་ཞལ་ཏ་གནང་བར་ཞུ་ཞུས་པས། དང་ཁ་མི་བདེ་བས་ཤེད་ཆུང་ཙམ་མ་གཏོགས་ལུས་ལ་ན་ཚ་མེད་ཅིང་སེམས་ལྷག་པར་བདེ། དགེ་སྦྱོར་ཡང་འཕེལ་བར་བྱུང་བས་ཤིན་ཏུ་སྐྱིད་པར་བྱུང་། ཁ་སིང་དུ་འདུན་པ་བཏང་ཚར་ཞིང་ཁས་བླངས་ཀ་འདྲ་གཅིག་བྱས་པ་དེའང་རྟེན་འབྲེལ་དུ་སོང་བ་ཡིན་པར་འདུག་པས། སྨན་སྤྱད་རིམ་འགྲོ་བྱས་ཀྱང་མི་ཕན། ཁྱོད་ཅུང་བློ་འཐུག་པས་ལབ་པ་ཡིན་གཞན་ལ་མ་ལབ། སོ་བསོད་པ་རང་དགེ་སྦྱོར་འཕེལ་བར་འདུག་པས་སུས་ཀྱང་མི་ཚོར་བའི་ས་འགོལ་བ་གཅིག་ཏུ་རང་རེ་གསུམ་ཙམ་ཕྱིན་ཏེ། མ་ཚོར་བར་བསྡད་ན་རང་འཐད་པར་འདུག་སྟེ་མི་ཉན་ཡོང་གསུངས། དེར་དགེ་བཤེས་པས་དེ་བཞིན་མཛད་ན་བདག་ཅག་རྣམས་ལ་ཁ་ཅག་ཆེན་པོ་མཆིས་བས། ཅིས་ཀྱང་གསོལ་སྨན་དང་སྐུ་རིམ་ཐུགས་ལ་འདོགས་པར་ཞུ་ཞུས། སྤྱིར་ཡང་ལོ་འདི་ཉིད་ལ། ཕྱོགས་ཀུན་གྱི་མོ་དང་རྩིས་དང་ལྟས་མཁན་དང་རྨི་ལྟས་དང་། པྲ་ལ་སོགས་པ་ཐམས་ཅད་ལ། བོད་ཐམས་ཅད་ཀྱི་གཙུག་རྒྱན་དུ་གྱུར་པའི་ས་སྐྱ་འཁོན་གྱི་གདུང་རྒྱུད་དྲི་མ་མེད་པ་གཅིག་ལ་ད་ལོ་དོག་ཆ་ཤིན་ཏུ་ཆེ་དྲུང་ཆོས་རྗེ་པ་ཡིན་ནམ་མིན་ནམ་ཞེས་ཐེ་ཚོམ་དུ་གྱུར་ཏེ་ཅུང་ཟད་ཡིད་མི་བདེ་ཞིང་། ལ་ལས་ཡིན་པར་ངེས་ཀྱང་གསལ་པོ་སྨྲ་མི་ནུས་ཤིང་མྱ་ངན་གྱིས་སེམས་གཟིར་ལ་གཡས་རུ་བྱང་གི་དཔྱིད་མཚོ་སྐྱ་མོའི་མཚོ་སྒོ་སྐྱ་བོ་ཁ་གདངས་ལ་ཟུག་པ་དང་། མང་མཁར་གྱི་ལུང་པ་ན་ཡོད་པའི་སྐུ་འབུམ་གཅིག་གི་དྲུང་དུ་མ་ཎིའི་སྒྲུབ་པ་བྱས་པ་ན་མཆོད་རྟེན་གྱི་བ་ཐག་ལ་ཤ་ཆེན་བབས་ན། འཁོན་གྱི་གདུང་རྒྱུད་རྩོད་མེད་རེ་གྲོངས་པ་ཡིན་པ་ལ། མཚོ་སྒོ་ཡང་ཟུག་ཅིང་ཤ་ཆེན་ཡང་བབས་པས། གདུང་བརྒྱུད་གཅིག་ལ་ངན་ཞེས་གླེང་ངོ་། །ཟླ་བ་ལྔ་པའི་ཉི་ཤུ་སྐོར་གཅིག་ལ་སྤྱན་སྔ་བ་དབོན་ཞང་པས། བསྙུན་གསོ་བ་ལ་བྱོན་དུས་གསོལ་སྨན་དང་སྐུ་རིམ་མཛད་པར་ཞུས་ཏེ། ལྷ་རྗེ་རྒྱལ་མཚན་སྐྱབས་བོས་ནས་གསོལ་སྨན་ཞུས་ཤིང་། ཕྱོགས་མཐའ་དག་ཏུ་སྐུ་རིམ་ཡང་རྒྱ་ཆེར་བསྒྲུབས་པས་སྐུ་སྐྱེད་དུ་མངོན་ཙམ་ཡང་བྱུང་། དེའི་སྐབས་ཞིག་ན། ཆོས་རྗེའི་གསུང་ནས་ད་ནངས་ཐོ་རངས། མཁན་ཆེན་བུ་སྟོན་པ་དང་རྡོ་རྗེ་རྣལ་འབྱོར་མ་བྱོན་ནས་མཁན་ཆེན་པས་འདི་རང་མཁའ་སྤྱོད་ཡིན་ནོ་ཞེས་གསུང་བའི་སྣང་བ་གཅིག་བྱུང་གསུང་། ཆེན་པོ་དགེ་སློང་བས་གཟིགས་སྣང་གཅིག་རྒྱུན་དུ་ཡོད་པའི་རྣམ་པ་གཅིག་གདའ་བ། ཅི་འདྲ་གདའ་ལགས་ཞུས་པས། ཆོས་རྗེའི་ཞལ་ནས། ཕྱག་གི་སོར་ཚིགས་ཚད་མཛད་ནས་འདི་ཙམ་པའི་དེ་བཞིན་གཤེགས་པའི་སྐུ་གཟུགས་མང་པོས་ཞིང་འདི་ཐམས་ཅད་གང་འདུག་གསུང་། དེ་རྣམས་ཐུགས་དམ་ལྷ་ཚོགས་ལགས་སམ་ཞུས་པས། མིན་ཁོང་པ་ཚོ་ཁར་སིང་ནས་བྱོན་ཚར། རང་རེས་བློ་ཁེལ་ན། དཀོན་མཆོག་གིས་མི་བསླུ་ངེས་པར་འདུག་གསུངས། དེ་ནས་ཟླ་བ་དྲུག་པའི་ཚེས་བཅོ་བརྒྱད་ཀྱི་ཉིན། ལོ་ཙཱ་བ་ནམ་མཁའ་བཟང་པོས་མཇལ་ནས་ཕྱག་རྩ་ཞུས་ཤིང་གསུང་གློ་ལ་ཕན་པའི་སྨན་ཡང་ཞུས་ཏེ། ཞག་གཉིས་ཙམ་སོང་བའི་ཚེ། ཉིན་མཚན་ཕལ་ཆེར་ལྟ་སྟངས་ལ་བཞུགས་འདུག་པ་མཐོང་བ་ན། སྔར་ནས་ཐུགས་དམ་ལ་རྩེ་གཅིག་ཏུ་བཞུགས་པ་རྒྱུས་མེད་པས། མནལ་དུ་སོང་བ་རང་ཡིན་ནམ་སྙམ་སྟེ། དྲུང་ནས་མནལ་དུ་སོང་བ་མ་ལགས་སམ་ཞེས་ཞུས་པས། གཉིད་དུ་སོང་བ་མ་ཡིན་དག་པའི་སྣང་བ་འདྲ་ལ་འབྱམས་པ་ཡིན་གསུངས། དེ་རྣམས་ཇི་ཙམ་ནས་བྱུང་ལགས་ཞུས་པས། ཕྱག་གཡོན་པ་བཏེག་མཛད་ནས་ཁ་ནིང་སྔ་མོ་ནས་བྱུང་གསུང་བའི་བརྡ་གཅིག་མཛད། གསུང་འབྱོན་པ་དཀའ་མོ་འདུག་པས་གཞན་ཡེ་ཞུ་མ་ནུས། ཞུས་ན་མང་རབ་གསུང་བའི་རིགས་སུ་འདུག་པས་ཟེར། གཞན་ཡང་བསྙུན་པའི་ཚུལ་བསྟན་པའི་སྐབས་སུ། བླ་མ་དང་ཡི་དམ་རྣམས་ལ་མཇལ་བ་དང་། སངས་རྒྱས་ཀྱི་ཞིང་ཁམས་མང་པོ་གཟིགས་པ་ལ་སོགས་པ་གཟིགས་སྣང་དཔག་ཏུ་མེད་པ་བྱུང་བའི་རེ་རེ་ཙམ་གསུང་བར་རྩོམ་པ་ན། དྲུང་ན་གནས་པ་རྣམས་ཀྱི་ཡིད་མྱ་ངན་དང་མིག་མཆི་མས་བརླན་པས་ཇི་ལྟ་བ་བཞིན་མ་གསུང་པར་གཞན་དུ་བསྒྱུར་བའི་ཚིག་གི་ཟོལ་གྱིས་དབུགས་དབྱུང་བ་ཁོ་ན་མཛད་པ་ཡིན་ནོ། །ཉི་ཤུ་གཉིས་ཀྱི་སྔ་དྲོ་དགེ་བཤེས་རྒྱལ་བཟང་གིས་ཞུ་བ་བྱས་ནས། ད་རང་གསོལ་བ་མི་ཐེབས་པ་འདྲ་ལགས་པས་ཞལ་ཏའི་བཀའ་ཆེམས་གཅིག་ཐུགས་ལ་འདོགས་པར་ཞུས་པས། དེ་ཐམས་ཅད་འཁྲུལ་སྣང་ཡིན་དགོས་པ་མེད་གསུང་ནས་མ་གནང་། བཀའ་ཆེམས་གཅིག་སྟོན་རྒྱུ་མ་བྱུང་ན། དྲུང་ན་ཡོད་པ་ཀུན་འདུ་ཤེས་ཆུང་བར་འགྲོ་བས་ཅིས་ཀྱང་གཅིག་གནང་བར་ཞུས་པས། འོ་ནའང་དགོས་པ་གཅིག་འདུག་པས་བྲིས་ཤིག་གསུངས་ནས། དེའི་ཉིན་བཀའ་ཆེམས་མཛད་ཅིང་། དེའི་ཐུགས་དགོངས་ཀྱི་དངོས་གཞི་གདན་ས་ཆེན་པོར་བླ་མ་གོང་མའི་དུས་མཆོད་སྒྲུབ་དགོས་རྣམས་མ་ཆག་པར་བསྒྲུབས་གསུངས་བ་ཡིན་ནོ། །ཉེར་གསུམ་གྱི་སྔ་དྲོའི་དུས་སུ་གསོལ་ཇ་བ་བསོད་ནམས་འཕེལ་གྱིས་གསོལ་ཚོད་ཞུས་པའི་ཚེ། སྐུ་ཉམས་ཆུང་ངུར་སོང་བ་མཐོང་བས་ད་རང་དོ་རེ་ཙམ་ལས་མི་བཞུགས་པས་འདྲ་སྙམ་དུ་སེམས་ཁོང་དུ་ཆུད་དེ། ཞལ་རས་ལ་ཅུང་ཟད་གཅིག་བལྟས་པས། ཆོས་རྗེའི་ཐུགས་ཀྱིས་མཁྱེན་ནས་ད་དུང་ཞག་གསུམ་མི་སྐྱོན་པ་ཡོད་གསུངས། ཉི་ཤུ་ལྔའི་ཉིན་གསོལ་ཚོད་ཞུས་པས། འོ་དེ་རིང་ཡེ་མི་ཟ། སང་ནས་ཁྱད་གང་ཟེར་བ་ཟོས་པས་ཆོག་གི་གསུང་ནས་ནན་ཇི་ཙམ་ཞུས་ཀྱང་གཏན་མ་གསན། དེ་ནས་ཉི་ཤུ་ལྔའི་སྔ་དྲོ་ས་ཆེན་པོ་འདི་རབ་ཏུ་གཡོས་པར་འཇིག་རྟེན་ཐམས་ཅད་ཀྱི་མངོན་སུམ་དུ་གྱུར། དགོང་ཇ་ཙམ་ལ་ནམ་མཁའ་ཡོངས་སུ་དག་པ་ལ་སྒྲ་ཆེན་པོ་བྱུང་སྟེ། ལྷག་པར་སྐྱིད་སྨད་ཕྱོགས་ན་གནས་པ་རྣམས་ཀྱི་མཐུན་སྣང་དུ་གྲུབ་པར་བསམ་ཡས་ཀྱི་ཐད་ཀ་ཙམ་དུ་ཡིད་གདུང་བར་བྱེད་པའི་སྒྲ་ཆེན་པོ་དེ་གསལ་བར་ཐོས་པས། སྐྱེས་བུ་ཆེན་པོ་དེ་མི་བཞུགས་པའི་ལྟས་ཡིན་པར་ངེས་ཏེ། མྱ་ངན་གྱི་ཟུག་རྔུས་ཤིན་ཏུ་གཟིར་བར་གྱུར་ཏོ། །གཞན་ཡང་དེའི་ཉིན་སྔོན་ཆད་སུས་ཀྱང་ཚོར་མ་མྱོང་བའི་དྲི་ཕུན་སུམ་ཚོགས་པ་དྲུང་ན་གནས་པ་ཀུན་གྱི་མཐུན་སྣང་དུ་གྲུབ་པར་བྱུང་། དེའི་དགོང་ཕྱོགས་ཆོས་རྗེའི་ཞལ་ནས། མཆོད་པ་དང་གཏོར་མ་རྒྱས་པ་གཅིག་གཤོམ་གསུང་ནས་བཤམ་པའི་ཚེ། ཕྱག་ཐལ་མོ་སྦྱར་ཞིང་དབུ་དུད་པ་རེ་དང་། མཆོད་པ་རྣམས་འབུལ་བའི་སྟངས་ཀ་ལན་མང་པོ་མཛད་ཅིང་། མདུན་གྱི་བར་སྣང་ལ་གཟིགས་ཏེ་མོས་གུས་ཀྱི་རྣམ་འགྱུར་དུ་མ་མཛད། དེ་ནས་དགེ་བཤེས་རྒྱལ་བཟང་ཕྲེང་བའི་སྣེ་མོ་དང་གྲངས་འཛིན་དུ་བཅུག་ནས་རྒྱུན་གྱི་བསྙེན་པའི་རིམ་པ་ཐམས་ཅད་ཚང་བར་མཛད་དེ། དེ་ཡང་ཡི་དམ་རེ་རེའི་བསྙེན་པ་ཚར་བའི་རྗེས་སུ་དབུ་དུད་པ་རེ་མཛད། དེའི་རྗེས་ལ་མཆོད་གཏོར་རྒྱས་པ་མཛད། དེ་ལྟར་རྒྱུན་གྱི་ཐུགས་དམ་གྱི་རིམ་པ་ཡོངས་སུ་རྫོགས་གྲུབ་པའི་ཚེ། ཆོས་རྗེའི་ཞལ་ནས། མལ་འདིའི་གཡས་གཡོན་སྐྱོར་ལ་འདིར་སྡོད་མི་དགོས་པས། ཁྱེད་རང་རྣམས་རང་སར་ཉོལ་ཅིག ང་ཡང་དོ་དགོངས་བདེ་བ་གཅིག་ཡོང་བ་ཡོད་པས་གཉིད་སྐྱིད་པོ་གཅིག་བྱེད་པ་ཡིན་གསུངས་ནས་ཡང་དྲུང་དུ་སྡོད་དུ་མ་གནང་ནའང་། ཆེན་པོ་དགེ་སློང་པས་མ་ཚོར་དོགས་ནས་གུར་གྱི་ཕྱི་རོལ་དུ་གཉིད་སྤངས་ཏེ་ཉན་པས། སྲོད་ཡོལ་བའི་དུས་སུ་རླུང་སྦྱོར་གཅིག་དང་ཐུགས་བསྐྱེད་གཅིག་མཛད་ཅིང་འདུག་པ་དང་། སྐུ་མདུན་དུ་དགེ་བཤེས་དང་གཉི་གས་ཕྱིན་ཙ་ན། ཞི་བར་གཤེགས་པའི་ཚུལ་བསྟན་ཏེ། དེ་ལྟར་དུས་གསུམ་གྱི་བདེ་བར་གཤེགས་པ་ཐམས་ཅད་ཀྱི་ཕྲིན་ལས་གཅིག་ཏུ་བསྡུས་པའི་བདག་ཉིད་མཚུངས་པ་མེད་པའི་ཆོས་ཀྱི་རྗེ་རིན་ཆེན་འདི་ཉིད་ཀྱིས་བསྟན་པ་དང་འགྲོ་བའི་དོན་རྒྱ་ཆེར་མཛད་ནས། སྐུ་ཚེ་འདིའི་མཛད་པ་རྫོགས་པར་དགོངས་ཏེ། ལེ་ལོ་ཅན་རྣམས་བརྩོན་འགྲུས་ལ་བསྐུལ་བ་དང་། རྟག་འཛིན་ཅན་རྣམས་ངེས་འབྱུང་བསྐྱེད་པའི་ཕྱིར་དུ་སྨོན་ལམ་དང་གདུལ་བྱའི་དབང་གིས། ཤིང་མོ་ཡོས་ཀྱི་ལོ་ཟླ་བ་དྲུག་པའི་ཉི་ཤུ་ལྔའི་སྲོད་ཡོལ་བའི་དུས་སུ། ངོ་མཚར་བའི་ལྟས་དུ་མ་དང་བཅས་ཏེ། གཟུགས་ཀྱི་སྤྲུལ་པའི་སྐུ་འདི་ཉིད་བསྡུ་བ་མཛད་ནས། བཅོམ་ལྡན་འདས་མགོན་པོ་བྱམས་པའི་དྲུང་དུ་ལྷའི་ཚོགས་དཔག་ཏུ་མེད་པའི་བསུ་བ་དང་བཅས་ཏེ་དགའ་ལྡན་དུ་གཤེགས་པ་ཡིན་ནོ། །དེའི་རྒྱུ་མཚན་གྱིས་བཀའ་ཆེམས་ལའང་ནང་རྟེན་ཆེ་བ་བཅོམ་ལྡན་མགོན་པོ་བྱམས་པའི་སྐུར་བཞེངས་ལ་ས་སྐྱར་བཞུགས་སུ་གསོལ། བསམ་ཡས་དང་ཆོས་རྫོང་དུའང་། མགོན་པོ་བྱམས་པའི་སྐུ་རེ་བཞེངས་གསུངས་བའི་ཞལ་ཏ་ངེས་པ་ཅན་མཛད་དོ། །ཞི་བའི་དབྱིངས་སུ་གཤེགས་པ་ནས་བཟུང་སྟེ་སྔར་གྱི་བཞུགས་ས་ཐམས་ཅད་དུའང་མེ་ཏོག་ཆེ་ཆུང་དང་ཁ་དོག་སྣ་ཚོགས་པའི་ཆར་ཆེན་པོ་བབས། དེ་ནས་ཉེར་བདུན་ནས་གསོལ་འདེབས་ཚུགས་ཤིང་། ཟླ་བ་བདུན་པའི་ཚེས་ལྔ་ལ་སྐུ་གདུང་ཞུགས་ལ་ཞེན་པའི་ཚེ། ཆོས་རྗེ་ཉིད་ལ་མི་ཕྱེད་པའི་དད་པ་ཐོབ་པ་རྫོང་ཇི་ཆེན་པོ་བྱོན་ནས། སྐུ་གདུང་མཆོད་པའི་རྫས་ཨ་ཀ་རུ་ནག་པོ་དང་ཙནྡན་དཀར་པོ་དང་ཆོན་ཧང་ལ་སོགས་པ་དྲི་ཕུན་སུམ་ཚོགས་པའི་སྤོས་ཀྱི་བྱེ་བྲག་མང་པོ་དང་དར་ཟབ་སྣ་ཚོགས་དང་མར་དཀར་ལ་སོགས་པའི་མཆོད་པ་དཔག་ཏུ་མེད་པ་ཕུལ་ཏེ། བླ་ཆེན་པ་དང་བླ་མ་གཞོན་རྒྱལ་བས་གཙོ་མཛད་རྣམས་ཀྱིས་རྩེ་གཅིག་ཏུ་གསོལ་བ་བཏབ་ཅིང་། དེའི་ཚེ་དེར་འདུས་པ་ཐམས་ཅད་ཡིད་རབ་ཏུ་དང་ཤིང་ཕུལ་དུ་བྱུང་བའི་དད་པ་དང་། ཏིང་ངེ་འཛིན་རང་ཤུགས་ཀྱིས་སྐྱེ་བ་ལ་སོགས་པའི་ཡོན་ཏན་དུ་མ་ཐོབ། ནམ་མཁའ་ལ་འཇའ་ཚོན་ཁ་དོག་སྣ་ཚོགས་པ་འཁྲིགས་ཤིང་མེ་ཏོག་གི་ཆར་བབས། ལྷག་པར་ཡང་མཁན་ཆེན་གྲགས་པ་བཤེས་གཉེན་པ་དཔོན་སློབ་ཀྱིས་རྒྱུད་དང་ཆགས་གསུམ་པའི་མདོ་དབྱངས་མཛད་པའི་ཚེ་མེ་ཏོག་གི་ཆར་ཁ་བ་ཆེན་པོའི་འབབ་སྟངས་ཙམ་བབས་པས། ཆེས་ཤིན་ཏུ་ངོ་མཚར་བར་གྱུར། ཚེས་བཅུ་གསུམ་ལ་གདུང་ཁང་ཞལ་ཕྱེ་དུས་ཀྱང་། ནམ་མཁའ་ལ་ངོ་མཚར་བའི་འཇའ་ཚོན་ཁ་དོག་དང་བཀོད་པའི་བྱེ་བྲག་དཔག་ཏུ་མེད་པ་དང་བཅས་པ་འཁྲིགས། དབུ་ཐོད་རིལ་པོ་མ་ཉམས་པ་ཞལ་སྒོ་ཚང་བ་དང་བཅས་པ་བྱོན་ཅིང་། སྐུ་གདུང་རྣམས་ལ་སོ་སོས་གསོལ་བ་བཏབ་པ་ན། རང་རང་གི་མོས་པ་དང་མཐུན་པའི་རིང་བསྲེལ་ཁ་དོག་སྣ་ཚོགས་པ་བྱོན། ཞལ་སྐོས་གཙོ་མཛད་པའི་སྐུ་གདུང་། དབོན་ཞང་པའི་རྟེན་སྐལ་རྣམས་མཆོད་རྫས་དུ་མ་དང་བཅས་ཏེ། ཉེར་ལྔའི་ཉིན་ཀོ་གཞུང་ལ་གདན་དྲངས་པའི་ནམ་མཁའ་ལའང་ཁྱད་པར་ཅན་གྱི་ལྟས་དུ་མ་དང་། ཁྱད་པར་སྤྱན་སྔ་ནས་དབོན་ཞང་པས་གཙོ་མཛད་རྣམས་ཀྱིས་བྱས་ནས་བསུས་ཤིང་། ཡར་ལུངས་ནས་དབྱར་གནས་ལ་བཞུགས་པའི་ཇོ་གདན་ཚོགས་པ་སྡེ་བཞིའི་དགེ་འདུན་སྣམ་སྦྱར་གསོལ་བ་བཞི་བརྒྱ་དང་དྲུག་ཅུ་རྩ་བརྒྱད་ཀྱིས་མཆོད་རྫས་དཔག་ཏུ་མེད་པ་དང་བཅས་ཏེ་བཀོད་པ་ཁྱད་པར་དུ་འཕགས་པ་བསྟར་བའི་སེར་ཕྲེང་གིས་བསུས་ནས། སྣེ་གདོང་རྩེའི་གཙུག་ལག་ཁང་དུ་བསམ་གྱིས་མི་ཁྱབ་པའི་ཡོ་བྱད་སྦྱར་ཏེ་གསོལ་བ་བཏབ་ཅིང་། དགེ་འདུན་རྣམས་ལ་ཟླ་མཆོད་ཀྱི་ཇ་བུར་འབུལ་ནོད་རྒྱ་ཆེར་མཛད། དེའི་ཚེ་མེ་ཏོག་གི་ཆར་དཔག་ཏུ་མེད་པ་བབས། དེ་ནས་བཟུང་སྟེ་ཟླ་བ་རེ་རེ་ཞིང་ཕྱི་ནང་གི་དཀྱིལ་འཁོར་མང་པོའི་སྒྲུབ་མཆོད་དང་དགེ་འདུན་གྱི་བསྙེན་བཀུར་ལ་སོགས་པའི་ཟླ་མཆོད་དང་། ལོ་དུས་ཀྱི་མཆོད་པ་ལ་བསམ་ཡས་སྒྲུབ་མཆོད་པ་རྣམས་ཀྱི་ཞབས་ཏོག་དང་། དགེ་འདུན་རྣམས་ལ་གྲོ་ཇ་དང་བཅས་པ་གྲལ་འགྱེད་ཕུན་སུམ་ཚོགས་པ་དང་སྐུ་འབུམ་དང་སྐུ་ལྡེར་གྱི་ན་བཟའ་རྣམས་ཀྱི་གཙོ་བྱས་པའི་གང་འོས་ཀྱི་འབུལ་བ་རྣམ་བཞག་དང་བཅས་པ་དང་། དབུས་ཕྱོགས་ཀྱི་དགོན་སྡེ་རྣམས་སུ་ཇ་སྐོལ་འབུལ་བ་དང་བཅས་པ་རྒྱ་ཆེན་བསྒྲུབས་ནས། དུས་རྒྱུན་གྱི་ཟླ་མཆོད་མ་ཆག་པར་སྒྲུབ་པའི་དམ་བཅའ་མཛད་ཅིང་། གཞན་ཡང་ཆོས་རྗེའི་སྐུའི་རྟེན་འཇམ་དབྱངས་ཀྱི་གསེར་སྐུ་ཆེན་པོ་དང་། གསུང་གི་རྟེན་ཉིད་ཀྱིས་མཛད་པའི་བཀའ་འབུམ་ཚང་མ་དང་། ཐུགས་ཀྱི་རྟེན་དངུལ་གྱི་མཆོད་རྟེན་རིན་པོ་ཆེའི་འཕྲ་དུ་མས་སྤྲས་པ་ཁྱད་པར་དུ་འཕགས་པ་བཞེངས་སུ་གསོལ་བ་ཡིན་ནོ། །དབུ་ཐོད་ཀྱིས་གཙོ་མཛད་པའི་སྐུ་གདུང་རྣམས་གདན་ས་ཆེན་པོར་གདན་དྲངས་ཤིང་། གང་ཕེབས་སར་དབོན་གྲགས་པས་དཀར་མེའི་ཕྲེང་བ་རེ་རེའི་ཚད་ལའང་ཤིང་རྟའི་འཕང་ལོ་ཙམ་དུ་འབར་བ་དང་། བླ་མ་གཞོན་རྒྱལ་བས་གཙོ་མཛད་རྣམས་ཀྱིས་སྒྲུབ་མཆོད་གསོལ་འདེབས་དང་བཅས་པ་དང་། ལམ་གྱི་སྡེ་དགོན་རྣམས་ཀྱིས་མཆོད་པ་རྒྱ་ཆེན་པོ་རྣམས་ཕུལ་ཞིང་། ཁྱད་པར་ཞ་ལུར་བསུ་བ་བཀུར་སྟི་ཕུན་སུམ་ཚོགས་པ་དང་བཅས་ཏེ་མཆོད་རྫས་བསམ་གྱིས་མི་ཁྱབ་པ་སྦྱར་ནས། ཚོགས་པ་ཐམས་ཅད་ཀྱིས་སྨན་བླའི་ཆོ་ག་མགྲིན་གཅིག་ཏུ་མཛད་ཅིང་གསོལ་བ་བཏབ་པའི་ཚེ་མེ་ཏོག་གི་ཆར་ཆེན་པོ་བབས། སྣར་ཐང་པའི་ཚོགས་པས་ལམ་དུ་བྱོན་ནས་མཆོད་བསྟོད་རྒྱ་ཆེན་པོ་དང་བཅས་ཏེ་རྩེ་གཅིག་གསོལ་བ་བཏབ། དཔལ་སྡིངས་སུ་སྤྱན་དྲངས་ཏེ། བསུ་བ་དང་མཆོད་བསྟོད་ཕུན་སུམ་ཚོགས་པ་མཛད། དེ་ནས་ཟླ་བ་དགུ་པའི་ཚེས་བཅུ་གཉིས་ལ་གདན་ས་ཆེན་པོའི་བླ་མ་དགེ་འདུན་རྣམས་ཀྱིས་རོལ་མོའི་བྱེ་བྲག་བསམ་གྱིས་མི་ཁྱབ་པ་སྤོས་ཕོར་ཐོགས་པ་སྟོང་ཕྲག་ལྷག་ཙམ་དང་བཅས་པའི་བསུ་བ་སེར་ཕྲེང་གིས་གདན་དྲངས་ཏེ། ཤིང་ཁང་བླ་བྲང་དུ་བཞུགས་སུ་གསོལ་ནས། མར་མེ་ལ་སོགས་པའི་མཆོད་པ་དཔག་ཏུ་མེད་པས་མཆོད་དེ་གསོལ་བ་བཏབ་པའི་ཚེ། ནམ་མཁའ་ལས་མེ་ཏོག་ཁ་དོག་སྣ་ཚོགས་པ་རྒྱ་ལག་མཐིལ་ཙམ་པ་ཡུ་བ་ཕྲ་མོ་དང་བཅས་པའི་ཆར་ཆེན་པོ་ཞག་མང་པོའི་བར་དུ་བབས་པས་ཆེས་ཤིན་ཏུ་ངོ་མཚར་བ་གྱུར་ཏེ། མདོར་ན་སྐུ་གདུང་གི་སྒོ་ནས་ཀྱང་སེམས་ཅན་གྱི་དོན་རྒྱ་ཆེར་མཛད་པ་ཡིན་ནོ། །གསོལ་བ་འདེབས་པའི་ཆོ་ག་ཡང་། བསམ་ཡས་སུ་མཁན་ཆེན་གྲགས་པ་བཤེས་གཉེན་པ་དང་། སྐྱིད་སྨད་ཀྱི་ཆོས་དཔོན་རྣམས་ཀྱིས་གཙོ་མཛད་པའི་གསོལ་འདེབས་པ་གྲྭ་ཉི་ཤུ་རྩ་ལྔས་ཞག་བཅུ་གཅིག་བར་གསོལ་བ་བཏབ། ཆོས་རྫོང་དུའང་གྲྭ་པ་ཉི་ཤུ་རྩ་ལྔ་ཙམ་གྱིས་ཞག་མང་པོར་གསོལ་བ་བཏབ་ཅིང་། ཁྱད་པར་གདན་ས་ཆེན་པོར་དྲུང་བཞི་ཐོག་པས་གཙོ་མཛད་བླ་མ་རྣམས་དང་བརྒྱ་ཚོ་སོ་སོ་ལ་སོགས་པའི་གྲྭ་མང་པོས་གསོལ་བ་བཏབ། གཞན་ཡང་བོ་དོང་ལ་སོགས་པའི་དབུས་གཙང་གི་སྡེ་དགོན། གཞིས་ཁ་གོང་འོག་དང་འབྲེལ་ཡོད་ཀྱི་བུ་སློབ་ཐམས་ཅད་ཀྱིས་རང་རང་སོ་སོར་རྩེ་གཅིག་ཏུ་གསོལ་བ་བཏབ་སྟེ། སྐྱེས་བུ་ཆེན་པོ་དེ་ཉིད་དང་འབྲེལ་བའི་གདུལ་བྱ་ཐམས་ཅད་བདེ་བ་ལ་སྦྱར་ཏེ་ཚོགས་གཉིས་རྒྱ་ཆེར་འཕེལ་བར་མཛད་དོ། །ཆོས་རྗེ་འདི་ཉིད་ཀྱི་ཕྱག་རྫས་ཆོས་ཀྱི་བསྒྲུབས་པ་ཕྱག་ཏུ་ཇི་སྙེད་བྱུང་བ་རྣམས་འཕྲལ་དུ་བཏང་ཞིང་ཁྱད་པར་ཆོས་འཁོར་གཉིས་ཀྱི་དུས་སུ་འཁོར་གསུམ་ཡོངས་དག་ཏུ་མཛད་ནས། དེའི་མོད་ལའང་ཕྱིས་ཀྱི་གཤེགས་རྫོང་སྒྲུབ་དགོས་ལའང་དམིགས་གསུང་བ་མཛད་ཀྱང་། སྦྱིན་པའི་ཕར་ཕྱིན་རྫོགས་པའི་སྟོབས་ཀྱིས་སླར་ཡང་ཟད་མི་ཤེས་པའི་དངོས་པོ་བྱུང་སྟེ། དེ་ཡང་ཕག་མོ་གྲུབ་པས་གདུང་འབུལ་གསེར་བྲེ་གཉིས་དང་གན་ཇ་སིགས་ཉིས་བརྒྱ། མཚལ་པ། ཡར་འབྲོག་པ། ཞ་ལུར་བ། ཤར་ཁ་བ། བཞི་ཐོག་པ། དབང་པ། ཤངས་པ་ལ་སོགས་པ་དབུས་གཙང་གི་བུ་སློབ་རྣམས་དང་། གོན་ཇོ་ལ་སོགས་པ་མདོ་སྟོད་སྨད། དྭགས་ཀོང་ལ་སོགས་པ་ས་མཐའི་བུ་སློབ་རྣམས་ཀྱིས་གདུང་འབུལ་དཔག་ཏུ་མེད་པ་ཕུལ་བ་དང་། དཔོན་བསོད་དབང་པ་ཆེན་པོ་དགེ་སློང་བ་དཔོན་བསོད་རྒྱལ་བ་དང་གསུམ་གྱིས་སྒོས་ཀྱི་དངོས་པོ་གང་ཡོད་དང་སྐྱིན་འཁྲུལ་ལ་གཞི་བླངས་ཏེ། ཞོ་སྟོང་ཕྲག་གཉིས་གཉིས་སྟོན་པ་ལ་བརྟེན་ནས་གཤེགས་རྫོངས་དང་། ནང་རྟེན་བསྒྲུབས་པ་ལ། ས་སྐྱའི་ཚོགས་ཆེན་པོར་དགེ་འདུན་ཁྲི་ཚོ་ལྷག་ཙམ་ལ་གསེར་ཞོ་རེ་ལྷག་ཙམ་དང་། སྐྱེ་བོའི་ཚོགས་དཔག་ཏུ་མེད་པ་ལ་བཞི་ཞོ་དང་། ཆོས་རྫོང་བསམ་ཡས་རྣམས་སུ་དགེ་འདུན་རྣམས་ལ་མར་ཞོ་ཕྱེད་རེ་དང་། སྐྱེ་བོའི་ཚོགས་དཔག་ཏུ་མེད་པ་ལ་བཞི་ཞོ་དང་། སྣར་ཐང་ཞ་ལུ་ལ་སོགས་པའི་འབྲེལ་ཆེ་བ་རྣམས་སུ་གྲོ་དང་། གཞན་དབུས་གཙང་གི་དགོན་སྡེ་ཐམས་ཅད་དུ་ཇ་སྐོལ་དང་འབུལ་བ་རྣམ་གཞག་རྒྱ་ཆེར་བསྒྲུབས་ཤིང་། བོ་དོང་དུ་དགེ་འདུན་རྣམས་ལ་མར་ཞོ་རེ་དང་། སྐྱེ་བོའི་ཚོགས་དཔག་ཏུ་མེད་པ་ལ་བཞི་ཞོའི་འགྱེད་དང་བཅས་པ་བསྒྲུབས་སོ། །ཆོས་རྗེ་ཉིད་ཀྱི་སྐུ་ཚབ་ནང་རྟེན་ཆེ་བ་ཁྲི་རྒྱབ་ཡོལ་འཕུལ་མ་དང་བཅས་པ་ངོ་མཚར་གྱི་གཟི་འོད་འབར་བ་བོ་དོང་ཨེར་བཞེངས་ཏེ་ས་སྐྱར་གདན་དྲངས་ནས་བཞུགས་སུ་གསོལ། །བོ་དོང་དུ་བཞུགས་རྒྱུའི་གསེར་སྐུ་མི་ཚད་མ་ངོ་མཚར་བ་བཞེངས་ཤིང་། ཆོས་རྫོང་དང་བསམ་ཡས་སུའང་ངོ་མཚར་བའི་གསེར་སྐུ་བཞེངས་ཏེ་ཐམས་ཅད་ཀྱང་བཀའ་ཆེམས་བཞིན་བཅོམ་ལྡན་འདས་མགོན་པོ་བྱམས་པའི་སྐུར་བཞེངས་སོ། །ཕྱི་རྟེན་ལ་སྙེ་ཐང་འོར་གྱི་སྐུ་འབུམ་ཐང་དུ། བྱང་ཆུབ་ཆེན་པོའི་མཆོད་རྟེན་གྱི་གསེར་འབུམ་ཆེན་པོ་གདུགས་ཆོས་འཁོར་རྣམས་ཟངས་ལས་གྲུབ་པ་ཚ་གསེར་ཅན། དེའི་ལྷ་ཁང་ཁྱམས་དང་བཅས་པ་ལ་ཞིང་བཀོད་ཀྱི་རིམ་ཁྱད་པར་ཅན། སྟེང་ལ་གཡུ་ཐོག་དང་བཅས་པ་བཞེངས་ཤིང་། བསམ་ཡས་སུ་སྐུ་གདུང་བཞུ་བའི་གདུང་ཁང་མ་ཉམས་པ་ལ་མཆོད་རྟེན་སྒོ་མངས་ཀྱི་རྣམ་པར་བཞེངས། དེའི་དང་འདོས་དང་བསྐུ་གསེར་ཞོ་ཉི་ཤུ་ལྷག་དང་བཅས་པ་ཡར་ལུང་པ་བླ་མ་སེང་གེ་རྒྱལ་མཚན་གྱིས་ཕུལ་ཞིང་། དེ་ཐམས་ཅད་ཀྱི་རབ་གནས་ལ་ཕྱི་ནང་གི་དཀྱིལ་འཁོར་མང་པོའི་སྒྲུབ་མཆོད་དང་དགའ་སྟོན་གྱི་བསྙེན་བཀུར་གྲལ་འགྱེད་འབུལ་བ་རྣམ་གཞག་དང་བཅས་པ་རྒྱ་ཆེར་བསྒྲུབས་ཤིང་། གཞན་ཡང་ཟླ་མཆོད་ལོ་མཆོད་ལ་སོགས་པ། གདན་སས་གཙོ་མཛད་རྣམས་སུ་མ་ཆག་པར་བསྒྲུབས་ཤིང་སྒྲུབ་པར་གྱུར་བ་ཡིན་ནོ། །གཞན་ཡང་དད་གུས་ཅན་གྱི་བུ་སློབ་སོ་སོས་ཀྱང་ཇི་ལྟར་འབྱོར་བའི་ནང་རྟེན་ཕྱི་རྟེན་ཟླ་མཆོད་དུས་མཆོད་ལ་སོགས་པ་བསྒྲུབས་པ་ནི་མཐའ་ཡས་ལ། ལྷག་པར་ཡང་བཀའ་ཆེམས་བཞིན། རྫོང་ཇི་བས་ཐུགས་ཁུར་ཆེན་པོ་བཞེས་ཏེ། ཆོས་རྗེ་ཉིད་ཞི་བར་གཤེགས་ཕྱིན་ཆད་ཀྱི་བསྒྲུབ་དགོས་ཐུགས་དགོངས་རྫོགས་པའི་བྱ་བ་ཐམས་ཅད་ཀྱི་ཞལ་ཏ། ཉེ་གནས་སོ་སོས་སྒྲུབ་བདེ་བ་དང་། དངོས་པོ་གང་དང་གང་དགོས་པ་གཏོང་བ། གསོལ་འདེབས་སོ་སོའི་མཆོད་སྤྱོད། ནང་རྟེན་ཕྱི་རྟེན་གྱི་བསྐུ་གསེར། བླ་མ་གོང་མ་རྣམས་ཀྱི་དུས་མཆོད་སྔར་ནས་རྒྱུན་དུ་སྒྲུབ་དགོས་རྣམས་དང་། ཆོས་རྗེ་ཉིད་ཀྱི་དུས་མཆོད་རྣམས། ཉེ་གནས་སོ་སོས་རྒྱུན་དུ་སྒྲུབ་པའི་ཞལ་ཏ་དོ་དམ་ཆེན་པོ་མཛད་དོ། །དེ་ལྟར་ཁམས་གསུམ་ཆོས་ཀྱི་རྒྱལ་པོ་ཆེན་པོ་འདི་ཉིད་ཀྱི་རྒྱ་ཆེ་ཞིང་རྒྱུན་མི་འཆད་པའི་ཕྲིན་ལས་ཕུལ་དུ་བྱུང་བ་ལ་བརྟེན་ནས། གང་ལ་གང་གིས་འདུལ་བའི་ཐབས་ཚུལ་དཔག་ཏུ་མེད་པས་གནས་སྐབས་དང་མཐར་ཐུག་གི་ཕན་བདེ་མ་ལུས་པ་གོང་ནས་གོང་དུ་འཕེལ་ཞིང་རྒྱས་པ་མཛད་པ་ཡིན་ནོ། །མཚུངས་མེད་ཆོས་རྗེའི་རྣམ་ཐར་བསམ་མི་ཁྱབ། །ཚུ་རོལ་མཐོང་བས་རྟོགས་པ་ག་ལ་ནུས། །འཁོས་མེད་སྦྲང་བུའི་གཤོག་བརྒྱངས་བསྟར་བ་ཡིས། །གླིང་བཞི་ཡུད་ཀྱིས་བསྐོར་བར་བཟོད་དམ་ཅི། །དེ་ལྟ་ན་ཡང་ཀུ་ཤའི་རྩེ་མོ་ཡིས། །ཆུ་གཏེར་ཆེན་པོའི་ཐིགས་པ་གཅིག་བླངས་བཞིན། །ཆ་ཤས་ཙམ་ཞིག་བརྗོད་ལ་ནོངས་མཆིས་ན། །བླ་མ་ལྷར་བཅས་རྣམས་ལ་བཟོད་པར་གསོལ། །དགེ་བ་གང་དེས་སྐྱེ་རྒུ་ཐམས་ཅད་ཀྱིས། །མཚུངས་མེད་ཆོས་རྗེའི་ཡོན་ཏན་རིན་པོ་ཆེ། །ཕུན་སུམ་ཚོགས་པ་མཐོང་ཐོས་ལེགས་རྟོགས་ཏེ། །ཆོས་ཀྱི་རྒྱལ་པོའི་གོ་འཕང་མྱུར་ཐོབ་ཤོག །མཚུངས་མེད་ཆོས་རྗེ་རིན་པོ་ཆེའི་ཕྲིན་ལས་ཐོག་མ་བར་དང་མཐར་དགེ་བའི་རྣམ་པར་ཐར་པ་འདི་ནི་ལེགས་བྱས་དཔག་ཏུ་མེད་པ་བསྐྲུན་པ་ལས། གདན་ས་ཕག་མོ་གྲུའི་རིན་པོ་ཆེ་ལྔ་ཕྲག་གཉིས་པར་བྱོན་ཞིང་། ངང་ཚུལ་བཟང་ཞིང་ངེས་པ་དང་དད་པ་དང་ཐུགས་རྗེས་བརླན་པས། གཅིག་ཏུ་དགེ་བའི་ཐུགས་རྒྱུད་དང་ལྡན་པའི་སྒོ་ནས་ཕུལ་དུ་བྱུང་ཡོན་ཏན་དུ་མས་མངོན་པར་མཐོ་བ། སྤྱན་སྔ་རིན་པོ་ཆེ་གྲགས་པ་བྱང་ཆུབ་དཔལ་བཟང་པོ་པའི་བཀས་བསྐུལ་ཞིང་། ཆོས་རྗེ་ཉིད་ལ་ལྷག་པར་དད་ཅིང་རྒྱུད་སྡེ་འཛིན་པ་ཆེན་པོ་བླ་མ་ཡར་ལུང་པ་སེང་གེ་རྒྱལ་མཚན་དང་། ཁྱད་པར་དུ་ཆོས་རྗེ་ཉིད་ཀྱི་ཞབས་པད་ཡུན་རིང་དུ་བསྟེན་པ་ལས་ཡོན་ཏན་རིན་པོ་ཆེ་དུ་མས་སྤྲས་པ་རྣམས་བླ་མ་ཉི་མ་བཟང་པོས་ཆེད་གཉེར་ཆེན་པོ་མཛད་དེ་ཞིབ་ཆ་རྣམས་གསོས་བ་བཏབ་ནས། སྙན་མངགས་སྤངས་ཏེ་ཀུན་གྱིས་གོ་སླ་བ་གཅིག་གྱིས་ཞེས་བསྐུལ་བའི་ངོར་ཆོས་རྗེ་དཔལ་ལྡན་བླ་མ་དམ་པ་རྣམས་ཀྱིས་བྱིན་གྱིས་བརླབས་པའི་དབེན་གནས་བསམ་གཏན་གླིང་དུ། ཆོས་ཀྱི་རྗེ་རིན་པོ་ཆེ་ལ་གསོལ་བ་བཏབ་ནས། ལོ་ཙཱ་བར་གྲགས་པ་རྩེ་མོས་བཀོད་པའི་ཡི་གེ་པ་ནི་གྲགས་པ་རྒྱལ་མཚན་ནོ། །འདིས་འགྲོ་བ་དཔག་ཏུ་མེད་པའི་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་བསྐམ་པར་གྱུར་ཅིག དགེ་ལེགས་འཕེལ་བར་ཤོག། །།ཤུ་བྷཾ་ཧེ། རྣམ་ཐར་འདི་ཉིད་དཔེ་རྒྱུན་དཀོན་པ་ནས་བོ་དོང་གི་དཔེ་རྙིང་པ་ཤིན་ཏུ་དག་པ་ཞིག་ལ་མ་ཕྱི་བྱས་པ་ཡིན་ཀྱང་ཡི་གེ་པའི་སྐྱོན་གྱིས་བརྡ་སོགས་ཅུང་མ་དག་འདུག་ནའང་། ཆད་ལྷག་ཆེར་མེད་པའི་ཡིད་ཆེས་པའི་གནས་མཛོད་ཅིག། །།